
Cele trei lucruri 


Antropologii spun că undeva, în centrul Australiei, ar exista un 
trib extrem de primitiv, cel mai primitiv, pesemne, dintre toate 
triburile de Naturvolker. Unii susțin chiar că tribul ar oferi o imagine 
bună despre ce va fi fost întreaga umanitate acum multe zeci de mii de 
ani, atunci cînd specia noastră era la cei dintii pași. Este vorba despre 
un trib de nomazi ce-şi duc existența mutîndu-și din loc în loc 
sălaşurile. Lucrul uimitor cu aceşti oameni este că nu știu să 
confecționeze decit trei şi numai trei tipuri de artefacte, astfel încît 
întregul lor inventar se reduce la trei obiecte. 

Primul dintre ele este un coș împletit din nuiele în care oamenii 
respectivi adună diverse fructe şi rădăcini necesare hranei. Aflăm aici 
originea tuturor recipientelor noastre, de la rezervoare şi depozite, de 
la butoaie, găleți şi vase, pînă la arhive, biblioteci, colecţii, muzee etc. 
Al doilea obiect este un bumerang, cu care e1 vinează diferite animale 
de mici dimensiuni. Bumerangul care îşi atinge ținta este punctul de 
plecare al lăncilor, săgeţilor, al puştilor, tunurilor, rachetelor, în 
general al tuturor vehiculelor care se unesc cu ţinta lor. Bumerangul 
care, neatingîndu-şi ţinta, se întoarce în mîna vinătorului este 
prototipul tuturor vehiculelor noastre, prin care plecăm şi apoi, după 
o întoarcere, revenim acasă. 

Al treilea obiect — un ţăruş drept, lung de cam 2,5 m — a dat mai 
multă bătaie de cap cercetătorilor, ce multă vreme nu i-au putut afla 
semnificaţia. Pînă la urmă s-au lămurit. Țăruşul, pe care aborigenii îl 
înfigeau în mijlocul terenului unde îşi așezau pentru cîteva nopți 
sălaşul, reprezenta, ba chiar configura pentru ei nici mai mult nici mai 
puţin decit Centrul Lumii, faimoasa axis mundi, despre care a scris atît 
Eliade şi alţi filosofi ai culturii şi ai religiilor, locul privilegiat unde, 
după majoritatea credințelor arhaice, Cerul, Pămiîntul şi Zonele 
infernale comunică. Dar de data aceasta era vorba despre o axă a 

Universului portabilă! 

S-ar putea, aşadar, spune că primitivii respectivi, deşi reduși la 
ultima indigență, posedă în fapt, chiar dacă numai in nuce, Totul. Au 
Recipientul, au Arma, au Vehiculul (unite acestea două în indistiricția 
lor primordială) şi au, în fine, Simbolul. Umanitatea lor, aşa simplă 
cum pare, este totuşi, în felul ei, completă. Mai mult decît atit: oamenii 
respectivi, despre care s-ar putea spune că sint lipsiţi de aproape orice, 
a căror întreagă civilizaţie se reduce la doar trei lucruri, în comparaţie 
cu milioanele de artefacte ce ne înconjoară pe noi, au, din alt punct de 
vedere, ceea ce noi nu mai avem demult: ei ştiu că nu trăiesc altundeva 
decît în Centrul Lumii, ei sînt convinsi că dețin centralitatea cosmică şi 
metatizică pe care noi am pierdut-o sau am uitat-o şi pe care ei, pentru 
a nu se îndepărta de ea, o transportă zilnic, laolaltă cu coşurile şi cu 
bumerangurile lor. 

Să regretăm conditia primitivilor australieni? Într-o lume în 
care am pierdut pînă şi aerul din pricina invaziei lucrurilor ne simţim 
prea adesea singuri, izolați şi, cel mai grav, marginalizați. Căci, printre 
toate lucrurile acestea, s-ar părea că tocmai „țăruşul — axă a Lumii“ ne 
lipseşte. lar aceasta în pofida faptului că avem atitea Biserici, atitea 
ideologii, atiția filosofi, atiția oameni politici, atiția dascăli de 
înțelepciune care, cu toții, ne promit pe toate tonurile şi uzînd de la 
cele mai brutale pînă la cele mai rafinate procedee recuperarea 
centralității pierdute. Să le dăm crezare? Mulţi o fac, plecind urechea 
la unii sau la alții. S-au îndepărtat ei atunci, fie şi doar cu un pas, de 
periferia pe care simțeau, cu disperare, că o locuiesc? Unii cred că da. 
Cei mai mulți rămîn însă dezolați, descumpăniţi, lipsiţi de repere. 
Privesc în jur şi văd vălmăşagul lumilor care se sfărimă, aud scrisnetul 
ideologiilor spărgîndu-se. Imperiile ticăloase prăbușite în acest veac 
n-au lăsat totuşi loc păcii universale) oamenii, despărțiți în continuare 
după triburi dar înarmaţi cu tancuri, se ucid fără milă mai departe, se 
vinează unii pe alţii ca pe fiare. Ei privesc la minunățiile tehnicii 


noastre şi constată că unele sînt folosite pentru a purta moartea, altele 

pentru a distribui minciuna, iar sărăcia şi mizeria persistă totuși, în 
pofida tehnicii şi a ştiinţei. Și atunci, nu sînt ei îndreptățiți să creadă că 
toată abundenta noastră”rivilizație este, în fond, mai prejos decît 
rudimentara civilizație a celor ce nu au decit trei obiecte? 

Există, poate, într-adevăr, o superioritate a tribului australian 
față de civilizațiile mai bogate şi mai moderne; dar cred că aceasta nu 
constă atît în simplitatea esenţializată a instrumentarului lor şi nici 
măcar în faptul că ei credeau că se află în proximitatea Centrului. La 
urma-urmelor, foarte mulţi oameni de pretutmdeni sînt convinşi că 
dețin Adevărul, Centrul, Totalitatea. Dar aceştia adoră, venerează un 
Centru fix, plasat undeva anume, întruchipat rigid şi stabil în temple 
de piatră, în catedrale şi pagode, ori situat în ideologii şi religii pe care 
nu ei le-au inventat şi nu ei le-au dezvoltat de-a lungul timpurilor. 
Oamenii se întorc, precum musulmanul spre Mecca, către centrele 
majestuoase ale tradiţiilor lor naționale, ale preceptelor religiilor 
locului, ei se orientează mereu, precum bisericile creştine spre răsărit, 
spre autorităţile acceptate, fixate în cărți, predate în şcoli, nemurite în 
academii. Asemenea uriaşului din poveste, a cărui inimă era închisă 
într-un turn îndepărtat, oamenii civilizației noastre au temeiul 
credințelor şi speranţelor lor așezat în afara lor, prins undeva în 
diferite lucruri, în editicii, în construcții mentale N 

Or, dacă tribul australian are a ne oferi o lecție, mi se pare că 
tocmai aceasta este: să privatizăm centrul speranțelor şi al 
certitudinilor noastre, să-l luăm cu noi, să-l purtăm asupră-ne, să-l 
aşezăm în inima şi mintea noastră. Vom deveni astfel independenţi şi 
mai siguri. Dar cum trebuie procedat? Cred că nu este nevoie de 
altceva, pentru început, decit de a reflecta, a delibera, de a gîndi bine 
şi atent. Buna gîndire, cu care acordăm lumii un centru şi un sens — 
iată axa noastră portabilă — o statornicie neaşezată, spre a folosi un 
oximoron. Ne-a spus-o cîndva şi Pascal: „Întreaga noastră demnitate 
constă în gîndire (...) Să ne silim deci a gîndi bine. Iată principiul 
moralei” (subl. n., A.C.). Principiul moralei (chiar dacă nu întreaga 


7 


morală) stă așadar în a gîndi bine, şi nu, de exemplu, în a te ruga bine, 
în a recita mituri fondatoare, în a respecta litera Coranului, litera 
vreunei ideologii, sau în a fi un desăvirşit yoghin. Cine ar mai crede 
astăzi că autorul acestei sentențe era totuşi un desăvirşit homo 
religiosus? 

Sper că paginile acestei cărți, în care am adunat articole scrise 
de-a lungul a cinci ani de spectator al maşinii de fabricat fantasme ce 
a fost de obicei viaţa politică românească, ar putea reprezenta tocmai 
un exercițiu și o tentativă de a gîndi bine, adică o formă de recuperare 
a unicei noastre demnități. Autorul lor nu-și dorește altceva decît a fi 
reuşit apropierea de performanţa vînătorului australian: de aceea, el a 
folosit cît a putut coşul acumulărilor culturii și al cunoștințelor, a 
întrebuințat bumerangul criticii şi săgețile polemicii, dar mai ales s-a 
străduit să planteze cum s-a priceput mai bine, în terenul mişcător al 
evoluţiilor şi dezordmilor politice curente, axul portabil al Centrului. 


Romanul de dragoste al totalitarismului 


1. Unul dintre cele mai tulburătoare spectacole cu care ne-a 
obişnuit totalitarismul de toate nuanțele — dar parcă mai insistent cel 
comunist — este, probabil, utilizarea denaturată, aberantă a unui întreg 
registru de proceduri democratice, cît şi de formule umaniste dintre 
cele mai generoase în litera lor. Dar una dintre cele mai mari erori 
comise, după părerea mea, în analiza fenomenului totalitar constă în a 
vedea în toată această panoplie democratică doar o faţadă, doar un 
tertip josnic şi fals pe de-a întregul, o perdea de ceață așezată înaintea 
supuşilor, cît şi a restului lumii. Fără îndoială, în anumite cazuri 
particulare, o asemenea apreciere se justifică: anumite interese politice 
precise, relaţii economice etc. pot impune respectarea unor forme ce se 
întîmplă să creeze naivilor sentimentul că ele ar avea şi un conținut 
corespunzător. 

Şi totuşi, privind fenomenul în generalitatea sa, nu putem să nu 
ne lăsăm cuprinși de multă uimire. Cum se face că regimuri dotate cu 
forţe represive atît de masive, ce ştiau să păstreze puterea în chip atît 
de absolut, ce stăpîneau o maşină administrativă necruțătoare, aveau 
totuşi nevoie de alegeri, de un parlament, de o mulțime de organizaţii 
obşteşti? De vreme ce persoanele ce trebuiau să fie alese erau de regulă 
alese cu procente apropiate de unanimitate, pentru ce mai era nevoie 
să se cheltuiască multe zeci de milioane pentru organizarea periodică 
a acestor pseudo-alegeri? Nu puteau persoanele respective pur şi 
simplu să fie desemnate? De vreme ce conducătorul părea cu totul 
sigur de puterea sa, pentru ce zecile de mii de „telegrame de 
adeziune” trimise cu toate ocaziile? Atunci cînd, cu ajutorul coerciției, 
al urmăririi şi al terorii oamenii se supuneau oricum, care mai era 
raţiunea discursului despre „umanismul socialist“, despre 


democraţie, despre libertate şi fericire? Şi, în fine, ce rost mai putea 


avea însăşi Constituţia, care era, în mod practic, suprimată? Pentru ce 
ea nu a fost niciodată suspendată şi de jure, aşa cum s-a procedat în 
unele republici sud-americane? O complexă şi costisitoare armătură 
democratică pare, aşadar, necesară totalitarismului, pare a fi chiar 
mediul cel mai bun în care acesta se dezvoltă. Dar de ce? 


2. Cred că nu vom putea întrezări o soluţie pentru acest paradox 
al totalitarismului decît punînd în lumină alt paradox. lată despre ce 
este vorba: oricât ar părea de straniu, gîndirea totalitară comunistă nu 
este originar o formă paroxistică de ură față de om sau faţă de 
umanitate, iar ideologul, conducătorul sau militantul nu sînt, în 
profunzimea lor, nişte inimici humani generis — aşa cum se crede 
îndeobște cu prea multă uşurinţă. Exact invers: gîndirea totalitară, în 
varianta comunistă, este o formă paroxistică de iubire faţă de om. Am 
în vedere o neţărmurită îndîrjire şi încrîncenare în a iubi omul (omul 
în genere, dar şi omul unui anumit popor sau clase), prin hrănirea 
sentimentului cu obsesie şi cu patimă. Înțelegerea acestui fenomen 
poate sugera faptul că „panoplia democratică” afişată de totalitarism 
nu este, în realitate, numai o faţadă, ci expresia autentică a unei reale, 
dar şi rele impătimiri după om ce defineşte gîndirea totalitară. 

În fa pt, lucrurile nu sînt chiar atît de stranii. Dar clarificarea lor 
va fi uşurată dacă se acceptă recursul comparativ la un anumit 
moment al psihologiei îndrăgostirii, moment pe care, cîndva, Stendhal 
îl denumise „cristalizare“. Este vorba despre o etapă, în general, 
pasageră, dar care poate cunoaşte şi o mai îndelungată fixare. În 
această etapă, îndrăgostitul îşi priveşte iubita ca pe o întruchipare a 
tuturor perfecţiunilor, ca pe o zeiţă pămînteană. Urmările unui 


asemenea sentiment nu sînt greu de întrezărit. 


3. Mai întîi, este evidentă irealitatea imaginii iubitei, totala ei 
inaderenţă la adevăr. Un om, cu tot ce este complex, nuanţat în el, cu 
toată penumbra care îl stăpîneşte şi îl explică, devine o icoană 

intangibilă, sacră, răspîndind o lumină nepămînteană. Or, este evideni 
că realitatea va refuza să susțină această imagine. Îndrăgostitul va 
căuta atunci din răsputeri să „salveze fenomenele“ deplasînd 
vinovăţiile: imperfecţiunile nu sînt niciodată ale iubitei însăşi, ci 
mereu ale altora, ale familiei, prietenilor, străinilor, ale unor ispititori 
ascunşi printre tenebre care încearcă să abuzeze de inocenţa şi de 
virtuțile iubitei, ce riscă la tot pasul să le cadă pradă. De aceea, 
îndrăgostitul de acest tip trebuie să trăiască continuu într-o stare de 
vigilenţă, ce se transform” adesea în cea mai pură suspiciune: orice 
gest neaşteptat şi spontan, orice mic capriciu, orice lapsus au o 
explicaţie esoterică; ele nu sînt în nici un caz nevinovate, normale, 
expresii ale autenticităţii firii omeneşti, căci iubita este perfectă, iar 
perfecțiunea nu poate avea decît egalitate cu sine, absenţă totală a 
contradicţiilor şi a oscilaţiilor. 

Istoria, memoria - capabile oricînd să introducă alterări 
umorale, deplasări de interese - devin prohibite. Trecutul iubitei 
ajunge confiscat ori diminuat; ideal ar fi ca el nici să nu fi existat şi ca 
ea să se fi născut abia odată cu pasiunea ce a legat-o. lar împotriva 
acestui trecut opac, exilat se propune neîncetat un „viitor luminos“ 
comun, cîmpul unor beatitudini neîngrădite, viitor promis fără 
încetare, dar a cărui împlinire trebuie amînată necontenit. 

În orice caz, în prezent sau în viitor, iubita este, trebuie să fie 
fericită. Iar dacă aşa stau lucrurile, este firesc din parte-i să facă fără 
încetare mărturisirea fericirii pe care ar încerca-o. Căci fericirea 
deplină nu o dă decît reciprocitatea iubirii; amantul nostru se vrea 
iubit, la rîndul său, cu aceeaşi patimă pe care o cunoaşte. A fi doar 
respectat i se pare derizoriu, a fi doar înţeles — e trivial, a fi temut — o 
veritabilă insultă. A fi adorat de către o ființă formal liberă (el îşi 
închipuie că adoraţia este un semn al libertăţii) — iată ce-și dorește 
acest amant ocolit de cumpătare. 

E limpede ce se întîmplă dacă acest moment al adoraţiei se 
prelungeşte: nimicirea vieţii protagoniştilor, suprema lor mizerie. 

4. Analogiile între acest tip de pasiune paroxistică şi tipul 
gîndiri totalitare se pot acum înţelege, cred, fără greutate: această 
gindire se plasează, de la început, pa poziţia unei adorări nelimitate a 
omului şi, de aceea, pretenţiile sale privind „grija pentru om“, 
„umanismul“ etc. nu sint, în fondul lor, cu totul neîntemeiate. Numai 
că, exact după cum se petrec lucrurile în cazu! individului, şi aici, în 
domeniul public, obiectul adoraţiei ~ omul, umanitatea, poporul etc, — 
devine, printr-un proces de „cristalizare“, ireal, fiindcă acumulează în 
cascadă toate virtuțile şi toate perfecţiunile cu putinţă. Se neagă astfel 
natura profundă, autentică, sublunară a omului, diversitatea şi 
complexitatea sa, dindu-se cîştig unei luminozităţi cristaline, unei 
stelare desăvîrşiri. lar dacă realitatea se opune totuşi, dacă ea nu 
acceptă această epură? Cu atît mai rău pentru realitate: „imaginea 
iubitei“ trebuie salvată cu orice preţ: vina pentru neîmpliniri nu o va 
purta ea, ci ispititorii ascunși în umbră, uneltirile „imperialiştilor”, ale 
„iudeo-masonilor“, ale „agenturilor străine“ şi aşa mai departe. 
Adoraţia neîngrădită nu poate vieţui fără suspiciune, suspiciunea îşi 
inventează un obiect, care, o dată demascat şi neutralizat, o lasă pe 
„iubită“ încă şi mai neîntinată, mai adorabilă, dar şi mai uşor pradă 
„comploturilor”. 

În perfecțiunea sa, „omul nou“ nu are nevoie nici de trecut, nici 
de memorie: deosebirile de păreri, divergenţele apar în ochii gîndirii 
totalitare la fel de condamnabile precum capriciile şi salturile umorale 
ale iubitei în ochii îndrăgostitului pătimaş: nu fireşti expresii ale 
naturii umane, ci naivităţi derizorii, resturi „ale vechii mentalități“ ce 
trebuie eliminate, aparenţe neesenţiale ce pot fi luate în seamă doar 
spre a fi respinse. Căci „omul nou“ fiind desăvîrşirea însăşi, nu poate 
fi decît mereu egal cu sine, avînd constanţa, mersul egal, dar şi surîsul 
imperturbabi al zeilor fericiţi şi, de asemenea, splendida lor sănătate 
trupească. lar dacă trebuie să fie în acest fel, atunci el şi este — iar dacă 


nu este încă, cu siguranţă va fi. 

5. Ce i se cere „omului nou“ nu este, în principal, ascultare sau 
supunere pur şi simplu. Tiranii din vechime — e drept — se mulțţumeau 
cu atit și ştiau să se consoleze cu dictonul: oderint, dum metuant (să 
mă urască, cu condiţia de a se teme). Dar tiranul totalitar, precum 
îndrăgostitul, vrea ca la iubirea lui să se răspundă cu iubire, iubire 
pătimașă, dezlănţuită, fără margini. Big Brother vrea „sufletul“, nu 
numai trupul oamenilor. Or, cum altfel s-ar putea exprima iubirea 
aceasta a poporului pentru cei ce îl conduc, plini de o egală iubire, 
dacă nu prin mărturisiri continue? Nu-şi bombardează amantul 
suspicios iubita cu veşnica întrebare: „Dar mă iubeşti cu adevărat?“. 
Nu vrea el mereu să ştie cît de mare este această iubire, nu doreşte el 
imperios să o vadă mărturisită de buzele iubitei, nu suspectează el de 
îndată că îndărătul unei tăceri ceva mai lungi s-ar putea ascunde vreo 
răcire a sentimentului şi că înapoia unui răspuns dat cu jumătate de 
gură se înfiripă tăgada? Din aceleași motive obsesionale este pus şi 
poporul, „omul nou, constructor al socialismului“, să-şi mărturisească 
iubirea pentru partid şi conducător. lar aceasta se realizează prin toate 
mijloacele şi, nu în ultimul rînd, tocmai prin intermediul formelor 
născocite de democraţie. 


6. Trebuie, aşadar, să se voteze pentru ca să fie evident că 
poporul îşi adoră stăpînii. Dar adoraţia înseamnă neapărat 
„unanimitate“, ba chiar „deplină unanimitate“ - cum, atît de fals 
conceptual, dar atît de corect psihologic, se spunea în propaganda 
noastră. Trebuie ales un parlament, precum şi numeroase alte organe 
ale „democraţiei socialiste“, tocmai pentru ca mărturisirea adorației 
prin unanimitate, prin concertul uralelor, prin adeziunile zgomotoase 
să aibă, în mod constant şi neîntrerupt, cel mai larg cîmp de exprimare 
cu putinţă. 

Cred că se înțelege, așadar, de ce regulile democraţiei nu sînt, 
pentru totalitarism, o formă vidă, o simplă concesie făcută spiritului 
timpului, un compromis necesar, decit, fireşte, în unele situaţii 

speciale. Însă, în ansamblu, gîndirea totalitară şi agenţii săi nu se pot 
lipsi de formele democraţiei, deoarece numai cu ajutorul lor se poate 
obţine mărturisirea neîncetată de iubire pe care o aşteaptă şi după care 
însetează. A renunţa la aceste forme spre a uza doar de simpla şi 
vulgara coerciţie ar însemna, cumva, sfîrşitul totalitarismului, chiar 
dacă nu şi al dictaturii, tot aşa cum romanul unei adorări fără limită a 
iubitei încetează atunci cînd acesteia i s-ar cere doar să se supună în 
tăcere cu diligenţa unei soţii de mandarin. Dar despotul totalitar e, 
prin structura sa mentală, mai aproape de Othello decit de Macbeth: 
crimele sale îşi au în ultimă instanţă resortul nu în calcul politic, şi nici 
măcar în triviala dorinţă de putere, ci în patima oarbă, în adoraţia 
nemărginită ce se simte nerăsplătită şi înşelată. lată de ce mi se pare 
periculos ca un om politic să-şi iubească prea mult poporul. E destul 
dacă şi-l respectă. 


7. Pentru a înțelege acest fenomen teribil al secolului nostru care 
este totalitarismul trebuie, prin urmare, să-i luăm mai în serios 
pretenţiile. Nu avem dreptul să vedem automat numai o demagogie 
neruşinată îndărătul frazelor sale pompoase ce se referă la dragostea 
conducătorilor pentru popoarele lor ori să vedem numai minciună în 
declaraţiile despre „umanismul fierbinte“. Căci tocmai aceasta este 
grozăvia: totalitarismul e cu adevărat o explozie de adorare a omului, 
o patimă nestăvilită după acesta, ce doreşte cu fervoare reciprocitatea. 
Ruşinea, crima şi teroarea, dar şi formulele democraţiei sînt atunci 
instrumentele prin care este forțată dragostea unui partener ce se 
încăpăţînează să tacă. Rezultatul este Infernul. Acesta se naşte, devine 
o prezenţă, după cum se vede, nu numai prin deficitul iubirii, dar mai 
cu seamă prin neîngrăditul şi nelegiuitul său exces. 


„22“ nr. 11, 30 martie 1990 

Libertatea fricii 


Este, poate, comun fenomenelor post-revoluţionare faptul că 
odată cu eliberarea oamenilor, a instituţiilor, a limbajului, se produce, 
după un anumit timp, şi eliberarea spaimelor lor. În urma teribilei 
decompresiuni sociale, politice şi ideologice pe care năruirea unei 
Puteri o produce, se naşte nu o libertate nouă în raport cu frica — așa 
cum am fi voit şi cum am sperat —, ci o nouă libertate a fricii, o frică 
liberă. Omul este liber — sau, cel puţin, mai liber —, dar și frica sa 
devine liberă. Pentru cel care a năzuit să fie liber de frică este o tristeţe 
şi o deznădejde să constate doar această frică liberă şi nu se poate 
gîndi decît că ea ar putea însemna spectrul şi mesagerul unei noi 
sclavii. 

Dar să încercăm a explicita lucrurile: cum era frica noastră 
„înainte“, care erau trăsăturile sale fundamentale? Ea era, desigur, sub 
aspect cantitativ, uriaşă, dar nu aspectul cantitativ ne interesează aici, 
ci cel calitativ. lar din acest punct de vedere, am putea observa că frica 
„de dinainte“ era, în general, la fel de „încadrată“, la fel de organizată, 
la fel de disciplinată precum era întreaga noastră societate. Se supunea 
şi ea, ca tot restul lucrurilor şi făpturilor, „comandamentelor de sus“, 
iar dacă totuşi, uneori, o mai lua puţin razna, era chiar şi ea „avută în 
vedere“, spre a fi reaşezată la locul cuvenit. 

În esenţă, era vorba de o frică al cărei obiect era bine determinat, 
stabil, perceptibil. Oamenilor le era frică de un anumit vecin, de o 
anumită stradă; se temeau de şef, de noul decret, de miliţianul din colţ, 
de o conversaţie într-un restaurant, de delegatul sectorului de partid; 
în ultimă instanţă, se temeau de persoana conducătorului, de la care 
coborau nesmintit toate relele asupră-le. Frica era, aşadar, stăpînită 
cumva de propriul său obiect, se afla în subordinea acestuia şi nu-i 


putea în nici un caz scăpa. lar obiectul, oricît de imens şi de 

împovărător ar fi fost, avea măcar o concreteţe, o materialitate care îl 
făcea, în general, odios, dar cumva suportabil. De aceea, probabil, am 
şi putut trăi, atîta vreme, supuşi unei frici ce era, ea însăşi, supusă şi 
îngrădită. Totalitarismul, cu reţeaua sa generală de control, interdicții 
şi restrîngeri, supunea între limite aproape de nestrăpuns nu numai 
întreaga societate, nu numai pe toţi oamenii, dar chiar şi frica lor. 

Nu vreau să se înțeleagă cumva că aş avea vreo complezenţă 
pentru frica „de atunci“ şi că aş socoti frica liberă de acum ca 
semnalizînd o alunecare spre mai rău. Dimpotrivă, frica liberă este 
unul dintre semnele cele mai clare, după părerea mea, ale unei 
societăţi cu adevărat mai libere, dar totodată ea semnalizează şi o 
societate ce s-a eliberat brutal, dramatic. Revoluţia — se ştie de destulă 
vreme - nu este deloc cea mai înțeleaptă cale spre bine, dar atunci cînd 
istoria nu îngăduie alegere, înțelepciunea trebuie să-şi croiască, 
vrînd-nevrînd, şi o cale prin revoluţie. lar gîndirea trebuie, de aceea, 
să se aplece şi asupra fricii libere, ce este cu atît mai înspăimîntătoare, 
cu cît ne-am așteptat mai puţin la ea şi este cu atît mai primejdioasă, 
cu cît îi ignorăm mai mult existenţa și îi confundăm mai mult 
manifestările cu cele ale fricii determinate, supuse, de mai înainte. 

Societatea totalitară avea, fără îndoială, transparenţa ei 
liniştitoare. Puterea se exprima clar, inechivoc, iar între fenomene şi 
esenţa lor domnea o relativă coerenţă. Stăpînul (sau stăpînii) şi supușii 
se delimitau clar, ceea ce, în ansamblu, convenea inconştientului 
colectiv. Există un părinte, teribil desigur, dar el era, la un nivel 
subliminal, dătător de o anumită certitudine şi convenabil. Or, o dată 
cu revoluţia, cu amestecul inextricabil de nou şi vechi, cu confuziile 
inevitabile sau evitabile care apar la tot pasul, cu intersecțiile insolite 
între eroare, rea-voinţă şi incompetenţă, aparenţa liniştitoare, 
paternalistă a societăţii e distrusă. lată însă un fapt cu care 
inconştientul colectiv nu se poate împăca prea uşor şi atunci, după 
opinia mea, el se străduieşte să recreeze, în răspărul conştiinţei, 
schema paternalistă şi totalitară dispărută, Iar aceasta se împlineşte 

exact prin intermediul fricii libere. 

Dar dacă frica liberă are această unică finalitate, îmi pare că ea 
tinde să o realizeze în baza a două mecanisme. În primul caz, ea 
încearcă să refacă o presupusă structură de adincime totalitară. 
Principiul este că, în realitate, „nu s-a schimbat nimic“: comunismul a 
rămas în locul lui, Securitatea e la fel de puternică şi de atotştiutoare 
ca mai înainte şi tot ceea ce se vede contrar acestei reprezentări e o 
înşelăciune şi o faţadă iluzorie, aşezate cu bună ştiinţă de o voinţă 
malefică. Este evident că, pentru omul care gîndeşte astfel, frica nu 
mai poate avea un obiect determinat: ea zboară liberă şi aderă 
nestăpînită, instabilă dar şi nesăţioasă la orice obiect. Prietenul de mai 
înainte, a cărui probitate şi curaj în epoca dictaturii păreau a fi cel mai 
bun antidot împotriva oricărei suspiciuni, devine, de îndată ce are altă 
părere sau capătă anumite împuterniciri guvernamentale, suspect: el 
este ori vîndut Puterii, ori incapabil să-i desluşească acesteia tenebrele, 
ceea ce omului nostru i se pare a fi aproape mai rău. În general, frica 
cea liberă îşi schimbă cu viteză obiectul: preşedintele, 
primul-ministru, alegerile, Televiziunea etc. Pentru ea, orice gest, 
orice întîmplare declanșează simbolul unei realităţi ascunse, fatidice — 
şi nu o dată, de aceea, se întîmplă ca omul stăpînit de ea să recurgă, 
pentru a se calma un moment, la metode simbolice de a exorciza răul 
ascuns, cum este acela, ridicol şi primitiv, de a inova în ortografie, prin 
scrierea numelui lui Ceauşescu cu minusculă. 

Potrivit celuilalt mecanism, frica încearcă să recreeze 
paternalismul pierdut nu numai la adîncime, în structura profundă, 
invizbilă a lumii, ci chiar la suprafaţă. De aceea, omului în cauză îi va 
fi frică de orice discuţie în contradictoriu, de orice analiză, de orice 
opinie tranşantă, de orice semn real de libertate. Frica sa se va lăsa pe 
rînd asupra demonstrațiilor de stradă, asupra tinerilor, asupra 
partidelor politice, asupra greviştilor, asupra privatizării, asupra 
străinilor şi, în ultimă instanţă, asupra gîndirii însăşi, simțită ca un 
factor alarmant, iritant, ca un teren de „destabilizare“. A cui? A 

propriei sale reprezentări inconştiente a lumii. 

Oricât de diferite în fapt ar putea fi aceste două mecanisme de 
expresie ale fricii libere, în fond ele au ceva comun: predarea în faţa 
inconştientului colectiv şi sentimentul unei iremediabile neputinţe 
personale. Oricum ar fi, omul este închipuit un simplu subiect al 
istoriei şi al actorilor adevăraţi ai acesteia, ce acţionează îndărătul unei 
cortine opace. lar dacă într-un caz omului îi este teamă că aceşti autori 
îşi vor arăta la un moment dat chipul real, în timp ce în celălalt caz 
omul se teme că prin nesăbuința sa jurnalieră el ar putea stirni 
împotrivă-i mînia actorilor ascunși, vedem în ambele situaţii o egală 
demisie dinaintea unui model inconştient, urzit din adîncul 
vremurilor. Există, desigur, şi diferenţe importante între cele două 
atitudini, ce nu pot fi trecute sub tăcere, dar ceea ce ne interesează 
acum este să observăm că amîndouă sînt produse de aceeaşi frică 
liberă născută în urma prăbuşirii structurii totalitare. 

Şi atunci, ce-i de făcut? Pentru guvernanţi, mai întii, este de 
neiertat să nu încerce, prin toate mijloacele, diminuarea obiectelor 
susceptibile de a atrage asupra lor frica liberă a guvernaţilor. Ei ar 
trebui să elimine cît mai repede incertitudinile, confuziile şi opacităţile 
sistemului. 

În general, şi pentru guvernanţi şi pentru guvernaţi e nevoie de 
a gîndi, de a reflecta, de a analiza. De a face distincţii fine între lucruri 
şi procese, de a evita orice ispită maniheistă. E nevoie să stabilim 
ierarhii reale, serii de valori, să deosebim între intenţie şi eroare, să 
evităm globalităţile gîndirii leneşe cu simbolismele sale primare. 
Existenţa „actorilor“ oculţi este o ipoteză ca oricare alta. În spatele 
cortinei nu se ascund probabil atîtea mistere pe cît ne închipuim, pe cît 
îi place inconştientului nostru să creadă. Penumbra, sublunaritatea 
domnesc şi „aici“ şi „acolo“ în proporţii nu foarte diferite şi numai 
punctul de privire ne face să întrevedem atîtea deosebiri. Penumbra şi 
sublunaritatea constituie atunci realitatea omenească, adevărul nostru 


şi ar fi inept să suspectăm veşnic îndărătul lor o lumină încremenită, 

pe care uneori să voim a o transporta în afară. 

Trebuie, prin urmare, să ne asumăm mai deplin condiţia, 
căutînd să rezistăm atît disperării, cît şi adormirii propuse de 
inconştientul colectiv. Ne trebuie minte trează, dar şi inimă, şi doar 
aşa, poate, frica noastră liberă îşi va afla iarăşi un stăpîn: dar nu în 
obiectul ei, de data aceasta — fie el un om, o organizaţie, o structură —, 
ci în subiect: noi înşine. Altminteri, vom rămîne cu libertatea fricii, ce 
nu este decît o altă faţă a fricii de libertate. 


„22“, nr. 7, 2 martie 1990 

Zig-zag-urile confuziei 


In lumea asta plină de confuzii, ce mai contează încă una? În 
lumea asta plină de orori, de ce ne-am mai preocupa de încă un 
specimen? În lumea asta plină de venin şi ură, de ce mai trebuie luat 
în seamă încă un caz? 

Şi totuşi, citind în revista „Zig-Zag“ nr. 7, sub titlul „Dumitru 
Popescu ar fi ezitat, dl. Andrei Pleşu nu”, un scurt editorial semnat 
„Zig-Zag“, nu cred că se poate păstra tăcerea. Problema nu este că, 
poate, Andrei Pleşu a greşit. Problema nu este că, poate, el a greşit 
considerabil într-o împrejurare sau în alta. Problema este că, după 
distinsul editorialist de la „Zig-Zag“ (lon Cristoiu?), predecesorii 
actualului ministru al culturii — Iosif Chişinevschi, Leonte Răutu, 
Dumitru Popescu, Suzănica Giîdea - ar fi ezitat înainte de a lua o 
anume măsură, posibil discutabilă, spre deosebire de actualul 
ministru. Problema este că Andrei Pleşu este dat drept succesorul mai 
sus amintiţilor nu numai în biroul ministerial, dar şi în spirit. Şi că îi 
întrece chiar în malignitate. Problema este că autorul ce ne-a dat 
Minima moralia face serie cu o analfabetă sau cu un comisar al 
propagandei. 

De ce n-ar face atunci serie şi cu Jdanov sau cu Goebbels? Hîrtia 
nu numai că suportă orice, dar se pare şi că tresaltă de bucurie 
dinaintea unor asemenea confuzii. 

Dar dacă Andrei Pleşu și Dumitru Popescu sau Suzănica Gîdea 
sînt cam acelaşi lucru, de ce oare n-a fost şi edtorialistul nostru la fel 
de intrepid pînă acum cîteva luni? De ce nu i-a denunţat el cu tot atîta 
vehemenţă şi pe predecesorii lui Andrei Pleşu, care chiar nepătaţi nu 
erau?! l-a fost cumva frică de unele urmări neplăcute? Altora, chiar lui 
Andrei Pleşu, nu le-a fost, dacă nu mă înşală memoria. E clar atunci: 
creatorii de confuzii de la „Zig-Zag“ nu ştiu decît de frică, frică de 
revolverul lui Goebbels şi al verilor săi. Dar nu frică de minciună şi de 
fals. 


„22“, nr. 14, 20 aprilie 1990 

Logica revoluţiei şi logica democraţiei 


Diferite prejudecăţi, printre care nu ultima este orgoliul 
naţional, ne determină adesea să ne mîndrim cu revoluția din 
decembrie mai mult decît s-ar cuveni. Uităm că o revoluţie este, în 
istoria unei naţiuni, mai degrabă un rău, justificat doar fiindcă a 
trebuit să fie înlăturat un rău încă mai mare. Dar arta magică prin care 
răul să se transforme de la sine în bine n-a fost inventată şi nici nu este 
de crezut că o transformare este cu putinţă atîta vreme cît răul nu este 
înţeles ca atare şi tratat cu luciditate şi curaj pentru adevăr. 

Referindu-mă la răul revoluționar, nu mă gîndesc numai la 
sîngele curs, ci şi la unele trăsături esenţiale ale atitudinilor politice ce 
au trecere într-o societate post-revoluţionară ca a noastră. 

Într-o lume de acest fel există, după părerea mea, două logici 
politice aflate în acţiune şi în confruntare: logica revoluției şi logica 
democraţiei. Logica revoluţiei este adepta măsurilor excepţionale, a 
presiunilor mai mult sau mai puţin intense exercitate de „grupuri de 
şoc“; logica democraţiei mizează pe evoluţie în timp, pe normalitate şi 

pe influență mediatică. Intr-un caz, „o minoritate activă“ îşi impune 
sarcina de a împinge societatea dincolo de un punct de blocaj; în 
celălalt, numai majoritatea poate trasa, printr-o formă sau o alta de 
reprezentare, destinele societăţii. De o parte se aşază limbajul tranșant, 
radical, lipsa de compromisuri, formulele exclusiviste; de partea 
cealaltă stau limbajul flexibil, consensul, disponibilitatea pentru 
compromisuri. În sfîrşit, mijlocul fundamental al logicii revoluţiei este 
presiunea străzii şi a masei, în timp ce mijlocul de acţiune al logicii 
democratice este, în ultimă instanță, urna de vot. 

Dacă ne-am putea opri aci, încă ar fi simplu. O dată ce ne-am 
declarat fie revoluționari, fie democrați, ar trebui să adoptăm imediat 


logica corespunzătoare. Or, lucrurile se pare că nu stau aşa. 

Dimpotrivă, se constată că un om sau un grup însutleţiţi de o credinţă 
autentic şi profund democratică, ce au o „constituţie“ democratică, ca 
să spunem aşa, pot adopta, din motive, să le spunem, de autoapărare, 
o logică revoluţionară, ce nu este deci democratică. Dar şi invers, un 
grup cu o „constituţie“ nedemocratică poate opta la un moment dat, 
din motive exact simetrice, pentru logica democraţiei sau măcar 
pentru unele dintre elementele acesteia. Logica politică şi 
„constituţia“ se pot astfel opune în ambele cazuri şi nu există 
concordanţă între mijloace şi scopuri. 

Să vedem atunci, mai îndeaproape care este situaţia de fapt 
actuală. Mai întîi, să cercetăm cazul FSN, partid de guvernămînt. Mi 
se pare greu de contestat faptul că există un element profund 
nedemocratic în „constituţia“ acestuia. Este vorba despre ceea ce aş 
numi „minciuna fondatoare” a FSN. Într-adevăr, apariţia FSN în 
spaţiul politic în jurul unor personalităţi ale vechiului PCR precum 
Ion Iliescu sau Silviu Brucan a pus de la bun început problema relaţiei 
acestei formaţiuni cu PCR. În Polonia, RDG, Ungaria sau 
Cehoslovacia, partidele comuniste s-au reformat din interior, şi-au 
schimbat adesea numele şi programul, au făcut schimbări de personal, 
dar nu au negat niciodată o anumită continuitate cu trecutul. A fost 
suficient pentru ca populaţia şi electoratul să ştie cu cine au de-a face. 
Aceste partide nu şi-au regăsit credibilitatea, dar nici nu au încercat să 
mistifice opinia publică. Dimpotrivă, FSN, proclamîndu-se 
anticomunist şi non-comunist, a negat totodată şi orice continuitate de 
natură ideologică şi instituţională cu trecutul. Rămîne însă 
continuitatea personalităţilor ce sînt suspectate de o parte a opiniei 
publice de nemărturisite convingeri comuniste reformatoare. Se poate, 
desigur, pune întrebarea: un vechi comunist nu poate ajunge la un 
moment dat un democrat autentic? Suspiciunea față de „constituţia“ 
FSN este neapărat justificată? Trebuie spus fără şovăială nu numai că 
asemenea conversiuni sînt posibile, dar că ele s-au şi produs de 


destule ori, dînd personalităţi dintre cele mai antitotalitare şi 

anticomuniste imaginabile, precum Milovan Djilas ori Arthur 
Koestler. Numai că aceşti oameni s-au convertit la democraţie atunci 
cînd nu era oportun din punct de vedere practic să o facă, au făcut 
publică atitudinea lor, asumîndu-şi riscuri de diferite tipuri, şi au 
supus comunismul unei necruțătoare şi percutante analize. Orice s-ar 
spune, dar aceste condiţii nu au fost îndeplinite de dl. Iliescu şi numai 
parţial şi incomplet de dl Brucan. Fireşte, o conversiune se poate 
produce, în principiu, oricînd şi în orice condiţii, şi ea n-ar putea fi 
decît salutată, dacă este autentică. E greu însă de crezut că dl. Iliescu a 
făcut drumul Damascului. Căci acesta nu este un drum neted, ci aspru 
şi traumatic. A renunţa la comunism a însemnat de obicei a face un fel 
de apostazie de tip religios, a-ţi pierde credinţa, a abandona o viziune 
coerentă şi liniştitoare asupra lumii, a accepta năruirea unui întreg 
sistem de valori. Este vorba despre o experienţă interioară în primul 
rînd (dar cu semne exterioare neconfundabile), o experienţă profundă 
şi tragică, ce modifică radical persoana care o trăieşte. Or, nimic din 
ceea ce a declarat dl. Ion Iliescu în media după 22 decembrie 1989 nu 
dă mărturie despre trăirea unei atare experienţe tragice -— 
desprinderea de comunism -— ce ar fi putut avea loc, teoretic, chiar şi 
între cei patru pereţi. DI Iliescu nu este un Djilas. Din păcate. 

Dar dacă este aşa, anumite suspiciuni sînt întemeiate şi se poate 
vorbi despre „minciuna fondatoare“ a FSN. Însă, şi aici intrăm în 
domeniul paradoxului, tocmai pentru că FSN îşi disimulează originea 
şi îşi reneagă ascendenţa, el rămîne un partid popular, ce poate lesne 
atrage asupră-i opţiunile unor alegători fără cultură politică. De aceea, 
logica politică asumată de FSN poate fi cea democratică, a urnei de 
vot. În particular, dl. Iliescu se va prezenta destul de liniştit în faţa 
alegătorilor: va fi probabil ales, prin forţa majorităţii. FSN devine 
astfel un campion al democraţiei alegerilor, al caracterului lor 
nelimitativ, tocmai pentru că se bizuie pe această majoritate 
depolitizată care nu a auzit niciodată şi care nu va fi probabil niciodată 


interesată de traumatismele existenţiale ale apostaziei de comunism şi 

în ochii căreia promisiunea unui prînz ceva mai îmbelşugat şi 
realitatea unui control ceva mai redus sînt, pentru moment, 
identificate cu summum-ul democrației. 

Nu ar trebui să ne închipuim, în urma acestor considerații. că 
poziţia unei părţi cel puţin a Opoziţiei, în principiu a celei radicale, 
care se regăseşte în Proclamaţia de la Timişoara, ar fi mult mai puţin 
paradoxală. Fără îndoială, „constituţia“ acestei Opoziţii poate fi 
considerată ca autentic democratică sau, cel puţin, „prezumția de 
democraţie“ poate funcţiona în acest caz la nivel „constituțional“, aşa 
cum, dimpotrivă, ea se izbeşte de multe obstacole în cazul FSN. 
Aderenţii Proclamaţiei sînt însă conștienți nu numai de „minciuna 
fondatoare“ a FSN, dar şi de redutabilul capital electoral al aceleiaşi 
formaţiuni politice. Pe de altă parte, ei se consideră, probabil 
întemeiat, drept continuatorii adevăraţi ai revoluţiei din decembrie, 
pierzînd probabil din vedere faptul că o revoluţie este în fond un rău, 
fie şi necesar, şi că a continua o revoluţie înseamnă nu numai a-i 
cultiva idealurile, dar şi a-i practica logica. Intr-adevăr, spre a 
contracara capitalul electoral al FSN, aderenţii Proclamaţiei au socotit 
potrivit să utilizeze o logică politică ce, fie și în parte, este de tip 
revoluţionar şi nu democratic. Mă refer la faimosul „punct 8“ al 
Proclamaţiei, care doreşte să adauge Legii electorale clauza potrivit 
căreia foştii activişti PCR şi foștii ofițeri de Securitate să nu poată 
candida timp de trei legislaturi. 

Or, un principiu indiscutabil al democratismului stabilește fără 
putinţă de îndoială sau de ezitare că nici o persoană nu poate fi 
exclusă de la exercitarea vreunui drept civic, dacă nu se dovedeşte că 
ea, personal, în virtutea propriilor fapte, s-a arătat nedemnă de acest 
drept. Simpla apartenenţă la un grup, apartenenţă perfect legitimă 
înainte de 22 decembrie 1989, nu poate fi, în sine, un motiv de 
indignitate civică. Un om nu trebuie să răspundă decit pentru faptele 
săviîrşite de el însuşi, iar o judecată globală, care îl priveşte ca pe un 


simplu element al unui grup, ca pe un membru şi atît, este, orice s-ar 

spune, nu numai nedemocratică, dar şi destul de departe de cea mai 
bună tradiţie a filosofiei umanismului european. 

Dar nu numai principial ar fi aplicarea „punctului 8“ alături de 
democraţie, dar şi, în perspectivă, ea s-ar putea arăta periculoasă în 
fapt. Căci o dată creat precedentul judecății giobale, s-ar mai putea 
pune vreo stavilă extinderii lui? Şi cum ar putea fi această stavilă 
aşezată? Nu se instalează astfel premisele unei „justiţii revoluţionare”, 
de „clasă“? Căci nu trebuie să uităm că o revoluţie înseamnă, în ultimă 
instanţă, debarcarea unei clase întregi de la putere, în baza unor 
proceduri, să le spunem, administrative. N-ar exista atunci riscul unei 
ghilotine, fie şi „de catifea”? 

În ceea ce mă priveşte, aş prefera ca mişcarea antitotalitară şi 
democratică din România să uzeze cît mai puţin de logica revoluţiei. 
Căci cele mai nobile idealuri şi intenţii nu pot fi decît cu greutate 
atinse atunci cînd mijloacele sînt impure. Pe termen ceva mai lung, 
succesul durabil este, probabil, de partea „puterii celor fără de 
putere“, cum spune Václav Havel, adică a celor ce nu-şi subordonează 
mijloacele realismului politic imediat. Mi-ar plăcea, de asemenea, să 
văd că paradoxurilor guvernanţilor nu li se opun alte paradoxuri, fie 
și de semn contrar. Din păcate, probabil că asemenea dorinţe sînt, în 
contextul vieţii politice de la noi din acest moment, vise deşarte și pe 
care destui nu-şi vor da nici măcar osteneala să le privească cu 
seriozitate. Nu-mi rămîne atunci decît să sper că, dacă va ajunge 
cîndva la putere, opoziţia democratică va şt: să aibă curajul de a nu-şi 
exercita „demonismul“ revoluţionar, Căci, altminteri, există riscul ca 
acest demonism să fie cauza unui veritabil „păcat originar”, să secrete, 


cu timpul, o nouă „minciună fondatoare”. 

„Escrava Isaura“* 


1]. Pentru foarte mulţi dintre noi, există o alternativă dinaintea 
căreia s-ar afla aşezată în momentul de față societatea românească. Ea 
se exprimă tranşant şi simplu: sau comunism (fie el şi sub o 
sui-generis variantă „neo”), sau „revenirea în Europa“, ceea ce vrea să 
însemne stat de drept, societate civilă, economie de piaţă, iniţiativă 
liberă etc. lar termenii concreţi, politici prin care această alternativă se 
înfăţişează au aerul de a fi şi ei foarte simpli şi clari: pe de-o parte FSN 
— o organizaţie despre care se crede a şti că este criptocomunistă —, pe 
de altă parte o multicoloră şi fragilă opoziţie ce s-a recunoscut la un 
moment dat în Proclamaţia de la Timişoara. De aici şi denunțul 
continuu pe care Opoziția îl practică — în presă ca şi la manifestaţia din 
Piaţa Universităţii —, clamînd mereu formula lapidară: FSN = PCR. 

Există, neîndoielnic, o comoditate a formulelor clare şi 
categorice, iar utilizarea lor obsesivă aduce adesea consolări 
neaşteptate celor care le utilizează. Însă în ceea ce mă priveşte socotesc 
derizorii aceste consolări, părîndu-mi cu mult mai profitabilă o 
analiză lucidă, pe cît aceasta îmi stă în putinţă. 

Printre prejudecățile, sau chiar miturile, în temeiul cărora 
gîndeşte astăzi intelectualitatea din opoziţie, trei mai cu seamă mi se 
par semnificative şi dătătoare de măsură pentru o vădită lipsă de spirit 
critic: 

a. FSN = PCR, cu corolarul că nomenclatura mai veche sau 
aflată în formare dinăuntrul sau din afara Frontului este comunistă şi 
că, deci, principala primejdie pentru o societate românească „în drum 
spre Europa“ ar fi comunismul sau neocomunismul. 

b. Ideea că economia de piaţă, de tip „capitalism“, este neapărat 


” Serial brazilian transmis la Televiziunea română, cu mare succes în 
acel timp. 

incompatibilă cu forme mai autoritare şi relativ nedemocratice de 
societate, chiar dacă nu totalitare. 

c. În sfîrşit, se crede, fără nici un fel de examen prealabil, că 
îndepărtarea de modelul est-european trebuie să conducă obligatoriu 
„în Europa“. 

Or, pentru a formula de la bun început ipoteza pe care doresc să 
o schiţez, voi spune că, după părerea mea, deşi îndepărtarea Românei 
de „Est“ şi de comunism este inevitabilă, apropierea de „Europa“ nu 
este chiar atît de sigură. Există chiar riscul, deloc negjjabil, să ne 
îndepărtăm prea mult spre Vest şi, depăşind marginile Europei şi duşi 
de un neobişnuit alizeu, să traversăm la modul ideal Oceanul, 
ajungînd undeva, într-un fel de America Latină. 

Desigur, orice model socio-politic (şi orice model în general) are 
un caracter aproximativ şi mai degrabă orientativ, el netrebuind şi 
nepuiînd fi luat ad litteram. Ceea ce vreau să spun este doar că 
„revenirea în Europa“ a României riscă să facă o „buclă“ nu lipsită de 
unele asemănări cu situaţia unui regim latino-american. lată şi citeva 
semne prevestitoare care mă întăresc în această idee: 

- dominaţia unui partid de nuanţă populistă, lipsit de ideologie 
precisă, ce-şi proclamă merite revoluţionare în acţiunea de răsturnare 
a unui tiran; 

— existenţa unei opoziții ce este relativ slabă, lipsită de 
posibilitatea de a influenţa serios masele şi incapabilă să reprezinte o 
alternativă la putere; 

— o societate scindată, cu diferenţe imense de ordin cultural şi 
educaţional; 

~ tendinţa de a dezvolta un sistem economic de piaţă liberă şi de 
a favoriza atragerea, chiar masivă, de capital străin; 

- un rol important jucat de armată; 

- prezenţa violenţei politice — verbale dar şi fizice. Campaniile 
de ameninţări și de calomnii. Obsesia discreditării şi a aneantizării 
adversarului politic, practicată atît de Putere, cît şi de Opoziţie; 

— apariţia unor grupări radicale ce „vor să continue revoluţia“; 

— prezenţa corupţiei, a fraudelor de tot felul, camuflările 
defectuoase ale adevărurilor politice incomode, devenite practică 
generalizată de ambele laturi ale „baricadei“; 

— anticomunismul declarat şi o prezenţă emfatică a bisericii. 

Fundalul social pe care se poate dezvolta o societate de tip 
„latino-american“ este dat mai întîi de existența unei mase rurale 
considerabile, ce a fost, în general prin violenţă, expropriată de 
pămîntul pe care îl lucrează. Ceea ce au făcut marii latifundiari şi 
urmaşii coloniştilor hispanici în America Latină împotriva „peonilor“ 
s-a realizat la noi prin colectivizare. În al doilea rînd, se observă 
existența unui proletariat urban numeros, recent format, ce a fost 
brutal dezrădăcinat din mediul rural. În ambele cazuri, omul este 
lipsit de o conştiinţă civică dezvoltată, are o mare sugestionabilitate 
faţă de factori de influenţă politică şi este obsedat într-un mod excesiv 
de problema propăşirii sale economice. 

Trebuie acum observată diferenţa dintre acest tip de societate, 
care îmi pare caracteristic cazului românesc (dar şi sud-american), şi 
cel ilustrat de societăţile est-europene „normale“ ~ Polonia, 
Cehoslovacia, Ungaria: în aceste ţări, procesul de înstrăinare a clasei 
rurale de pămînt a fost mult mai puţin avansat. Apoi, industrializarea 
a fost realizată mult mai puţin dramatic. În fine, periodicele revolte 
sau greve de proporţii, ca şi evenimentele din Cehoslovacia anului 
1968 au izbutit să creeze o solidaritate naţională la nivel orizontal, 
atenuînd opoziţiile dintre intelectuali şi restul populaţiei. lată de ce, 
pentru aceste ţări, tranziţia „spre Europa“ poate să se facă rapid şi 
direct. Pot fi observate însă şi alte diferenţe, dintre care vom încerca și 


noi să notăm unele pe parcurs. 


2. Avînd deci în atenţie toate aceste date preliminare, prima 
problemă ce trebuie luată în discuţie aici este cea a comunismului în 
societatea românească de azi. 

Unul dintre cele mai uimitoare fenomene post-revoluţionare 
româneşti — din nou fără analogie cu celelalte ţări din Est — este totala 
dispariţie a partidului comunist, brusca lui evaporare. În acest 
eveniment, Opoziția vrea, în general, să vadă un subtil şi diabolic plan 
de diversiune al Puterii, în timp ce aceasta protestează energic, 
afirmînd că ea este de fapt cea care a desfiinţat comunismul în 
România. În fapt, atît Opoziția, cît şi Puterea se înşală: nu există nici 
un plan diabolic în spatele dispariţiei PCR. Dar nu Puterea actuală este 
cea care a suprimat cu adevărat comunismul la noi, ci, oricît ar părea 
de paradoxal, Ceauşescu însuşi. 

Trebuie astfel observat că totalitarismul despotic şi personal al 
lui Ceauşescu a absorbit şi a asimilat pînă şi totalitarsmul „normal“ de 
tip comunist, aşa cum acesta exista în celelalte ţări din Est. lar aceasta 
s-a produs, în principiu, pe două planuri: instituţional şi ideologic. 

Instituţional, partidul, crescut inflaţionist şi delirant, a fost 
erodat şi anihilat ca structură dinamică şi activă în acelaşi mod în care 
au fost erodate şi chiar nimicite și alte numeroase instituţii: Academia, 
institute de cercetare, diferite organizaţii obşteşti, sindicate etc. 
Singurul nucleu viu al partidului rămăsese clanul conducătorului. În 
rest, milioane de membri de rînd, a căror calitate de comunişti sau 
utecişti era pur formală, şi o relativ întinsă clasă de activişti, 
transformați în birocraţi puri, ce nu făceau altceva decît să transmită 
decizii venite de mai sus şi să „raporteze de executare“. Pînă şi 
ritualurile sinistre ale comunismului instituţionalizat din ședințele de 
partid se formalizaseră aproape în întregime, tinzînd să devină simplă 
rutină administrativă în cadrul întreprinderilor. Partidul, confundat 
tot mai mult cu o singură persoană, devenise un trup imens, lipsit însă 
fie şi de suflul malefic care îl caracterizase în anii '50 — o maşină ce 
funcţiona în gol, la umbra imaginii detestate a conducătorului absolut. 

Pe de altă parte, comunismul a fost lichidat în România şi din 
punct de vedere ideologic în anii '70—'80. Vreau să spun nu numai că 


regimul Ceauşescu a anulat practic existenţa publică a oricărei gîndiri 

marxiste independente (marxismul era, oricum, destul de anemic în 
mod tradiţional în România), ci ṣi că, în definitiv, discursul oficial 
însuşi şi-a pierdut o foarte mare parte dintre trăsăturile specifice 
marxism-leninismului, aşa doctrinar şi dogmatic cum era acesta. 
Naționalismul oficial şi cultul conducătorului erau însă atît de sărace, 
de triviale, atît de primitive, încît ele nu izbuteau să alcătuiască nici 
măcar o Vulgată ideologică cît de cît coerentă şi aplicabilă în dirijismul 
social şi cultural. Aceasta a făcut însă ca, în chip paradoxal, în cel mai 
tiranic dintre regimurile din Est de după Stalin să poată supraviețui o 
cultură reală. Căci deficitul ideologic al unei despoţii demarxizate 
îngăduia, tocmai prin neantul intelectual pe care îl reprezenta, 
subzistenţa unei culturi reale printre interstiţiile Puterii. 

lată de ce după 22 decembrie 1989 partidul a dispărut brusc. El 
nu mai era decît o carcasă vidă, întreţinută artificial, din care sufletul 
— comunismul - pierise deja, ucis intelectual chiar de Ceauşescu. 


3. Ceea ce nu înseamnă cîtuşi de puţin că am scăpat de 
probleme. Dimpotrivă. Să vedem însă pentru ce socotim modelul 
latino-american ca posibil în România. 

Autorii Proclamaţiei de la Timişoara au văzut, fără îndoială 
corect, în nomenclatură frîna principală către occidentalizarea şi 
democratizarea totală a ţării. Confuzia a apărut însă în momentul cînd 
atît ei cît şi mulți alţii au văzut în nomenclatură o încarnare a 
comunismului. Or, după părerea mea, trăsăturile care definesc clasa 
conducătoare în curs de reconstituire din România de azi (mă refer la 
clasă şi nu la indivizi izolaţi) nu pot fi desemnate cu ajutorul 
termenului de „comunism“ decît dacă abilitatea, pragmatismul, 
cinismul, buna cunoaştere a oamenilor, avariţia şi mai ales dorinţa de 
putere şi onoruri sînt înțelese ca trăsături de caracter eminamente 
„comuniste“, şi nu, aşa cum cred, general umane. Fireşte, se poate 
spune că aceste trăsături au fost educate şi selectate de regimul 


comunist; şi totuşi, numai printr-un abuz de limbaj se poate crede că 

ele fac corp comun cu acesta. În momentul de față, cred că nu 
presupusul comunism sau neocomunism al nomenclaturii în devenire 
trebuie să ne intereseze, ci pur şi simplu existenţa unei clase probabil 
puternic dezideologizate, la fel de puţin comunistă în fondul ei 
precum sînt toate clasele sociale din România, dar o clasă, cum am 
spus, avidă de putere şi decisă să rămînă la putere, chiar şi în noile 
condiţii apărute după decembrie 1989. 

Evident, rapida „intrare în Europa“ nu are de ce să ne bucure o 
astfel de clasă: statul de drept, o puternică societate civilă, un dialog, 
autentic şi constructiv cu Opoziția, alternanţa la putere n-ar face decît 
să-i diminueze în mare măsură avantajele şi privilegiile. Pe de altă 
parte, revenirea la sistemul totalitar trebuie să-i apară nu numai dificil 
de realizat practic şi extrem de periculoasă, dar, în definitiv, chiar şi 
destul de neavantajosă, dacă ne amintim că pe vremea lui Ceauşescu 
nici măcar activiştii şi securiştii nu se prea bucurau de un somn liniştit. 

Aflată, prin urmare, între Scylla unei societăţi de tip european şi 
Charibda totalitarismului, neonomenclatura se va îndrepta probabil, 
mai mult sau mai puţin conştient către o formulă pe care o numesc 
modelul „latino-american“. 

Ceea ce caracterizează această formulă este ambivalenţa, 
duplicitatea atitudinilor pe plan politic, social şi economic. 

Pe plan politic, clasa conducătoare, conştientă de primejdia 
monolitismului, cît şi de enormele dificultăţi de a-l impune acum, la 
sfîrşitul secolului al XX-lea, se va împăca cu o societate mai flexibilă şi, 
formal, pluralistă. Opoziția va exista, dar ea va fi mai degrabă tolerată 
ca un corp străin inevitabil decît percepută ca un partener de 
neînlocuit în jocul democratic. lar această atitudine va fi, probabil, 
împărtăşită şi de o mare parte a populaţiei. Opoziția va tinde să 
devină relativ slabă şi fără prea mare influenţă în masele rurale. În 
ochii acestora, ea va fi lesne demonizată, culpabilizată, calomniată. 
Într-o lume dominată încă de mentalități arhaice, de supunerea la 
psihismul colectiv şi posedînd totodată, cum spune Gabriel Liiceanu, 

un imens „capital de ignoranță“, această demonizare se poate produce 
cu o eficacitate extraordmară, aşa cum au arătat-o deja campania 
electorală şi rezultatele alegerilor de ia 20 mai. La modul general, 
faptul de a nu fi de acord cu Puterea poate aduce anumite 
inconveniente şi poate fi relativ costisitor chiar dacă nu dezastruos, 
precum era cazul într-un regim totalitar. Izolarea oponenților în 
mijlocul unei opinii publice „sănătoase“ ostile, diversiunile de tot 
felul, amenințările directe sau indirecte, unele vexațiuni 
administrative, unele violenţe — toate acestea îndeamnă la aliniere şi 
tind să confere un caracter cumva exotic şi elitar faptului de a fi contra. 
Lucrul poate măguli amorul propriu al unora, dar, desigur, nu va oferi 
Opoziţiei vigoare, unitate şi simpatie în masă. 

In orice caz, a trebuit să descoperim în zilele acestea că libera 
exprimare a opiniilor nu este suficientă pentru angajarea unui dialog 
real cu Puterea. Aşa cum am aflat că posesia unui paşaport nu asigură 
că vei şi ajunge să călătorești în străinătate. În ambele cazuri, este 
nevoie ca şi „celălalt“ să vrea să asculte şi să te ia în seamă: dorinta ta 
de a intra în contact cu el, dacă nu are corespondenţă de partea 
cealaltă, rămîne la fel de pustie şi de nerodnică precum serenada unui 
amorez căruia iubita îi închide cu năduf obloanele ferestrei. 


4. Există însă o destul de răspîndită credinţă că asemenea 
handicapuri ale Opoziţiei vor putea fi în curînd compensate de 
incapacitatea guvernului de a redresa situația economică. Se 
presupune că în acel moment, brusc iluminat, poporul se va ralia 
Opoziţiei. Cred că este iarăşi vorba despre un mit înrudit de altfel cu 
cel exprimat prin formula FSN = PCR. 

Bineînţeles, nimeni nu-şi mai face iluzii că sistemul etatist, 
centralizat, de tip comunist ar putea evita dezastrul economic. Dar e o 
naivitate să-ţi închipui că neonomenclatura nu ştie și ea acest lucru. O 
dată ce ne eliberăm de prejudecata că această clasă are prejudecăţi 


comuniste, şi că deci nu poate gîndi economic decit în termeni de 

centralism şi planificare de stat, putem să acceptăm ideea că ea ar fi 
capabilă să promoveze şi un anumit capitalism economic. Dar, se va 
spune, n-ar însemna acest lucru o „apropiere de Europa“? Răspunsul 
trebuie să fie, cred, că nu este deloc neapărat necesar ca o gîndire 
economică de tip capitalist să se asocieze cu o sinceră şi profundă 
promovare a statului de drept şi a autenticului democratism politic. 
Exemplul a numeroase ţări din America Latină, spre a nu mai vorbi de 
Taiwan, Coreea de Sud sau Filipine, ilustrează ceea ce vreau să spun. 
Un autoritarism bine drapat, o politică de subtilă manipulare a unei 
opinii publice lipsite de cultură politică pot trăi în contextul economic 
al unui capitalism destul de prosper, al unei privatizări accentuate şi 
al infuziei masive de capital străin. Cît despre lozinci de tipul „Noi nu 
ne vindem ţara“, ele nu fac parte decît din jocul duplicitar despre care 
am amintit. Pe cît de uşor pot fi ele folosite spre a culpabiliza Opoziția, 
pe atît de repede pot fi înlăturate cînd este vorba despre acţiuni 
guvernamentale sau profitabile guvernului, prezentate în culorile 
radioase ale interesului naţional. 

Şi, la urma urmelor, de ce n-ar fi clasa conducătoare 
promotoarea unor interese economice de tip capitalist? Avariţia, 
cupiditatea ei, dorinţa de putere nu mai pot fi satisfăcute în formele 
tradiţionale ale totalitarismului birocratic, căci eşecul acestuia e prea 
evident. În schimb, controlul administrativ pe care ea îl conservă, 
lanţul de clientele şi de relaţii la toate nivelurile îi pot asigura 
întotdeauna contracte economice avantajoase. Pragmatismul, buna 
cunoaştere a oamenilor, lipsa de scrupule, voinţa de ascensiune fac 
din fostul activist — cu condiţia ca el să nu fie prea în vîrstă şi deci greu 
adaptabil — un excelent candidat la profesia de om de afaceri prosper. 
Aceasta cu atît mai uşor cu cît justiţia şi legea vor acţiona probabil încă 
imperfect şi discriminatoriu, iar factorii de decizie nu vor întîrzia să se 
arate coruptibili — căci, ce să facem, mica noastră „Americă Latină” se 
află, pe deasupra, şi la gurile Dunării. Şi, în fine, această clasă, cu toate 
ramificaţiile ei, este, practic, singura din România de astăzi care 

posedă, în proporţie de masă, capitalul necesar startului: sumele 
considerabile adunate pe vremea îndeplinirii „sarcinilor de 
răspundere“ din timpul muncii de partid abia aşteaptă să fie 


convertite în acţiuni! 


5. Dar nu va fi un asemenea sistem instabil, tensionat, creator de 
mari probleme sociale şi politice, chiar dacă va beneficia de un 
oarecare progres economic? Va fi, bineînţeles. Nu este însă chiar aşa 
de sigur că el se va nărui repede din această pricină. Pe de o parte, 
Opoziţiei i se vor pune în spinare cele mai multe dintre neajunsuri, 
fiind continuu acuzată de încercarea de a „destabiliza“ ţara. Pe de altă 
parte, liderii charismatici vor vizita masele, consolîndu-le. Totul va fi 
foarte diferit — orice ar spune Opoziția — de faimoasele „vizite de lucru 
şi mitinguri ale tovarăşului“. Acelea nu erau decît propagandă şi 
mijloace de a stoarce mai multă muncă. Cele de acum pot deveni - am 
văzut bine deja în cadrul campaniei electorale a FSN — imense 
cuminecări colective, forme de masă de exocizare a fricii şi a marilor 
nelinişti individuale, soteriologii în acţiune. În condiţiile sociale ale 
României post-revoluţionare, un asemenea sistem ar putea să se arate 
destul de rezistent o vreme. 

Acum, dintre multitudinea de probleme pe care modelul 
„latino-american“ o poate pune, aş mai vrea să mă refer la una 
singură, ale cărei semne premonitorii mi se par vizibile în această fază 
incipientă. Vor rămîne, desigur, anumiţi oameni, în special tineri ~ un 
segment minoritar al populaţiei, dar nu neglijabil —, care, crezîndu-şi 
trădate idealurile şi aspiraţiile, văzîndu-se tot mai marginalizaţi, atît 
de clasa conducătoare, cît şi de opoziţia organizată, șocați de 
fenomenele de corupţie şi fraudă, constatînd că libertatea expresiei nu 
atrage după sine neapărat şi angajarea dialogului, vor socoti că unica 
soluţie salvatoare este „continuarea revoluţiei“. Fără să-şi dea seama 
de lipsa de democratism a logicii revoluţionare, ei vor promova tot 
mai insistent doctrina „minorităţilor active“ şi, mă tem aproape s-o 

spun, nu mi se pare, din păcate, exclus ca, într-o zi, cei mai 
„desperados“ dintre ei, cei mai marginalizaţi şi mai fruşti să aplice şi 
tactica revoluţionară a luptei ilegale împotriva persoanelor şi a 
instituţiilor: terorismul. 


6. Ştiu prea bine că acest scenariu „sud-american“ se înfăţişează 
destul de sumbru şi de puţin încurajator. Este, de altfel, dificil în acest 
moment a-l privi altfel decît ca pe o doar posibilă şi încă evitabilă 
perspectivă. Intelectualul nu are însă dreptul nici să-şi ascundă 
aprehensiunile, suprimînd astfel orice posibilitate de analiză, nici să 
sucombe dinaintea formulelor triviale şi simpliste. lar dacă mă înşel, 
oricine poate fi sigur că mica dezamăgire a teoreticianului căruia 
practica îi refuză sancţiunea va fi mult inferioară simplei bucurii de a 
şti că el n-a fost decît o sceptică, dar falsă Casandră. 


„22“, nr. 21, 8 iunie 1990 


35 


Vechi scenarii, actori noi 


1. Uimirea, după Aristotel, este începutul filosofiei. Şi poate că 
nu numai al filosofiei, ci şi al oricărei reflexii coerente prin care credem 
că putem arăta lumii libertatea şi măreţia omului. Căci cu ce altceva 
ne-am putea lăuda? Cu instinctele, cu nebuniile ori cu muşchii noştri? 

Să începem, aşadar, prin a lăsa pură şi nealterată uimirea 
noastră dinaintea evenimentelor din 13-15 iunie, cu speranţa că doar 
aşa vom păstra deschisă şansa unei înţelegeri. Dar mai ales un aspect 
al lor ar trebui, cred, să ne uluiască peste măsură şi tocmai asupra 
acestui aspect — ce nu le epuizează pe celelalte — aş dori să întirzii în 
cele ce urmează: faptul că „brigăzile disciplinare“ ale minerilor au 
agresat două categorii de cetăţeni ce păreau că prin nimic nu pot fi 
asociate, pe care totul părea că le separă, conferindu-le destine diferite, 
şi care niciodată nu s-ar fi putut închipui aşezate în acelaşi loc al scenei 
politice: intelectualii şi studenţii, pe de-o parte, şi țiganii, de partea 
cealaltă. 

De ce această asociere, aşadar? De ce împreună? De ce în acelaşi 
timp? De ce supuşi aceleiaşi violenţe, sosită din partea acelorași 
oameni? Este această asociere o întîmplare, un accident fără 
semnificaţie sau avem de-a face cu un fapt de esenţă, care spune ceva 
mai mult despre configuraţia Puterii din acest moment? 

Aş dori ca cele ce urmează să nu fie luate decît drept o simplă 
ipoteză, fruct al uimirii despre care vorbeam. Fruct însă ce şi-ar dori, 
la rîndul său, să lase în urmă sămînţa unor noi reflexii critice, dar şi a 


unor noi uimiri. 


2. În legătură cu evenimentele de la Bucureşti din 14 şi 15 iunie 
s-a pronunţat uneori cuvintul „pogrom“. Or, trebuie să ne întrebăm 
dacă această utilizare se referă doar la analogii superficiale, deşi 

spectaculoase, aşa cum a fost, probabil, ideea jurnaliştilor care au 
utilizat-o, sau dacă nu cumva cuvîntul poate avea şi o pertinenţă 
esenţială, o semnificaţie care ar putea lumina mai bine sensul 
evenimentelor. Numai că, în această a doua ipoteză se ridică imediat 
întrebarea: unde sînt evreii? Căci pogromul — cum bine se ştie — era o 
mişcare de masă, dezlănţuită împotriva comunităţilor evreieşti din 
unele ţări est-europene. În sens mai larg, am putea vorbi despre 
„pogrom“ atunci cînd o minoritate etnică este agresată. La Bucureşti 
însă ar putea fi vorba, cel mult, despre un început de pogrom 
împotriva ţiganilor, dar ceea ce li s-a întîmplat studenţilor pare să iasă 
cu totul din sfera termenului la care ne referim. 

Şi totuşi, oricît de paradoxal ar putea părea, doresc să susţin că 
la Bucureşti a avut loc un pogrom veritabil, ale cărui victime au fost, 
laolaltă, studenţii şi ţiganii, şi că această acţiune a avut rădăcini şi 
mecanisme psihologice similare cu cele răspunzătoare de 
tradiţionalele pogromuri antiiudaice. 

Voim, aşadar, să utilizăm un model social - pogromul 
antiiudaic —, încercînd să vedem întrucît acest model poate explica 
ceva din evenimentele pe care le-am trăit. Nu mai este aproape deloc 
nevoie de spus că acest transfer de model trebuie făcut cu multă 
precauţie şi fără altă pretenţie decît cea de a orienta gîndirea pe un 
drum mai puţin bătut. 

Mi se pare, acum, că trebuie pornit de la o premisă de ordin 
socio-psihologic: pogromul era îndreptat nu atît împotriva evreilor ca 
atare, cît împotriva unei imagini antropologice pe care ei, spre 
nenorocirea lor, o încarnau cel mai bine în spaţiul european. Aceasta 
era de fapt una dintre imaginile „Adversarului“, imagine profund 
ataşată inconştientului colectiv, readusă însă zgomotos şi în chip 
periodic în conştiinţă, mai ales în momentele de criză socială, politică 
şi economică. Fără a intra acum într-o analiză ce ar putea deveni lesne 


fastidioasă, trebuie remarcat totuşi că în această imagine a 

„Adversarului“” pe care o încarna evreul intrau două componente 
principale: mai întîi un element mercantil, asociat cu camăta, specula, 
diverse operaţiuni financiare ilicite sau judecate ca atare de către 
opinia populară. Era presupusă avariţia, lăcomia şi, în ultimă instanţă, 
se invoca un aspect sordid, declasat, impur. Pe de altă parte, imaginea 
la care ne referim poseda întotdeauna şi o componentă spirituală: 
purtătorii ei erau văzuţi şi drept „poporul Cărţii“, studioşi ai unor 
ascunse şi tainice mistere, manipulatorii cunoştinţelor periculoase. 
Interesant este că între cele două componente se crea o legătură: atît 
banul, cît şi spiritul păreau, pentru popor, a îi opuse „pămîntului 
mamă“; în ochii săi, nici unul, nici celălalt n-au patrie, sînt abstracte, 
adică sustrase determinărilor locale şi particularismelor, sînt mai 
degrabă legate de logică şi de rațiune decît de afecte şi îl înzestrează 
pe cel ce le posedă cu o putere cumva „nenaturală“, diferită de puterea 
conferită de resursele naturale ale vieții, dacă nu chiar opusă acesteia. 
Banul şi spiritul puteau fi, aşadar, pentru conștiința populară, fiecare 
în parte, atît prin caracterul lor „antinatural“, cît şi prin opoziţia lor 
faţă de de atavismele matriarhale, surse de îngrijorare şi de teamă. 
Atunci însă cînd exista posibilitatea de asociere a lor într-o imagine 
unică şi cînd această imagine căpăta un corp, se obținea probabil un 
efect sinergetic, cum se spune în farmacologie, adică o amplificare a 
efectului mult dincolo de simpla însumare: teama atingea niveluri 
greu de conceput rațional. 

Prin urmare, identificarea cu evreul a imaginii „Adversarului“, 
imagine ce include cele două componente, acumularea fricii produse 
de această imagine încarnată, efectul sinergetic al asocierii spiritului şi 


banului în anumite evenimente socio-politice, conduceau, în final, la 


* Tema „Adversarului“ cu cele două componente ale sale are desigur o 
mare importanţă şi în constituirea antisemitismului, aşa cum acesta 
se dezvoltă în Germania şi Franţa în sec.al XX-lea, chiar dacă scenariul 
activizării sale rămîne oarecum diferit. 

pregătirea cîmpului optim declanşării unui pogrom. 

Practic, pogromul est-european se desfăşura în mai multe 
etape: mai întîi, printr-o serie de rumori bine dirijate, biserica şi statul 
intensificau teama de „Adversar“, concretizînd cît mai mult imaginea 
sa simbolică, precizîndu-i cele două componente şi făcînd cît mai 
uşoară regăsirea lor în populaţia evreiască. Acţiunea aceasta se 
dovedea cu deosebire eficace în masele de ţărani analfabeți sau 
semianalfabeţi, striviţi de mizerie şi de nevoi, din estul european, la 
care fantasmele inconştientului colectiv acționau cu deosebită forţă. 

Urma provocarea: un act violent, atribuit evreilor — omor ritual, 
profanarea unei biserici ori, ca adesea în Rusia, utilizarea unor acte 
anarho-teroriste drept pretexte pentru represalii. Evident, motive 
politice mai obscure sau mai clare erau mai întotdeauna prezente la 
acest nivel. 

Apoi, într-un al treilea act, se săvîrşea pogromul propriu-zis, 
prin care masele încercau să se elibereze de frică, anihilînd pe cei care 
întruchipau imaginea „Adversarului“ — evreii. Acţiunile aveau loc, în 
orice caz, cu complicitatea şi cu complezenţa autorităţilor: masele erau 
subtil dirijate, poliţia devenea invizibilă, organele de justiţie nu-şi mai 
făceau datoria etc. 

Concluzionînd cele spuse, vom preciza că pentru existenţa unui 
pogrom sînt necesare următoarele elemente: 

- imaginea arhetipală a „Adversarului“ (cu cele două 
componente ale sale) să poată fi concretizată, întruchipată; 

- să existe o masă receptibilă şi impresionabilă; 

- să existe o complicitate a autorităţilor; 

— să existe un pretext. 


3. Revenind acum la evenimentele din iunie 1990 de la 
Bucureşti, vreau să susţin ipoteza că ne aflăm, sub aspectul psihologiei 
masei, înaintea unui fenomen de transfer, aşa cum acest termen este 

definit în psihanaliză. Diminuarea drastică a ponderii sociale şi 
demografice a comunităţii evreieşti din România, ca urmare a masivei 
emigrări, a făcut ca imaginea „Adversarului“ să nu se mai poată regăsi 
în evreu. Din păcate însă, această imagine nu a dispărut ca latenţă; ea 
a tins să se transfere asupra altui obiect, să-şi inventeze, într-un fel, un 
nou obiect, să „creeze un evreu“ în chip artificial, dar nu în chip 
arbitrar. Cum însă subconştientul popular nu a putut afla un tip uman 
unitar, care, precum evreul altădată, să reunească în sine două 
componente ale imaginii „Adversarului“ — spiritualul şi mercantilul —, 
acestea două şi-au găsit, fiecare în parte, cîte un obiect propriu, cîte o 
„Populaţie“ specifică spre a le obiectiva. Cele două populaţii au fost 
totuşi asociate în decursul evenimentelor, ataşate prin fire obscure în 
mentalul popular, dîndu-se urmare unor sugestii venite din partea 
Puterii. Imaginea „Adversarului“ a fost astfel recompusă în baza 
asocierii celor două componente întruchipate fiecare într-o populaţie, 
iar efectul sinergetic, sporitor al spaimei, a fost întreţinut. Este evident 
că, în scenariul acesta, componenta spirituală a fost obiectivată de 
studenţi şi de intelectuali, în timp ce componenta mercantilă şi 
sordidă ~ de ţigani. Laolaltă, studenţii şi ţiganii — sau, mai exact, 
imaginile lor suprapuse în mentalul popular — au recompus imaginea 
tradiţională a poporului lui Israel. Laolaltă, studenţii şi ţiganii au 
deşteptat o teamă atavică, asemănătoare cu cea produsă odinioară de 
evrei. Întilnind un teren favorabil, această teamă s-a aprins din nou, 
definindu-şi un nou obiect şi legîndu-i pe ţigani şi pe intelectuali 
printr-un destin comun. O imagine ancestrală a fricii s-a scindat după 
componentele sale, ce şi-au găsit, fiecare, întruchiparea. Purtătorii 
acestor componente au fost apoi reasociaţi prin violenţă şi ură. Iată, 
spus simplu, explicaţia brutalităţilor nemaiîntilnite şi greu de înţeles 
din 14-15 iunie. 


4 Evident, în fapt lucrurile nu stau deloc chiar aşa simplu. 
Oricum, cred că se pot observa cele trei faze ale pogromului „clasic“: 

mai întîi, desigur, rumorile şi feluritele ştiri tendenţioase care au tins 
să-i transforme pe protestatarii din Piaţa Universităţii în mari inamici 
publici. Apoi asocierea tot mai insistentă, făcută în mediile oficiale, 
între elementul spiritual şi cel sordid al Pieței. Cele două elemente 
existau, desigur, şi în realitate. Dar stabilirea unei legături subterane, 
puternice, oculte între cele două componente ţine de manipularea 
opiniei publice. Totul a culminat prin nefericita utilizare a cuvîntului 
„golan“ pentru a-i caracteriza pe manifestanți. Chiar dacă, ulterior, 
preşedintele Iliescu şi-a cerut scuze pentru acest cuvînt, apelativul a 
cristalizat o veritabilă identitate în rîndurile manifestanţilor. 
Intelectuali de prestigiu şi-au spus cu mîndrie „golani“; dar aceasta a 
reprezentat pentru omul simplu un scandal în plus. Mai grav, prin 
dubla sa apartenenţă — prin sensul său propriu la elementul sordid, 
dar şi la cel spiritual prin noua utilizare —, cuvîntul „golan“ a declanşat 
marea panică ancestrală pentru omul simplu şi pentru provincial, 
recompunînd în subconştientul colectiv imaginea ambivalentă a 
„Adversarului“. „Piaţa Universităţii“ s-a mitologizat şi a devenit, 
privită atît din afară, cît şi dinăuntru, substitutul unui ghetto. 

A urmat provocarea. Nu intră în intenţiile acestui articol să 
cerceteze dedesubturile politice ale întîimplărilor din 13 iunie. Ceea ce 
ne interesează este să înţelegem cum s-a ajuns la pogromul din zilele 
următoare. Or, pentru aceasta este nevoie să pricepem felul în care 
omul simplu şi provincialul au înregistrat incidentele din 13. După 
părerea mea, ceea ce l-a incitat şi l-a alarmat pe acesta la cote 
insuportabile a fost nu atacarea Poliţiei sau a Ministerului de Interne, 
ci atacarea şi devastarea Televiziunii. Căci în mentalitatea populară 
post-revoluţionară, Televizunea nu este o simplă instituţie publică, ci 
o veritabilă biserică, un spaţiu sacru, cu semnificaţie soteriologică. 
Pentru foarte mulţi români, 22 decembrie 1989 n-a fost numai ziua 
revoluţiei, ci mai cu seamă ziua noii Bune Vestiri, a noii Evanghelii 
eliberatoare şi salvatoare. lar această Bună Vestire a sosit prin 
Televiziune şi s-a identificat cu Televiziunea. Aproximativa 

coincidenţă dintre Crăciun şi revoluţie cred că a amplificat caracterul 
evanghelic, dar şi mesianic al Televiziunii, suprapunînd evenimente 
politice peste arhaice scenarii mitice. E un fenomen pe care, o dată ce 
l-am citit pe Mircea Eliade, cu a sa „travestire a sacrului în profan“, nu 
poate să ni se pară absurd. 

Înţelegem atunci că atacul din 13 iunie împotriva Televiziunii, 
ce a culminat cu oprirea emisiunii un scurt timp, nu a fost înregistrat 
de opinia populară numai ca o „încercare de lovitură de stat“, aşa cum 
a formulat guvernul, ci, mult mai rău, drept un veritabil deicid. Pentru 
un răstimp, Buna Vestire a fost cuprinsă de tenebre, iar noul 
Dumnezeu hertzian a murit. Vinovaţii nu puteau fi decît duşmanii 
dintotdeauna ai lui Dumnezeu. Atîta doar că evreii de odinioară au 
devenit „golanii“” de azi, identificabili în chip mai precis cu studenţii 
şi intelectualii, pe de-o parte, şi cu ţiganii, pe de altă parte. Căci oare 
nu intelectualii criticaseră luni de zile la rînd Televiziunea, nu ei o 
acuzaseră de fals, minciună și impostură, în chipul în care fariseii îl 
invinuiseră pe Hristos? Şi nu fuseseră ţigani mulţi dintre cei care 
săvîrşiseră atacul împotriva edificiului din Calea Dorobanţilor, 
batjocorindu-l pe noul Mesia, tot aşa după cum plebea ierusalemită îl 
batjocorise — se spune — pe cel vechi? 

Reacţia de tip pogrom nu s-a lăsat, evident, aşteptată. Şi este 
indiscutabil faptul că, prin complicitate, pasivitate şi chiar instigare, 
autorităţile se fac răspunzătoare de ea. Şi totuşi, acțiunea minerilor a 
căpătat autonomia unei mase sosite în sprijinul său şi a îmbrăcat 
sensuri noi, pe care Puterea nici nu le-a imaginat. M-aş opri la un 
singur aspect: în afara violențelor îndreptate împotriva unor persoane, 
minerii, pătrunzînd în Universitate şi în Institutul de Arhitectură, au 
devastat săli de curs, au distrus laboratoare, biblioteci, au nimicit 
colecţii — fapte lipsite de orice sens chiar şi din punctul de vedere al 
unor justiţiari şi al unor apărători ai ordinii publice, cum se doreau ei. 
Fenomenul capătă un sens dacă este integrat în acelaşi scenariu de 
pogrom de tip tradiţional: la „deicid“ s-a răspuns prin „profanarea 

sinagogilor“, prin distrugerea „Cărţii“. Căci centrul de spiritualitate al 
„golanilor“ era Universitatea, la fel după cum centrul de spiritualitate 
al evreilor era sinagoga. 

Se poate observa, pe de altă parte, că dacă cele de mai sus sînt 
corecte, fie şi în linii mari, trăim, în urma revoluţiei din decembrie, în 
plină actualizare a unor mituri colective arhaice. O asemenea 
actualizare nu este ceva neobişnuit, ca urmare a unor traume 
naţionale, dar s-ar cere multă atenţie şi luciditate din partea factorilor 
responsabili pentru a minimaliza consecinţele. Fiindcă, dacă pentru 
istoricul mentalităților asemenea actualizări pot constitui sursa unor 
frisoane de încîntare ştiinţifică şi pot dezvălui patimi de cercetător, 
pentru majoritatea cetăţenilor acestei ţări, ele par să anunţe mai cu 
seamă riscul unui exces de patimi subumane, o mare de primejdii, cît 
şi suferinţe fără de număr. 


„22“, nr. 26, 13 iulie 1990 

legitimitatea reformelor 


Printre principiile logicii există două care se formulează în felul 
următor: 1. Adevărul implică întotdeauna numai adevărul. 2. Falsul 
implică fie falsul, fie adevărul. Aceasta vrea să spună că, în timp ce din 
premise adevărate nu se pot obţine decît concluzii adevărate 
(raționamentul este presupus a fi corect), din premise false se poate 
obţine şi o concluzie adevărată, nu doar una falsă, fără încălcarea 
regulilor de inferenţă. Iată, spre pildă, un silogism cu premise false şi 
cu concluzie adevărată: Toţi oamenii sînt nemuritori; dar Sf. Duh e 
om; deci Sf. Duh e nemuritor. 

Aşadar, la adevăr putem ajunge pe două căi: pe calea 
adevărului, dar şi pe calea falsului. Pentru logică însă, dacă regulile 
sale formale de deducție sînt respectate, nu există vreo deosebire între 
natura adevărului obţinut într-un fel şi cea a adevărului obținut în 
celălalt fel. Pentru ea, adevărul rămîne identic cu sine, orice fel de 
istorie l-ar fi condiţionat şi oricîte accidente de parcurs s-ar fi petrecut. 
Am putea afirma, în această situaţie, că adevărul dedus din premise 
false rămîne totuşi legal, căci el are încuviințarea legilor logicii. 

Şi totuşi, trebuie să recunoaştem că un adevăr numai legal nu ne 
mulțumește. Pentru că falsul prin care el a răzbătut la lumină ne 
consternează şi ne lasă cu privirea neîncrezătoare. Atare adevăr ne 
apare, de aceea, fragil, nesigur, hăituit parcă de fantomele minciunii şi 
ale erorii lăsate în urmă, pe care nu le poate camufla în amintirea 
noastră ce iartă greu. În pofida logicii, simţim impostura în fiinţa unui 
adevăr numai legal. De aceea, nu-i de mirare că el devine repede 
suspect; iar suspiciunea îl face urît şi chiar temut. În fond, ce-i lipseşte 
adevărului dobîndit pe calea falsului este legitimitatea. El are doar 
legalitate: logica îl validează. Dar iată că omul este uneori mai năzuros 
decit logica: el pretinde ca adevărul cu care se aşază la masa faptelor 
şi a vieţii să fie nu doar legal, ci şi legitim — să aibă, adică, şi un trecut 
nepătat şi o conştiinţă curată. 

Guvernul, iată, prin intermediul domnilor Roman şi Vătăşescu, 

ne spune adevărul: că situaţia economică e dezastruoasă 
aşteaptă zile grele, că trebuie accelerat la maximum sua- 
introducerii reformelor, că preţurile vor creşte considerabil şi puterea 
de cumpărare a cetăţeanului se va reduce, că privatizarea trebuie 
extinsă cît se poate de repede, că Molohul birocratic şi administrativ 
trebuie înlăturat, că şomajul se va amplifica, că o infuzie grabnică de 
capital străin este vitală etc. Faptul că acestea toate constituie 
adevăruri politic incontestabile este într-atît de evident, încît ele au 
fost imediat recunoscute de opoziţia parlamentară şi de cea 
extraparlamentară, în cea mai mare parte a sa. 

Acum, singura întrebare care se pune, din perspectiva pe care 
am adoptat-o, este dacă acest adevăr pe care îl auzim din partea 
guvernului este doar legal, sau dacă el este şi legitim. Cu alte cuvinte, 
dorim să ştim nu numai dacă avem de-a face cu un adevăr, ci dorim şi 
să cunoaştem istoria acestuia, să-i interogăm geneza. A fost el obţinut 
pe seama unor premise adevărate, sau pe seama unora false din punct 
de vedere politic? Căci răspunsul nu ne poate fi indiferent, de vreme 
ce oamenii tratează diferențiat cele două feluri de adevăruri, de vreme 
ce adevărul doar legal îi irită. Răspunsul pe care îl vom da va explica, 
probabil, reacţia previzibilă a unui mare număr de oameni faţă de 
reforme. Fiindcă oamenii nu sînt doar maşini logice care legalizează 
un adevăr, ci şi fiinţe gînditoare care îi conferă, sau nu, legitimitate. 
Or, mi se pare că răspunsul nu poate fi decît unul singur şi foarte 
limpede: guvernul pronunţă astăzi un adevăr legal, dar prea puţin 
legitim, deoarece el nu a fost obţinut, pe plan politic, pe calea 
adevărului, ci — fie şi într-o mare măsură — pe cea a falsului. 

Guvernul actual este rezultatul masivei victorii în alegeri a FSN. 
Or, Frontul a intrat în alegeri susţinînd sau sugerînd o cale netedă a 
reformelor — cale evident falsă, denunţată ca atare la timpul respectiv 
de multă lume. „Liniştea noastră“ — iată sloganul electoral al acestei 
formaţii. „Linişte“ sub toate aspectele a aşteptat o majoritate a 
alegătorilor fesenişti. Nu mă refer aici la foştii activişti care şi-au 
căutat salvarea „sub semnul trandafirului“, nici la feluriţii oportunişti, 
ci la pensionarii tremurînd după veniturile lor modeste, la muncitorii 

prost calificaţi şi temători de consecinţele concurenţei, la gospodinele 
obsedate de cozi şi de încadrarea cheltuielilor în bugetul familial, la 
funcţionarii îngrijoraţi de restructurări şi de concedieri şi aşa mai 
departe. Aceşti oameni — ce nu pot să scape fără unele lovituri severe 
în procesul trecerii la economia de piaţă — au sperat că, după decenii 
de suferinţă şi de restricţii de toate felurile, vor avea, imediat, „linişte“; 
adică o viaţă ceva mai sigură, mai îndestulată, mai puţin chinuitoare. 
Or, aici vine falsul: căci acestor oameni li s-a spus, mai cu seamă prin 
intermediul Televiziunii, că, votînd Frontul, vor avea „liniştea“ după 
care jinduiau. Nu li s-a vorbit de inflaţie, nici şomajul nu a fost 
prezentat ca o necesitate: s-a sugerat că nu vor fi patroni, că nu e 
nevoie de capital străin, că aprovizionarea se va îmbunătăţi grabnic 
(„cîştigarea pariului cu agricultura“), că salariile vor creşte. Ne putem 
întreba, desigur, ce s-ar fi întîmplat dacă li s-ar fi spus atunci adevărul: 
probabil că tot Frontul ar fi ieşit cîştigător în alegeri, dar victoria sa ar 
fi fost mult mai puţin masivă, dar mai solidă, iar procentul de 
absenteism ar fi fost considerabil. 

Fapt este că mulţi oameni au votat Frontul în temeiul unor iluzii 
întreținute şi s-au trezit acum în faţa unui program guvernamental 
prea puţin diferit de cel propus de Opoziţie şi pe care ei l-au respins. 
Din punctul lor de vedere, ceea ce s-a săvîrşit e o fraudă. Să ne mai 
mirăm atunci că reformele întîmpină atita rezistenţă? Se poate spune 
că cei care rezistă pasiv sau activ nu au dreptate, dreptatea lor de 
alegători păcăliţi? Nu au dreptate să se simtă frustraţi şi înşelați şi 
muncitorii navetişti, şi funcţionarii, şi pensionarii, şi gospodinele? Au, 
desigur. 

Dar ceilalţi, treimea din electorat care a votat cu Opoziția? 
Paradoxal, aceştia sînt dispuşi să îndure privaţiunile pe care reformele 
rapide preconizate de guvern le presupun. Numai că ei au şi memorie 
şi nu le este indiferentă natura adevărului pronunţat de către guvern. 

Căci, după cum se vede, ceea ce s-a întîmplat se poate formula 
ca un silogism politic cu premise false, din care rezultă o concluzie 
adevărată. Majora: Frontul intră în alegeri asigurînd că va oferi 
„liniştea“. Minora: actualul guvern pretinde a fi fost mandatat de o 

largă majoritate să impună programul de reforme rapide şi dure. 
Concluzia (adevărată): guvernul lucrează la impunerea unor reforme 
absolut necesare şi inevitabile. 

Rezultatul acestui silogism este mai întîi că adevărul 
guvernamental, deşi legal din punct de vedere politic, este nelegitim, 
din pricina istoriei sale, în ochii unui mare număr de oameni. 
Reformele însele sînt, în acelaşi fel, nelegitime, oricît de autentic 
necesare rămîn ele. Şi, în fine, guvernul însuşi, deşi legal, riscă să 
rămînă în criză de legitimitate politică. Un guvern ilegitim, care a 
dispus, cu cîteva luni înainte, de două treimi din electorat — iată o 
situaţie care poate părea bizară şi chiar absurdă. Şi totuşi, ea nu este 
decît foarte plauzibilă, din motivele arătate mai sus. 

S-ar putea, fireşte, susţine că, totuşi, un adevăr, fie el şi numai 
legal, este preferabil unei minciuni pur şi simplu. Aşa este. Contrar a 
ceea ce se crede îndeobşte, adevărul poate fi clădit şi pe fals sau pe 
minciuni. Numai că edificiul astfel construit rămîne fragil şi puţin 
credibil. S-ar mai putea însă invoca şi pilda fiului risipitor: nu este oare 
mai preţios, nu în ordinea logicii, ci în cea a omului, adevărul obţinut 
la capătul unor rătăciri decît cel posedat de-a dreptul, printr-o 
neîncetată rămînere în preajma-i? Aşa este, din nou, dar cu o condiţie: 
rătăcirea, falsul să fie asumate şi recunoscute public şi cu onestitate. 
Căci după lungul ocol al rătăcirilor, adevărul legal poate fi legitimat 
numai printr-un act de conştiinţă. Nu doar revenirea acasă, singură, 
vivifică, ci şi (mai ales) plînsul dinaintea tatălui. Că politica, chiar şi la 
noi, învaţă în sfîrşit să „revină acasă“ — pare, de astă dată, asigurat. 
Dar oare ştie ea şi să „plîngă”?" 


„22%, nr. 42, 2 noiembrie 1990 


* În septembrie1991, guvernul Roman, tot mai impopular, se prăbuşea 
sub loviturile minerilor, incitaţi de intrigile grupului conservator din 
FSN (viitorul FDSN sau PDSR). Ilegitimitatea reformelor în România 
devenea astfel vizibilă. 

Două feluri de legitimitate 


Un articol al profesorului Matei Călinescu, intitulat „Regele şi 
problema legitimităţii“ şi apărut în revista „Meridian“ nr. 1, mă 
determină să încerc, în chip sumar şi provizoriu, să fac şi eu cîteva 
precizări relative la această chestiune. Aş dori însă ca înainte de toate 
să-mi iau două precauţii: mai întîi, deşi sînt în dezacord cu ce scrie 
profesorul Matei Călinescu în articolul amintit, acest lucru nu are nici 
o legătură cu marea admiraţie pe care o am faţă de domnia sa, şi nu 
doar de acum, ci încă din adolescenţă, cînd citeam pe Zacharias 
Lichter. Poate că aiurea o asemenea precauţie n-ar mai trebui luată, 
dar la noi, unde „totul“ se interpretează şi, desigur, spre rău, ea nu 
este, cred, inutilă. În al doilea rînd, consideraţiile ce vor urma nu 
trebuie să lase să se creadă că aş disculpa în vreun fel, fie şi indirect, 
felul impardonabil în care autorităţile române s-au purtat cu Regele 
Mihai iarna aceasta.” Nu mi se pare însă că acea urîtă afacere trebuie 
să ne facă să fim neapărat monarhişti sau să ne determine să judecăm 
mai puţin bine o chestiune politică, aşa cum adversitatea faţă de FSN 
nu trebuie să se transforme şi în adversitate faţă de instituţiile 
democratice, create formal de FSN şi care, de bine sau de rău, încep 
totuşi să funcţioneze. 

Ideea articolului amintit este simplă: Regele Mihai a fost obligat 
să abdice în 1947; fiind obţinut cu forța, acest act de abdicare este 
ilegal. Ca atare, ilegale (sau „alegale“, cum spune autorul) rămîn 
„republica populară“, „republica socialistă“ şi chiar republica actuală 
care au urmat. Ergo, Regele rămîne capul legal al statului, şi el ar 


trebui să revină în ţară în chip de suveran legitim, cu sau fără 


După ce a coborit la aeroportul Otopeni, fiind acceptat de autorităţile 
de graniţă, şi s-a îmbarcat într-un automobil, Regele Mihai a fost întors 
din drum de către poliție, recondus la aeroport şi obligat să părăsească 
țara. 

referendum prealabil. Într-un fel, ceea ce propune profesorul 
Călinescu este o restitutio ad integrum, o revenire la situaţia 
constituțională de dinaintea abdicării, spre a se anihila în acest fel 
consecințele de drept ale unor decenii de guvernare în ilegalitate. Ceea 
ce frapează în articol este însă faptul că guvernarea în ilegalitate se 
extinde şi asupra perioadei de după decembrie 1989. Spune, astfel, 
profesorul Călinescu: „Ce este România ca formă de stat? O republică? 
Dar ce fel de republică? Întemeiată cum, cînd, de către cine, cu ce 
drept, pe baza cărei legitimităţi?“. Întrebările sînt, desigur, retorice: 
după părerea profesorului M. Călinescu, statul în care trăim, cît şi 
legile acestuia — inclusiv Legea electorală în baza căreia au avut loc 
alegerile de anul trecut — sînt ilegitime. 

Părerea mea este că trebuie distins cu grijă — ceea ce autorul nu 
face — între două feluri de legitimităţi: legitimitatea juridică şi 
legitimitatea politică. 

Legitimitatea juridică presupune existența unor legi care să 
sancționeze, să acorde temei actelor şi relaţiilor dintre oameni. Felul în 
care aceste legi funcţionează și se aplică trebuie să corespundă şi el 
unor principii de drept şi, de aceea, un act impus cu forța nu are 
valoare de drept. Se pună însă întrebarea: care este instanța pe care se 
bizuie legile însele, ce anume le acordă lor temei şi validitate, de 
vreme ce nici O lege nu-şi poate fi sieşi propriul temei? Legitimitatea 
legilor însele nu poate avea decît două surse: o revelaţie divină — aşa 
cum vedem în Decalog - şi voinţa populară, liber exprimată - 
faimoasa „la volonte publique“ despre care vorbea Rousseau. În 
general, cele două surse trebuie să colaboreze: democraţia presupune 
că poporul îşi exprimă voinţa, dar, în acelaşi timp, exerciţiul acestei 
voințe este limitat de existenţa unor drepturi umane fundamentale şi 
imprescriptibile — acele „adevăruri evidente prin sine“ ale „părinţilor 
fondatori“ ai Constituţiei americane, pe care nici chiar un vot popular 
nu are dreptul să le ştirbească sau să le restrîngă. 


Acum, lăsînd deoparte sursa divină sau, dacă vreţi, 

transcendentală a dreptului, rămîne sursa cealaltă, care se exprimă 
pozitiv prin voinţa publică. Tocmai aceasta este sursa de legitimitate 
principală (chiar dacă, după cum am arătat, nu unică) a legilor unei 
ţări. Dacă o numim legitimitate politică, putem spune că legitimitatea 
juridică depinde şi se bazează, în mare măsură, pe legitimitatea 
politică şi nu invers. 

Este clar, desigur, că din 1947 şi pînă în 1989 nu a existat în 
România legitimitate politică — căci voinţa publică nu a fost consultată 
- şi, deci, nici legitimitate juridică autentică. Profesorul Matei 
Călinescu are, de aceea, dreptate să caracterizeze această perioadă ca 
„alegală“. Lucrurile se schimbă însă, după opinia mea, începînd cu 22 
decembrie 1989. Trebuie spus lucrurile pe nume: în acele zile, poporul 
român s-a exprimat public: mai întîi luptînd pe stradă, la Timişoara, la 
Bucureşti şi în alte locuri, împotriva Securităţii şi armatei regimului 
comunist şi, în al doilea rînd, impuniînd, în după-amiaza şi seara lui 22 
decembrie, o transformare radicală a sistemului politic şi instituţional. 
Aceste fapte s-au concretizat formal în faimoasa Declaraţie a Frontului 
Salvării Naţionale din 22 decembrie pe care Opoziția greşeşte că n-o 
invocă mai des. Acel act, acceptat cu autentic entuziasm de mai toată 
lumea în zilele următoare, rămîne pînă astăzi documentul nostru 
public fundamental, pe care o viitoare Constituţie trebuie să-l ia în 
seamă şi să-l dezvolte, fiindcă doar el, ca expresie iniţială a 
suveranităţii populare, oferă legitimitate tuturor actelor politice 
esenţiale ce au urmat, inclusiv alegerilor. Fireşte, putem deplînge că 
Frontul n-a fost la înălţimea angajamentelor asumate, că a înşelat 
multe aşteptări, că a încercat chiar, uneori, să ocolească anumite 
prevederi ale Declaraţiei. Nu-i mai puţin adevărat că, dacă persoanele 
s-au dovedit adesea slabe şi mult sub aşteptări, existenţa unor 
instituţii şi a funcţiilor presupuse de ele rămîne un fapt cîştigat şi 
valabil de drept. Poţi, prin urmare, să conteşti persoana lui Ion Iliescu 
şi să-i reproşezi numeroase greşeli, dar nu poţi contesta legitimitatea 
din acest moment a instituţiei prezidenţiale. Ion Iliescu poate fi oricît 

de rău, dar preşedintele României de azi este altceva decît 
preşedintele Republicii Socialiste România de ieri. Primul are 
legitimitate politică, al doilea nu avea aşa ceva. 

Iată de ce mi se pare cu neputinţă de afirmat, cum spune Matei 
Călinescu, că „guvernul actual din România se bazează pe un sofism 
legal“. Fiindcă dacă nu accepţi faptul că o revoluţie creează şi ea o 
legitimitate politică, s-ar putea spune că nici guvernul francez, şi nici 
cel american nu sînt legitime. Sînt, pe de altă parte, profund ostil 
acelor încercări de a pune revoluţia română între ghilimele sau între 
paranteze: cei ce fac aceasta nu numai că ignoră ceea ce s-a petrecut cu 
adevărat între 16-22 decembrie în România, dar confundă rezultatele 
de drept cu rezultatele de fapt ale revoluţiei. Din punct de vedere al 
ultimelor, se poate spune că revoluţia română nu şi-a atins multe din 
scopuri; în special, ea n-a reuşit să înlocuiască radical slujbaşii de 
diverse ranguri ai vechiului regim, ceea ce s-a dovedit a fi extrem de 
dăunător. Din punct de vedere al Dreptului, ea a reuşit: Declaraţia din 
22 decembrie - care, e bine să nu o uite nimeni, nu ar fi existat fără 
imensa presiune populară exercitată asupra celor ce au formulat-o — a 
întemeiat legitimitatea politică a unui stat democratic şi pluralist. 

Evident, o legitimitate politică nu e veşnică: ea se poate pierde. 
Dacă, să zicem, guvernul nu va organiza alegeri pînă la data prescrisă 
de Legea electorală, el îşi va pierde legitimitatea politică, cît şi, ca 
urmare, pe cea juridică. De asemenea, dacă actuala Putere ar încălca în 
chip stăruitor sau legiferat principiile Declaraţiei din Decembrie, de 
asemenea ea nu ar mai avea legitimitate. 

Se poate afirma, pe de altă parte, că ar fi necesar ca problema 
monarhiei să fie tranşată printr-un referendum naţional înaintea 
definitivării Constituţiei. Un referendum poate şi trebuie să fie ţinut în 
cadrul legal actual, deoarece acest cadru are o întemeiere 
indiscutabilă, şi nu în cadrul existent în 1947, aşa cum sugerează, dacă 
nu mă înşel, profesorul Călinescu. 


Toate aceste consideraţii nu înseamnă adoptarea unei atitudini 

nici pro- nici anti-monarhiste. Ele nu fac decît să arate că actualul 
sistem politic românesc — şi acesta nu înseamnă numai Puterea, ci şi 
Opoziția, sindicatele, presa etc. — este legitim. (Singura perioadă de 
reală ilegitimitate mi se pare a fi existat pe 13-15 iunie 1990, şi aceasta 
fiindcă abuzuri de masă din acel moment au încălcat cadrul statului 
de drept, schiţat de Declaraţia din Decembrie 1989.) Acum, dacă în 
cadrul unui stat de drept şi democratic e preferabil să avem o 
monarhie constituţională sau o republică — se poate discuta cu felurite 
argumente. În ceea ce mă priveşte, nu sînt partizanul monarhiei 
constituţionale şi am să încerc să arăt de ce într-un alt articol”. 

In încheiere, să mi se permită o remarcă: aşa cum observa şi 
profesorul Călinescu şi cum toţi am remarcat la vremea respectivă cu 
destulă surprindere, Declaraţia din Decembrie a numit statul nostru 
nu „Republica România“, aşa cum ne-am fi aşteptat, ci, simplu, 
„România“. Aceasta înseamnă că — dincolo de orice motivații imediate 
- actul fondator al legalităţii noastre politice actuale nu a tranşat 
asupra formei de stat, permițînd, implicit, mai multe interpretări 
posibile. Rezultă de aici că actuala Putere, dacă vrea să respecte sensul 
şi spiritul actului fondator, dătător de legitimitate politică, trebuie să 
organizeze un referendum în chestiunea monarhiei, ea neputînd 
susţine că formula republicană a fost decisă şi aprobată de popor de la 
bun început, aşa cum a fost decis caracterul democratic şi pluralist al 
statutului. La modul simbolic, putem spune că singura realitate 
indiscutabilă este tricolorul decupat la mijloc, cît şi faptul că, pentru ca 
revoluţia să se încheie cu adevărat, trebuie aşezat ceva în loc; dar ce tip 


de stemă anume — această chestiune trebuie supusă discuţiei. 


„22“. nr. 26, 5 iulie 1991 


* Vezi articolul „Delir monarhic“, p. 75. 

„Karma“ şi „sistemul“ 


Poate că nu încape vină mai mare la un intelectual decît 
iresponsabilitatea. Fiindcă, obişnuit să analizeze, să cîntărească şi să 
măsoare tot ce-i în jurul său, ar trebui să fie capabil să facă operaţia şi 
asupra lui însuşi. Ori măcar, dacă patimile momentului l-au 
împiedicat de la aceasta, atunci cînd soarta îl consolează de nebunia 
juneţei printr-o viaţă mai lungă, s-ar cuveni ca, retrospectiv, să-şi 
înţeleagă şi să-şi declare trecutele responsabilităţi. E prea mult să-i ceri 
unui om să nu greşească, dar e îndreptăţit să-i pretinzi intelectualului 
ca, o dată cu trecerea anilor, să devină conştient de greşeala respectivă, 
mai ales atunci cînd aceasta a implicat o atitudine publică, exprimată 
prin mijloacele proprii spiritului. A nu recunoaşte o eroare, un pas fals 
e o culpă a omului; a nu cerceta rădăcinile erorii cu instrumentele 
specifice şi în chip public — iată culpa intelectualului. 

Două cărţi de memorii apărute anul acesta la editura 
Humanitas, Memorii de Mircea Eliade şi Monarhia de drept dialectic 
de Belu Zilber (Andrei Şerbulescu) te fac să cazi pe gînduri. 

Mircea Eliade şi Belu Zilber: de o parte „liderul tinerei 
generaţii“ a anilor '30, romancierul de succes, eseistul sclipitor, apoi 
marele istoric al religiilor; pe de alta, jurnalistul plin de vervă, 
inteligent, fie şi cam superficial; simpatizantul Legiunii şi comunistul; 
românul etnic şi evreul; cel ce declara Legiunea o „reconciliere a 
României cu Dumnezeu“ („Buna Vestire“ nr. 244/17.12.1937) şi 
marxistul fanatic, arestat pentru spionaj în favoarea Uniunii Sovietice; 
exilatul şi prizonierul politic; intelectualul de dreapta şi intelectualul 
de stînga. Îi desparte o lume, cariera, anvergura creatoare, 
convingerile filosofice şi politice, destinul, felul în care au murit. Ce-i 
uneşte? O amiciţie ratată în tinereţe, un cerc comun de prieteni în jurul 


cenaclului „Criterion“ şi, mult mai important, o quasi-egală 

incapacitate de a se privi retrospectiv, de a-şi înţelege spusele şi 
faptele, de a merge la rădăcina răului şi, astfel, de a-l depăşi. Îi uneşte 
iresponsabilitatea. 

Fireşte, oamenii Eliade şi Zilber ştiu să regrete, au remuşcări, au 
păreri de rău: pe primul l-a urmărit, de exemplu, laşitatea de a-l fi 
evitat pe prietenul său, Mihail Sebastian, în timpul războiului; pe 
celălalt l-a obsedat faptul de a-i fi trădat pe Lucrețiu Pătrăşcanu. Dar 
intelectualii Eliade şi Zilber rămîn oarecum deasupra, părînd prea 
puţin în stare să-şi dea seama de partea de responsabilitate 
intelectuală personală în aceste trădări şi aceste laşităţi. 

Belu Zilber iese din închisoare perfect lămurit asupra naturii 
criminale şi anti-umane a regimului comunist. El îşi dă seama cu 
claritate de aberaţia angajamentului său din tinereţe. Şi totuşi regretă 
cumva tăria convingerilor de atunci, cărora le opune nepăsarea 
tineretului din anii '60 şi '70: „(...) erau certitudini pe care astăzi mi le 
invidiez şi mă uit cu tristeţe la indiferenţii noştri copii pentru care 
Lenin este o poză cu cioc între bărbile lui Marx şi Engels, ideile lui un 
subiect plictisitor de examen (...)”. Tristeţe? A scăpa de fanatism e o 
tristeţe? Pentru Belu Zilber, de vină pentru toate suferinţele sale şi ale 
celorlalţi este sistemul, sistemul cu conducătorii săi: Stalin, 
Gheorghiu-Dej etc. Dar el, el, Belu Zilber, nu-i de vină? El n-a 
colaborat, n-a făcut gazetărie, n-a proclamat marxism-leninism ul? Mai 
rău, n-a afirmat el lucruri neadevărate despre Eliade, bunăoară, pe 
care îl cunoştea bine şi la masa căruia mînca adesea? Şi totuşi a scris că 
acesta era agent al Siguranţei. Nu l-a stupefiat el pe un critic francez 
cu prietenia publică pentru Mihail Polihroniade, notoriu legionar? A 
fi lipsit de axă morală nu înseamnă nimic? A-i cerşi lui Ceauşescu o 
pensie pentru „comunistul Zilber“ în 1966 a fost o degradare, cu atît 
mai mult cu cît Belu Zilber însuşi vorbeşte despre „solidaritatea 
executanţilor“, adică a călăilor şi a celor de la putere în momentul 
respectiv. Nu comunistul Zilber ar fi trebuit să ceară o pensie, ci pur şi 
simplu omul Zilber! Sistemul, la el, însă, pare că scuză orice păcat 

personal. Sistemul întruchipat palpabil în teribilul dosar. Sistemul, dar 
şi „tradiția națională“, balcanismul. Lui Stalin i se adaugă Caragiale, 
spre a constitui varianta românească a comunismului — spune Zilber: 
„Pe acest pămînt aproape nimic nu se ia în serios. Tragedia este 
literatură străină. N-am auzit să fi existat cu adevărat o altă revoltă 
decît cea a ţăranilor din 1907“. Între timp a avut loc revoluţia din 
decembrie 1989. Dar chiar dacă nu ar fi avut loc: nu ai voie să-ți 
justifici propria neseriozitate prin neseriozitatea locului unde trăieşti. 
Nu poţi invoca balcanismul ce te înconjoară pentru a face să treacă mai 
uşor înaintea posterităţii propriul balcanism. Pe scurt, pecetea lui 
Stalin şi a lui Caragiale poate circumstanţia erori, explica anumiţi paşi 
falşi şi servi la înţelegerea istoriei. Dar individul, persoana căreia i s-a 
dăruit putinţa de a alege între bine şi rău nu are voie să se justifice prin 
factori suprapersonali. Cum spune N. Steinhardt în Jurnalul fericirii, 
chiar dacă, în economia divină a mîntuirii, un Iuda era necesar şi, din 
punct de vedere teologic, era indispensabil, luda acela, insul respectiv 
care „s-a dus la popi“ şi şi-a vîndut prietenul şi învățătorul, nu e mai 
puţin vinovat. 

De partea cealaltă — şi totuşi cît de asemănător! — stă Eliade. 
Eliade, pentru care implicarea sa în gazetăria de extremă dreapta n-a 
fost niciodată asumată cum se cuvine şi scrutată, retrospectiv, cu 
severitate. Pentru el, această implicare a fost doar o „felix culpa“ 
legată de admiraţia faţă de Nae Ionescu, pe care s-a simţit dator să-l 
urmeze pînă la capăt. În „Memorii“, Eliade vrea să fie văzut doar ca 
un intelectual, intrat fără voia lui sub „teroarea istoriei“: „Spre 
deosebire de majoritatea tinerilor, nu credeam că generaţia mea avea 
destin politic, aşa cum avusese generaţia războiului şi cum speram că 
vor avea generaţiile care vor veni după noi. Destinul nostru era 
exclusiv cultural“. Dar iată ce scria acelaşi Eliade în „Vremea“ la 
22.01.1938: „Noi sîntem acei destul de norocoşi ca să împlinim cea mai 
importantă transformare a României moderne: producerea unei noi 
aristocrații. (...) Un om nou, care, după ce a descoperit ascultarea, şi-a 

regăsit de asemenea voinţa și destinul propriu. Disciplina şi ascultarea 
i-au dat o nouă demnitate şi o încredere nemărginită în el însuşi, în 
Conducător şi în marele destin al naţiunii sale. (...) Înlocuind 
aristocrația sînpelui, Legiunea creează o nouă aristocrație: cea a 
spiritului”. Să nu fie, prin urmare, activitate politică susţinerea 
cultului şefului, al supunerii disciplinate, al „omului nou“? Eliade, ca 
şi alţi colegi de generaţie ai săi, nu se poate sustrage responsabilităţii 
de a fi sprijinit, prin prolifica sa activitate publicistică, deriva către 
dreapta a societății româneşti. 

Dar problema nu stă numai aici. Căci, nu altminteri în esenţă 
decît Belu Zilber, şi Eliade tinde să interpreteze evenimentele politice 
şi istorice în care el este implicat prin perspectiva unei metafizici care 
retrage în mare parte răspunderea ființei individuale. „Teroarea 
istoriei“, „camuflarea sacrului în profan“, „veşnica întoarcere“ — iată 
bine cunoscutele concepte cu care Eliade a interpretat religiile şi 
miturile, dar cu care el a tins să interpreteze şi evenimentele la care a 
asistat şi la care a fost părtaş. Cînd, bunăoară, Carol al II-lea loveşte în 
Legiune, şi Nae lonescu este arestat, Eliade reflectează că „răgazul pe 
care ni-l îngăduia «Istoria» era limitat“ şi că „stiam că va veni o zi cînd 
«Istoria» mă va împiedica să cresc şi să devin eu însumi“. Istoria? 
Desigur, dar acea istorie la care Eliade însuşi contribuise în mod direct 
prin susţinerea publică a Mişcării Legionare. Comentînd asupra 
asasinării lui Codreanu, Eliade invocă modelul jertfei creştine, a 
răscumpărării mistice printr-o „moarte colectivă”. „eroarea istoriei“ 
şi „enigma morţii colective“ reapar şi cînd istoricul religiei îşi 
aminteşte de asasinarea lui Iorga şi de rebeliunea legionară. Cred că 
este greu să te sustragi disconfortului provocat de utilizarea unor 
atare concepte şi sintagme ce, în fapt, „camuflează“, ca să spunem în 


” Apud Leon Volovici, Nationalist Ideology and Antisemitism. The 
Case of Romanian Intellectuals in the 1930s, Pergamon Press,1991. 
Cartea a apărut în româneşte la micuța editură a lui lon Solacolu din 
München, iar în 1995, la editura Humanitas. 

termenii lui Eliade, responsabilităţi concrete. Generalităţile istoriei 
religiilor şi vagul concept de „generaţie“ construiesc, la Eliade, o 
realitate mitică şi simbolică în acelaşi timp, care transcede datul 
prozaic, faptele individuale, anulează libertatea insului în favoarea 
„destinului“ şi a „fatalităţii“. Or, exact despre aceasta este vorba: 
oricîte renghiuri mi-ar juca istoria, la oricîte presiuni aş fi supus, 
libertatea mea de a alege şi responsabilitatea de a fi ales într-un fel sau 
un altul nu mi le poate nimeni răpi. Pot fi, desigur, îngenuncheat de 
către împrejurări la un moment dat, dar eu trebuie să fiu primul care, 
ulterior, să-mi recunosc demisia şi să-mi răscumpăr laşitatea, lăsînd 
altora rolul de a ierta şi de a înţelege. Cînd fiul rătăcitor s-a întors la 
tatăl său, el n-a invocat „istoria“, „destinul“; n-a căutat să explice 
rătăcirea sa prin scenariul mitic al iniţierii, n-a invocat modelul 
arhetipal al lui Osiris sau Ghilgameş; ci, căzînd la picioarele tatălui, a 
spus simplu: „Am greşit“ — şi a plins. Dar pentru Eliade realitatea 
concretă e evanescentă, lăsînd să transpară mai mult sau mai puțin 
limpede un scenariu mitic fundamental. Ce simplu, ce comod e să 
trăieşti aruncînd mereu ocheade arhetipurilor! 

Dar cei doi, Belu Zilber şi Mircea Eliade, mai au comun ceva: 
condescendenţa, disprețul chiar, în tinereţe, pentru democraţia care 
le-a îngăduit, unuia la tinerețe, celuilalt şi la vîrsta matură şi la 
bătrîneţe, să existe, cît şi pentru principiile filosofice pe care aceasta se 
întemeia. Sigur, Zilber recunoaşte că viaţa sa a fost ratată. Dar tot el 
începe memoriile scriind: „Toată viaţa mi s-au atribuit păcate, calităţi 
şi intenţii pe care nu le-am avut“. Se poate. Dar intenţia de a distruge 
democraţia şi păcatul de a uza de materialismul istoric şi dialectic ca 
arme intelectuale pentru a realiza acest scop, pe acestea le-a avut. De 
a distruge democraţia ce totuşi l-a tratat mai bine decît a făcut-o 
regimul pe care se străduia să-l construiască. Dacă Belu Zilber şi-ar fi 
început memoriile admiţind că a fost un sofist care s-a străduit să 
justifice, din neştiinţă, din prostie, din nesăbuinţă, teroarea, atunci 
viaţa sa n-ar fi fost cu totul ratată. 

Eliade este mai subtil, mai ales, dar nu prea mult. Cel care în 

perioada democratică a României interbelice s-a bucurat de toate 
avantajele libertăţii de expresie a elogiat totuşi şi Legiunea, şi 
ortodoxismul ultra-naţionalist şi, apoi, „autoritarismul creştin“ al lui 
Salazar. Căci, în acord cu o întreagă linie de gîndire, el considera 
democraţia plată, coruptă, lipsită de eroism, demistificatoare şi 
desacralizantă. Numai că, aşa plată cum era, ea permitea talentelor să 
se exprime; ea, aşa lipsită de eroism şi emasculată, îngăduia unor 
tineri „furioşi“ să braveze; ea, aşa demistificatoare şi desacralizantă, a 
fost cel mai bun mediu în care să fie cultivată chiar şi istoria religiilor. 

Dar şi Belu Zilber, şi Mircea Eliade fug de platitudini. Primul 
optează pentru hocus-pocus-ul logicii dialectice, care îţi permite, 
printre altele, să-ţi ponegreşti cu justificări elevate în presă prietenul 
cu care tocmai ai prînzit. Celălalt îl recuză pe Maiorescu, partizanul 
bunei şi solidei logici aristotelice şi al adevărurilor plate, scriind 
(„Vremea“, 4.10.1936): „Nu pot să-mi pierd încrederea în misiunea 
istorică a României şi în vigoarea ei intelectuală, în special pentru că 
în ultimii douăzeci de ani ne-am îndepărtat constant de Maiorescu”. 
Într-adevăr, Maiorescu era plat, rece, fără fior mistic, preda — supremă 
ofensă pînă în ziua de azi în anumite cercuri — logica aristotelică. (De 
parcă Aristotel ar fi fost un fel de conţopist al filosofiei!) Dar practica 
democraţiei trăieşte şi din logica aristotelică. Ceea ce nu înseamnă că 
aceasta din urmă nu poate fi (şi nu trebuie chiar) uneori depăşită, în 
drumul spre alte orizonturi. Depăşită însă, nu înlocuită. 

Două cărţi de memorii, două vieţi, două destine. Dar o singură, 
întristătoare experienţă, cea pe care, de la Julien Benda, o numim, 
„trădarea intelectualilor”: să faci nu numai ceea ce secolul îţi impune 
— aceasta este omenesc —, ci să-l şi justifici. Nu doar să făptuieşti din 
nesăbuinţă răul, dar să vezi în fructul faptei tale numai istoria, 
nenorocul, destinul, fatalitatea — „sistemul“, ori „Karma“. Nu doar să 
pactizezi cu diavolul, dar să-i şi inserezi biografia în Who's who-ul 
îngerilor. 


„22“, nr. 31, 9 august 1991 

Evenimente... evenimente 


Săptămîna trecută a fost 7 noiembrie, un 7 noiembrie bizar, fără 
faimoasa paradă din Piaţa Roşie în Moscova. Lucrul a fost remarcat cu 
oarecare indiferență şi oboseală. Ne-am obişnuit şi cu faptul că 
Uniunea Sovietică nu mai există, aşa cum ne-am obişnuit cu toate 
celelalte care se întîmplă la noi şi în jurul nostru de 2-3 ani. Probabil 
că tot aşa s-a asistat şi la căderea Imperiului Roman, care acum 
delimitează două ere din istoria universală. S-ar părea că, la un 
moment dat, devenim incapabili să ne mai emoţionăm înaintea 
istoriei, simţurile ni se tocesc, rezervorul receptivităţii şi al atenţiei se 
epuizează. Ne blazăm, devenim nepăsători, sceptici, plictisiţi: n-a fost 
paradă în Piaţa Roșie? Ei şi, cu ce ne încălzeşte asta?! 

Şi totuşi, în chip paradoxal, sîntem nemulţumiţi că lucrurile nu 
avansează destul de repede. Adesea, ne trezim afirmînd că „nu s-a 
schimbat nimic“, că „e la fel ca înainte“ ori că „schimbările nu sînt 
decît de faţadă”. Ne persecută gîndul că stăm pe loc, cînd, în realitate, 
am ajuns să fim doar desensibilizaţi de ameţitoarea viteză a 
vehiculului istoriei care ne poartă. Regretăm deplasarea lentă a 
pietonului, incapabili să mai reacţionăm la zborul avionului. Sau 
poate că pasul primului ni se pare mai sigur, mai personal şi mai 
autentic decît impersonalitatea şi anonimitatea celui de-al doilea. Am 
vrea să păşim noi înşine, călcînd cu nădejde şi ştiind bine ce facem în 
fiecare moment, mai degrabă decit să aruncăm doar priviri de la 
fereastra vehiculului. Am vrea să mergem, nu să fim purtaţi. 

Şi totuşi, neputinţa noastră de a ne mai emoţiona, blazarea 
noastră sînt regretabile. Căci generaţiile viitoare vor scrie, desigur, 
istoria acestei schimbări de eră; dar cronica extraordinarelor timpuri 
pe care le trăim — pe aceea doar noi o putem da. Oricare generaţie are 
de dat o mărturie, dar există şi mărturii triste, neatente, obosite, 
derizorii. Aidoma respectivelor generaţii. 

Deficitul ideologic 


Niciodată nu ne-am suspectat mai mult, nu ne-am urît mai 
mult, nu ne-am dezbinat mai mult, niciodată n-am trăit în mai multă 
confuzie! Într-adevăr, şi la noi, şi în celelalte ţări intrate în era 
post-totalitară din Est, s-ar părea că nimic nu a părut mai dezamăgitor, 
mai purtător de primejdii decît viciile sociale, politice şi morale pe care 
asemenea propoziţii purtîndu-l pe „niciodată“ în frunte le fac 
manifeste. Suspiciunea generalizată, a tuturor faţă de toţi, acuzaţiile şi 
calomniile, „atacurile la persoană“, mania scenariilor care ar trebui să 
ofere cheia destinului, cît şi instabilitatea şi imprecizia contururilor 
partidelor şi ale asociaţiilor politice sînt fapte prea evidente pentru a 
mai întirzia asupra unor exemplificări sau enumerări. În schimb, 
atunci cînd este vorba de a înţelege cauza lor profundă, evidenţa 
dispare şi părerile — cînd se exprimă - diverg. 

Cel mai simplu - dar şi cel mai vulgar — este să învinovăţeşti 
întotdeauna pentru această veritabilă criză a sănătăţii psihice colective 
pe „celălalt“ — pe „adversar“: Opoziția, „o parte a presei“, ungurii, 
guvernul, FSN, comuniştii din rîndul Puterii etc. Cît de falsă este, în 
principiu, o asemenea explicaţie, se vede şi din aceea că mai toate 
grupurile şi partidele sînt sfişiate de suspiciuni şi uri interne, care 
refac la o scară mai mică — ori chiar microscopică — realitatea ţării 
întregi. Un alt tip de explicaţii — mai subtile - văd soluţia stării 
prezentului în trecut, mai exact în nedepăşirea trecutului. Deceniile de 
dictatură comunistă — se argumentează — au fragmentat şi aneantizat 
societatea civilă, a cărei singură atitudine comună a reprezentat-o ura 
faţă de tiranie. O dată aceasta răsturnată, rezultatele acestei fărîmiţări 
a societăţii civile au ieşit la lumină. În aceeaşi direcţie, se oferă uneori 
şi explicaţii de tip psihologic: anii de totalitarism ne-au lăsat o 
moştenire etică grea: lipsa de libertate spirituală, care continuă să ne 

marcheze, chiar şi acum cînd, formal, am devenit liberi. Nu ştim şi nu 
putem încă să fim liberi în interiorul nostru, şi atunci dezvoltăm un fel 
de atitudine paranoică în exterior. 

În sfîrşit, se mai poate argumenta că ne găsim la mijloc, între 
două sisteme - cel socialist şi cel capitalist —, nu numai din punct de 
vedere economic, ci în general — social, politic, moral etc. —, şi că mai 
toate relele noastre s-ar datora acestei situări în interval, într-un spaţiu 
inform, confuz şi încărcat de contradicții. 

Trebuie însă să observăm că toate aceste explicaţii — la aproape 
doi ani de la răsturnarea regimului comunist — nu lămuresc bine 
persistența bolii, faptul că vindecarea întîrzie să se întrevadă. Mi-e 
greu să înțeleg, dacă mă bizui pe modelul „intervalului“ ori pe cel al 
remanenţelor totalitare, de ce, bunăoară, partidele politice ori 
sindicatele continuă să arate un contur slab, să fie dezbinate, 
fractionate, de ce starea de suspiciune se menţine, ba chiar sporeşte. Pe 
de altă parte, o privire aruncată spre vecinii noştri poate întări 
impresia că maladiile noastre socio-politice nu sînt în curs de 
ameliorare. Polonia, bunăoară, aflată înaintea noastră pe drumul 
reformelor politice şi economice, pare să se afunde într-un fel de 
„marasm românesc“: dezbinarea partidelor democratice, calomnii, 
uri, accente presupus autoritariste, confuzie - totul vădit prin 
dificultăţile de a alcătui un guvern viabil după primele alegeri 
complet libere. lar în Ceho-Slovacia, un om de mare anvergură 
intelectuală şi morală ca Havel este tot mai confruntat cu un 
parlamentarism ceh şi slovac tentat de şovinism şi de demagogie, de 
parcă şi-ar fi căutat inspiraţia pe Dealul Mitropoliei. Ne-am obişnuit să 
vedem aceste ţări ca pe un model şi ca fiind cu unul sau doi paşi 
înaintea noastră pe drumul democraţiei. Nu cumva însă lucrurile stau 
invers şi noi sîntem înaintea lor, cel puţin sub unele aspecte, în această 
perioadă post-totalitară? Nu cumva revoluţia română, mai brutală şi 
mai radicală decît celelalte ţări-surori, a aşezat cea dintii trăsăturile 
caracteristice ale noii epoci, pe care însă noi, cu idealismul şi imensa 

forţă de autoamăgire pentru care dispunem de rezerve inepuizabile, 
am dorit să le vedem doar drept rebuturi şi efecte ale persistenţei 
„vechilor structuri“? Ar fi, desigur, un trist privilegiu pentru noi şi 
n-am avea de ce să jubilăm datorită unui atare protocronism: dar 
autoamăgirea nu poate cauţiona spiritul critic, nici idealismul nu 
poate garanta adevărul. 

În fond, sîntem aduşi să punem în discuţie o presupoziţie 
fundamentală a discursului politic referitor la situaţia ţărilor din Est: 
anume, conceptul de „tranziţie“. Toată lumea asumă că ne aflăm 
într-un proces de tranziţie. Pe plan economic, lucrurile pot 
corespunde, în linii mari, acestei presupoziţii şi poate că sîntem, 
într-adevăr, într-o tranziţie către o economie de piaţă, capitalistă. Dar 
oricît de puternic ar influența economicul celelalte elemente ale 
societăţii, nu mi se pare deloc asigurat că şi pe plan politic ori moral 
ne aflăm într-un veritabil proces de tranziţie. S-ar putea ca în zece sau 
cincisprezece ani România să aibă o economie capitalistă în plină 
afirmare. Dar nu e deloc sigur că vom dispune atunci şi de o societate 
eliberată de maladiile pe care le-am evocat. Căci aceasta este 
problema: sînt aceste maladii numai un efect al „tranziţiei“ — mai bine 
sau mai rău conduse — ori sînt ele, în fapt, trăsături definitorii ale unei 
epoci în sine, destinate, de aceea, să persiste o vreme mai îndelungată? 
Părerea mea este că abuzăm prea mult de conceptul „tranziţiei“, 
extinzîndu-l fără nici un fel de control din sfera economicului la 
ansamblul vieţii sociale. 

Toată lumea repetă de la Aristotel că omul este un animal social 
şi rațional. După părerea mea însă, aceasta înseamnă, de cele mai 
multe ori, faptul că omul îşi justifică rațional atitudinile sociale. 
Afinităţile, antipatiile, urile, feluritele tipuri de gregaritate sînt 
clarificate, delimitate, sprijinite, susţinute de un discurs raţional pe 
care îl numim de obicei ideologie. Ideologia nu creează propriu-zis 
„sentimentele sociale“; dar ea le permite să capete conştiinţa de sine, 
să se exprime distinct, să se delimiteze şi să se opună unele altora, să 

capete stabilitate în timp şi continuitate. Apare astfel ceea ce numeam 
odată „cristalizare“ ”: ideologia — ori justificarea raţională — face ca 
într-o configuraţie socială mai mult sau mai puţin fluidă şi instabilă să 
se stabilizeze contraste şi relaţii clare între grupuri şi atitudini de grup 
a căror desemnare reciprocă se poate face cu relativă uşurinţă. Prin 
cristalizare, individul capătă carnet de membru al unui anumit grup, 
ce la rîndul lui capătă legitimitate. Existenţa noastră se solidifică astfel, 
de-a lungul liniilor şi limitelor unei scene date, într-o structură 
cristalină, permanentă — într-o fiinţare secundă. 

Trebuie acum observat că, cel puţin de la 1800 (spre a ne referi 
doar la epoca modernă) şi pînă la 1990, omenirea a trăit într-o epocă 
de intensă cristalizare — o eră a ideologiilor în competiţie şi în 
confruntare. Cu alte cuvinte, oamenii au găsit în toată această 
perioadă o ofertă abundentă de justificări pentru a-și cristaliza, 
delimita şi stabiliza antipatiile şi simpatiile, pentru a-şi exprima 
nemulţumirile şi frustrările, au aflat deci stindarde îndestulătoare sub 
care să se adune şi să lupte. Pînă la al doilea război mondial, patru 
„blocuri“ ideologice se distingeau: conservatorismul „tradiţional“, 
fascismul, liberalismul şi marxisto-comunismul — fiecare, evident, cu 
diferite curente în interiorul său. După război, confruntarea ideologică 
s-a redus la doi adversari: liberalismul şi marxisto-comunismul. 
Fiecare dintre cele două supraputeri, SUA şi URSS — cu aliaţii şi clienţii 
respectivi —, a găsit justificarea ambițiilor, a mobilizării pe care o cerea, 
a hegemoniei mondiale pe care o reclama în ideologia 
corespunzătoare. Şi astfel a avut loc ceea ce s-a numit „războiul rece“. 
Desigur, rivalitatea dintre două mari puteri a fost dintotdeauna un 
fenomen care nu poate fi explicat, în sine, numai din raţiuni 
ideologice. Dar este clar că, mai cu seamă în epoca modernă -— epoca 
marilor mobilizări de resurse umane şi materiale —, nici o atare 


* În Mentalităţi culturale şi forme artistice în epoca romano-bizantină, 
Meridiane, 1984. 

rivalitate nu poate funcţiona, nu se poate exprima şi nu poate polariza 
lumea fără funcţionarea unei cristalizări, ceea ce presupune oferta a 
cel puţin două sisteme justificative. 

lată însă că în ultimii ani asistăm la o situaţie nouă şi 
neobişnuită. La drept vorbind, semnale prevestitoare se vădeau încă 
de mai multă vreme, dar, o dată cu prăbuşirea sistemului socialist în 
Europa de Est şi mai ales o dată cu colapsul comunismului în Uniunea 
Sovietică, nu numai anumite structuri sociale, economice şi politice au 
intrat într-o rapidă descompunere, ci şi ideologia pe care ele se 
întemeiau şi în care îşi aflau justificarea: marxisto-comunismul. Aşa 
cum arăta într-un faimos articol, Sffrsitul istoriei, Francis Fukuyama”, 
se poate spune că acum, la sfîrşitul anului 1991, practic nu mai există 
decît un singur sistem ideologic, o singură modalitate fundamentală 
justificativă, un singur limbaj mai apare posibil: liberalismul (în cadrul 
căruia există, desigur, mai multe variante, fără însă ca acestea să pună 
în discuţie coerenţa de ansamblu a discursului). 

Ceea ce s-a întîmplat este într-adevăr extraordinar: pentru 
prima dată, în epoca modernă cel puţin, omenirea începe să trăiască în 
condiţiile unui deficit ideologic, cînd oferta de sisteme justificative se 
reduce, în principiu, la o singură variantă de bază, fenomen însoţit — 
măcar pentru Europa, America, dar chiar şi o parte bună a Africii — de 
discreditarea și marginalizarea tot mai acuzată a celorlalte sisteme, 
cîndva, nu demult, atît de puternice. 

Formulînd lucrurile altfel, putem spune că astăzi mai toată 
lumea vorbeşte, în public cel puţin, limba democraţiei. Ce diferenţă, 
din acest punct de vedere, între presa noastră de astăzi și cea 
interbelică sau postbelică de pînă la introducerea cenzurii! Pe atunci se 
confruntau încă ideologii, stînga se ciocnea cu dreapta şi cu centrul, se 
invocau argumente ideologice, ieşeau pe cîmpul de bătaie filosofii 


„Articolul lui Fukuyama a apărut în româneşte în 1994 la editura 
Vremea, iar cartea sa, Sfirşitul istoriei şi ultimul om, de asemenea în 
1994, la editura Paideia. 

diferite despre lume şi societate. Existau şi se declarau ca atare, în 
public, liberali, fascişti (legionari), comunişti, social-democraţi. Dacă 
cineva era antisemit, nu se sfia să o mărturisească, să o scrie şi chiar să 
se mîndrească cu această atitudine. Dacă cineva era de stînga şi credea 
în dictatura proletariatului, o spunea şi îşi argumenta cu pasiune 
crezul (bineînţeles, afară doar dacă nu era plasat sub o interdicţie 
specială). Astăzi lucrurile stau foarte diferit: toţi sînt democrați, toți 
pledează pentru drepturile omului, toată lumea acceptă pluralismul 
politic şi responsabilitatea guvernanţilor. Nimeni — nici măcar dacă 
scrie la „România Mare“ — nu se mai proclamă deschis antisemit, 
naţionalist-şovin ori rasist. Nimeni nu-şi mai anunţă în gura mare 
fidelitatea faţă de leninism, stalinism şi chiar marxismul îşi mai 
găseşte foarte puţini sprijinitori pe faţă. În sfîrşit, nimeni nu mai 
contestă necesitatea reformei economice, a economiei de piaţă, a 
privatizării, chiar dacă există destule nuanţe privitoare la căile şi 
modalităţile de realizare a acestor obiective. Nu mai există decit un 
singur discurs fundamental — liberalismul — şi acesta este pe buzele şi 
sub pana tuturor. 

Există, desigur, importante consecinţe pozitive ale acestui 
deficit de ideologie în epoca în care începem să trăim. Este mai puţin 
posibil ca niciodată un mare conflict internaţional, un nou război 
mondial; în al doilea rînd (şi iarăşi o consecinţă fericită), tocmai fiindcă 
ideologia liberală este singura care mai domină lumea, devine tot mai 
dificilă instaurarea unei dictaturi sau măcar menţinerea ei un timp 
ceva mai lung la putere. Adevărata garanţie a libertăţilor noastre nu 
stă în constituţia care va fi, probabil, ratificată prin referendum, ci în 
universalitatea actuală a discursului liberal-democratic. 

Pe de altă parte, multe din confuziile, din neînțelegerile, din 
suspiciunile noastre, mult din paranoia publică, la care sîntem 
martori, se datorează, cred, aceluiaşi deficit ideologic despre care am 
vorbit. Într-adevăr, vorbim cu toţii cam aceeaşi limbă; dar diferenţele 
dintre noi nu s-au atenuat prin aceasta. Interese diferite, scopuri 

diferite, prietenii şi duşmănii, istorie personală şi colectivă, 
apartenenţă etnică, toate continuă, ca şi pînă acum, să ne despartă, să 
ne diferenţieze, doar că ele nu-şi mai pot găsi justificări 
corespunzătoare, care să le permită cristalizarea. Liniile clare de 
demarcaţie dispar, dispar şi blocurile marilor configurații de opinii şi 
filosofii. Dreapta, stînga devin concepte inoperante, aproximative şi 
chiar mistificatoare, lupta de idei e practic suspendată. Dar lupta în 
sine — evident, nu dispare. Atunci însă cînd democraţii se războiesc cu 
democraţii şi liberalii cu liberalii, iar partizanii economiei de piaţă îi 
înfruntă pe partizanii economiei de piaţă, atacul la persoană, 
contestarea individuală a preopinentului rămîn printre puţinele 
opțiuni posibile. Nu-l pot refuza pe celălalt pentru opiniile pe care le 
afişează, căci acestea seamănă foarte mult cu ale mele. Îl voi acuza 
atunci că e un nesincer democrat, că, în realitate, e „neocomunist“ sau 
„legionar“. Că e corupt, necinstit şi aşa mai departe. Îi voi măsura 
gesturile, îi voi număra lapsusurile, îi voi comenta fără sfîrşit 
înfăţişarea, aerul. Pentru că trebuie să mă diferenţiez neapărat de el şi 
pentru că deficitul ideologic nu-mi permite s-o fac într-un mod 
impersonal, voi recurge la hermeneutica delirantă a spuselor şi a 
scrisului său, sperînd, convins chiar, că am descoperit dovada 
peremptorie a făţărniciei ipochimenului. lată cum se naşte 
suspiciunea generalizată a tuturor faţă de noi toţi: ca rezultat al 
imposibilității organizării adversităţilor noastre naturale pe seama 
unor ideologii antinomice asumabile public. 

Cînd suspiciunea se extinde, ea naşte și obsesia bine cunoscută 
a scenariilor secrete. Atunci cînd limbajul şi valorile afirmate sînt 
comune, dar lucrurile nu merg cum ţi-ai dori, nimic mai natural decît 
să presupui, iarăşi, că limbajul respectiv ascunde neapărat o realitate 
oribilă şi bine camuflată şi că istoria nu este decit rezultatul unor 
comploturi şi al unor conspirații. Căci e greu de asimilat realitatea 
unei lumi în care oamenii, atît de diverşi în fond, vorbesc totuşi acelaşi 
limbaj al democraţiei şi liberalismului. Cineva minte, cineva ascunde, 

cineva falsifică — iată obsesia noastră comună. 

În sfârşit, labilitatea formațiunilor noastre politice îmi pare a se 
datora într-o măsură considerabilă aceleiaşi cauze. În fapt, nicăieri 
ideologia nu e mai necesară decît pentru a aduna aderenţi sub culorile 
unui partid. Or, cînd nu mai există decît o singură ideologie 
dominantă, inconsistenţa ralierii, întotdeauna în criză de justificare, 
imprecizia limitelor dintre un grup şi un altul va deveni endemică. Un 
partid există cu adevărat în momentul cînd are o filosofie pe care o 
poate opune cu claritate filosofiei practicate de un alt partid. Un partid 
are consistenţă atunci cînd poate exprima o adversitate ideologică faţă 
de alte partide prezente pe eşichierul politic. Or, în condiţiile 
deficitului ideologic, acest lucru este din ce în ce mai dificil. 

De ce însă efectele negative ale crizei de ideologie nu s-au făcut 
simţite atît de violent în democraţiile occidentale? Probabil că inerția 
instituţională, habitudinile politice ale oamenilor, stabilizate de multe 
decenii, precum şi bunăstarea economică au contribuit la aceasta. 
Totuşi, chiar şi aici, partidele tradiţionale îşi pierd din influenţă în 
favoarea unor formaţiuni noi, cu profil ambiguu, iar apolitismul 
populaţiei se accentuează. În general, cred că trebuie pusă întrebarea 
dacă acum, cînd nu mai are adversar, democraţia bazată pe 
pluripartidism nu riscă, cu timpul, să degenereze, iar limbajul cu care 
ea se exprimă să-şi piardă brizanţa şi forţa, uzat fiind de o universală 
întrebuințare. 

Oricum, în ceea ce ne priveşte, am arătat de ce cred necesară 
utilizarea cu prudenţă a conceptului de „tranziţie“ şi de ce explicaţiile 
„morale“ date crizei de încredere de la noi îmi par inconcluzive. În 
condiţiile universalizării formale a limbajului şi a ideologiei liberale, 
mă tem că atomizarea paranoidă a conştiinţei publice nu e un 
fenomen temporar şi tranzitoriu. „Sfîrşitul istoriei“ e încă departe, iar 
Mileniul trebuie să mai aştepte. 


„22“, nr. 49, 13 decembrie 1991 

Cultură „la lumina lumînării“ 


1. A fost filosofia lui Constantin Noica „ilegală“ în România în 
timpul regimului comunist? Greu de crezut, la prima vedere. Cel 
puţin de la eliberarea sa din închisoare (1964) şi pînă la moartea sa 
(1987), el a putut să publice aproape orice ar fi scris (şi a scris 
considerabil de mult), deşi nimic nu putea fi mai departe de ideologia 
marxistă decît operele şi gîndirea sa. De asemenea, el părea să fi fost 
liber să se bucure de enorma sa popularitate; mai mult, din cînd în 
cînd era bine primit de unele autorităţi locale, iar o carte despre felul 
său de viaţă şi de a filosofa — Jurnalul de la Păltiniș , scrisă de către 
Gabriel Liiceanu - a fost un best-seller, fiind intens şi favorabil 
recenzată în revistele culturale. Şi totuşi există şi cealaltă faţă a 
monedei: el nu a beneficiat niciodată de un statut academic, nu i s-a 
permis să predea la Universitate, era îndeaproape observat de agenţii 
Securităţii, iar după moarte numele său nu a mai putut apărea în presă 
aproape deloc, pînă după 1989. 

În ultimii ani, relaţia filosofiei lui Noica cu fostul regim a 
reprezentat obiectul unei dezbateri destul de aprinse. Pentru mulţi 
(printre alţii, pentru foştii săi „elevi“ — Gabriel Liiceanu sau Andrei 
Pleşu), Noica a însemnat un factor de seamă în fenomenul rezistenţei 
culturale la opresiunea ideologică a regimului comunist; el ar fi făcut 
extrem de mult pentru menţinerea în viaţă a unei gîndiri filosofice 
autentice şi creatoare ce spărgea decisiv monopolul ideologic al 
Partidului. Din acest punct de vedere, Noica ar fi fost „ilegal“ sau 


„subversiv“. Pentru alţii însă - ca, de pildă, Adrian Marino“ 7, Noica 
a fost un fel de „colaboraţionist“ subtil cu fostul regim, iar filosofia sa 
este socotită vinovată de a-i fi descurajat pe intelectuali în a se opune 


* Bucureşti, Cartea Românească, 1983, Humanitas 1993. 
** „22“, nr. 40 — 41 — 42 — 43 — 45 / 1992. 

pe faţă autorităţilor, intrînd în disidenţă. 

Asemenea aprecieri diferite, chiar opuse, cu privire la o aceeaşi 
personalitate, datorate unor oameni competenţi şi stimabili din toate 
punctele de vedere, sugerează, cred, atît existenţa unei probleme 
reale, cît şi faptul că ambiguitatea scaldă nu doar realizările lui 
Constantin Noica, dar şi pe cele ale culturii româneşti. Dar iată cum 
cred că trebuie pusă problema într-o lumină ceva mai clară: 


2. Marxismul nu a fost niciodată o ideologie puternică în 
România. În perioada antebelică, faptul s-a datorat, în parte, 
slăbiciunii generale a partidelor comunist şi socialist, cele mai anemice 
în ansamblul partidelor respective din ţările învecinate. Practic, (cu 
excepţia, poate, a lui Lucrețiu Pătrăşcanu) nici un fel de gînditor 
român marxist important nu a apărut după primul război mondial. 
Dar marxismul a rămas slab chiar şi după ce comuniştii au pus mîna 
pe putere, în 1946. O lipsă a legitimităţii a impregnat, aşadar, atît 
comunismul, cît şi gîndirea marxistă - într-o măsură cu mult mai mare 
decît în Cehoslovacia, Iugoslavia, dar chiar şi decît în Polonia sau 
Ungaria. 

În vremea guvernării Ceaușescu, acest deficit de legitimitate 
şi-a atins apogeul. Nu numai că era greu de găsit un marxism critic sau 
„novator“, dar chiar ortodoxia marxist-leninistă însăşi era, ca atare, tot 
mai puţin folosită sau invocată. În locul ei avea curs un 
comunism-naţionalist extrem de rudimentar, inundat de citate din 
Ceauşescu. Din punct de vedere strict ideologic, se poate spune că 
Ceauşescu a distrus comunismul marxist în România într-o foarte 
avansată măsură. Oricum, o dogmă marxistă „normală“ ieşise 
aproape din uz. 

Pentru cenzură, consecinţele au fost remarcabile. Scriitori, 
artişti, intelectuali puteau, în principiu, să-şi exprime vederile lor 
nemarxiste, cu condiţia de a evita cîteva „arii interzise“, ca politica, 


chestiuni sociale actuale, istorie naţională, istorie contemporană, 

istoria Partidului Comunist. În schimb, literatura, poezia, istoria veche 
universală, logica, epistemologia, istoria artei, chiar metafizica erau 
relativ „sigure“ şi, cu oarecare abilitate, se puteau chiar exprima opinii 
heterodoxe faţă de regim într-un mod „esopic“. Fireşte, regimul nu 
era foarte încîntat să tolereze asemenea abateri şi nici nu trebuie crezut 
că le ignora, dar, oarecum, nu avea încotro. Pentru că o dogmă 
marxistă generală şi atotcuprinzătoare absenta sau era chiar 
discreditată,  cenzorii erau lipsiți de mijloacele teoretice 
corespunzătoare spre a-şi face datoria pînă la capăt. Citatele din 
Ceauşescu nu puteau servi la oprirea unui text de critică de artă sau 
de logică formală, aşa cum, dimpotrivă, dogma „normală“ marxistă ar 
fi servit de minune aceluiaşi scop. Cel mult, autorul putea fi exclus din 
viaţa publică — mai ales dacă el însuşi sau vreo rudă a sa rămîneau în 
străinătate. Ideologia oficială din vremea lui Ceauşescu nu mai avea 
capacitatea operativă a dogmatismului marxist-leninist tradiţional. 
Decadenţa oficială a dogmei marxiste şi a gîndirii marxiste, dar 
nu şi a ambițiilor totalitare, a adus un rezultat paradoxal: era mai uşor 
şi chiar mai sigur să fii un gînditor non-marxist, care evita cu atenţie 
orice relaţie cu metoda marxistă, decît să iei marxismul în serios şi să 
încerci o dezvoltare originală a sa. În fapt, regimul ştia că el 
abandonase marxismul chiar şi la nivelul standardelor blocului 
sovietic. Dar el nu putea admite deschis că pretenţiile sale de a fi un 
regim marxist-leninist erau, în mare măsură, o mistificare şi că nici 
Marx, nici Lenin nu prea mai contau pentru regim, ci numai 
Ceauşescu. lată de ce o abordare marxistă ar fi putut pune pretenţiile 
regimului la îndoială şi, de aceea, era privită cu foarte multă 
suspiciune, de îndată ce s-ar fi îndepărtat de „limba de lemn“ oficială, 
fapt notat şi de Vladimir Tismăneanu. În general, regimul lăsa mai 
multă libertate gîndirii independente, dacă aceasta era şi 
independentă de marxism, deşi nu o făcea, desigur, cu plăcere. lată de 
ce opoziţia intelectuală din România s-a dezvoltat mai ales atît în afara 


marxismului, cît şi a partidului — altfel decît s-au petrecut lucrurile în 

Ungaria sau lugoslavia. 

Urmează că un nor de ambiguitate tinde să încercuiască 
realizările unor intelectuali români independenţi. În măsura în care ei 
s-au opus culturii oficiale prin ceea ce au creat, ei au rezistat 
sistemului şi au dat speranţă publicului lor că o rezistenţă este posibilă 
şi chiar eficace. Dar, fiind ei toleraţi, fie şi cu destulă neplăcere, atîta 
vreme cît păstrau o distanţă prudentă faţă de „ariile interzise“, mulţi 
dintre ei împrăştiau un ciudat aer „colaboraţionist”. În pofida 
refuzului marxismului, sau chiar din pricina acestui refuz, ei se 
înfăţişează cu un chip de Ianus. 


3. Nu e de mirare că, datorită acestei situaţii generale, dar şi 
propriei sale personalităţi, rolul exact al lui Constantin Noica rămîne 
atît de dificil de perceput. El era în mod declarat un non-marxist, 
îndatorat în special filosofiei clasice germane şi lui Heidegger. El 
aparţinea unei faimoase generaţii antebelice, colegii şi prietenii săi se 
numiseră Cioran, Eliade sau Mircea Vulcănescu. Pentru foarte multă 
lume, Noica încarna moştenirea unei culturi româneşti libere și în 
stare să pretindă un statut european onorabil. El recomanda 
ascultătorilor şi discipolilor săi să revină la sursele originare ale 
tradiţiei filosofice europene, să înveţe greaca veche şi germana, să-i 
citească pe Platon şi pe Hegel în original, să-i studieze pe Părinţii 
Bisericii. Şi totuşi regimul l-a tolerat; mai mult, o mulţime de inşi 
suspecți şi cunoscuţi pentru relaţiile lor privilegiate cu Puterea (Paul 
Anghel, Dan Zamfirescu etc.) i-au adresat osanale şi l-au curtat ca pe 
nimeni altul. De ce? 

Noica era un non-marxist. Dar, aşa cum am spus, la fel era şi 
regimul (chiar dacă din cu totul alte motive şi în alt fel). Lui Noica îi 
displăcea gîndirea liberală şi pragmatică anglo-saxonă, pe care, 
respingînd-o, o anexase „logicii lui Ares“. Idiosincraziile regimului 
faţă de această gîndire sînt evidente. Noica se arăta adesea foarte critic 


față de unele curente contemporane în filosofie şi artă; asemănător 

proceda însă şi propaganda oficială. În sfîrşit, Noica credea că limba 
română posedă capacităţi filosofice native excepţionale, ceea ce a fost 
imediat preluat de naţional-comuniştii la putere. În fapt, exerciţiile 
„semantice“ ale filosofului ofereau o legitimitate neaşteptată 
protocronismului. Fireşte, poziţia lui Noica era, genetic, independentă 
de cea oficială, dar, practic, apăreau destule puncte de contact 
producătoare de confuzie. De ce atunci să interzică regimul un 
gînditor ce adoptase destule poziţii asemănătoare cu ale sale? 

Pe de altă parte, nu-i mai puţin adevărat că Noica insista foarte 
mult pe ceea ce el numea „devenirea întru fiinţă“, adică pe un anume 
tip de individualism, pe capacităţile personale ce permit individului 
să depăşească presiunea oricărei societăţi, oricît de opresive, şi să 
atingă universalitatea ascunsă în sine. Fireşte, nimic din această 
finalitate nu era în acord cu cerințele regimului şi cu ideologia 
„omului nou, constructor al socialismului“. Totuşi, Noica nu încuraja 
nici o atitudine de disidenţă pe faţă, deoarece, după părerea lui, 
politicul, la modul general, se cuvenea disprețuit. „Să-i lăsăm pe 
politicieni să se lupte pentru dreptul de a ne mătura străzile“ — 
obişnuia el să spună. 

Pentru el, constrîngerile societăţii trebuiau să fie acceptate ca 
impuls formator, spre a fi depăşite doar prin efort personal, studiu şi 
realizare culturală. În chip paradoxal, tocmai societatea totalitară 
oferea o oportunitate remarcabilă pentru a atinge acest scop. Însă o 
asemenea concepţie - foarte sinceră la Noica şi profund legată de 
sistemul său — a putut apărea unora drept o subtilă justificare a 
totalitarismului. Teoria lui Noica privind „limita care nu limitează“ 
avea de ce să sune bizar în urechile celor apăsaţi de limitări şi 
interdicții pretutindeni în existenţa lor. Închisoarea însăşi fusese 
pentru Noica — aşa cum el a afirmat-o de multe ori — o asemenea 
experienţă fundamentală, cu sens inițiatic şi formator, ce trebuia 
depăşită spre a dobîndi libertatea personală. Dar prea des se putea 
avea impresia că, pentru Noica, nici o libertate interioară nu putea fi 

obţinută cu adevărat fără o experienţă-limită de acest fel. Nu avem 
atunci de-a face cu o invitaţie tacită, indirectă, fie şi involuntară, 
adresată regimului de a continua să oprime şi să trimită oamenii la 
închisoare? 


4. Spre a descrie încă mai limpede cît de complicată este 
„problema Noica“, am să reamintesc pe scurt unica întîlnire a lui 
Noica cu studenţii Universităţii Bucureşti, unde fusese invitat să ţină 
o prelegere în 1981. Cum se ştie, circumstanţele deveniseră pe atunci 
sumbre pentru studenţi. Cei mai mulţi, după absolvenţă, erau nevoiţi 
să accepte o repartiție în sate sau oraşe mici, fiindu-le oprită prin lege 
revenirea în marile oraşe. Riscul era ca cei mai dotați dintre ei să se 
epuizeze în mizerie provincială, să piardă contactul cu cultura şi cu 
ştiinţa pe care voiseră să o servească. 

lată că acestor tineri disperaţi a ales Noica să le vorbească. Ce 
oare le-a propus? Să se opună trimiterii lor la ţară? Cîtuşi de puţin. El 
i-a sfătuit să evite degradarea culturală acolo unde sînt trimişi şi le-a 
explicat cum să o facă. Le-a spus să-şi ia cu ei cărţi şi dicţionare în exil. 
Le-a arătat ce să studieze şi cum. Le-a vorbit despre „limita care nu 
limitează“ şi le-a zis că satul în care se vor afla poate fi o asemenea 
limită ce le-ar putea oferi şansa unei realizări interioare, şansă refuzată 
adesea celor care trăiesc în condiţii mai bune. Le-a oferit exemple de 
reuşite spectaculoase în situaţii diferite, dar deopotrivă grele. A 
sugerat chiar că, de fapt, cultura însăşi apare dintr-o anumită 
dizarmonie şi că oamenii fericiţi şi satisfăcuţi sînt rareori capabili de 
poezie, artă şi filosofie demne de acest nume. A rezumat totul, 
spunînd că „cele mai mari cărţi ale omenirii s-au scris la lumina 
lumînării“. 

Prelegerea s-a bucurat de un mare succes la studenţi. Însă 
autorităţile de la centrul universitar de partid s-au supărat pe 
organizatori şi le-au interzis să mai repete experienţa. De ce? Oare nu 
jucase, în fond, filosoful jocul lor? Oare nu predicase el supunerea la 

regulile prescrise de stat? În loc de a avea un tineret rebel, autorităţile 
ar fi putut dispune de unul liniştit, gata să meargă acolo unde i se 
cerea. De ce nu ar fi profitat ele de ceea ce Noica propusese? 
Răspunsul este, probabil, că autorităţile nu trimiteau tineri 
intelectuali la ţară doar pentru a le oferi o „experienţă a limitei care nu 
limitează“, ci spre a-i distruge, a-i nivela. Ei nu aveau nevoie de 
oameni inteligenţi, care să studieze autori greci la lumina lumînării, ci 
de imbecili care să nu studieze nimic, nici chiar dispunînd de 
electricitate. Oferind studenţilor o speranţă, Noica stricase planurile 
Partidului. De aceea, influenţa lui asupra tinerilor trebuia stopată. 
Nu pot să trag o concluzie fermă. Pur şi simplu nu ştiu în ce 
termeni se poate decide dacă C. Noica a fost sau nu un involuntar 
„colaboraţionist“. Un filosof care nu a evitat, ba chiar a iubit destul 
anumite ambiguităţi conceptuale a fost obligat să se exprime trăind 
într-un regim pentru care camuflajul şi neclarităţile au constituit 
regula. Căci a defini cu claritate lucrurile şi ideile nu stătea nici în 
intenţia, nici în vocaţia fostului regim. Noica şi sistemul 
naţional-comunist erau despărțiți de o prăpastie, dar malurile pe care 
stăteau aveau, în unele privinţe, conformaţii geologice asemănătoare. 
De aceea, orice răspuns unilateral mi se pare fals. A te sustrage lipsei 
de claritate, a depăşi confuzia nu era nici pe atunci simplu şi nu e nici 


acum, cînd încerci să înţelegi ce s-a întîmplat cu adevărat. 


Comunicare prezentată la un colcviu asupra filosofiilor „ilegale“, 
Dobogok6, Ungaria, 1993 

Delir monarhic 


Un sondaj de opinie ceva mai vechi al Centrului Independent 
de Sondaje condus de Pavel Câmpeanu, dar cred că nu tocmai 
„învechit“, sugera că cele mai credibile instituţii din România sînt, în 
ochii majorităţii, cele tradiţionale: armata şi biserica, la distanţă 
considerabilă faţă de instituţiile noi: Parlament, Preşedinţie, partide 
politice, sindicate, presă. Acum, în urma şocului emoţional produs de 
vizita Regelui Mihai la Bucureşti în zilele de Paşti, s-ar putea întîmpla 
ca instituţiile bine creditate amintite să fie completate cu o a treia, cea 
mai tradiţională dintre toate: monarhia. S-ar reface, aşadar, triada 
clasică originară — Spada, Altarul şi Tronul? 

Vreau să spun că nu mă pot împiedica să nu privesc cu 
suspiciune entuziasmul pro-monarhist din ultimul timp. Desigur, în 
sine, monarhia constituţională are avantajele sale şi poate reprezenta 
un regim bun şi modern, aşa cum şi o republică democratică are de 
partea sa argumente serioase. În nici un caz monarhia nu este neapărat 
o instituţie feudală sau autoritară, aşa cum, în chip penibil, vrea să ne 
convingă dl. Iliescu; dar nici republica nu este la noi iremediabil 
compromisă numai fiindcă s-a servit de ea comunismul. În fapt, nici 
monarhia, nici republica nu sînt scopuri în sine, ci mijloace pentru a 
asigura democraţia şi libertăţile fundamentale civice şi politice. Or, 
tocmai instituţii precum Parlamentul, partidele, sindicatele sînt cele 
care asigură şi garantează democraţia. Aşa este acum şi aşa a fost 
întotdeauna: şi Carol I, şi Ferdinand s-au arătat regi buni şi destoinici, 
dar ce-ar fi fost România fără I.C. Brătianu, II.C. Brătianu ori Iuliu 
Maniu, cît şi partidele pe care aceştia le conduceau? 

În ceea ce mă priveşte, eu nu cred că noul entuziasm al 
românilor pentru regele alungat acum 45 de ani marchează 


concomitent şi o reală opţiune pentru democraţie. Cît despre 

verbozitatea excesivă, apologetică, la adresa monarhiei, a unor 
intelectuali, ea mi se pare, o spun cu tristeţe, pur şi simplu jenantă. 

Dar cum se explică entuziasmul delirant al maselor la care am 
asistat? 

De doi ani şi jumătate, instituţiile care ar trebui să întruchipeze 
democraţia s-au discreditat sau au fost discreditate fără încetare. 
Incompetenţa crasă şi iresponsabilitatea politică a preşedintelui, 
manevrele meschine, tergiversările şi emfaza demagopică a 
parlamentarilor, scindările partidelor au afectat grav încrederea de 
care ar fi trebuit să se bucure instituţiile respective. Căci oamenii 
disting, anevoie între instituţie şi cel ce, vremelnic, o reprezintă, iar 
discreditul căzut asupra acestuia din urmă se repercutează, în aceste 
vremuri incerte, şi asupra celei dintii. lar dificultăţile economice, 
corupţia, reaua funcţionare a serviciilor publice nu au făcut decît să 
accentueze starea de decepţie şi de neîncredere. Să mai adăugăm la 
aceasta incompetenţa manifestă a atîtor şefi de partide ori a unor lideri 
de sindicat, fanfaronada comunicatelor şi a contracomunicatelor, 
afirmaţiile de atîtea ori inepte sau pur propagandistice ale presei, 
calomniile ori ameninţarea voalată a dosarelor reale sau contrafăcute. 
Prestigiul instituţiilor fundamentale ori cel al personalităţilor 
reprezentative s-a depreciat chiar mai mult decît moneda naţională, 
iar dimensiunea acestei devalorizări este cum nu se poate mai 
îngrijorătoare. 

Dar aşa cum natura — se spune — are oroare de vid, şi societatea 
caută să suplinească deficitul de autoritate şi de prestigiu. Aşa se 
explică „mareea monarhică“, entuziasmul imens al oamenilor. Regele 
le-a părut ca fiind „dincolo“ şi „altceva“ decît ei, așa ticăloşiţi şi 
mizerabili cum se simt atît de des. El nu are dosar la Securitate, el nu 
a fost informator, nu ţine discursuri deplorabile în Parlament, nu face 
„vizite de lucru“ în fabrici falimentare, nu deschide cu bani murdari 
vreun SRL. El nu apelează la mineri, nu liberalizează preţurile, nu 


pu 


implementează reforma, nici măcar nu strigă „Jos Iliescu!“. O singură 

dată, demult, a făcut şi el grevă, refuzînd să semneze decretele lui 
Petru Groza. Dar chiar şi greva sa, departe de a fi „de avertisment“, 
„japoneză“ etc., era şi ea o grevă regală. Regele e rege. El apare 
mulţimii decepţionate şi frustrate în chipul unui Mîntuitor, mai cu 
seamă cînd soseşte de Paşti. Mesia era şi el rege, iar orice rege apărut 
în astfel de condiţii împrumută o aură mesianică. Un mit arhaic 
conţinut în subconştientul colectiv se revelează astfel brusc, unind 
pentru un moment oamenii cu promisiunea unei ordini şi armonii 
desăvîrșite. Şi cu cît deprecierea instituţiilor reprezentative şi a 
politicienilor creşte, cu atît prestigiul monarhiei are şanse de a spori. 
Deocamdată cel puţin, ideea monarhică pare a se impune la noi în 
contrast cu instituţiile reprezentative şi nu în continuarea lor. 

Eu unul nu cred că democraţia se poate edifica şi asigura cu 
mituri colective, cu entuziasm de masă şi de sărbătoare, cu aşteptări 
mesianice. Democraţia e un lucru destul de banal, destul de 
neinspirat, destul de pedestru, uneori chiar destul de vulgar. A asuma 
pe de-a-ntregul democraţia înseamnă să ştii să trăieşti în 
sublunaritate, înseamnă a fi conştient de imperfecţiunea funciară a 
existenţei omeneşti, a înţelege că politicul nu trebuie şi nu poate să 
aducă mîntuirea, ci doar un rău ceva mai mic, înseamnă a te consola 
că Mileniul e departe. Democraţia presupune să consimţi pentru un 
răstimp şi la turpitudinea unor parlamentari, şi la vacarmul unor 
politicieni, în speranţa, nu întotdeauna dezminţită, că alegerile 
următoare vor reduce turpitudinea cu un grad şi vacarmul măcar cu o 
fracțiune de decibel. 

Dar poate că tocmai instituţiile democratice ar putea fi mai bine 
edificate la noi — se zice — cu ajutorul prestigiului neatins al monarhiei, 
în particular al Regelui Mihai, o persoană demnă de toată stima. Se 
uită însă că monarhia, în formele ei stabile şi cumva „clasice“, este de 
două specii perfect opuse: absolută şi absolut simbolică. În primul caz 
monarhia este — vorba lui Ludovic al XIV-lea — Statul, în cel de-al 


doilea ea este o efigie a Statului. Cazul monarhiei absolute iese din 

cauză, fireşte; cum însă am putea spera că o monarhie absolut 
simbolică va putea impulsiona construcţia democratică? lar dacă 
Regele, animat de cele mai bune intenţii, va dori să realizeze ceva 
concret, ei va trebui să-şi abandoneze rolul de efigie, iar monarhia se 
va aşeza atunci undeva între cele două forme opuse descrise. Regele 
va dispune atunci de prerogative considerabil mai mari chiar decît 
actualul preşedinte, aşa cum de altminteri era cazul şi potrivit mult 
lăudatei Constituţii din 1923. Or, istoria a dovedit-o, asemenea 
„aşezări la mijloc“ ale instituţiei monarhice, din punctul de vedere al 
prerogativelor sale, duc la instabilitate, sînt primejdioase şi, în orice 
caz, în imediat, ar constitui un regres şi nu un progres al democraţiei 
în raport cu situaţia de faţă. 

Numai că intelectualii partizani ai monarhiei au foarte reduse 
înclinații să se ocupe cu astfel de raționamente. Lăsîndu-se stăpîniţi, 
după propria mărturisire, de o „stare de graţie” şi abuzînd de un 
necenzurat limbaj mitopoetic, ei se abandonează, fără o minimă 
rezervă mentală, în voia valului popular. Ei speră, probabil, să aibă 
astfel mai multe şanse de a cîştiga puterea la viitoarele alegeri. Ideea 
monarhică este balonul de oxigen sosit pentru o Opoziţie dezbinată, 
care nu a ştiut să exploateze cîştigul relativ de la alegerile locale şi 
scindarea Frontului. Nu ştiu cît succes va avea acest nou mit popular 
în faţa masei de alegători, dar este deja clar că „starea de graţie” nu a 
îmbunătăţit performanţa politică a Opoziţiei. O dată plecat Regele, 
armonia festivă a dispărut, liberalii au părăsit definitiv Convenţia 
Democratică; aceasta din urmă pare ea însăşi incapabilă să desemneze 
un candidat credibil şi cu şanse de cîştig pentru alegerile 
prezidenţiale, în timp ce dl. Iliescu practică nestingherit o combinaţie 
insolită de „vizite de lucru“ şi campanie electorală. 

Ştiam de demult că istoria se face cu mituri colective şi că 
raţiunea este cel mai adesea o umilă instanţă justificatoare a acestora. 
Ştiam de demult că pînă şi intelectualii îşi pierd adesea luciditatea şi 
se lasă prinşi de un delir căruia cel mult se străduiesc să-i afle o formă 

acceptabilă. Dar de cîte ori mai facem experienţa mizeriei condiţiei 
noastre nu ne putem reprima amărăciunea şi frustrarea. Sigur, masele 
entuziaste, fericite, adorîndu-l pe monarhul revenit după un lung exil, 
pot constitui un spectacol emoţionant, patetic, extraordinar. Numai că 
entuziasmele nu pot ţine locul unor buni politicieni. „Starea de 
graţie“, atunci cînd substituie inteligenţa, pragmatismul, buna 
organizare ori abilitatea, este primejdioasă: cea din 22 decembrie 1989 
a facilitat preluarea întregii puteri de către FSN, cea din Piaţa 
Universităţii a slăbit vigilenţa, contribuind involuntar la mineriadă. În 
sfîrşit, tuturor celor ce se extaziază înaintea maselor care îşi arată 
iubirea, chiar adoraţia faţă de monarh le-aş reaminti că nu prinților 
acestei lumi, fie ei de sînge ori aleşi, li se cuvine iubirea, ci — după cum 


stă scris — numai aproapelui şi lui Dumnezeu”. 


„22“, nr. 19, 15 mai 1992 


* Pierderea alegerilor de către Opoziţie din septembrie 1992 s-a datorat 
şi „delirului monarhic”. 

Curajul normalităţii 


Lucrurile cele mai normale constituie la noi încă o excepţie ce se 
cere a fi notată: iată, zilele acestea, un prim-ministru urmează să 
elibereze postul pe care l-a ocupat timp de un an şi o face democratic 
şi constituţional. Nu este alungat de mineri, prin violenţa străzii şi 
lovituri de culise, precum predecesorul său, Petre Roman, nici nu 
ajunge din Palatul Victoriei direct la închisoare, precum Constantin 
Dăscălescu, nici nu iese pe uşa din dos, precum atiîţia prim-miniştri 
din perioada comunistă. Mai mult, d]. Theodor Stolojan pleacă, deşi 
mulţi şi influenţi — printre alţii chiar preşedintele Iliescu — l-ar fi dorit 
în continuare în acelaşi loc. Ar fi fost destul, deci, ca dl. Stolojan să 
consimtă — şi majoritatea forţelor politice, inclusiv Opoziția, ar fi 
primit formula, dacă nu cu entuziasm, măcar cu sentimentul că, după 
aceste alegeri inconcluzive, o soluţie mai bună nu prea se vede. 

La aceasta trebuie neapărat adăugat şi faptul paradoxal al 
popularității primului-ministru în exerciţiu, în pofida declinului 
economic, popularitate menţinută şi după alegeri, aşa după cum 
sugerează ultimul sondaj al CIS. 

Care este, prin urmare, lucrul normal? Acela că un om, 
remarcabil de popular şi avînd toate datele şi competențele spre a 
deţine în continuare o însemnată putere, totuşi renunţă. În plus, o face 
nu în urma unei decizii de moment şi pasibilă de implicaţii umorale 
sau conjuncturale, ci după ce şi-a anunţat intenţia de multă vreme, 
refuzînd să se prezinte ca un competitor la recentele alegeri, deşi 
şansele sale — chiar de a deveni preşedinte — erau serioase. Cu alte 
cuvinte, normalitatea, faptul banal, aproape trivial, dar care la noi 
sună a suprem paradox. lată-l: un om alege să se țină de cuvînt. 

Fireşte, cîrcotaşii care nu uită că şi soarele are pete nu au 
întîrziat să sugereze motive ascunse, spre a elimina această 

„normalitate paradoxală“: s-a invocat un post bine remunerat şi 
„călduţ“ la FMI, divergențe cu oamenii politici de la putere, au fost 
suspectate înţelegeri de nemărturisit. Unii elimină pur şi simplu 
problema, circumscriind-o ticurilor de „finanţist“ ale personajului. În 
fapt, se pare că a-ţi ţine cuvîntul e la noi un „caz“, cu atît mai mult cînd 
nimeni nu pare a fi dispus să se indigneze dacă nu ai face-o. Să 
păstrezi contabilitatea angajamentelor şi să te încăpăţinezi să nu 
radiezi nimic pe furiş din registrul propriilor promisiuni sună a 
prăfuită deprindere de conţopist de provincie. 

Eu cred că trebuie să ne consolăm cu ideea că dl. Stolojan e un 
ins normal: a promis cîndva că nu va candida — nu a candidat. A mai 
declarat că nu doreşte să-şi păstreze fotoliul de prim-ministru — iată că 
pleacă. A lăsat să se înţeleagă că nu-l interesează puterea — ei bine, nu-l 
interesează. Îl interesează, în schimb, fenomenul tranziţiei la economia 
de piaţă şi doreşte să utilizeze oportunitatea de a-l studia de pe poziţia 
de arbitru a funcţionarului FMI. Finanţistul are curiozităţi teoretice. 
Sau îi este pur şi simplu lehamite de slujba de la Palatul Victoriei. Sau 
are probleme cu familia, pe care a neglijat-o. După ce şi-a făcut datoria 
publică, omul a decis să redevină o persoană privată: să se consacre 
pasiunilor teoretice, să-şi cultive penaţii. A decis mai ales să-şi 
respecte angajamentele luate. A decis că la putere se poate renunţa 
fără crispări, firesc, normal. Într-o ţară în care mai toţi politicienii se 
visează Caesar, iată un contabil-şef ce nu visează decît cifre, dar care a 
avut curajul simplei normalităţi. 


„22“, nr. 45, 12 noiembrie 1992 

Politici alternative 


leşită pe locul doi în ultimele alegeri, Opoziția s-a aflat înaintea 
unei dileme deloc uşoare. 

Cea dintii variantă ar fi fost să dea ascultare invitaţiei FDSN fie 
de a participa la un guvern de uniune naţională, fie de a sprijini în 
comun un guvern de „tehnicieni“. Folosul evident ar fi fost acela de a 
influenţa „în bine“ deciziile noului guvern, de a frîna o eventuală 
alunecare dirijistă şi antidemocratică şi, nu în ultimul rînd, cel de a 
dobîndi o anumită experienţă de guvernare. Riscul, la fel de evident, 
putea consta în compromiterea oamenilor şi a ideilor în cadrul unei 
colaborări unde puterea reală aparţine FDSN, în timp ce răspunderea 
revine Opoziţiei. Cu experienţa unor situaţii similare din trecut şi 
avînd probabil mai ales exemplul trist al liberalilor, dar şi pe cel al 
FSN din timpul guvernării Stolojan, oferta de guvernare împreună, fie 
şi prin intermediul „tehnicienilor“, a fost respinsă. 

Alternativa aleasă de Opoziţie (CDR şi FSN) s-a bazat pe ideea 
că cel ce a cîştigat alegerile trebuie să şi guverneze. Vreau să spun de 
îndată că această soluţie pare să fie satisfăcătoare din multe puncte de 
vedere: ea este, desigur, mai întîi, pe deplin democratică, atribuind 
majorităţii rolul de a guverna, iar minorităţii pe cel de a critica şi de a 
oferi variante la guvernarea în curs. Pe de altă parte, procedînd astfel, 
Opoziția nu riscă o compromitere; în schimb, ea îşi păstrează vii 
variântele sale de guvernare pe care are toate ocaziile să le facă 
publice. Ea poate exercita presiuni considerabile asupra majorităţii şi 
a guvernului, fără să-şi abandoneze identitatea. Se poate apoi afirma 
că riscul unui derapaj antidemocratic nu este foarte mare, avîndu-se în 
vedere nu numai puterea relativă a Opoziţiei în Parlament, ci şi 
întărirea societăţii civile, dar şi rolul deloc de neglijat al eventualelor 


presiuni străine. 

În acest calcul a mai intrat însă, fără îndoială, un element a cărui 
importanţă nu trebuie subestimată: Opoziția se aşteaptă ca 
ameliorarea promisă de guvernul Văcăroiu să nu se realizeze, iar 
rezultatul să fie chiar un evident eşec. Nu s-ar putea spune că nu există 
motive întemeiate pentru o atare aşteptare şi, oricum, şansele de 
succes nu pot fi văzute altfel decît modeste. Or, raţionează Opoziția, 
dacă FDSN, care a format actualul guvern, nu reuşeşte, lumea va 
vedea cît de demagogice au fost promisiunile sale, cît de puţin realist 
a fost programul său economic. Mai mult, de vreme ce FDSN este un 
partid de stînga, adeptul unui etatism solid şi cu un pedigree 
democratic discutabil, un insucces major al guvernării sale ar spori — 
se crede — prin contrast, în ochii alegătorului mediu, şansele 
liberalismului, ale unui reformism radical, compromiţînd stîngismul. 
lată de ce liderii Opoziţiei s-au străduit din răsputeri să obţină un 
guvern „curat“ FDSN, criticînd cu înverşunare orice eventuală 
intenţie de a crea unul ceva mai „independent“ ori măcar insuficient 
de fedesenizat. 

Dacă lucrurile ar sta raţional, ne-am putea declara relativ 
mulţumiţi. Din păcate, un act politic rămîne o investiţie în mare parte 
iraţională, cu rezultate imprevizibile. El este, în fapt, un pariu, pe care 
întîmplarea ori circumstanțe minimale ce nu puteau fi luate în calcul 
îl pot oricînd compromite, în pofida celor mai serioase analize şi 
studii. Rațiunea, ori prea multă rațiune, nu reprezintă neapărat o 
garanţie de succes. lată de ce tocmai faptul că soluţia aleasă de 
Opoziţie pare „agreabilă intelectual“ mi se pare un motiv de a o 
suspecta de o formă de „iluminism“, de neglijarea unor resorturi 
psihologice profunde, ce au prea puţin de-a face cu raţiunea, şi mai cu 
seamă cu raţiunea intelectualilor. 

Pare foarte simplu şi logic: „Cine a cîştigat alegerile trebuie să şi 
guverneze“. Dar mă îndoiesc că foarte mulţi oameni din această ţară 
sînt tentaţi să judece acum în acest fel. Ceea ce nu înseamnă că ei ar fi 
lipsiţi de logică, ci doar că logica lor este de alt tip. Destule indicii 

sugerează că, pentru mulţi, ceea ce am putea numi principiul 
„hei-rup“-ului ar putea fi mult mai convingător. Ideea lor ar fi că, 
după ce ne-am sfădit atîta înainte de alegeri, e momentul să ne unim 
forțele, că „doar o ţară avem cu toţii“ şi e nevoie „să punem cu toţii 
umărul“ ca lucrurile să se îndrepte. Acest principiu vrea să spună, pe 
de altă parte, că pentru oamenii de rînd lupta politică se înfăţişează 
mai degrabă drept un fel de ornament, un soi nou şi bizar de joacă 
decît o necesitate a unei existenţe publice normale. Oricît de supărător 
ni s-ar arăta un atare mod de a gîndi, trebuie recunoscut că viaţa 
politică de pînă acum a oferit oamenilor obişnuiţi puţine ocazii să se 
convingă de contrariul. 

Dar dacă aşa stau lucrurile, sînt puţine şanse ca Opoziția să 
primească o notă bună din partea unei astfel de mentalități, o dată ce 
a refuzat o participare la guvernare. S-ar putea însă spune că, oricum, 
pînă la alegerile viitoare mai este vreme destulă şi că, între timp, 
lumea va înţelege caracterul demagogic al promisiunilor FDSN. Că 
aceste promisiuni au fost demagogice, n-am nici o îndoială; dar că 
foarte multă lume va sancţiona mai tîrziu acest partid nu mi se pare 
deloc o certitudine. Dimpotrivă, s-ar putea ca lumea să zică: ei măcar 
s-au străduit, în timp ce ceilalţi „au stat pe tuşă şi au chibiţat”. 
Asemenea afirmaţii sosesc de la oameni ce, putem fi siguri, nu l-au 
citit şi nu-l vor citi niciodată pe Tocqueville sau pe Besancon, dar ei 
votează, iar votul lor este important. Însă mai există şi un alt pericol, 
încă mai considerabil: chiar dacă, în situaţia menţinerii actualelor mari 
dificultăţi economice şi a unui eşec al guvernării Văcăroiu, prestigiul 
FDSN va fi atins, de-abia nu este deloc sigur că cine va profita va fi 
Opoziția. Sînt chiar aproape convins de contrariul. Dezorientaţi şi 
dezamăgiţi, tot mai mulţi oameni ar putea asculta vocea de sirenă a 
partidelor extremiste, naţionaliste sau naţional-comuniste. Deja, cu 
toate că a votat susţinerea guvernului, PUNR a criticat programul 
acestuia, lăsînd să se înţeleagă că el nu doreşte să-i ofere un sprijin 
necondiţionat. S-ar putea, mai tîrziu, să urmeze pe acelaşi drum şi 

PRM, PSM, dar şi o aripă mai conservatoare a FDSN. Oportuniştii, 
oricum, vor prinde din zbor trenul extremismului, care, în condiţiile 
unei continue înrăutăţiri a nivelului de trai, va avea o cale tot mai 
liberă. Iar în acel moment, apelurile isterice ale lui C.V. Tudor de a se 
găsi vinovaţii şi trădătorii prin înfiinţarea unui (anticonstituţional) 
comitet pentru „cercetarea activităţilor antiromâneşti“ vor găsi 
ascultare şi credit. Oamenii își vor spune că, de vreme ce lucrurile nu 
vor să se îmbunătăţească, se vede treaba că există sabotori, spioni etc. 
care, o dată daţi în vileag, trebuie să primească o justă pedeapsă. 

Dimpotrivă, o ameliorare, fie şi modestă, a situaţiei economice 
ar întări cauza democraţiei şi a toleranţei. O dată ce nevoile esenţiale 
sînt satisfăcute, oamenii devin mai preocupaţi de probleme culturale, 
vor să se informeze, să se distreze. Dacă mizeria unifică şi egalizează, 
un nivel de viaţă ceva mai bun diversifică, creează noi trebuinţe şi 
interese. Dar, se va spune, în cazul unui succes economic, FDSN va 
profita politic. Fără îndoială că în imediat va profita, dar pe termen 
ceva mai lung cîştigătorul va fi democraţia. 

lată de ce eu cred că şansa cea mare a Opoziţiei nu stă în 
insuccesul şi în eventuala cădere a guvernului, ci în susţinerea tuturor 
acelor factori — indiferent de originea acestora — în temeiul cărora şi cei 
ce nu sînt intelectuali, politicieni ori jurnalişti pot vedea că, pînă la 
urmă, democraţia şi economia liberală „rentează“. 


„22“, nr. 45, 12 noiembrie 1992 


85 


Oratori, retori şi... tăcuţi 


Dacă la recentele alegeri aş fi votat cu PRM sau PSM, aş fi avut 
acum toate motivele să fiu încîntat: prestaţia celor doi proaspeţi 
senatori, C.V. Tudor şi A. Păunescu, este excelentă. Ocupînd cu zarvă 
mare tribuna înnoitului Parlament, abuzînd de o elocinţă cavernicolă, 
cei doi par a fi — aşa cum se văd şi se aud prin TV şi radio — cu mult 
figurile cele mai impozante din noul for legiuitor. Iar ceea ce ei afirmă 
corespunde exact mandatului primit: şovinism extremist, 
antidemocratism, insultă şi calomnie devenite metodologie, obsesia 
paranoică a complotului internaţional împotriva României. În fond, 
cei doi îşi împlinesc conştiincios mandatul, căci n-au fost aleşi ca să 
predice înfrăţirea universală ori amorul liber. 

Aş fi fost aproape la fel de mulțumit şi dacă aş fi fost adeptul 
PUNR, deşi aş fi devenit melancolic la gîndul că semeţul domn Funar 
nu şade pe băncile Senatului sau ale Camerei. 

Dacă aş fi votat FDSN, aş fi fost liniştit: orice s-ar întîmpla: 
Iliescu stă de veghe la Cotroceni. 

Trebuie recunoscut că nici fesenist nu m-aş fi simţit prost 
reprezentat: activi, energici, cunoscînd bine, din experienţă, atit 
subsolurile Puterii, cît şi tertipurile parlamentare, asumîndu-şi din 
mers rolul de Opoziţie democratică şi repurtînd un succes 
semnificativ prin adjudecarea importantei comisii pentru apărare, 
reprezentanţii FSN par să-şi fi început bine treaba. 

Eu însă am votat Convenţia Democratică, iar ceea ce am văzut 
în ultimul timp nu mă determină să mă simt confortabil. După o 
campanie electorală pe jumătate ratată (pentru care nimeni nu şi-a 
asumat responsabilitatea), Convenţia va forma principala forţă a 
Opoziţiei. Foarte bine. Dar atunci să-i auzim glasul denunțînd 
vehement încercările stîngii de a discredita reforma şi democraţia. 
Căci o atare încercare a fost miza îndelungatei dezbateri din Senat 
asupra „raportului Stolojan“: a demonstra înaintea întregii țări că 

reforma înseamnă numai abuzuri, corupţie, vînzarea ţării, şomaj, 
inflaţie etc. şi că, prin urmare, „era mai bine pe vremea lui Ceauşescu“. 
Or, ce au făcut senatorii Convenţiei pentru a contracara această 
imagine prezentată gălăgios, dar nu fără abilitate, de către corifeii 
naţional-comunismului? Cîteva remarci timide, cîteva întrebări 
prudente, cîteva consideraţii obosite. De ce nu au ştiut să ia decis 
apărarea guvernării Stolojan (chiar a guvernării Roman, ai cărui 
parteneri „de opoziţie“ sînt în momentul de faţă), şi aceasta nu fiindcă 
ea ar fi făcut minuni, ci deoarece, cu toate greşelile şi neajunsurile ei, a 
fost totuşi o guvernare democratică şi reformistă, începută într-o 
situaţie aproape fără ieşire, pe care a ştiut să o dezamorseze 
satisfăcător? Unde sînt d-nii Manolescu sau Paleologu, spre exemplu? 
Oare oratoria acestora nu face cft cea a lui Păunescu, C.V. Tudor sau 
Dumitraşcu? L-am votat oare pe Ticu Dumitrescu pentru ca acesta 
să-şi dea mîna în public cu C.V. Tudor? Sau am făcut-o ca să denunțe 
banditismul publicistic şi mediatic pe care ultimul îl practică de atîția 
ani? S-ar putea, desigur, pretinde că Parlamentul nu este doar o 
tribună publică, că misiunea lui principală stă în altă parte. Adevărat, 
numai că în condiţiile mediilor electronice, Parlamentul este şi o foarte 
importantă tribună, unde discursurile se adresează aproape în mai 
mare măsură naţiunii decît colegilor pe care, formal, vorbitorul îi 
invocă la începutul discursului său. Or, acest esenţial spaţiu mediatic 
pare a fi fost ocupat, şi încă fără luptă, de către stînga extremistă. Iar 
Convenţia tace. Membrii ei cei mai de vază, scriitori şi vorbitori 
străluciți, absentează, uitînd că au fost trimişi de către electoratul lor 
în Parlament mai puţin pentru a se dovedi experţi în finanţe, 
jurisprudenţă sau agricultură, cît pentru a susţine, cu mijloacele unei 
bune retorici, cauza democraţiei şi a reformei. Fără îndoială, războiul 
propagandistic din Parlament va fi îndelungat; dar prima bătălie a fost 
pierdută de către Opoziţie prin simplă neparticipare. Titu Maiorescu 
împărțea cîndva oamenii publici în „oratori, retori şi limbuţi“”. Între 
timp, s-a mai schimbat ceva: acum avem oratori, retori şi... tăcuţi. 


„22“, nr. 46, 19 noiembrie 1992 

Also sprach Postelnicu 


Vi-l mai amintiţi, nu-i aşa?, pe Tudor Postelnicu la proces, 
confruntat cu ani grei de temniţă, cum se lovea cu palma peste frunte, 
exclamînd: „Vai, ce prost am fost!“. Fusese prost, desigur, fostul 
ministru de Interne al lui Ceauşescu, fiindcă nu-şi părăsise stăpînul fie 
şi cu un moment înaintea orei H, fiindcă, laş și fricos cum era, nu-şi 
aflase de pe undeva vreun picior de ghips, spre pildă. Fusese prost că 
nu desluşise ce se întîmplă şi iată-l astăzi la închisoare în loc să stea 
demn şi solemn pe băncile Parlamentului, alături de amicii săi, C.V. 
Tudor sau A. Păunescu, băieţi deştepţi aceştia. Proşti fuseră şi 
Dăscălescu ori Manea Mănescu şi, desigur, foarte proastă s-a arătat 
Suzănica Gidea. Dacă ar fi ştiut toţi aceştia ce se va întîmpla, se 
îmbolnăveau cumva, absentau ei (motivat sau ne-) de la şedinţa CPEx 
sau chiar prindeau curaj şi îi ziceau „lui“ ori „ei“ o vorbă-două, ca să 
se consemneze în procesul-verbal. Sau poate îşi luau avînt precum 
Mladenov la bulgari şi îl debarcau ei pe „şef“ — şi atunci altfel se scria 
istoria! Dar nu şi-au dat seama, nu au prevăzut, nu au înţeles — pe 
scurt, au fost proşti. 

Şi cîţi nu au mai fost asemenea lor! Directori de uzine care i-au 
oprit pe muncitori să iasă în stradă şi care apoi au fost destituiţi — 
fireşte că n-ar fi procedat în acest fel „dacă ar fi ştiut“. Redactori-şefi 
care, pentru a-şi împlini exemplar sarcinile de partid, refuzau în 
decembrie '89 dreptul la semnătură unor scriitori şi-ar fi dat măcar 
demisia dacă n-ar fi fost şi ei proşti. Atîţia au fost „marginalizaţi“, 
sărmanii, mai bine de un an — acum nu mai sînt — doar fiindcă n-au 
sărit din barcă la timp, fiindcă nu au văzut, fiindcă nu au anticipat, 
fiindcă nu s-au orientat din mers. Mii de activişti, zeci de mii de 
„cadre“, sute de mii şi milioane chiar de inşi, altfel de toată stima, au 
fost pur şi simplu proşti. Cum era să ştie ei că o să vină revoluţia şi ce 

o să se întîmple în zilele şi în săptămînile acelea? Şi cîte nu ar fi făcut 
dacă ar fi ştiut! 

La limită, chiar şi Nicolski — călăul de la Piteşti — îşi căina 
prostia. Mai tortura sau punea el să fie torturați oameni „dacă ar fi 
ştiut“? Sau cutare „kapo“ de la Canal poate era mai omenos cu vreun 
deţinut dacă ar fi ştiut că, într-o zi, acesta va ajunge deputat, senator. 
Ar fi avut şi el pe cineva „sus“ care să-şi amintească şi să-l ajute acum, 
la bătriîneţe, că doar „oameni sîntem şi români cu toţii“. 

Proşti, proşti am fost cu toţii! Dacă am fi bănuit ce se va 
întîmpla, treceam în număr mult mai mare în disidenţă, eram mai 
înfipţi, ne organizam mai bine şi mai din timp. lar dacă ne prindeau, 
n-ar fi fost un capăt de ţară: cîteva luni de puşcărie, apoi eliberarea 
triumfală, aura de martiri, acces imediat către funcţii înalte. Ce, nu 
avem noi intelectuali de talia lui Havel, Michnik & Co.? Ba avem, dar 
am fost cu toţii nişte proşti, că nu ne-am dat seama şi nu ne-am gîndit. 
Sau, atunci, în primele ore şi zile ale revoluţiei, dacă ne urcam noi în 
balconul CC, dacă intram noi în primul, în al doilea CFSN, dacă 
vorbeam noi la Televiziune, dacă spuneam noi atunci, înaintea altora, 
„Jos comunismul!“, dacă puneam mîna noi pe teroriştii de la colţ şi le 
făceam percheziţie, şi nu armata, sau dacă le făceam chiar de 
petrecanie unora, dacă ne organizam, puneam mîna pe arme — erau 
din belşug atunci -, nu mai fura Iliescu revoluţia, iar istoria curgea 
altminteri. Dar de unde să fi ştiut în acel moment că avea de gînd să o 
fure? Asta e, nu ne-am dat seama, am fost neatenţi, neglijenţi, năuci, 
entuziaşti, naivi, indiferenți — pe scurt: vai, ce proşti am fost! 

De trei ani lungi de zile ne străduim pe brînci să aflăm ce a fost 
„atunci“: revoluţie, lovitură de stat, revoltă spontană, complot 
internaţional împotriva ţărişoarei, agenturi în acţiune sau o 
combinaţie bine temperată din toate acestea. Ce a fost — nu ştim. Ştim 
însă cum am fost noi, aproape toţi: proşti ca noaptea. Neghiobi. 
Fireşte, păcate am avut şi noi: am fost laşi, oportunişti, ticăloşi, 
indiferenți la suferinţa aproapelui, comozi la culme, fripturişti, 

vanitoşi etc. Fleacuri, chestii veniale. Mortal este că nu am înţeles la 
timp ce se întîmplă, n-am ştiut că vin „evenimentele“ şi ce curs or să 
ia ele. Cît de proşti am putut fi! Promitem, deci, că ne vom schimba, că 
n-o să mai facem. Vom fi buni, cuminţi, atenţi etc. (că data viitoare nu 
se ştie...). Şi, mai ales, promitem să nu fim proşti. Solemn. Aşa să ne 


ajute Dumnezeu! 


„22“, nr. 51, 24 decembrie 1992 

„Zaiul“ la români 


O nețărmurită îngîmfare pare a fi astăzi cuvîntul de ordine 
naţional. Sîntem buni, sîntem talentaţi, sîntem patrioţi, sîntem 
grozavi, sîntem grozav de buni; numai împrejurările — imperiile 
străine, lalta-Malta, comuniștii, iudeo-masonii etc. — poartă vina 
condiţiei noastre vremelnic precare. E o îngîmfare a cărei dimensiune 
nu este dublată decît de iresponsabilitatea perseverenţei în 
autoînşelare şi fals. 

Ne place să ne spunem campioni în toate: în învățămînt, în 
cultură, în sport, pînă şi în suferinţă. Trecem însă cu uşurinţă peste 
realizările mai convingătoare ale unora şi peste suferinţele mai bine 
asumate ale altora. Ne tot lăudăm cu „specialiştii noştri de înaltă 
calificare“. Pierdem din vedere nivelul lor mediu scăzut şi faptul că 
incompetenţa, ignoranţa, lipsa eticii profesionale domnesc. Ne tot 
fălim cu învățămîntul nostru, uitînd de masa imensă şi amorfă a 
dascălilor submediocri, de planurile de învăţămînt dezastruoase, de 
manualele confuze, scrise mizerabil. Ce să mai vorbim despre Justiţie, 
incapabilă, din oportunism, laşitate şi complicitate, să dea la iveală 
„adevărurile revoluţiei“, abătîndu-se adesea chiar şi de la instaurarea 
a ceea ce cu emfază se proclamă a fi „statul de drept“? Ce să mai 
vorbim despre brava noastră armată, ce şi-a arătat „înaltul patriotism“ 
trăgînd în popor înainte de 22 decembrie 1989 şi „înalta pregătire de 
luptă“ trăgînd în ea însăşi după această dată? 

Dar locul unde lăudăroşenia cuplată cu iresponsabilitatea ating, 
delirul este cel a! politicului. 

O capitală cu peste două milioane de locuitori nu are apă din 
pricina unui ger de cîteva zile. Televiziunea ne arată, la lacul de 
acumulare, cîţiva inşi lovind cu răngile amestecul de apă şi gheaţă 
despre care aflăm că se numeşte „zai“. Preşedinte de republică, primar 

general, guvern, miniştri, prefect, „specialiştii noştri de talie 
mondială“, „bunii gospodari“, organele alese sau numite etc., toţi, în 
pofida patriotismului lor nedezminţit, a enormelor promisiuni din 
timpul diferitelor campanii electorale, a devoţiunii lor faţă de „cei 
mulţi şi nevoiaşi“, sînt dezarmaţi dinaintea acestei entităţi misterioase. 
Apa continuă să nu curgă, în schimb curg, justificările, acuzaţiile, 
explicaţiile, somaţiile. 

S-a spus cîndva că „dor“ este un cuvînt intraductibil. 
Constantin Noica susţinea că „întru“ are şi el această calitate şi că 
exprimă condensat specificul naţional. Dar vocabula aceasta, „zai“, 
greu de găsit în dicţionare, spune mai mult despre noi decît oricare 
alta, dacă voim să-i înţelegem conotaţiile apărute zilele acestea: avem 
legi, avem Constituţie, primari, prefecţi, parlamentari, preşedinte 
reales, SRI, armată, biserică, specialişti, învăţămînt competitiv, 
practicăm „reajustarea sectorială“, „ne integrăm în structurile 
europene“, avem chiar şi un departament al „imaginii publice a 
României“. Degeaba. Sînt numai cîteva grade sub zero. Apa nu curge. 
În majoritatea instituţiilor, toaletele devin inutilizabile. Cîţiva oameni 
rebegiţi sparg, cu răngile „zaiul“. „Zaiul“ nostru naţional. „Zaiul“ la 
români. 


„22“. nr. 2, 14 ianuarie 1993 

Egoism parohial 


În mijlocul tuturor conflictelor şi al divergenţelor noastre 
cotidiene, iată, pour une fois, şi realizarea unui consens, ba chiar a 
unei cvasi-unanimităţi, cînd, săptămîna trecută, la Clubul „Dacia“, 
majoritatea partidelor parlamentare au adoptat o poziţie comună în 
privinţa embargoului impus ex-lugoslaviei. Mai mult, această poziţie 
este în consonanţă, în general, cu atitudinea oficială adoptată de 
Ministerul de Externe şi de Preşedinţie, iar cele mai multe dintre 
comentariile presei nu au făcut decît să o nuanţeze nesemnificativ. 

În mare, consensul s-a realizat în jurul a două propoziţii simple, 
însoţite de un cîmp mai larg de subînţelesuri şi conotaţii exprimate 
mai direct sau mai ocolit. Cele două propoziţii afirmă: a) România 
intenţionează să aplice cît poate mai bine embargoul; b) România va 
încerca să evite utilizarea forţei militare în aplicarea embargoului. 

În privinţa acestor două propoziţii nu e nimic de spus: 
într-adevăr, embargoul trebuie respectat şi, pe de altă parte, 
degenerarea măsurilor respective pe Dunăre în conflict militar deschis 
cu Serbia trebuie evitată. Normal, evident. 

Unde lucrurile nu mai sînt atît de normale şi de evidente este 
atunci cînd ajungem la cîmpul de conotații și comentarii subiacente. 
Aflăm astfel de pretutindeni, ori ni se sugerează, că România şi Serbia 
au avut întotdeauna relaţii bune şi că, deci, actualul conflict ne obligă 
să ne luptăm, vai, cu prietenii; că pierderile economice sînt mari şi 
nimeni nu pare dispus să ni le ramburseze sub o formă sau alta; se mai 
sugerează, mai ales în presă (chiar cea democrată), că marile puteri şi 
SUA în special vor să se descarce de răspundere pe seama ţărilor mici, 
ca România şi Bulgaria. Dl. Ion Cristoiu, expresiv şi folcloric, spune 
de-a dreptul: „Occidentul aruncă mîţa-n curtea noastră“. 

Acreală, prin urmare. Tonalitate minoră, plîngăcioasă, glosînd 
pe tema „eu îmi apăr sărăcia şi nevoile şi neamul“. Uitate sînt 

lăudăroşenia naţională, invocarea strămoşilor glorioşi, a marilor fapte 
de arme din trecut: „Noi sîntem mici, săraci şi ce au «ăştia» cu noi că 
ne pun să ne batem cu sîrbii pentru cîteva barje de păcură?“. Uneori 
tonul devine brusc sfătos-înțelept. Se dau avertismente. Se deplinge 
laşitatea Occidentului, căruia acelaşi jurnalist de mare succes îi atrage 
atenţia să nu mai ceară ţărilor mici „să-şi sacrifice interesele de dragul 
intereselor sale”. 

lată, prin urmare, despre ce ar fi vorba în realitate: embargoul 
impus lugoslaviei este „în interesul Occidentului”! 

În Iugoslavia se comit zilnic orori de neimaginat: război, 
purificare etnică, alungarea şi uciderea civililor, violarea femeilor, 
distrugerea oraşelor şi satelor, tribalizarea unei ţări altădată prosperă, 
învrăjbirea oamenilor, milioane de refugiaţi. De aceea a fost impus 
embargoul asupra celor mai vinovaţi — chiar dacă nu unicii vinovaţi — 
dintre participanţii la război. Nu e o soluţie ideală şi nici nu e clar că 
el va reuşi să stopeze luptele. E totuşi un efort şi, mai ales, reprezintă 
o măsură mai puţin distructivă decît o intervenţie militară. România 
trebuie să participe la embargou nu fiindcă ar fi în interesul 
Occidentului, ci fiindcă este în interesul milioanelor de civili 
nevinovaţi din lugoslavia ca războiul să se încheie înainte ca ei să fie 
masacrați. Poate că petrolul din barje fiind oprit, cîteva tancuri vor 
rămîne nemișcate şi se va vărsa cu o picătură mai puţin sînge. E 
interesul nostru, în primul rînd, şi nu al Occidentului, ca practica 
purificării etnice să fie aspru sancţionată, e interesul nostru, ca şi cel al 
întregii lumi, ca autorii de crime împotriva umanităţii să-şi primească 
pedeapsa. 

Alţii au trimis trupe în Iugoslavia sub pavilion ONU. Au căzut 
şi victime. Băieți tineri şi curajoşi au plecat dintr-o ţară prosperă şi 
bogată să moară undeva, prin Bosnia. Noi n-am trimis trupe şi nici nu 
ni s-a cerut. Alţii au expediat şi expediază zilnic avioane cu ajutoare 
umanitare la Sarajevo, evitîndu-se astfel ca zeci de mii de civili să 
moară de foame. Cîte ajutoare am trimis noi la Sarajevo? A, noi sîntem 
săraci, sîntem „în tranziţie“, n-avem nici de unele! (În schimb, ne 

mîniem, ca dl. Paul Everac, directorul Televiziunii naţionale, pe cei ce 
ne trimit nouă ajutoare, cum că aceia ar dori să ne transforme în „lada 
de gunoi a Europei.) Dar nu are şi România nişte responsabilități ca 
semnatară a Cartei ONU? Nu are şi ea datoria de a ajuta după puterile 
ei la stingerea unei imense tragedii? E aceasta o chestiune care nu ne 
priveşte? E aceasta doar treaba Occidentului? 

Ne tot lamentăm că nu avem echipamentul necesar pentru a 
opri barjele. Dar ce ar trebui? Să trimită americanii portavionul 
„Missouri“ la Olteniţa? Să debarce Legiunea Străină franceză la 
Calafat? Ne plingem că înregistrăm pierderi economice grave. E 
adevărat. Dar dacă acesta este prețul pentru ca în fiecare zi în 
Iugoslavia să moară cîţiva oameni mai puţin pentru că a lipsit un 
şurub în industria sîrbească de armament, preţul merită să fie plătit. 

În definitiv, de respectat embargoul îl vom respecta. Problema 
nu e aici. Problema este că românii trebuie să ştie şi să li se spună că 
nu este vorba să se supună unui dictat al marilor puteri sau unui 
decret de „jandarmerie internaţională”. Ei trebuie să înţeleagă 
gravitatea crizei iugoslave, enormitatea dramei umane ce se consumă 
acolo şi necesitatea de a contribui, pe cît le este cu putinţă, la oprirea 
ei. Un recurs la forță pe Dunăre este, fireşte, de nedorit şi de evitat. Dar 
dacă se va ajunge acolo, poporul român trebuie să ştie pentru ce a fost 
necesar. Nu pentru a face pe plac marilor puteri, ci pentru a opri un 
act de terorism internaţional ce, lăsat nesancţionat, ar afecta profund 
chiar interesele noastre naţionale. Nu este vorba să facem paradă de 
entuziasm războinic. Dar trebuie să fim în stare să ne asumăm şi 
responsabilităţi, şi riscuri. Şi mai ales e neapărat nevoie să ne dovedim 
capabili de solidaritate umană cu victimele unei tragedii, solidaritate 
pe care ştim, altminteri, să o pretindem de la alţii. Faptul de a fi o ţară 
mică nu are voie să funcţioneze ca pretext pentru dezinteres, laşitate şi 
egoism parohial. 


„22“ nr. 6, 11 februarie 1993 

Absenţii 


Corupţia autorităţilor publice şi politice nu este, fireşte, nici un 
fenomen exclusiv românesc, nici unul asociabil doar cu „tranziţia“. 
Recentele scandaluri din Franţa, Japonia, dar mai ales Italia i-ar putea 
încuraja pe unii să fie mai indulgenţi cu situaţia de la noi. Eroare. 

Căci nu corupţia în sine, ori dimensiunea acesteia, reprezintă 
lucrul cel mai grav, ci incapacitatea Justiţiei noastre de a reacţiona 
adecvat, anemia corpului destinat a asigura domnia legii, absenţa 
chiar a unor adevărate scandaluri — adică a unor dosare duse pînă la 
bun sfîrşit. Lumea a obosit întrebîndu-se cine au fost „teroriștii“ şi va 
obosi întrebîndu-se cine s-a aflat îndărătul „afacerii zahărului“, ori „a 
grîului“, ori „a ţigărilor”. Mafie — spunem —, dar cine ni-i va arăta pe 
„mafioţi“? 

Foarte grav nu e, pînă la urmă, că Justiţia română funcţionează 
rău. Teribil este că nu se prea văd nici măcar excepţiile. De ce nu apar 
şi la noi fie şi unul sau doi oameni de curaj şi de conştiinţă precum 
judecătorii Falcone sau Antonio di Pietro, deveniți în Italia martiri şi 
eroi naţionali, admiraţi de o întreagă naţiune? De ce un serial precum 
Caracatiţa se priveşte în România ca un produs exotic? Să fie corpul 
magistraţilor români, pînă la ultimul, o adunătură de laşi? 

Motivul principal al acestei jalnice stări rezidă probabil în faptul 
că magistraţii noştri — luaţi în corp, dar şi individual —, şi în primul 
rînd procurorii, sînt şantajabili. Procuratura, în special, a fost unul 
dintre „braţele înarmate“ ale Partidului Comunist, adică un 
instrument al represiunii şi al nedreptăţii. Oricât de cinstiţi ar voi să fie 
procurorii acum, oricît de dornici ar fi să întreprindă o anchetă 
completă, ei se lovesc mereu de trecutul lor personal şi colectiv 


inconfortabil, care le poate fi reproşat în fel şi chip. Cum să cauţi 

dreptatea atunci cînd te-ai abătut de la ea sau cînd mai toţi colegii tăi 
au făcut-o şi nimeni nu mai poate separa binele de rău? Cum să lupţi 
împotriva foştilor tăi „camarazi“, deveniți între timp funcţionari 
publici, SRI-işti, oameni de afaceri, parlamentari? Faimoasele procese 
de calomnie intentate lui C.V. Tudor şi care lîncezesc în chip indefinit 
sînt cea mai bună dovadă în acest sens. 

Dar chiar presupunînd că s-ar afla judecători sau procurori 
decişi să treacă peste orice ezitare — fie pentru că într-adevăr nu au 
ce-şi reproşa, fie pentru că nu le mai pasă —, ei au toate motivele să se 
simtă descurajaţi privind împrejurul lor. Ei văd un guvern prizonier, 
în bună parte, al forţelor extremiste și naţional-comuniste. Cine le va 
garanta virtualilor îndrăzneţi protecţia? Un Adrian Păunescu care 
avea dosar penal încă în vechiul regim? Un Oliviu Gherman care nu 
poate sau nu vrea să asigure nici măcar o imparţială conducere a 
lucrărilor Parlamentului? Sau un Ion Iliescu care n-a vrut sau n-a dorit 
să vină în sprijinul lui Gheorghe Robu, fostul procuror al republicii, 
batjocorit de „România Mare”? Să se încreadă atunci, poate, în 
Opoziţie. Dar nu reclamă aceasta, în chip periodic şi prin voci 
importante ale sale, „procesul comunismului“? Or, nu reprezintă 
tocmai procurorii în primul rînd, şi judecătorii în al doilea, „victime 
desemnate“ ale unui astfel de proces? lar dacă, în chip individual, 
mulţi ar fi găsiţi „curaţi“, nu ar cădea totuşi asupra întregului corp un 
blam moral care le-ar incapacita autoritatea? 

În sfîrşit, ipoteticul magistrat curajos va privi puţin mai 
departe: va vedea oroarea din lugoslavia, divizarea Cehoslovaciei, 
revenirea foştilor comunişti la putere în Lituania, Bulgaria ori 
Slovacia, va vedea naționalismul progresînd în Ungaria şi Polonia şi, 
mai ales, se va înspăimînta de haosul din Rusia; va urmări dificultăţile 
şi ezitările Occidentului. Va prinde el curaj şi încredere? Defel. 


Confruntat cu o autoritate politică incertă şi deschisă 

compromisurilor cu extremiştii, cu o societate civilă fragilă şi imatură, 
cu politicieni flecari şi adesea ineficienţi, cu un trecut personal sau de 
corp reprobabil şi chiar cu un sens al istoriei devenit nebulos, el se va 
„astîmpăra“, resemnat. 

lată de ce este aproape cu neputinţă să existe acum un Antonio 
di Pietro român. lată de ce magistraţii şi mai ales procurorii noştri 
rămîn ezitanţi, incapabili de curaj, devoțiune şi spirit de sacrificiu. Iată 


de ce ei rămîn, deocamdată, marii noştri absenţi. 


„22“, nr. 11, 25 martie 1993 

Socrate a fost un minoritar 


Se crede îndeobşte că democraţia înseamnă votul majoritar şi 
luarea deciziilor în conformitate cu acesta. Dar, dacă este aşa, ce ar 
împiedica o adunare, democratic aleasă, să-şi delege puterile, în chip 
la fel de democratic, unui tiran? Ce ar opri-o să voteze exproprierea 
unor cetățeni, moartea ori exilul celor ce nu-i sînt pe plac? Socrate a 
fost condamnat să bea otravă de un juriu democratic ales, Hitler a 
primit puterea în urma unor alegeri, iar zilele acestea Parlamentul rus 
se străduieşte ca, prin ponderea majorităţii şi a votului, să-l destituie 
pe preşedintele rus reformator. Paradoxală democraţie! lar dacă 
oameni ca C.V. Tudor, Adrian Păunescu, Ilie Neacşu şi adepţii lor ar 
ajunge să domine Parlamentul României şi s-ar simţi cu mîinile libere, 
ce ar face ei? Ar decide în mod „democratic“, prin vot, ceea ce ei spun 
şi scriu: anchetarea „activităţilor antiromâneşti“, expulzarea sau 
deportarea romilor sau a ungurilor, măsuri antisemite, eliminarea 
adversarilor politici. 

Votul şi acceptarea deciziilor majorităţii — deşi forme esenţiale 
ale democraţiei - nu reprezintă singure democraţia, aşa cum o 
înțelegem noi astăzi. Sensul democraţiei este punerea în practică a 
filosofiei potrivit cu care nu există nimic mai important şi mai măreț 
decit individul uman, decît persoana. Drepturile omului — adică ale 
omului individual — sînt suverane, iar grupul, clasa, națiunea, cît şi 
votul universal, legea majorităţii etc. — oricît de importante şi 
valoroase - rămîn numai mijloace pentru realizarea acestor drepturi, 
mijloace deci, şi nu scopuri. De aceea o adunare ce nu respectă şi nu 
garantează drepturile individului, ce nu îngăduie disidenţa, critica, ce 
nu permite minoritarilor să existe nu este legitimă din punctul de 
vedere al democraţiei, oricît de formal democratic ar fi fost aleasă şi ar 
vota. 

ceai Ma EI a e A EAE T E A Pt RE 


Ar decurge de aici că democraţia este sinonimă cu toleranța şi 
cu spiritul dialogului. De acord. Dar poate fi extinsă toleranța şi 
asupra intoleranţilor? Se poate accepta dialogul cu fanaticii, cu 
inamicii juraţi ai democraţiei şi ai dialogului? În fapt, dialogul este o 
confruntare, o întrecere a două individualităţi, a două persoane, 
reprezentînd, fiecare în parte, un univers de inteligenţă, de imaginaţie 
şi sensibilitate. Or, dacă cineva aşază mai presus de persoană clanul, 
tribul, neamul, rasa ori clasa, el neagă chiar prin aceasta temeiul 
dialogului. În orice dialog trebuie să existe o prezumție de libertate a 
participanţilor, dar cel ce se închină zeilor tribului îşi refuză singur 
prezumția de libertate. Şi atunci, pentru ce să-l aşezi la masa ta? 
Pentru ca să sfîrşească prin a te alunga? 

lată de ce mi s-a părut o dizgrație pentru revista „Dilema“ 
(nr. 10/1993) faptul de a-i aşeza la aceeaşi masă (sau „divan“) pe d-nii 
Ion Coja şi Victor Neumann. Căci a-i aşeza în acest fel, alături, 
sugerează că între aceștia sau ideile pe care ei le reprezintă poate 
exista un dialog. Adică un dialog între senatorul PDAR, devenit 
publicist al recent apărutei reviste fasciste „Noua Dreaptă“, care îşi 
scrie articolul sub o rubrică intitulată „Democraţia împotriva 
neamului“, şi, de cealaltă parte, autorul volumului Homo Europaeus? 
Între un şovin notoriu şi un minoritar? Între cel ce ia în deridere 
drepturile omului și democraţia, socotindu-le (în acelaşi articol din 
„Noua Dreaptă“) „forme fără conţinut“, şi cel ce crede în aceste 
drepturi şi în valoarea lor? Fireşte, dl. Coja are dreptul la opiniile sale, 
dar nu văd nici un motiv pentru care el ar trebui invitat, în numele 
democraţiei şi al toleranţei, la un dialog. Fiindcă el contestă tocmai 
principiul sine qua non al dialogului — supremaţia daimonului 
individual asupra zeilor tribului — atunci cînd scrie: „Interesul speciei 
primează faţă de cel individual“ („Noua Dreaptă”, nr. 1/1993). 

Socrate — critic, intelectual, în plus şi homosexual, pe scurt, un 
minoritar — a fost ucis nu de democraţie, aşa cum crede acelaşi Ion 
Coja, ci de absenţa, la Atena, a recunoaşterii drepturilor omului, adică 

a recunoaşterii priorităţii individului asupra grupului. Trebuie aşadar 
decis: îl alegi pe Socrate, individualismul, suveranitatea insului ca 
scop asupra grupului văzut ca mijloc? Sau te închini asasinilor 
filosofului şi idolilor cetăţii, dar atunci şansa dialogului îţi este 
refuzată, iar dreptul la toleranţă ~- pierdut. „Mixaj” dialectic între 
aceste alternative nu există şi nici spaţiu intermediar nu e de aflat. E o 
chestiune de coerenţă aici: cine surpă temeliile toleranţei nu are 


dreptul la un apartament în casa ei. 


„22“, nr. 12, 1 aprilie 1993 

Zgarda 


Ştiam de demult că oamenii publici, de la noi ca şi de aiurea, nu 
au întotdeauna caracter şi că au morala mai degrabă în discursuri 
decît în fapte. Am aflat şi că, adesea, ei nu se simt responsabili înaintea 
electoratului care i-a votat şi i-a trimis în Parlament, schimbîndu-şi 
afilierea la un partid cu dezinvoltura cu care și-ar schimba costumul 
de haine. Ştiam - şi chiar înţelegeam pînă la un punct, avînd în vedere 
circumstanţele româneşti - că o disiciplină de partid li se pare 
insuportabilă, deşi nimeni nu i-a silit să-şi depună cererea de 
adeziune. Ştiam că sînt, de prea multe ori, vanitoşi, plin de orgolii, 
imprudenţi, limbuţi peste măsură, că au memoria scurtă, simţul 
autocritic atrofiat, spiritul de sfadă mereu la îndemînă. 

Dar ceea ce nu ştiam era că unii dintre ei — și mă refer la cei la 
care, prin formaţie, antecedente, afiliere politică, te-ai fi putut cel mai 
puţin aştepta — pot fi atît de lipsiţi de logică, de simțul minimei 
coerenţe a vorbelor şi a faptelor, de respectul pentru măruntele 
adevăruri ale vulgarei noastre lumi sublunare. 

Spre a se lovi în dl. Nicolae Manolescu înaintea Congresului 
PAC, s-a repus pe tapet „cazul Mihnea Berindei“, un „socialist“, 
chipurile, un fel de „coloană a cincea“ a Partidului Socialist Francez în 
PAC. S-a dezminţit de mai multe ori cu probe. Degeaba. Afirmația 
circulă în continuare, iar dl. Stelian Tănase susţine, cu prefăcută 
inocenţă, că „atitea ziare care lucrează independent nu se pot înşela 
toate“ („Cronica română“, 08.04.1993). Nu, dacă sînt cu adevărat 
independente şi nu preiau cu complezenţă - dacă nu chiar 
rea-credinţă — aceeaşi ştire falsă unul de la altul. Dar să presupunem 
că dl. Berindei ar fi în Partidul Socialist Francez. Că dl. Manolescu ar 
nutri şi el simpatii pentru acelaşi curent de idei. Ar fi aceasta o 
tragedie, o crimă, o trădare a idealurilor Opoziţiei româneşti? Ar 

ajunge cei doi colegi de mişcare cu Lenin, Mao, Che Guevara ori Pol 
Pot? S-ar afilia ei la defunctul Komintern? La Brigăzile Roşii? La 
Sendero Luminoso? Nu, ci ar aparţine doar aceleiaşi respectabile 
familii politice ilustrate de Olof Palme, Willy Brandt ori Golda Meir, 
ori chiar de Francois Mitterrand, care a fost mult mai vehement în a-l 
critica pe Ceauşescu decît politicienii de centru-dreapta. Şi, cu toate 
acestea, pentru dl. Alexandru Paleologu, eseist strălucit şi senator 
PAC, între comunismul primilor şi socialismul democratic sau 
social-democraţia celor din urmă este „o deosebire de stadiu, nu de 
esenţă“ („Expres“, nr. 14/1993). 

Dar Partidul Socialist Francez nu este numai „socialist“, adică o 
oroare; el este şi păgubos, căci a pierdut recentele alegeri din Franţa. 
Fapt cu repercusiuni, s-ar zice, şi în România. Căci dacă rezultatul 
votului ar fi fost diferit, probabil că dl. Corneliu Coposu nu ar fi 
subliniat rolul „malefic“ al lui Mihnea Berindei declarînd: „acesta a 
purtat în zgardă PAC pe un drum foarte nepotrivit cu împrejurările 
actuale“ („România liberă“, 06.04.1993). Aşadar, dl. Berindei e total 
căzut sub influenţa funestului socialism francez; dl. Manolescu şi PAC 
sînt „în zgarda“ d-lui Berindei. lar Stelian Tănase, chevalier sans peur 
ni reproche, sare într-ajutor partidului, dar e respins de „pumnul“ 
preşedintelui PAC, care, întocmai ca Lenin — se spune —, nu vrea 
fracțiuni. Neobolşevism. Şi ce mai urmează? Urmează, în „zgarda“ 
tuturor, Grupul pentru Dialog Social şi revista „22“. Se putea altfel? 
Nu are dl. Mihnea Berindei prieteni buni aici? Nu a contribuit el la 
înfiinţarea Grupului, după ce a sprijinit ca nimeni altul pe disidenţi? 
Nu a facilitat el Grupului primele contacte cu jurnalişti şi politicieni 
străini? Şi, pe de altă parte, nu a favorizat revista „22“ candidatura 
d-lui Manolescu la învestitura de candidat al Convenţiei Democratice? 
Există o „logică“ în toate? Există. Ne-o oferă, indirect, iarăşi, dl. 
Paleologu, care declară jurnalistului de la „Expres“ că revista „22“ 
„continuă să publice articole foarte bune (mulţumim!, n.n.), dar a cărei 
tentă poartă un stigmat stîngist inconfundabil“. Citesc în Petit 

Larousse la articolul gauchisme: „doctrină a celor care, la extrema 
strîngă, preconizează soluţii politice extreme şi acţiuni revoluţionare 
imediate“. lată-ne deci cu un „stigmat stîngist inconfundabil”! Şi noi 
care ne ştiam a fi doar „un bîrlog al lupilor“ şi o „bandă de legionari“, 
cum ne califica „Azi“ în 1990! Grav nu e aici că nu ne recunoaştem în 
acuzaţii, ci că nu mai înţelegem cine ne sînt acuzatorii. 

Credeam a şti cîndva că „noi“ — Opoziția — sîntem mai buni şi 
mai inteligenţi decît „ei“. Să recunoaştem că ne-am înşelat. DI. Ştefan 
Aug. Doinaş afirma că ambițiile morale ale Opoziţiei i-au anemiat 
eficacitatea („Dilema“, nr. 13/1993). Eu unul cred că lipsa de 
eficacitate a acesteia nu se datorează atît ambițiilor morale ca atare, cît, 
în parte cel puţin, ambițiilor morale rămase neacoperite. Ca şi 
pretențiilor de logică, de responsabilitate pentru spusa rostită sau 
scrisă rămase fără temei. Dar, dacă este aşa, în numele cărui principiu, 
cărui drept şi cărei raţiuni „le“ mai contestăm „lor“ puterea? 


„22“, nr. 14, 15 aprilie 1993 

Cele două paradoxuri ale antisemitismului de azi 
din România 


1. Nu mult după căderea regimului comunist, în 1989, şi 
concomitenta dispariţie a cenzurii, s-a observat cu destulă stupoare că 
antisemitismul nu a murit în România, cum, de altfel, nu a murit nici 
în celelalte state ex-comuniste din Europa de Est. Dar nu este vorba 
atît despre un sentiment obscur, popular, cît despre o atitudine 
politică conştientă, bine organizată, susţinută de partide şi grupuri ce 
dispun de ziare, reviste şi de deputaţi în Parlament. 

Fenomenul rămîne la prima vedere cel puţin curios, chiar 
paradoxal; de fapt, el este dublu paradoxal, căci asistăm, în chip 
surprinzător, la un antisemitism „fără evrei“ pe de-o parte, şi „fără 
antisemiți“ pe de alta. 


2. Într-adevăr, dintr-o populaţie de cca 22 milioane de locuitori, 
trăiesc, în România de azi, cel mult 20.000 de evrei. Faţă de cele peste 
400.000 de persoane cît cuprindea această minoritate la sfîrşitul 
războiului, cifra actuală — rezultatul unei masive emigraţii — este 
insignifiantă. În consecinţă, ar fi fost de aşteptat ca „problema 
evreiască“ — sub aspectele ei sociale, economice, politice, culturale — să 
dispară pur şi simplu, din pricina quasi-extincţiei subiecţilor dramei. 
Şi totuşi, referirile antisemite din presă par a fi luat prea puţin notă de 
această realitate demografică, aşa cum se poate observa din lectura 
unor publicaţii — prin excelenţă extremiste şi xenofobe - precum 
„Europa“, „România Mare“, „Politica“, „Universul Bucureştilor“, 
„Spionaj-Contraspionaj“. 

Deşi în ansamblul presei româneşti numărul acestor reviste 
rămîne redus şi deşi, spre onoarea lor, foarte multe publicaţii atacă cu 
regularitate revistele sus-menţionate şi persoanele care le conduc, 

aceste tendinţe negative dispun de o influenţă considerabilă. 
Într-adevăr, actualul guvern minoritar FDSN nu se poate menţine la 
putere tără sprijinul partidelor extremiste şi şovine, precum PRM, 
PSM şi PUNR, de unde şi concesiile pe care el se vede nevoit să le facă. 
Aşa se explică probabil şi interviurile acordate la începutul anului de 
preşedintele Iliescu şi de ministrul de Externe, Teodor Meleşcanu, 
revistei „Europa“, interviuri ce, deşi „neutre“ în sine, conferă 
respectabilitate celei mai antisemite publicaţii din România. 

Faptul că evreii sînt puţin numeroşi nu-i împiedică, deci, pe 
antisemiţi să se manifeste din plin. Cheia paradoxului este că 
antisemiţii noştri au o definiţie extrem de largă a „evreului“, valabilă 
pentru oricine, indiferent de originea sa. Astfel, ne-evrei precum 
Adrian Severin, Gelu Voican Voiculescu, Răzvan Theodorescu au fost 
denunţaţi în publicaţiile menţionate ca „evrei“. Dacă dl. Petre Roman 
este pe jumătate evreu - deşi botezat — dl. Theodor Stolojan nu e 
deloc. Totuşi, „România Mare” califica guvernul condus de acesta 
drept „guvernul nostru evreiesc“ (112 /28.08.1992). 

Cine este atunci „evreu“, după criteriile acestor publicaţii? În 
esenţă, cam toţi cei care nu le sînt pe plac. Foarte adesea, sub această 
etichetă cad democraţii, partizanii unei rapide occidentalizări a ţării, 
promotorii economiei de piaţă şi ai integrării în organismele 
internaționale — pe scurt, intelectualii, „capitaliştii” şi, în general, cei 
asociaţi într-un fel sau într-altul cu actuala Opoziţie. Chiar Regele 
Mihai este socotit a fi un „agent al sionismului mondial agresiv“ 
(„Europa“, 91/01.07.1992). La limită, dacă aproape oricine poate fi 
„evreu“, aproape orice eveniment ori desfăşurare istorică poate fi 
caracterizată ca fiind de sorginte „evreiască“, iar actorii săi măcar 
„evrei prin delegaţie“, dacă nu prin sînge. După dl. Paul Everac — 
directorul  Radioteleviziunii şi autorul unui eseu intitulat 
Reacționarul, Ed. Românul, 1992, pp. 115-124 —, majoritatea marilor 
evenimente ale lumii moderne sînt fructul conspirației evreieşti: în 
particular, evreii sînt cei care au creat comunismul, ei sînt cei care l-au 

nimicit şi, desigur, tot ei sînt cei care l-au răsturnat pe Ceauşescu, 
după ce, mai înainte, l-au susţinut. lată de ce, pentru dl. Everac, 
micimea comunităţii evreieşti din România nu este relevantă. Pentru 
el, evreii nu sînt o „minoritate“, ci o „diasporă“ — citeşte, un fel de 
„coloană a cincea“. Astfel stînd lucrurile, afirmaţiile contributorilor la 
„România Mare“ — potrivit cu care revistele independente sau critice 
la adresa Puterii nu sînt decit „valurile de asalt cumpărate de Soros“ 
(„România Mare“, 115 / 24.09.1992), ce participă la „giganticul complot 
împotriva lumii creştine“ — par în ordinea firească a acestei logici 
nefireşti. 

Pînă la urmă, străinul însuşi este perceput ca „evreu“. Un recent 
amendament la Legea investiţiilor străine, prin care se permite 
firmelor cu capital străin să cumpere terenuri în România, s-a izbit în 
Parlament de opoziţia partidelor naţionaliste. Reprezentanţii acestora 
au susținut că dacă legea este votată, străinii vor putea cumpăra 
bucată cu bucată toată ţara, exact la fel cum au făcut evreii în Palestina. 

Potrivit cu fantasmele acestor oameni, „evreul“ este, prin 
urmare, pretutindeni, este oricine şi se arată capabil de cele mai 
extraordinare, dar şi mai contradictorii acţiuni. Parcă pentru a verifica 
faimoasa definiţie a evreului a lui Sartre, dacă a fi născut evreu este o 
raritate în România de azi, a deveni „evreu“ — fiindcă aşa o doresc unii 
- pare să fi ajuns, în schimb, de domeniul unei relative banalităţi. 

Atit timp cît minoritatea evreiască din România era importantă, 
antisemitismul dispunea de o ţintă clară, relativ bine definită şi, să 
spunem, obiectivă. Evreul exista în carne şi oase, încă existau cartiere, 
străzi populate de evrei. Un anumit particularism - rezultatul 
segregării de veacuri în ghetou — rămînea vizibil, iar caracterul parţial 
al asimilării explica, dacă nu justifica, nenumărate anecdote. 
Tratamentul discriminatoriu şi antisemitismul se bizuiau atunci pe o 
realitate concretă, chiar dacă nu au lipsit niciodată nici ne-evreii 
demascaţi că ar fi „jidoviţi“. Or, iată că tocmai această realitate 


concretă a dispărut acum. Oricine, cu condiţia să se pronunţe decis 

pentru reformă, devine, în ochii antisemiţilor de azi, suspect de 
evreitate, sau — ceea ce este acelaşi lucru — agent al sionismului 
internaţional, al Mossad-ului, simbriaş al „complotului mondial 
iudeo-masonic“. Antisemitismul „fără evrei“ devine un antisemitism 
„fără margini“. lată primul paradox despre care vorbeam adineauri. 


3. Dacă evreii par greu de găsit, acelaşi lucru se poate spune şi 
despre antisemiţii de astăzi, astfel încît se pare că atacurile şi 
calomniile respective sînt produsul unor fantome. Înainte de război, şi 
din acest punct de vedere, situaţia era diferită. Antisemiţi notorii — ca 
de exemplu A.C. Cuza, C.Z. Codreanu -— îşi recunoşteau deschis şi 
chiar cu mîndrie angajamentul antisemit, ba chiar, precum A.C. Cuza, 
revendicau o prioritate internațională în materie, fiind preocupaţi 
să-şi facă recunoscut — ar spune unii astăzi — „protocronismul“. De 
altminteri, ei, ca şi partizanii lor, obscuri sau celebri, nu făceau un 
secret din adversitatea lor faţă de democraţia parlamentară şi din 
entuziasmul pentru totalitarism. 

Dimpotrivă, antisemiţii de astăzi se consideră calomniaţi atunci 
cînd sînt acuzaţi de a fi ceea ce ei în fapt sînt. Ilie Neacşu, directorul 
revistei Europa, a negat într-o convorbire televizată că ar fi antisemit. 
Ceea ce nu îl împiedică să-i amenințe, în revista sa, pe evrei, afirmînd 
că „legionarii au fost miei blînzi faţă de noi“ („Europa“, 
108 / 12.01.1993). Cît despre legionari, deveniți model nesatisfăcător, 
aceştia se pricepeau bine la pogromuri, dar cel puţin nu pretindeau că 
n-ar fi antisemiţi sau că ar crede în democraţie. La fel, la recentul său 
congres, Partidul România Mare şi liderul său, C.V. Tudor, au negat în 
chip formal că ar propaga o ideologie antisemită, şovină şi extremistă, 
ideologie prezentă totuşi în fiecare dintre numerele amintitei 
publicaţii. Cazul cel mai semnificativ rămîne totuşi poate cel al d-lui 
Everac, care, în articolul amintit, susține că, avînd în vedere forța 
internaţională a evreilor, antisemitismul ar deveni o naivitate. Acum, 
ori dl. Everac crede în această forţă internaţională şi atunci ar trebui să 

fie îngrijorat cu privire la securitatea persoanei sale, ori — mult mai 
probabil — nu crede. Dar atunci nu se poate să nu-şi dea seama că 
elucubraţiile privitoare la evrei sînt instigatoare, putînd provoca 
resentimente şi teamă — uşor de transformat în ură — în rîndurile 


ne-evreilor. 


4. Primul paradox — cînd nu este pur şi simplu expresia unei 
forme mascate de paranoia - se explică uşor printr-o nevoie de 
diversiune, nevoie atît de imperioasă încît ea trece chiar peste 
numărul redus al evreilor din România. 

În ceea ce priveşte cel de-al doilea paradox, ar trebui făcute 
următoarele remarci: 

Ideologia antisemită, ca şi antidemocratismul sînt devalorizate 
în zilele noastre. Spre deosebire de ceea ce se întîmpla înainte de 
război, ele nu mai dispun de o acoperire ideologică pe măsură şi sînt 
greu de apărat şi de justificat. E mult mai simplu să te declari 
democrat - ca toată lumea -, dar să practici cu ardoare discursul 
antisemit şi antidemocratic. Să-i urăşti pe evrei fără să trebuiască să 
invoci justificări ideologice — iată o comodă inovaţie postmodernă. 

Este, pe de altă parte, şi o inovaţie ce te poate pune la adăpost. 
Formal, Constituţia şi Codul Penal interzic antisemitismul şi 
şovinismul. Partidele şi persoanele antisemite încearcă atunci să se 
protejeze, susţinînd actualul guvern. Obţin, de aici, nu doar beneficii 
materiale, dar şi un fel de impunitate de fapt, posibilă şi datorită 
slăbiciunii judiciarului. Situaţia lor rămîne totuşi instabilă, lucru de 
care îşi dau, desigur, seama. 

Căci dificila situație economică a ţării impune guvernului să 
dobindească credibilitate internaţională, credite şi investiţii de capital 
străin. Or, îndată ce toleranța inadmisibilă a guvernului față de 
extremiști şi antisemiţi ar fi remarcată în afara graniţelor, toate acestea 
ar deveni problematice. lată de ce este preferabil să nu te declari 
antisemit pe faţă: ar fi foarte greu pentru guvernul român ca, în 

această eventualitate, să rămînă la fel de pasiv, iar atunci propria 
impunitate a antisemiţilor ar ajunge în pericol. 


5. Definit prin aceste două paradoxuri, antisemitismul actual 
din România este înşelător, ascuns. Spre a-l combate cu o oarecare 
eficacitate, el ar trebui mai întîi de toate demascat şi prezentat drept 
ceea ce el este. Este important de făcut în aşa fel încît antisemiţii şi, în 
general, extremiştii să nu mai poată trece drept democrați şi pentru ca 
orice alianţă cu ei să apară drept pur şi simplu contrară intereselor 
naţionale. Lucrurile — în definitiv — trebuie numite cu adevăratul lor 
nume: smochina — smochină, iar antisemitul — antisemit. Şi aici, ca şi 


în atitea situaţii, marea problemă este de a destrăma plasa confuziei. 


„22“, nr. 14, 15 aprilie 1993 

Prin cenuşa birocraţiei 


Întîiul prim-ministru al României post-comuniste a fost un 
entuziast al reformei. Un entuziast, e drept, nu rareori atins de 
aroganță, de emfază, de demagogie. Şi totuşi entuziasmul său era 
contagios, ţinea cu sufletul la gură mai ales „paradigma feminină a 
electoratului“, ca să-l parafrazăm pe Gabriel Liiceanu. 

Cel de-al doilea prim-ministru al României post-comuniste a 
fost un fanatic al reformei. Spusele sale - nu importă acum cît de 
corecte întotdeauna - produceau fiorii necesităţii şi evocau 
implacabilul ce trebuie îndurat, dacă nu cu exaltare, măcar cu 
bărbăţie. 

Ambii — şi entuziastul şi fanaticul — credeau în spusa şi fapta lor; 
ei se identificaseră nu numai cu fotoliul pe care îl ocupau, dar şi cu 
menirea ce le fusese încredinţată. lată de ce, asupră-le, soseau din 
belşug nu doar lauda sau critica, ci şi admiraţia, hula, iubirea sau ura; 
şi cîte sentimente şi resentimente violente nu au creat şi creează încă 
d-nii Roman şi Stolojan! În orice caz, tractată la remorca celor doi, 
reforma în România avea cel puţin un chip — simpatic sau antipatic, 
dar un chip distinct şi uman. Se vorbea şi se vorbeşte în continuare 
despre o „reformă Roman“ sau o „reformă Stolojan“ ca şi cum s-ar 
avea în vedere două persoane. Unii i-au asociat, spunînd „reforma 
Roman-Stolojan“. Şi pe drept, căci fanaticul şi entuziastul au ceva în 
comun: implicarea totală, făcută la cald sau la rece, într-o cauză. 

Nu poţi, în schimb, vorbi despre „reforma Văcăroiu“. Poţi, cel 
mult, evoca „Strategia programului de reformă...“, dar este ca şi cînd, 
în loc să oferi fotografia unui obraz, ai pune pe masă o listă lungă de 
semnalmente confuze. Actualul şef al guvernului, majoritatea 
miniştrilor şi a funcţionarilor pe care el îi conduce nu mai pot deştepta 


nici admiraţie, nici fiori, nici uri, nici mînie. Ei nu au chip, nu au 

personalitate, nu au distincţie, nici individualitate. Vorbesc mult şi 
rebarbativ, se poticnesc în propriile hirtii şi se pierd în propriile 
dosare. Reforma, pentru ei, nu e un ideal sau o cauză, ci o „sarcină de 
partid” sau „de serviciu“. Trebuie să reformeze fiindcă „aşa se 
doreşte“. Ei nu dau impresia că ar crede ceea ce spun şi că ar face corp 
comun cu ceea ce întreprind. Fiind însă funcţionari şi birocraţi 
cuminţi, grijulii pentru viitorul propriu şi al familiei, ei „traduc în 
viaţă” şi pun în aplicare cum se pricep mai bine. Fireşte, instinctele şi 
obişnuinţele lor de funcţionari sînt perfect opuse spiritului reformei, 
iar incapacitatea lor de a crede în ceea ce fac le răpeşte orice drept de 
a pretinde de la ceilalţi înţelegere şi respect. Aduşi parcă cu forţa din 
birourile lor înaintea camerelor de luat vederi, atunci cînd este nevoie 
să se adreseze opiniei publice prin televiziune, clipind dezordonat 
înaintea reflectoarelor, ei obişnuiesc să vocifereze fără relief, invocînd 
mereu cifre şi date ~ noian de date —, de parcă ar fi găsit în ele un 
universal colac de salvare. Pentru Petre Roman, cifrele nu prea 
existau; bună sau rea, siguranţa sa nezdruncinată dădea impresia că 
este capabilă să le ignore. Pentru Theodor Stolojan, cifrele păreau a 
însemna Absolutul, iar contabilizarea lor — un fel de liturghie. Pentru 
Nicolae Văcăroiu și subalternii săi, cifrele sînt elementele unui raport 
de activitate cu care ei se străduiesc să descumpănească întrebările 
inoportune. 

Entuziaştii şi fanaticii nu mai sînt, deci, de actualitate. În urma 
lor, ca efect al combustiei politice prea intense, a rămas doar cenuşa 
birocraţiei. Al treilea prim-ministru al României post-comuniste e și el, 
desigur, un reformist, întocmai ca şi cei doi predecesori ai săi. Numai 
că el este reformist prin „hotărîre de sus“: un activist al reformei. 


„22“, nr. 16, 29 aprilie 1993 

Deştepţii 


Problema actualilor noştri conducători (preşedinte, consilieri 
prezidenţiali, şefii partidului majoritar etc.) nu este că ar fi proşti, ci că 
sînt deştepţi. Dacă ar fi proşti, atunci, incapabili să facă faţă 
provocărilor de orice fel, şi-ar fi pierdut încă de demult scaunele şi ar 
fi fost înlocuiţi. Ei însă sînt deştepţi şi se descurcă, ieşind mereu la 
liman cu abilitate. 

O privatizare accelerată nu este în interesul lor, dar le este 
cerută de creditorii internaţionali. Nu-i nimic, „o lămuresc“ ai noştri, 
pînă una-alta. Mimează privatizarea, fac promisiuni, trag de timp, 
discută. Deocamdată merge. Democratizarea e o condiţie pentru 
intrarea în Consiliul Europei, or, atunci cînd guvernul e susţinut de 
partide extremiste, şovine şi naţional-comuniste, porţile Europei se 
deschid cu greu. „Băieţii“ noştri cei deştepţi nu se pierd însă cu firea. 
Iarăşi promit, iarăşi discută, mai fac o rotaţie de cadre, mai se pling că 
sîntem persecutați cui vrea să audă. Parcă merge și așa. Sau „ţine“, 
fiindcă sînt deştepţi şi îi păcălesc ei pînă la urmă pe „ăia“. Şi ce dacă 
Paul Everac rămîne directorul televiziunii naţionale, de care se 
serveşte săptămîna! ca de postul său privat? Şi ce dacă Titus Raveica, 
preşedintele Consiliului Naţional al Audiovizualului, scrie la 
„România Mare“? Dreptul la opinie e sacru ~- susţin deştepţii deveniți 
democrați. 

Se profilează cumva ameninţător un scandal al corupţiei? Nu-i 
nimic, băieţii cei deştepţi se descurcă iarăşi. Ba susţin că cei care 
incriminează înalţi demnitari produc „destabilizare“, ba se jură că vor 
lupta contra „fenomenului-corupţie“, care n-ar avea „apartenenţă 
politică“ — de parcă în cauză este necinstea unui oarecare impiegat 
CFR. Ba îl împing înainte pe C.V. Tudor să facă scandal și să sară la 


bătaie în Parlament. Mai trece timpul cu o polemică, cu o păruială; 

iarăşi discutăm, iarăşi promitem. În final, „fenomenul-corupţie“ tinde 
să aibă soarta „fenomenului-terorişti“ sau al „fenomenului-procesul 
comunismului“ — adică „lada de gunoi“ a tranziţiei. Mizînd pe 
oboseala, pe indiferența, pe dezinteresul ori chiar pe prostia 
adversarilor, deşteptul rezolvă, „se învîrteşte“, se pricopseşte, trage 
sforile, scapă basma curată - pe scurt, mereu se descurcă. Iar 
imperativul său categoric ~ „merge şi aşa“ — pare să se impună 
victorios, dacă nu chiar ca maximă universală, măcar ca deviză 
naţional-carpatină. 

Este deşteptăciunea un viciu? Nu chiar. Ea este doar versantul 
întunecat al unei virtuţi: inteligența, tot aşa cum temeritatea, de 
exemplu, este versantul întunecat al curajului. lată de ce deşteptul 
vede cu uşurinţă ce se află „în vale“: pe proşti, dar şi ceea ce se află 
alături: alţi deştepţi. Pe primii îi păcăleşte, iar cu ceilalţi cade la 
învoială conform zicalei „hai să trăim și noi, şi-ai noştri“. Şi chiar 
trăiesc „ai noştri“ — o vreme. 

Ce nu vede deşteptul este ceea ce se ascunde dincolo de culme, 
în lumină, de partea „cealaltă“: inteligența. Nevăzînd-o, deşteptul 
merge înainte, crede în continuare că totul „ţine“, pînă cînd se 
poticneşte, cade, îşi frînge genunchii şi pierde tot. Atunci se întîmplă 
să-şi dea cu pumnii în cap, căinîndu-și prostia. Nu ştie nenorocitul că 
nu prostia e cea care l-a pierdut, ci tocmai deşteptăciunea. 


„22“ nr. 21, 3 iunie 1993 

Despre pragmatism 


Un ministru, cu importante responsabilităţi în dezvoltarea ţării, 
susține un amendament fundamental la o lege. După multe discuții, 
amendamentul este respins chiar de către majoritatea 
guvernamentală. Dar nici ministrul nostru — susţinător cîndva al 
amendamentului în cauză - nici primul-ministru nu dau semne de 
nelinişte. Nu se aude ca primul să-şi prezinte demisia sau ca al doilea, 
solidar cu membrii cabinetului ce conduce, să-şi angajeze 
responsabilitatea. 

Un lider de partid din Opoziţie îşi măreşte grupul parlamentar 
acceptind cîţiva transfugi sosiți de la un alt partid. Acesta din urmă 
este însă un aliat, o formaţiune prietenă. Te-ai fi aşteptat ca liderul 
respectiv să aibă ezitări, să nu dorească a lovi în prestigiul unui 
asociat, să nu se folosească de greşelile acestuia. Dimpotrivă, nu 
numai că transfugii sînt acceptaţi cu entuziasm, dar sînt îndemnați şi 
alţii să repete gestul. 

Aceşti oameni sînt nişte pragmatici — se va spune. Ei fac 
Realpolitik şi îşi urmăresc, în chip firesc, raţional, interesele. Politica 
nu este şi nu a fost niciodată un domeniu al sentimentalismului, al 
romantismului. lar cînd, totuşi, acestea au pătruns în respectivul 
domeniu, dezastrele s-au ţinut lanţ. A urmări interesele propriului 
grup. propriului partid, propriei naţiuni este legitim, iar exerciţiile de 
filantropie şi de dezinteres trebuie lăsate pe seama bisericilor şi a 
organizaţiilor caritabile. A vedea altfel lucrurile înseamnă a trăi într-o 
păgubitoare iluzie ori, pur şi simplu, a face propagandă ceva mai 
subtilă cauzei adverse. 

Să înlăturăm atunci idealismul şi să privim felul în care 
pragmatismul se descurcă pe propriul teren: cel al acţiunii eficiente, 


aducătoare de folos propriei cauze. Or, mi se pare că trebuie făcută o 

observaţie: dacă politica ar fi o ştiinţă, dacă expertiza corectă şi studiile 
aprofundate ar duce întotdeauna la succes, dacă problemele politice ar 
comporta soluţii optime unice de tip managerial şi administrativ, n-ai 
avea ce să le obiectezi pragmaticilor. Numai că politica nu e o ştiinţă, 
expertiza se dovedeşte adesea insuficientă şi limitată. Nu există soluţii 
unice, iar urmărirea raţională a propriilor interese se izbeşte adesea de 
iraţionalitatea de fond a acestor interese. Apoi, istoria, viaţa sînt 
imprevizibile şi ambiția de a face prognoze de oarecare eficacitate şi 
de oarecare anvergură pare un vis deşert. Ce experţi au prevăzut în 
1985 situaţia Europei din 1990 şi ce Realpolitiker-i au anticipat în 1990 
situaţia din 1993? Or, dacă nu pot fi anticipate revoluțiile, războaiele, 
apariţiile sau dispariţiile unor state —, ce titluri de glorie mai poate 
pretinde pragmatismul? 

Pentru că politica nu este o ştiinţă, pretenţia pragmaticului de a 
se înstăpîni pe realitate cu ajutorul unei raţiuni reci şi aplicate devine 
o inepţie şi, uneori, naşte neînchipuite pierderi. Daladier şi 
Chamberlain au fost, nu-i aşa?, pragmatici, iar pragmatismul lor şi-a 
avut contribuţia la un război mondial. Churchill a fost şi el pragmatic 
la Ialta, cînd a împărţit Europa cu Stalin, ceea ce a costat, poate, un 
război rece şi atîtea suferinţe, pentru a nu mai vorbi despre bani. Tot 
pragmatic cred că s-a crezut şi Hans-Dietrich Genscher cînd a 
încurajat pretenţiile secesioniste ale republicilor iugoslave. A urmărit, 
presupun, raţional şi cu răceală promovarea intereselor germane în 
zonă. Rezultatul? Catastrofa pe care o ştim cu toţii şi la care în general 
pragmatismul cancelariilor europene şi-a adus o contribuţie deloc 
neglijabilă. 

Ce ar trebui să facă atunci omul politic? Pe ce cale să o ia? E 
bine, fireşte, să calculeze, să raţioneze, să întrebuinţeze cele mai bune 
şi mai credibile expertize. Este, pe de altă parte, normal ca el să 
urmărească interesele grupului pe care îl reprezintă şi să o facă adesea 
fără gesturi filantropice. Dar omul politic ar trebui să fie conştient şi de 
impredictibilitatea istoriei, de iraţionalitatea oamenilor şi a 

atitudinilor. Nu s-ar cădea ca el să uite cît de fragile sînt alianțele, cît 
de nesigure prieteniile, cît de schimbătoare interesele. Să ştie că e 
singur şi că orbecăie prin ceaţă, în pofida tuturor expertizelor. Şi 
atunci? Atunci, fiindcă oricum e pîndit oricînd de eşec, fiindcă 
înfrîngerea poate sosi în urma calculelor celor mai probabile 
anticipînd victoria, de ce să nu se bizuie şi pe cîteva valori modeste, 
pesemne, dar sigure? Să se arate deci preocupat şi de propriile 
angajamente, şi de cuvîntul dat, şi de solidaritatea făgăduită sau 
necesară. Să-şi respecte public propriile idei, înainte de a cere altora să 
i le respecte. Să mintă cît mai puţin şi, dacă a fost surprins minţind, să 
o recunoască. Pe scurt, să aibă simțul demnităţii. Pe scurt, să fie om de 
onoare. 

lar dacă acestea — demnitatea şi onoarea — absentează fatal din 
plămada sa sufletească, măcar să nu le arate dispreţ în numele 
pragmatismului. Să se străduiască cel puţin să le mimeze, gîndindu-se 
că s-ar putea să fie răsplătit pe termen mai lung. Totul fiind nesigur, 
de ce nu ar investi şi în demnitate, nu numai în cinism? Cînd 
rezultatele rămîn oricum ambigue şi incalculabile, de ce ar alege 
neapărat turpitudinea „eficace“? Cînd nu există certitudine a 
succesului, de ce s-ar echipa numai pentru pierdere în dezonoare? 
Într-o lume instabilă şi fluidă, de ce ar opta numai pentru urmărirea 
lucrului cel mai instabil şi mai fluid — interesul de moment? 

În esenţă, cred că omul politic ar trebui să ştie că a cenzura din 
timp în timp pragmatismul produce, paradoxal, cea mai bună specie 
de pragmatism. Sau măcar pe cea mai puţin mioapă. 


„22“. nr. 27, 15 iulie 1993 

Cine guvernează România? 


Două întreprinderi - una de stat, cealaltă privată. Prima 
falimentară, a doua - prosperă. Iată un lucru, s-ar zice, normal şi chiar 
îmbucurător. Numai că patronul uneia este — şi nu întîmplător — 
director, contabil-şef, inginer-şef la întreprinderea de stat, ale cărei 
surse sau produse sînt drenate astfel în folosul întreprinderii private. 
Caz tipic în România de azi. Deloc îmbucurător. 

Alt caz, tot tipic: o oarecare societate privată într-un oraş de 
provincie. Aprovizionarea se face — şi nici măcar foarte rar — cu maşina 
Poliţiei. Firesc — şeful Poliţiei și patronul sînt cumnaţi, veri, asociaţi 
sau amici. 

La recenta Conferinţă Naţională a FDSN (PDSR), senatorul 
Dumitraşcu a spus: „Noi sîntem primarii şi prefecţii, Parlamentul, 
guvernul, directorii de întreprinderi şi de instituţii“. Corect. Dar ar fi 
încă şi mai corect dacă ar fi pus pe primul loc directorii de 
întreprinderi şi dacă ar fi adăugat că mulţi dintre aceştia sînt şi patroni 
prosperi. lar dacă ar fi admis că aceşti directori-patroni, aceşti 
directocrați, dacă mi se permite barbarismul, prin influenţa pe care o 
au, prin relaţiile și controlul pe care îl exercită, reprezintă adevărata 
Putere din România -— ar fi formulat un adevăr greu de contestat, pe 
cîte cred. 

Ce sînt directocrații? Ei sînt, prin urmare, directori de 
întreprinderi de stat, deveniți patroni sau acţionari principali, ori 
avînd interese esenţiale de afaceri în societăţi private, aflate adesea în 
concurenţă cu întreprinderile de stat respective. 

Ce fac directocraţii? Distrug sau măcar anemiază 
întreprinderile de stat în folosul firmelor private. Acestea nu trăiesc, 
desigur, pe propriile picioare, ci beneficiază de marile avantaje ce 
decurg din situaţia lor. Ele parazitează întreprinderile de stat, unde 

patronii sînt şefi, şi fac concurenţă neloială adevăratelor firme private, 
cele care sînt autonome şi în fapt. 

Cum sînt directocrații? Sînt fiinţe amfibii, ce respiră, se nutresc 
şi se reproduc atît în mediul etatist, cît şi în cel privat. Aceşti batracieni 
ai tranziţiei nu pot supraviețui decit prelungind la nesfârşit durata 
tranziției. O privatizare rapidă a marilor unităţi economice i-ar arunca 
pe uscatul economiei private şi ar pieri prin supraoxigenare 
concurenţială; o eventuală reimersiune în economia planificată, de tip 
socialist, i-ar asfixia printr-un infarct al veniturilor. Acolo unde 
interesele lor sînt dominante, directocraţii acceptă capitalul străin 
doar cu picătura; xenofobia lor e un efect al temerii că integrarea ţării 
în structurile europene va nimici feericul lor Purgatoriu ambigen. Ca 
investitorii străini să cumpere terenurile pe care îşi vor construi 
întreprinderile nu convine directocraților, căci ştiu că numai astfel 
investiţiile de capital au şansa să devină importante. 

Directocraţii adoră haosul legislativ, slăbiciunea statului de 
drept, tolerarea corupţiei. Confuzia proprietăţii, a patrimoniilor, dar şi 
a valorilor reprezintă mediul electiv reproductiv al făpturilor 
directocrate. Nişa lor ecologică este intermediaritatea, stratul 
germinativ proprice e dat de spaţiile interstiţiale. Etologic, ei afişează 
indecizia, dedublările, sciziunile dintre „moderați“ şi „conservatori“. 
Într-o zi, directocraţii sînt naționaliști; a doua zi, ei fac concesii 
inadmisibile unor străini cu credit îndoielnic; azi, ei sînt de stînga; 
mîine virează la dreapta. „Nu-şi vînd ţara”, dar în schimb vînd flota 
țării, dacă interesele lor de specimene ambigue o cer. Ei nu au 
principii, nici proiecte de ansamblu, nici viziuni de perspectivă. Au 
numai tropisme. 

În fapt, această specie amfibiană este decisă să persevereze la 
nesfîrşit cu baletul său prin medii biotice incompatibile. Şi, 
deocamdată, reuşeşte. 

Se vorbea cîndva despre „o a treia cale“ — nici capitalism, nici 


socialism -, pe care utopiştii o vedeau ca pe o formulă conciliatoare şi 


119 


capabilă să profite de avantajele ambelor sisteme, fără a le prelua şi 
defectele. Directocraţia a transformat utopia în realitate. „A treia cale“ 
există şi noi păşim pe ea zilnic, numind-o tranziţie şi crezînd-o caducă. 
Faptul că nu are avantajele, ci cusururile capitalismului şi 
socialismului — nu e decît încă o dovadă a inanităţii utopismului. lar 
împrejurarea că îi postulăm cu prea multă uşurinţă caducitatea spune 
ceva despre optimismul nostru iremediabil. 


„22“, nr. 28, 22 iulie 1993 

„Unde sint grandomanii noştri?“ 


Prin urmare -— ne-a spus dl. Everac, directorul Televiziunii —, 
Notre Dame este o expresie a grandomaniei; grandomanie întîlneşti şi 
la Versailles, dar şi, negreşit, la palatele venețiene sau florentine ale 
Renașterii. Un mileniu de artă creștină, dar şi cîteva sute de ani de artă 
profană europeană ~ mii de capodopere, realizate de genii ale 
arhitecturii, sculpturii şi picturii —, totul, pentru dl. Everac, sună fals şi 
nu ar reprezenta decît sforţare vanitoasă, pretenţie descreierată, 
ambiţie fără sens. Entuziasmul şi credinţa monahilor occidentali: 
grandomanie; fervoarea, ambiția oraşelor libere: grandomanie; 
orgoliul şi majestatea prinților sau ale republicilor: grandomanie 
iarăşi. De la Michelangelo la Brâncuşi — mereu numai o undă de 
grandomanie! 

Prin urmare ~ ne-a spus dl. Everac ~, între Versailles şi Casa 
Poporului diferenţa nu ar fi decît că primul edificiu este încheiat şi al 
doilea nu, cît şi că primul edificiu este, printr-un fel de complicitate 
universală, lăudat, în timp ce al doilea este calomniat şi depreciat. 
Ceauşescu şi Ludovic al XIV-lea, Ceauşescu şi Lorenzo Magnificul — 
unde e diferenţa între grandomaniile tuturor acestora, se întreabă abia 
implicit dl. Everac? 

Ce să-i răspunzi d-lui Everac? Că ignoră sensul cuvintelor? Că 
nu ştie să deosebească grandomania de grandoare? Meschinăria 
fudulă de autentica măreție? Zgomotoasa trufie a veneticului de 
orgoliul nobleţei? Sau să-i declari că dovedeşte cea mai crasă opacitate 
la valorile spiritului, la caracterul, pînă la un punct, dezinteresat al 
artei, la gratuitatea anumitor gesturi culturale? Dacă ar fi numai atît, 
n-ar fi totuşi foarte grav; ar rămîne problema personală a d-lui Everac. 
El ar fi asemenea acelui contradictor al lui Platon care, obiectîndu-i 
filosofului că el unul nu a văzut decît oameni şi niciodată pe Omul în 

sine, a primit de la Platon răspunsul: „Ai ochi să vezi oameni, dar nu 
ai ochi să vezi Omul“. 

Numai că dl. Everac este şi directorul Televiziunii; cînd lasă să 
se înţeleagă că între Casa Poporului şi Versailles nu e nici o diferenţă 
de natură, el transmite această ineptă şi mincinoasă judecată de 
valoare milioanelor de telespectatori care nu au văzut nici Versailles, 
nici Notre Dame, nici Palatul Dogilor, nici San Pietro şi care, fără vina 
lor, nu au mijloacele practice să-şi dea seama că gigantismul material 
nu este deloc totuna cu măreţia, iar imensitatea mijloacelor băneşti 
întrebuințate nu conferă, singure, nici o umbră de adevărată 
monumentalitate. lată de ce accepţia peiorativă a adjectivului 
„faraonic“ atribuit uneori Casei Poporului mi se pare o insultă, dar nu 
la adresa edificiului ceauşist, cum crede Paul Everac, ci la adresa 
piramidelor: nu masa uriaşă de piatră atribuie acestora o neasemuită 
valoare, ci forma desăvîrşită, simbol matematic al arhitecturii cosmice, 
prin care respiri eternitatea. 

Dar, de fapt, grandomania nu aparţine capodoperelor şi 
mecenaţilor pe care dl. Everac îi enumeră, ci chiar directorului 
Televiziunii în persoană, cît şi celor care îl susţin în acest post. Roşi de 
complexe de inferioritate, obsedaţi de propria lor caducitate şi 
meschinărie, aceşti oameni care, vai, conduc vremelnic România de 
astăzi convertesc mizeria lăuntrică ce-i caracterizează în obscurantism 
şi şovinism, în dispreţ îngîmfat pentru naţiunile mai civilizate, într-o 
viclenie derizorie şi laşă. Grandomani sînt, spre pildă, cei care şi-au 
închipuit că pot să tragă pe sfoară FMI, să „umfle“ banii instituţiilor 
internaționale de credit fără să aplice ceruta reformă economică de 
substanţă. Grandomani sînt cei care cred că vor convinge Occidentul 
de intenţiile reformiste ale unui guvern susţinut de extremiști, 
ceauşişti şi antisemiţi. Grandomani sînt, în general, cei care îşi 
închipuie că, mereu păcălind şi ţinîndu-se de găinării, vor ajunge, ca 
răsplată a talentelor lor, complici şi cu istoria, şi cu posteritatea. 

Parafrazînd celebrul loc din Caragiale, dl. Everac ne îndeamnă 

„Să avem şi noi grandomanii noştri“. l-am avut. Nici Vodă Hangerli, 
nici Ceauşescu nu au aşteptat îndemnul grațios al d-lui Paul Everac. 
Dar dl. Everac ar dori să-i şi admirăm pe grandomani, să-i aşezăm în 
pritaneu. El ar dori pesemne să se scrie monografii entuziaste despre 
Casa Poporului, care să apară însemnată în ghidurile turistice cu tot 
atitea stele cît Signoria florentină sau Partenonul atenian. Totuşi, dl. 
Everac şi toți cei aidoma lui nu ar trebui să se obişnuiască aşa uşor cu 
gîndul că Ceauşescu a fost împuşcat doar fiindcă a stat cu ochii aţintiți 
numai la Lorenzo Magnificul sau la Pericle. Şi nici fiindcă i-ar fi 
emulat cu prea multă fidelitate! 


„22%, nr. 29, 29 iulie 1993 

„insulă de stabilitate” România? 


1. Un vechi loc comun al autoreprezentării naţionale năzuia să 
înfăţişeze România ca pe „o insulă de latinitate într-o mare slavă“. Era, 
fireşte, în această sintagmă nu doar o constatare istorică sau 
etnolingvistică, ci şi o mitologizare a datelor concrete cu rostul 
automăgulirii orgoliului naţional. Pe de altă parte, se ascundea aici şi 
o clară implicaţie politică: „marea slavă“ era Rusia cu pretenţiile ei de 
a ajunge la „Țarigrad“, iar noi, fiind „latini“, adică „europeni“, eram 
îndreptăţiţi să cerem sprijinul mai întîi Franţei, „sora latină mai mare“, 
apoi şi celorlalte puteri apusene, moştenitoare ale tradiţiei 
civilizatoare a Romei. 

Sentimentul insularității a hrănit aşadar, ca un ingredient 
esenţial, conştiinţa naţională şi este, cred, de datoria istoricilor, a 
sociologilor şi, în general, a intelectualilor să-i înţeleagă resorturile, 
să-i constate evoluţia şi să-i aproximeze riscurile. Să amintim, în 
această privinţă, că și Ceauşescu dezvoltase cu succes imaginea unei 
Românii — „insulă antisovietică în centrul «mării» Pactului de la 
Varşovia“, imagine ce exaltase un timp atît amorul propriu naţional, 
cît şi interesul occidental. Ceea ce însă ne interesează acum este să 
observăm că, în ultimul timp, „insularitatea“ prezumată a spaţiului 
românesc s-a îmbogăţit cu o nouă nuanţă: ideologia oficială şi 
oticioasă prezintă tot mai des România post-comunistă ca pe o „insulă 
de stabilitate într-un ocean de anarhie şi război“. Desigur, ca şi în 
cazul „insulei de latinitate“ sau al „insulei de antisovietism“, şi în 
cazul „insulei de stabilitate” se porneşte de la un fapt greu de 
contestat: războiul din fosta Iugoslavie şi anarhia din spaţiul 
ex-sovietic. Să observăm însă imediat că formula insularităţii 
generalizează şi radicalizează, aproape maniheistic, o situaţie mult 


mai puţin netă: atît Ungaria, cît şi Bulgaria sînt ţări cu nimic mai 

instabile politic şi social decît România, poate chiar dimpotrivă. O 
jumătate de adevăr capătă astfel autoritatea adevărului întreg, 
incontestabil, inatacabil. 


2. Lăsînd deoparte chestiunea reînnoitei mitologizări, fie şi în 
alţi termeni, ai „insularităţii“ noastre, mă voi referi în continuare la 
implicaţiile de politică actuală ale reprezentării. Trebuie observat mai 
întîi că „insula de stabilitate“, la fel ca odinioară „insula de latinitate“ 
sau „insula de antisovietism“, este menită să atragă atenţia şi interesul 
„continentului“, adică al Vestului. În particular, stabilitatea, ca şi 
„latinitatea“ ar însemna domnia legii, a ordinii, a raţiunii. Iar dacă în 
cazul latinităţii se miza mai cu seamă pe efecte sentimentale şi 
simbolice, imaginea „insulei de stabilitate“ ca şi a celei de 
„antisovietism“ se doreşte pragmatică: o ţară stabilă este favorabilă 
investitorilor străini. „Insula“ este însă, în principiu, mereu 
ameninţată să fie asaltată de „marea înfuriată“ din jur şi, de aceea, ea 
s-ar voi apărată de către congenerii săi. De aici curtea destul de 
insistentă făcută de oficialităţile româneşti pe lîngă NATO. In fond, 
lucrurile merg împreună: o ţară intrată în orbita NATO devine 
„sigură“ în ochii investitorilor străini. Invers, NATO ar trebui să aibă 
tot interesul — se crede la Bucureşti — să se extindă, consolidînd „insula 
de stabilitate“ de la porţile Balcanilor şi ale Rusiei. 

Pe de altă parte, cum prea bine se ştie, guvernul României a 
arătat, mai ales în ultimele luni, mult prea puţine disponibilităţi 
pentru o reformă rapidă şi decisivă a economiei, iar alianţa cu 
partidele naţional-comuniste a reprezentat, pînă acum, o frină 
serioasă în intenţia guvernanţilor de la Bucureşti de a-şi crea o 
imagine favorabilă în lume. Or, formula „insulei de stabilitate“ poate 
servi tocmai ca un „corector de imagine”: prin intermediul ei sînt, mai 
întîi, relativizate insuficienţele româneşti; comparate cu dezastrele din 
ex-lugoslavia sau ex-URSS, păcatele antidemocratice de la Bucureşti 

devin veniale. O „insulă de stabilitate“ înseamnă, de fapt, numai o 

stabilitate relativă în raport cu ceea ce se află în jur. Dar insularitatea 
ei o face cu atît mai prețioasă cu cît ea pare că se abate de la regula 
locului şi deci îi conferă un fel de valoare absolută. Tocmai raritatea ei 
în context o face — se crede - foarte interesantă şi dezirabilă. Apoi se 
sugerează dificultatea circumstanțelor în care ne aflăm, ceea ce ar 
justifica şi ar scuza modestia rezultatelor. În sfîrşit, „insula“ este, prin 
definiţie, o lume încercuită, asediată, de unde şi implicaţia precarităţii 
şi a fragilitaţii sale. S-ar cuveni deci — se spune — ca Occidentul să fie 
mai puţin năzuros şi pretenţios atunci cînd compară România cu alte 
state vecine. El ar trebui să se arate mai înțelegător şi mai cooperant. 
Acceptarea în Consiliul Europei, în NATO, primirea „clauzei“ tind să 
devină, în felul acesta, nu gratificaţii, nu daruri, ci un fel de obligaţii 
ale Occidentului, vechi „datorii de familie“ ale acestuia faţă de noi. 


3. Există şi importante implicaţii de politică internă pe care acest 
„corector de imagine“ le introduce: Opoziția, presa, scandalurile, 
grevele devin tot atiţia factori ce pot pune la îndoială validitatea 
„insulei de stabilitate“. Aşa cum, pe vremuri, ingredientele slave din 
limba română îi exasperau pe intelectualii latinişti, ce doreau să le 
elimine pentru a întări imaginea unei latinităţi perfect diferenţiate de 
„marea slavă“, tot aşa actuala Putere ar dori divergenţele din 
societatea românească dacă nu eliminate, măcar reduse la concertul cît 
mai puţin disonant al „consensului naţional“. Stabilitatea ar apărea 
atunci garantată, iar „insula“ s-ar distinge încă mai net de oceanul 
„barbar“ din jur. Cît de artificial şi chiar de imposibil este un astfel de 
„consens“ — a cărui expresie politică ar fi guvernul de uniune 
naţională, după care tînjeşte preşedintele Iliescu — nu mai trebuie 
arătat. Destul doar a reaminti, spre a ne menţine în cadrele acestei 
comparații, eşecul de odinioară al latiniştilor, atît în privinţa încercării 
de a expurga vocabularul limbii române, cît şi în cea a etimologizării 
ortografiei. Or, un consens naţional produs artificial, prin injoncţiuni 
sau manevre politice, e la fel de imposibil ca şi o limbă naţională 

„purificată”. 

În particular, ne putem întreba acum care este efectul produs 
asupra acestui „corector de imagine“ — „insula de stabilitate” — de 
către recenta grevă naţională a mecanicilor de locomotivă. Cum se 
ştie, această grevă a cîtorva mii de mecanici, ce a întrerupt aproape 
întreg, traficul feroviar național timp de mai multe zile, a avut şi un 
efect internaţional: Bulgaria s-a văzut aproape izolată de centrul 
Europei şi, în general, circulaţia trenurilor spre şi dinspre Balcani a 
fost sever perturbată. Se mai poate atunci vorbi despre România ca 
despre o „insulă de stabilitate“ în acest caz, cînd neînțelegerile dintre 
administraţia SNCFR şi cîteva mii de mecanici paralizează traficul mai 
multor ţări? Cred că se poate spune că asemenea evenimente pun în 
evidenţă puternica componentă ideologică şi mitologică a imaginii 
„insulei de stabilitate“, firava sa implantare în cîmpul realităţii. 

Poate conştientă de aceasta, Puterea s-a decis, prin compensație, 
să facă un pas în favoarea minorităţilor. Decizia de săptămîna trecută 
a Consiliului Minorităţilor Naţionale de a accepta inscripţionarea 
bilingvă în zonele cu minorităţi naţionale este (dacă va fi aplicată) nu 
doar o normală şi cuvenită măsură în favoarea aplanării tensiunilor 
interetnice. Există aici, desigur, şi intenţia de a demonstra, într-un 
moment cînd şansele păcii din Iugoslavia rămîn cu totul fragile, că 
România este „cu totul altceva“, că imaginea „insulei“ rămîne 
valabilă, în pofida grevelor. Culmea este că acest pas a fost vehement 
denunţat de către aliaţii Puterii — PUNR şi PRM. Ultimul a pretins 
chiar că „fapta“ Consiliului Minorităţilor se explică prin aceea că 
preşedintele său şi secretarul general al guvernului, dl. Viorel 
Hrebenciuc, ar fi „evreu ucrainean“. Cu asemenea partide drept 
susţinători ai guvernului, „consensul naţional“, ca şi latinitatea 
expurgată de adaosuri, în consens etimologic şi cultural cu ea însăși, 


* Măsura a fost în fapt extrem de parţial aplicată. 

rămîne o înşelătoare şi chiar riscantă utopie. 


4. Mitologizarea prezumtivei „insularităţi“ româneşti -— 
calificată în chip divers în funcţie de împrejurările istorice şi de 
context — a funcţionat, încă demult, ca un important instrument al 
diplomaţiei noastre. Ca atare, ea are avantajele şi meritele sale. 
Imaginea rămîne însă periculoasă, dacă nu este folosită cu prudenţă. 
Într-adevăr, ea a fost, nu o dată, utilizată şi spre a se aplana forţat şi 
factice, cînd nu chiar brutal, tensiunile interne, contradicţiile din sînul 
societăţii (ori al limbii), prin impunerea unei surdine artificiale şi 
fals-consensuale. Pe de altă parte, imaginea „insularităţii” a stimulat o 
hiperreactivitate negativă faţă de vecinii „ce stau să ne înghită“, ca şi 
un adînc sentiment de frustrare atunci cînd Occidentul nu s-a grăbit să 
ne iasă în întîmpinare la fel de repede pe cît ne-am fi dorit-o. Obsesia 
încercuirii, cît şi fantasma „copilului abandonat“, răsaduri imediate 
ale cultivării metodice a „insularităţii“, au accentuat un trufaş 
simţămînt al inutilităţii şi neputinței. Iar „insula de latinitate, ori de 
antisovietism, ori de stabilitate“ ce s-a voit a fi România a devenit, în 
fapt, pentru mulţi români, un loc al restriştii, de unde se cere cu orice 
risc să fugi, să scapi înotînd — pe scurt, o insulă a dezolării. 


„22“, nr. 33, 1 septembrie 1993 

Telefonul de după-amiază 


Cine sînt cei care, refuzîndu-și tihna unei după-amieze, se decid 
să pună mîna pe telefon, sunînd la Televiziune spre a-şi exprima 
opiniile în timpul unei emisiuni în direct? Ce fel de oameni formează 
cu insistență unul sau două numere de telefon, grăbindu-se să 
comenteze cele discutate, să pună note invitaţilor, să-i felicite sau să-i 
acopere cu noroi? Şi ce poţi afla din punct de vedere sociologic, 
psihologic, tehnic sau, simplu, omenesc, reluînd apoi, pe îndelete, 
transcrierea mesajelor recepționate în timpul unei emisiuni? Luni | 
noiembrie, cîţiva membri ai Grupului pentru Dialog Social - Mihai 
Şora, Sorin Antohi, Mircea Diaconu, Thomas Kleininger, Radu 
Filipescu, Gabriel Andreescu, Andrei Cornea — s-au străduit să lege un 
dialog în compania d-lui Tatulici, vajnicul realizator al programului 
„Veniţi cu noi pe programul doi“. Tema, incomodă la culme: să 
vorbeşti despre tine însuţi — despre intelectuali şi despre GDS. Or, se 
ştie: Je moi est haissable. Vorbitorii au fost, în consecinţă, prinşi între 
nevoia de a explica ce au făcut sau ce cred că au făcut pozitiv, util, 
important şi jena de a nu părea prezumţioşi, plini de jactanţă, de o 
gravă solemnitate. A ieşit ceva mai degrabă mediocru, neechilibrat, 
insuficient de clar. Judecînd însă după mesajele sosite valuri începînd 
cu primul minut al emisiunii, efectul a fost masiv, teribil, chiar 
devastator pentru unii privitori: 

„De ce se consideră acest grup mai intelectuali decît ceilalţi?“ — 
întrebă indignată d-na A.C. „Cine i-a ales pe oaspeţii d-lui Tatulici ca 
reprezentanţi ai intelectualităţii?” — vrea să ştie dl. V.P., care 
raționează, cu acerbă logică democratică: „Ca să reprezinţi o anumită 
categorie trebuie să fii ales“. DI. M.N. ştie bine că „domnii din emisie 
sînt pseudointelectuali“, dar totuşi ar vrea să le le mai dea o şansă: 


„Cum îl consideră pe N. Bălcescu? Este sau nu intelectual?“. 

Ieşirea celor din GDS pe post a părut multora drept o jignire 
personală: „Se discută mai mult despre GDS decit despre intelectualii 
români care sînt marginalizaţi“ — susţine O.D., care se simte, desigur, 
şi intelectual şi marginalizat. D-na C.R. este mai specifică: „Am 35 de 
ani şi mă simt frustrată. Înainte de '89 nu am putut să mă afirm pentru 
că nu aveam rude în partid. Acum nu am o atitudine politică. De ce nu 
au apărut Mircea Druc, Leonida Lari, Vieru (nu Sorin, fireşte, n.m.)? 
De ce nu au apărut oameni intelectuali simpli?“. Şi apoi doamna cea 
frustrată şi fără atitudine politică încheie cu o logică despletită: „De ce 
nu a apărut Ştefan Andrei, care este un intelectual?!“. 

Mulţi dintre cei care au telefonat îi văd pe cei din GDS în culori 
sumbre: M.E. declară: „GDS nu a încurajat decît snobismul, nu a fost 
alături de popor. Au ţinut seama numai de interesele lor!“. În schimb, 
dl. Tatulici are parte de „toată stima”! Mitul intelectualului care merge 
în mase şi luminează noroadele obsedează multă lume, deşi acum, în 
epoca mediilor electronice, el nu mai are (dacă a avut vreodată) nici un 
sens. DI. D.I. înţelege bine care trebuie să fie raporturile ontologice 
dintre intelectuali şi societate şi, în consecinţă, grăieşte sapienţial: 
„Intelectualul există pentru societate, şi nu societatea pentru el“. La fel 
S.T, dar foarte indignat: „Credeţi că muncitorii şi ţăranii pot fi 
marginalizaţi în acest fel?“. (Care fel?) Urmează iarăşi felicitări pentru 
dl. Tatulici. 

D-na F.P. este, însă, mai critică la adresa d-lui Tatulici, mai ales 
fiindcă nefericiţii de invitaţi ai emisiunii „n-au dat o definiţie a 
intelectualului cît de cît apropiată de cea din DEX“. Urmează o 
caracteriologie demnă de un Theophrast al tranziţiei: „GDS este un 
grup închis, de preţioşi anoşti, angoasaţi, lipsiţi de carismă şi care 
nu-şi dau seama că insuccesul grupului se datorează acestor defecte, 
şi nu neputinței publicului de a-i percepe“. Interesant, mulţi abonaţi 
TVR ştiu că GDS este un insucces, iar prezenţa pe post, ce pare, fie şi 
în parte, a-i dezminţi, li se înfăţişează unora ca avînd o explicaţie 
ocultă. D-na I.N. o cunoaște şi vrea să afle numai latura cantitativă: 

„Cît îi plăteşte GDS d-lui Tatulici pentru emisiune?“. Ocultismul 
preocupă şi pe alţii: dl. N.T. are cunoştinţe excepţionale despre 
masonerie, ştie că GDS e parte componentă şi vrea, în consecinţă, să i 
se clarifice doar cîteva minore detalii: „În care dintre cele trei loji 
masonice se încadrează GDS: loja masonică atee-comunistă — 
Iliescu-Gorbaciov-Li Peng; loja masonică grecească; loja masonică 
evreiască?“. Mai adaugă asertoric: «Humanitas şi „România liberă” 
sînt loji masonice». Nu ni se precizează din care tip. 

Oricum, cîteva voci nu mai au nedumeriri şi nici nu mai cer 
precizări: „GDS este antinaţional şi trădător de țară, deoarece a 
aruncat cu noroi în România“. Scurt şi cuprinzător. Alţii, dimpotrivă, 
vor neapărat răspunsuri, iar ceea ce îi preocupă insistent este „dacă 
pot fi numiţi intelectuali“: parlamentarii, miniștrii, dl. Văcăroiu, dl. 
Iliescu. D-na D.S. este mult mai originală. Domnia sa voia să afle 
musai, şi chiar în seara respectivă, lucruri de o mare semnificaţie 
spirituală: „ÎL consideraţi pe lisus Hristos intelectual şi ce cărţi a scris, 
dacă a scris?“. 

N-aş vrea să se creadă că toate apelurile au fost de acest fel. Au 
fost şi destule felicitări adresate GDS. Au fost şi întrebări adevărate. 
Au fost şi critici serioase, întemeiate. Apoi, apelurile telefonice nu au 
cîtuşi de puţin valoarea unui eşantion reprezentativ. Fie-mi însă 
îngăduită o remarcă: 

Principiul mineresc „noi muncim, nu gîndim“ rămîne, mi-e 
teamă, o maximă de viaţă pentru destui concetăţeni. Sau, altfel spus, 
dacă munca fizică sau cea cu rezultate fizice imediate pare a se 
justifica prin sine însăşi, nu tot aşa cu gîndirea. Gîndirea rămîne 
pentru ei, prin definiţie, suspectă şi/ori inutilă, ori primejdioasă: i se 
cer dovezi de aplicabilitate, i se pretinde să „coboare“; se doreşte ca ea 
să fie utilizabilă instrumental, concretă în efecte de moment, 
măsurabilă şi cuantificabilă, redusă adesea la memorizare. Modelul de 
reuşită Pacepa, care se antrenase din copilărie să reţină cartea de 
telefon, fașcinează. Iar atunci cînd gîndirea îşi exercită funcţia ei 

critică, lucrul este primit adesea cu ostilitate şi ură. 

Era o vreme cînd ceea ce se numea via contemplativa deţinea o 
superioritate incontestabilă faţă de via activa şi cînd nu gîndul, ci 
munca fizică avea a se justifica. Acele vremuri au trecut, desigur, 
irevocabil şi poate că nu este cazul a nutri numai regrete. Dar dacă ne 
amintim că, după Pascal, singura măreție a omului stă în gîndire şi că 
bien penser reprezenta un nobil ideal pus înaintea omului — „regele 
decăzut al Creaţiunii“, ai de ce să devii melancolic. Oricum, e greu de 
crezut că pentru unii dintre concetăţenii noştri telefonarzi ar fi meritat 


ca un Spinoza să se lase excomunicat şi ca un Socrate să bea cucuta. 


„22“, nr. 44, 10 noiembrie 1993 

Maşina de fabricat fantasme 


Primul eveniment. Guvernul procedează la o remaniere 
guvernamentală, dar, violînd spiritul, dacă nu litera Constituţiei, 
refuză cu îndîrjire să supună pe miniştrii desemnaţi votului de 
învestitură al Parlamentului. Lucrul pare fără sens, întrucît guvernul 
deţine o majoritate parlamentară confortabilă, ceea ce i-ar fi permis să 
obţină votul în Parlament oricum şi în orice condiţii. 

Al doilea eveniment: La propunerea unor parlamentari ai 
majorităţii, în Senat se votează mai multe articole ale Codului Penal 
care prevăd, în fapt, o restrîngere a libertăţii de expresie. Puţini se 
aşteaptă totuşi ca aceste articole, chiar dacă ar fi votate în aceeaşi 
formă şi de Camera Deputaţilor, să poată fi aplicate literal, avînd în 
vedere, nu în ultimul rînd, presiunile internaţionale care se vor 
exercita cu siguranţă asupra României în situaţia în care guvernul ar 
dori să limiteze libertatea presei. 

Al treilea eveniment: Regele Mihai doreşte să participe la 
festivitățile de la 1 Decembrie. Ministerul de Externe refuză să-i 
acorde viza pe motiv că titlul regal apare în paşaportul său, ceea ce ar 
echivala cu o nerecunoaştere a Constituţiei republicane. Dar acelaşi 
paşaport fusese acceptat în aprilie 1992. Pe de altă parte, prezenţa 
Regelui în ţară anul trecut de Paşti nu a împiedicat triumful în alegeri 
al adversarilor săi declaraţi; dimpotrivă, actuala politică plasează 
Puterea într-o situaţie dificilă şi ridicolă, confecționîndu-i fostului 
monarh o aură de victimă şi mărindu-i popularitatea. 

Al patrulea eveniment: Mai mulţi lideri de frunte din PD (FSN) 
— Petre Roman, Traian Băsescu, Adrian Severin — sînt acuzaţi de către 
Corpul de control al primului-ministru de abuz de serviciu şi 
încălcarea legii în timpul cînd ei erau la putere. Or, este clar pentru 
oricine că eventualele abuzuri ale guvernului FSN din 1990 nu au 
putut implica numai grupul lui Petre Roman, ci şi pe cel al lui Ion 

Iliescu, cei doi în acea vreme formînd un cuplu aparent de nedespărtit. 
Măsura de acum, ineficientă pe plan practic, după toate 
probabilitățile, creează şi ea o aură de victimă celor implicaţi, care pot 
juca în chip avantajos pentru ei psihodrama procesului politic intentat 
de către un guvern nedemocratic. 

La asemenea evenimente — să le zicem majore — s-ar putea 
adăuga şi multe altele, de mai mică importanţă, dar totuşi 
semnificative: de exemplu, în dimineaţa de 18 noiembrie, zi în care 
avea să se desfășoare un mare miting, sindical la Bucureşti, reporterii 
unei emisiuni matinale de la Radio Bucureşti au încercat în zadar să-l 
contacteze telefonic pe dl. Victor Ciorbea, liderul sindicatelor ce 
urmau să facă demonstraţia. Mai tirziu s-a aflat că la acea oră toate 
telefoanele din blocul unde locuia dl. Ciorbea încetaseră, ca din senin, 
să funcţioneze. Ceea ce nu a împiedicat ca demonstraţia sindicală să 
fie un succes. 

Ce au în comun toate aceste întîmplări? Iraţionalul deciziei, 
absurditatea reacției, improductivă chiar şi pentru autorii săi, care 
pierd din vedere propriul interes. Totul pare pornit din frică, dintr-o 
spaimă irepresibilă. Atunci cînd deţii o solidă majoritate 
parlamentară, te înspăimînţi de un vot în Parlament; atunci cînd 
majoritatea populaţiei continuă să fie republicană, refuzi cu 
încăpăţinare să accepţi prezenţa în ţară a Regelui; atunci cînd presa are 
atitea cusururi, îi creşti enorm importanţa, acţionînd spre a-i 
transforma pe jurnalişti în martiri ai libertăţii; atunci cînd fostul 
guvern Roman nu se bucură de cine ştie ce popularitate, faci tot ce poţi 
spre a i-o spori printr-o amenințare de proces. 

Am de multe ori sentimentul că foarte mulţi dintre guvernanţi 
au început să creadă în scornelile propriei lor propagande: ei văd 
pretutindeni comploturi şi conspirații, urzite de felurite forţe obscure 
cu sprijinul străinătăţii; iar imposibilitatea de a-i descoperi pe făptaşi 
pare să devină, în baza unei logici paranoide, o dovadă pentru 
existenţa pomenitelor comploturi obscure. Frica nemăsurată naşte 

însă ură şi resentiment, dorinţa de a-l nimici, de a-l anihila cu totul pe 
adversarul intangibil. Fantasmele fricii și ale urii confecţionează 
acestuia o statură de invidiat, uneori fără raport cu realitatea; el pare 
cu mult mai puternic şi mai valid decît este în fapt, ceea ce amplifică 
printr-o mişcare de răspuns reacţia glandelor secretoare ale fricii şi 
urii. 

Atta vreme cît adversarii în cîmpul acţiunii politice judecă şi 
acţionează raţional, şansele unui acord şi mai ales ale unui progres 
rămîn reale. Raţionalul este sensibil la mesajele realităţii, ceea ce oferă 
de la început un cîmp comun partenerilor politici. Apoi, lupta între 
adversari raţionali are avantajul previzibilului; o analiză bine făcută 
poate anticipa măcar liniile esenţiale ale acţiunii celuilalt. În sfârşit, se 
poate admite că un advesar raţional îşi va urmări constant şi coerent 
propriul interes, capabil fiind să-l identifice. Astfel încît şansa unui 
compromis rezonabil este întotdeauna de luat în calcul în această 
situaţie. 

Din păcate, cele cîteva „evenimente“ menţionate mai sus 
sugerează o serioasă alunecare a factorilor de decizie politică din 
România pe pîrtia total nesigură a iraţionalului şi imprevizibilului. În 
această situaţie, guvernanţii riscă să nu-şi mai urmărească în mod 
coerent propriile interese, să abandoneze contactul cu realitatea 
comună, să nu mai poată fi solicitaţi la un compromis. lată de ce marea 
problemă a politicii de azi din România nu este aceea că guvernanţii 
ar produce decizii politice criticabile sau detestabile. Fiindcă, dacă 
aceste decizii ar rămîne totuşi prinse în sfera raţionalului, ar exista 
mereu un teren deschis compromisului, oferit de casa comună a 
realităţii şi a interesului reciproc. Marea problemă este însă că ei tind, 
din frică şi resentiment, să piardă orice control asupra maşinii de 
fabricat fantasme din propriile lor minţi. Ceea ce face ca imprevizibilul 
ruletei să facă astăzi regula mişcărilor politice, iar calculul temeinic al 
jocului de şah riscă să formeze doar marea şi rara sa excepţie. 


„22“, nr. 46, 24 noiembrie 1993 

Bucuria leneşului 


Cînd un elev mediocru, aproape slab, primeşte totuşi notă de 
trecere, se cheamă că profesorul îi oferă o încurajare. Dar cînd el 
capătă aceeaşi notă cu un elev mult mai silitor, se nasc dubii asupra 
competenţei ori a echităţii dovedite de dascăl. Parteneriatul pentru 
Pace a fost oferit în chip uniform Cehiei, Poloniei, Ungariei, României 
sau Bulgariei etc., deşi primele trei dintre aceste țări ar fi meritat mai 
mult. Eforturile autentice făcute de aceste ţări (şi chiar de Bulgaria) în 
direcţia reformei şi a apropierii de Occident le-ar fi recomandat dacă 
nu pentru o intrare neîntirziată în NATO, atunci măcar pentru 
admiterea după o scurtă amînare cu termen explicitat. Nu s-a 
întîmplat aşa, din diferite motive, dar, oricum, nu cred că a dominat 
excesul de înţelepciune. Faptul că leneşul a promovat şi el nu e, în 
sine, foarte grav, dar că elevi mult mai buni decît el au primit aceeaşi 
notă, abia peste limita inferioară, reprezintă o descurajare a efortului 
şi o premiere a delăsării. 

lată de ce, acum, leneşul are motiv să jubileze. Preşedintele 
Iliescu, întîlnindu-se cu reprezentantul preşedintelui Clinton, d-na 
Albright, nu şi-a ascuns satisfacția pentru distribuirea către toţi elevii 
din şcoala estică a democraţiei şi a economiei libere a unor părţi egale 
din cozonacul sărăcăcios oferit de NAT >. Teza diplomaţiei româneşti 
este că, procedînd în orice alt fel, Occidentul ar fi creat „bariere 
artificiale“ între ţările fostului Tratat de la Varşovia. De fapt, 
Occidentul nu ar fi creat bariere noi, ci ar fi recunoscut formal 
existența unor bariere reale, la ridicarea cărora mai cu seamă 
guvernarea Văcăroiu a contribuit cu o energie demnă de o cauză mult 


mai bună. Teribila mediocritate a guvernanţilor noştri, abili numai în 

a frîna orice tendinţe reformiste, pricepuţi numai în a păcăli şi a 
amîna, nu ar fi putut primi aită răsplată decît cel mult modestul 
Parteneriat pentru Pace. În schimb, câtă nedreptate pentru Polonia sau 
Ungaria înseamnă acelaşi parteneriat! 

Nu-i de mirare că, în aceste condiţii, elevului leneş nici prin 
gînd nu-i trece să-şi dea vreo silinţă pe viitor ori să încerce să se 
îndrepte. În particular, atît dl. Iliescu cît şi PDSR nu au nici un îndemn 
sosit din exterior să accepte sau măcar să discute serios oferta 
guvernului de coaliţie propusă de Convenţia Democratică, ceea ce ar 
presupune ~ ce oroare! — împărţirea puterii. De ce ar face-o cînd 
„merge şi aşa”? În schimb, se va alcătui pesemne un cabinet 
PDSR-PUNR, a cărui vocaţie antireformistă se va impune încă şi mai 
pregnant decît cea a cabinetului actual, iar restauraţia şi politica 
antimeritocratică nu se vor opri la directorii de teatre sau de muzee. 
Desigur, situaţia economică tinde să se agraveze, dar nu mai e chiar 
aşa mult din această iarnă, iar la primăvară, cînd va sosi şi prima 
tranșă din împrumutul FMI, mai vedem... lar apoi vine vara, şi apoi 
toamna, iar pînă la iarna cealaltă mai păcălim pe cineva, mai luăm un 
împrumut, trecem noi iarăşi corigenţa, şi aşa am promovat, fie şi pe 
brînci, într-un alt an al reformei, fără să fi făcut sau învățat aproape 
nimic în răstimp. 

Bucuria leneşului e păguboasă - va spune însă moralistul —, căci 
pînă la urmă lucrurile se aşază la locul meritat. „Pînă la urmă“ — adică 
peste una, peste două generaţii, sau cînd anume? Pentru unii dintre 
noi această întrebare nu este chiar academică. „Ceea ce faci fă pentru 
tine, nu pentru răsplată“ — se mai spune, şi pe drept. Leneşului însă 
puţin îi pasă de asemenea nobile apoftegme. El se simte deocamdată 
în largul său şi își ride în pumni de cei sîrguincioşi, de cei inteligenţi, 


de cei merituoşi. Din cînd în cînd se mai supără şi se răsteşte la 

profesor. Declară că a fost trădat, vîndut — la Ialta, la Malta şi acum, 
iată, şi la Bruxelles. Invocă cu sîrg geopolitica şi alte ştiinţe grele, 
înainte de a-şi face temele de bază. Lîncezeala în care se complace, 
mizeria cu care s-a obişnuit sînt la el dublate de vanitate, de infatuare, 
de felurite complexe provinciale. Pe scurt, insul e destul de antipatic şi 
ar merita să-şi primească pedeapsa. Numai că lumea e prea mare, prea 
ocupată şi prea grăbită pentru a se sinchisi din cale-afară de un 
oarecare şcolar trîndav, ce, beneficiind de mult prea multă îngăduinţă, 


trece corigenţele an după an, făcînd cu tifla tuturor. 


„22% nr. 3, 19 ianuarie 1994 

Exclusivismul — unde? 


Vara trecută, cu ocazia unei întîlniri la Costinești dedicată 
presei, dl. Hrebenciuc a fost întrebat ce părere are guvernul României 
în legătură cu „lista neagră“ pe care tocmai o alcătuise C.V. Tudor şi 
care cuprindea un număr însemnat de personalităţi din Opoziţie. 
Secretarul general al guvernului a dat un răspuns echivoc, ceea ce nu 
a surprins prea mult, dar nu a putut să nu trezească îngrijorări. Acum, 
cînd acelaşi C.V. Tudor confecţionează o listă neagră cu „spioni CIA“ 
şi „trădători“ printre care se află ministrul Apărării Naţionale, 
generalul Spiroiu, dl. Adrian Năstase, un număr impresionant de 
consilieri prezidenţiali etc., adică numai personalităţi din nucleul 
„dur“ al Puterii, faptul că reacţia oficială rămîne echivocă nu doar 
îngrijoreză, dar ne lasă perplecşi. lar aceasta cu atît mai mult cu cît 
PRM, cîrmuit de C.V. Tudor, rămîne un aliat al actualului guvern, pe 
care l-a sprijinit cu consecvență în Parlament. 

Cine conduce, în fond, această ţară? Ce responsabilităţi are acest 
guvern, al cărui şef, dl. Văcăroiu, se duce la congresele Partidului 
România Mare? Dl. gen. Spiroiu a trimis, ce-i drept, o scrisoare de 
protest Senatului, cerînd Comisiei pentru disciplină a acestuia să ia 
poziţie împotriva senatorului Tudor. Dar domnia sa nu a ales totuşi, 
spre a se apăra, calea normală pentru un stat de drept, aceea a Justiţiei. 
Să ştie cumva ministrul forțelor armate că Justiţia română nu-i va da 
lui mai multă dreptate decît a făcut-o în cazul fostului procuror 
general, dl. Robu? Iar actualul procuror general, dl. Manea-Drăgulin, 
cunoscînd bine întreaga istorie a proceselor lui C.V.T,, se ține grijuliu 
deoparte şi nu întreprinde vreo acţiune, deşi asemenea acuze ar putea 
leza securitatea naţională. 

Ce fel de conducători sînt aceştia pe care insultele şi calomniile 


venite dintr-o anumită parte nu-i tulbură prea mult şi a căror 

demnitate se înclină degrabă înaintea unor obscure şi mărginite 
interese? 

Între timp, se fac precipitate preparative pentru intrarea în 
guvern a PUNR, adică a partidului condus de alt extremist, dl. Gh. 
Funar, care nu s-a sfiit să-l insulte de mai multe ori chiar şi pe 
preşedintele Iliescu. Dar poate mai grav este că primarul Clujului, 
părtaş la veroasa afacere a Caritas-ului fie şi numai pentru că a 
susținut-o public şi sfidător, perseverează în a insulta minoritatea 
maghiară. Şi totuşi PUNR, complice cu preşedintele său, de care nu s-a 
dezis niciodată oficial, responsabil deci pentru escaladarea tensiunilor 
interetnice la Cluj, perceput în străinătate, şi pe bună dreptate, ca un 
partid şovin şi ultranaţionalist, pare un partener de coaliţie mai 
dezirabil pentru o guvernare ce se pretinde democrată, pro-europeană 
şi pro-NATO, decît Convenţia sau PD, ce deţin împreună nu mai puţin 
decît 47% din fotoliile Parlamentului. lar sofismele d-lui A. Năstase 
sau ale d-lui Iliescu menite a justifica o asemenea opţiune şi a respinge 
oferta Opoziţiei curg fără încetare, în răspărul bunului-simţ, al 
interesului naţional şi al inteligenţei normale. În ce ţară, totuşi, trăim? 

Luîndu-i săptămîna trecută un interviu preşedintelui Iliescu, 
am sperat, totuși, într-o reacţie. Ea n-a venit. Sau ea a fost nefericit de 
anemică, de echivocă, de prudentă. Fireşte, nici C.V. Tudor, nici Funar 
nu sînt simpatizaţi la Cotroceni, dar atacurile lor apar preşedintelui 
mai degrabă ca nişte excentricităţi fără relevanţă politică specială. lar 
alianţa parlamentară sau chiar guvernamentală cu ei apare aceluiaşi 
preşedinte al României drept un „dat“, aproape o fatalitate, poate 
dezagreabilă uneori, dar sigur inevitabilă. 

Şi un detaliu: preşedintele a rămas mai tot timpul interviului 
senin şi surizător. S-a încruntat totuşi, la un moment dat: atunci cînd 
şi-a „amintit“ că stă de vorbă cu cei de la GDS şi de la revista „22“. 
Ne-a cam mustrat cu această ocazie. Ne-a făcut reproşuri. Ne-a vorbit 
fără menajamente. Aici, la GDS şi în revista acestuia, există — după 
domnia sa — o mulțime de grele păcate: spirit elitist, intoleranță, 

partizanat politic, mai cu seamă exclusivism. 

Aşadar, lucrurile ar sta cam aşa: Gh. Funar, C.V. Tudor, A. 
Păunescu -— nişte temperamentali, ce nu trebuie identificaţi cu 
partidele ce cu onoare conduc. Paul Everac ~ un manager slab al 
Televiziunii şi atît. Tabletele sale, răstălmăcite numai de răuvoitori — 
eforturi onorabile de susţinere a valorilor naţionale. M. Ungheanu la 
Cultură — un detaliu nesemnificativ. Dl. Văcăroiu la Palatul Victoria — 
o încurajare pentru reformă. lar „România Mare” — ni s-a dat a înţelege 
de la cea mai înaltă autoritate politică a ţării — e un fel de „22“ aşezat 
de „partea cealaltă“, poate totuşi numai o idee mai agresiv! 


„22“, nr. 4, 26 ianuarie 1994 

Comuniştii — constructori ai capitalismului? 


1. „Există oare o alternativă politică în faţa comuniştilor?“ ~ se 
întreba Jozef Darski într-un articol publicat în numerele 202 şi 205 ale 
lui „22“. Răspunsul său era dublu paradoxal: dintre cele trei forţe 
politice apărute în ţările ex-comuniste, descrise de el — 
post-comuniştii, centriştii (desprinşi din fosta nomenclatură) şi 
anticomuniștii (proveniţi din vechii disidenţi) —, ultimii tind să fie cei 
mai slabi. Cu toate acestea, revenirea la comunismul „pur şi dur” ar fi 
cu totul improbabilă, iar evoluţia spre capitalism inevitabilă. Fie şi sub 
o „formă specifică, degenerată, capitalismul este clădit în Europa de 
Est cu voia comuniştilor“, scrie Darski. În esenţă, comuniştii au 
acaparat sau sînt pe cale să acapareze puterea economică. Ei s-au 
convertit la capitalism, chiar dacă la un capitalism de tip mafiot sau 
latino-american. Prin manipulare şi propagandă, adăugate noii lor 
forțe economice, ei şi-ar asigura o putere impozantă şi stabilă în noile 
societăţi. 

Punctul de vedere al lui Darski, aparent plauzibil şi raţional, 
părînd să invite la o stoică resemnare dinaintea unei ineluctabile 
fatalităţi, a fost acceptat de Nicolae Manolescu într-un editorial din 
„România literară“ şi într-un interviu în „22“. El a fost respins în 
schimb de Tia Şerbănescu („22“, nr. 208), în numele mai ales al moralei 
şi al curajului de a nu consimţi la rău, oricît de „realistă“ s-ar înfățișa 
consimţirea în aparenţă. A-i vedea în genere pe anticomuniști ca 
„oameni cu o mentalitate primitivă, nişte dogmatici, incapabili să 
analizeze actualele procese politice şi economice“ - cum susţine 
Darski — i se pare Tiei Şerbănescu inacceptabil. 

În ceea ce mă priveşte, cred că două sînt punctele tezei lui 
Darski ce se cer examinate: a. dacă sistemul prezent actualmente în 
România, Bulgaria, Ucraina sau Rusia (mai degrabă decît cel din 

Polonia sau Ungaria) se află realmente pe drumul capitalismului, fie 
acesta oricît de „degenerat“; b. dacă sistemul respectiv tinde să fie 
stabil cel puţin pe un termen relativ mai lung, ceea ce, dacă nu ar 
recomanda, măcar ar justifica resemnarea stoică dinaintea afirmării 
sale. 


2. Spre a putea vorbi despre capitalism, indiferent de specie, 
cred că cel puţin două condiţii sînt necesare: 1) să existe o proprietate 
privată importantă, autonomă şi bine definită; 2) gestiunea economică 
să fie supusă unor restricții financiare riguroase, aşa cum a arătat 
economistul maghiar János Kornai. Or, la noi, dar şi în alte ţări din 
zonă, nu numai că aceste condiţii nu sînt îndeplinite, dar tendinţa de 
a nu fi respectate pare deja a se fi cronicizat şi sistematizat. Cu ce fel 
de sistem avem atunci de-a face? 

Sînt de acord cu Darski că sistemul comunist, bazat pe 
centralism şi planificare totală, a luat sfîrşit şi că probabilitatea 
revenirii sale în formele clasice este foarte mică. Şi totuşi, spre 
deosebire de analistul polonez, eu nu cred că ne aflăm într-un proces 
autentic de tranziţie spre capitalism. În ceea ce priveşte România cel 
puţin (dar nu numai), tranziția s-a încheiat. Ea a constat în deplasarea 
de la etatismul socialist şi dominarea politică a partidului unic la ceea 
ce eu miam luat libertatea să numesc economia şi chiar societatea 
directocrate. Directocraţia este clasa la putere astăzi în România. Ea 
posedă principalele resorturi economice şi ea controlează cea mai 
mare parte a puterii politice. 

Sub aspect economic, directocraţia presupune deținerea în 
aceleaşi miini a administraţiei întreprinderilor de stat şi a celei a unor 
firme private. Sectorul de stat este astfel folosit drept sursă de 
aprovizionare, de materii prime, de facilităţi de tot felul pentru un 
sector privat parazitar sau semiparazitar, prin intermediul căruia însă 
se obţin venituri considerabile. (Există, desigur, deja şi un sector privat 
independent, dar nu la acesta mă refer aici.) Direct sau prin 

intermediul propriilor familii, al rudelor etc., o mulţime de directori, 
de birocraţi din sectorul de stat deţin firme ori acţiuni în sectorul 
privat, în acelaşi domeniu de activitate sau în domenii 
complementare, fiind adesea la originea unei extinse concurenţe 
neloiale. În acelaşi timp, prin faptul că reprezintă interesele statului în 
economie, ei au relaţii strînse cu administraţia departamentală, cu 
ministerele ori cu administraţia locală. Prin urmare, directocrația 
presupune un trinom: pe de-o parte o asociere, chiar o indistincție 
voită între proprietatea publică şi cea particulară, şi pe de altă parte 
protecția statului, prin intermediul cointeresării economice a unor 
funcţionari publici importanţi. Se vede de aici că proprietatea privată, 
sau cel puţin un important sector al ei, nu este autonomă — aşa cum ar 
trebui să fie în capitalism ~- şi nici nu tinde, din proprie iniţiativă, să 
devină astfel. De asemenea, în împrejurarea amintitului transfer de 
resurse din sectorul public în cel particular, gestiunea societăţilor de 
stat nu se poate supune restricţiilor financiare rigide. Nici una dintre 
condiţiile minimale ale capitalismului nu este, deci, îndeplinită de 
directocraţie şi nici nu pare că ea ar dori sau ar putea să le 


îndeplinească. 


3. Originea directocraţiei şi a puterii acesteia trebuie căutată în 
expansiunea şi legitimarea post-comuniste ale economiei paralele şi 
ale agenţilor acesteia din epoca comunistă, economie paralelă la care 
se referă pe larg atît Alain Besancon în Anatomia unui spectru”, cît şi, 
pentru cazul românesc, Bernard Paqueteau. Slăbiciunea societăţii 
civile româneşti, enorma dezvoltare a reţelelor de influenţă subterane 
şi paralele, la care participau şi activişti de partid şi membri ai 
Securităţii, pe lîngă funcţionari, directori, specialişti etc. — dezvoltare 
datorată în foarte mare măsură reacției compensatorii la radicalismul 
ideologic oficial de dinainte de 1990 ~, au contribuit din plin la 


* ed. românească, Humanitas 1992. 


144 


ascensiunea post-decembristă a directocraţiei. S-ar putea spune că, 
după decembrie 1989, economia paralelă împreună cu societatea 
„neagră“ care o susţinuse decenii la rînd au ieșit din ilegalitate. Dar, 
după o serie de tribulaţii, de-abia anul 1993 reprezintă momentul 
afirmării depline a acestei noi clase, iar guvernarea Văcăroiu îi 


exprimă cu pregnanţă interesele fundamentale. 


4. Esenţa directocraţiei se regăseşte în ambivalenţa intereselor ei 
economice fundamentale: pe de-o parte, ea trebuie să promoveze 
interesele structurilor etatizate, deoarece în absenţa unui sector de stat 
important ea nu are de unde dispune de resurse pentru transfer în 
domeniul privat. Pe de altă parte, ea susţine în anumite limite 
privatizarea, deoarece totala anemiere a sectorului privat ar 
confrunta-o cu un infarct al veniturilor. Or, de cele mai multe ori puţin 
rentabile structural, în plus păgubite de administratorii ei directocraţi 
în folosul firmelor personale, societăţile de stat ar înregistra un colaps 
în scurtă vreme, dacă directocraţia nu ar interveni radical, spre a le 
menţine în viaţă prin diferite forme de subvenţionare. Această 
operaţie s-a făcut şi se face deocamdată cel puţin prin două 
mecanisme financiare esenţiale: menținerea cursului valutar dublu şi 
practica dobinzilor real negative, ceea ce înseamnă o subvenţionare 
mascată a întreprinderilor de stat. 

Pe de altă parte, încetineala procesului legislativ, mai cu seamă 
în domeniul economicului, devine de înţeles: o legislaţie economică şi 
fiscală riguroasă ar stopa sau ar îngreuna mult procedeele directocrate 
de a utiliza facilităţile sectorului public în folosul unor firme private 
aflate la dispoziţia directorilor. De asemenea, poate fi explicată astfel 
nu doar prezenţa endemică şi structurală a corupţiei, dar şi înţeles 
răspunsul total anemic dat de autorităţi acestui fenomen. În absenţa 
corupției funcţionarilor de stat, principalele mecanisme directocratice 
- transferarea ilicită a fondurilor şi a resurselor în domeniul privat, 


susţinerea artificială a sectorului de stat neproductiv — s-ar bloca în 

scurtă vreme. Consecința economică a tuturor acestora a fost în 1993, 
fireşte, o inflaţie de peste 300%, un mare deficit bugetar şi 
astronomicul blocaj financiar de peste 4.000 miliarde lei. Trebuie 
observat că aceste „neajunsuri“ nu se datorează inerentelor probleme 
puse de tranziţia spre capitalism, aşa cum se susţine de către 
oficialități (cu care Darski tinde să fie de acord), ci sînt produsul 
stopării tranziţiei în faza directocrată, ceea ce transformă amintitele 
neajunsuri din incidente de parcurs în caracteristici de sistem. 

Cred că am arătat de ce sistemul actual din România nu mi se 
pare nici capitalist in nuce, nici tinzînd de la sine către acest sistem. 
Mai mult, susţin că acest sistem, în pofida triumfului pur politic de 
moment, nu oferă cîtuşi de puţin garanţia solidităţii şi a stabilităţii. 


5. Opoziția structurală dintre economia privată şi cea de stat pe 
care directocraţia se străduieşte să le ţină laolaltă sub o autoritate 
unitară, spre a beneficia de avantajele ambelor, conferă caracterul 
contradictoriu, ambivalent al politicilor adoptate, de unde provine o 
slăbiciune inerentă a regimului actual. 

Spre exemplu, directocraţia va promova, pe de-o parte, 
naționalismul economic şi politic. O integrare solidă şi reală în 
structurile europene ar duce la dispariţia acestei clase. Într-adevăr, 
integrarea ar duce la absorbţia economiei româneşti în sistemul pieţei 
libere europene, la o predominanţă a capitalului privat, la 
generalizarea unor metode de management economic capitaliste, 
ostile principiilor directocratice. Totuşi, o anumită deschidere către 
exterior, şi în special către capitalul străin, este inevitabilă — şi aceasta, 
mi se pare, din două motive principale. Mai întîi, marele deficit 
bugetar pe care se bazează economia directocratică presupune 
recursul la surse de finanțare externe. Apoi, sectorul privat al 
economiei directocratice nu se poate dezvolta corespunzător şi 
produce venit fără o colaborare sensibilă a capitalului străin. 
Consecința este că economia directocrată este dependentă în mod 

cronic şi structural de ajutorul financiar occidental, în timp ce 
directocraţia practică discursul naţionalist, ostil Occidentului. 
Ipocrizia şi dublul limbaj devin vicii obligatorii ale regimului 
directocratic, ceea ce nu poate conduce decît la prăbuşirea 
credibilităţii internaţionale a ţării, în pofida tuturor eforturilor 
contrare. 


6. Dominația directocraţiei se loveşte în consecinţă de mari 
dificultăţi: cea dintii este că, funcţionînd inflaţionist şi producînd 
blocaje financiare, ea nu reuşeşte să asigure o economie prosperă. Mai 
mult, în absenţa unor masive credite externe, pe care nu va fi niciodată 
în stare să le ramburseze, economia directocrată se năruie. Aceasta 
impune, în plus, o orientare insuportabilă pentru versantul naţionalist 
al directocraţiei, de unde conflicte interne în sînul guvernanţilor. 
Apoi, accentul pus pe solidaritatea de clasă, de clan conduce treptat la 
scăderea calitativă a competenţei managerilor şi în general a 
politicienilor, care tind să acumuleze erori. Corupţia structurală şi 
aspectul de lume interlopă legalizată pe care adesea îl ia dominaţia 
directocraţiei o fac tot mai antipatizată şi lipsită de o legitimizare 
morală. 

Cred, aşadar, că J. Darski nu are dreptate în analiza sa. 
„Tranziţia“ în România (dar nu numai aici) nu a condus la un embrion 
de capitalism produs de „post-comunişti“ şi de „centrişti“, ci la 
dominaţia „directocraţiei“, dezvoltată din fostul sector „negru“ al 
economiei socialiste. Darski a observat unele caracteristici mafiote ale 
regimurilor din Europa de Est, dar, după opinia mea, el nu a apreciat 
corect semnificaţia acestor practici, tinzînd să le vadă mai curînd ca pe 
nişte „accidente de parcurs“. Foştii comunişti nu s-au convertit la 
capitalism, ci şi-au legalizat mai vechile procedee şi activități. Ei nu au 
schimbat puterea politică pe cea economică, ci au adaptat 
suprastructura politică democratică la o putere economică pe care au 
avut-o întotdeauna. Anticomuniştii, în măsura în care ei doresc un 

regim capitalist şi o societate deschisă, sînt justificaţi să se opună 
acestui regim şi aceasta nu doar din considerente morale. 
Directocraţia nu anunţă capitalismul, pe care nici nu-l doreşte, nici 
nu-l poate realiza. Ea tinde să edifice o economie şi chiar o societate 
diferite structural nu doar de socialism, dar şi de capitalism. Este o 
economie profund parazitară, creatoare de inflaţie şi blocaje, plină de 
confuzii şi de conflicte acute, incapabilă să asigure prosperitatea unei 
naţiuni. Şi cum ar putea fi altfel? Directocraţia este mutantul vechii 
lumi interlope, mutant ce, în condiții ecologic avantajoase, a proliferat 
nestăvilit. 

Dominația directocratică este sortită, mai devreme sau mai 
tîrziu, eşecului. Singura întrebare cu adevărat gravă este dacă 
exitus-ul directocraţiei se va înfăptui paşnic, pe cale democratică, sau 
prin violenţe şi forme convulsive de agonie. Oricum ar fi însă, 
resemnarea stoică implicată de teoria lui Jozef Darski mi se pare nu 
doar inacceptabilă moral, dar şi, pragmatic vorbind, iraţională. 


„22“, nr. 7, 16 februarie 1994 

Directocraţia remaniază guvernul 


1. Recenta remaniere guvernamentală, modul neaşteptat şi în 
acelaşi timp „pe furiş“ în care ea a fost efectuată au ocazionat în 
ultimul timp numeroase speculaţii. Dincolo însă de explicaţiile de 
primă instanţă ale celor întîmplate, aş dori să arăt mai jos că 
evenimentele pot căpăta un sens mai complet şi mai temeinic în 
lumina ipotezei pe care o formulam în articolul „Comuniştii — 
constructori ai capitalismului?“. Susţineam acolo că societatea 
românească — dar şi alte societăţi post-comuniste — nu se află angajate 
cu adevărat în direcţia edificării unei economii şi a unei lumi autentic 
capitaliste — fie şi una în care foştii comuniști să fi devenit prosperi 
oameni de afaceri, în sensul occidental al cuvîntului. După părerea 
mea, asistăm la instalarea sistematică a unei societăți diferite atît de 
cea comunistă, cît şi de cea capitalistă, pe care am numit-o 
„directocratică“, unde puterea reală este deţinută de birocraţia marilor 
întreprinderi de stat, ce este, totodată, patroană în firme private şi 
părtaşă la administrarea statului. Esenţa directocraţiei stă în 
constituirea şi în stabilizarea unui trinom (ori triunghi) relațional 
ferm: o voită asociere şi indistincţie între proprietatea publică şi un 
sector important al proprietăţii particulare şi, pe de altă parte, se 
realizează asigurarea protecţiei statului prin intermediul cointeresării 
unor funcţionari publici. 

Tot în articolul amintit puneam în relief două trăsături 
fundamentale ale directocraţiei: 1) ambivalenţa sau ambiguitatea, 
legate, desigur, de dubla sa definiţie economică: pe de-o parte stă 
interesul său în sectorul public de unde se obţin resursele, pe de alta 
se remarcă importanţa pe care ea o acordă sectorului privat, de unde 
se obțin veniturile. 2) Directocraţia este urmaşa directă a vechii 
societăți economice „negre“, purtătoarea economiei paralele din epoca 

socialismului planificat, ieșită după decembrie 1989 din ilegalitate şi 
atirmată, între timp, drept clasă dominantă şi forță conducătoare în 
stat. (lată de ce evenimentele din decembrie 1989 reprezintă cu 
adevărat o revoluție, şi chiar în sens clasic: o clasă — directocraţia — 
dezvoltată în interiorul sistemului comunist pe care îl susținea 
economic, dar unde ea se află într-o situaţie de subordonare — a pus 
mina pe putere cu ajutorul maselor şi a transformat în profitul ei 
structura statului. Că această revoluţie a dezavantajat pe alţii şi chiar 
a sfidat adesea simțul dreptăţii este adevărat, dar faptul în sine al 


existenţei unei revoluţii nu cred că trebuie contestat.) 


2. Aşa stînd lucrurile, să vedem în ce constă „stilul“ politic al 
directocraţiei şi în ce măsură acesta se poate regăsi, în particular, în 
împrejurările asociate ultimei remanieri guvernamentale. 

Din acest punct de vedere, să observăm că remanierea s-a făcut: 
a) neaşteptat; b) pe furiş (duminica); c) nu a mulţumit complet pe 
aliaţii PDSR (PUNR, PRM, PSM), dar le-a oferit totuşi unele satisfacţii 
(înlocuirea generalului Spiroiu); d) ca şi remanierea trecută, şi aceasta 
s-a sustras controlului Parlamentului, deoarece noii miniştri nu au fost 
audiaţi de comisiile de specialitate ale Camerelor şi nici nu există cel 
mai mic indiciu că s-ar avea în vedere o astfel de audiere sau 
confirmare. 

Se vede imediat că punctul c) e o consecinţă a profundei 
ambivalenţe ce caracterizează directocraţia. Aceasta este mereu 
obligată să utilizeze deopotrivă „reformiști“ şi „conservatori“, 
deoarece interesele sale fundamentale sînt duble: proprietatea de stat, 
caracteristică socialismului, dar şi proprietatea privată. Or, nu se poate 
îngădui nici unora, nici celorlalţi să încline prea mult balanţa în 
favoarea lor. De aceea, o măsură reformatoare, cum ar fi cea a 
instalării unor miniştri civili la Apărare şi la Interne, trebuie imediat 

Spiroiu tocmai într-un moment cînd el a fost vehement atacat şi 
insultat în presa PRM este de natură a da oarecare satisfacţie 
conservatorilor şi naţionaliştilor, al căror acces direct la guvernare 
tocmai fusese contramandat. Stă în natura însăşi a directocraţiei ca ea 
să guverneze oscilant, exprimîndu-şi funciara ambivalenţă prin balans 
acrobatic şi compensarea propriilor sale acţiuni dintr-un anumit 
moment prin contraacţiuni. Ceea ce pentru unii apare ca lipsă de 
voinţă politică este, în fapt, un anumit tip, foarte caracteristic, de 
fermă voinţă politică, dirijată însă nu înspre suprimarea, ci înspre 
susţinerea ambiguităţii sale de esenţă. 

În particular, este momentul să-mi exprim scepticismul cu 
privire la succesul încheierii unei coaliţii PDSR-Opoziţie, coaliţie la 
care, periodic, se face aluzie: scopul actualei guvernări nu este decît 
acela de a cîştiga timp şi de a se folosi de celelalte forţe politice în chip 
alternativ, spre a-şi consolida propria poziţie. S-ar putea spune că o 
asemenea politică riscă să îngreuneze extrem de serios procesul 
legislativ: fără o majoritate clară şi stabilă, un guvern n-ar trebui să 
aibă capacitatea de fructificare a proiectelor şi ideilor sale. Întrebarea 
este dacă directocraţia este mai în profit promovînd legi, ori dacă nu 
cumva, dimpotrivă, o anumită „anemie legislativă“ nu-i oferă tocmai 
„nişa ecologică“ şi „solul germinativ“ predilecte. 


3. Spre a înţelege acum felul obscur în care s-a produs 
remanierea — vezi punctele a), b), d) — trebuie să invocăm originea 
directocraţiei: ea s-a constituit, spuneam, ca o lume ilegală, iar 
practicile sale esenţiale se desfăşurau dacă nu întotdeauna împotriva 
legii, cel puțin alături de ea. Dar şi după ce a luat puterea, directocraţia 
s-a văzut obligată să continue să păstreze o mulţime de aspecte ale 
activităţii sale în afara controlului legii — şi în general al controlului 
opiniei publice. Aceasta deoarece numai în acest fel transferul 


fundamental al resurselor din sectorul public în acea parte a sectorului 

privat deținută de directocraţie se poate înfăptui fără mari riscuri. 

Or, dacă miniştrii ar fi fost întîi desemnaţi, apoi, după cîteva 
zile, numiţi de preşedinte şi imediat supuşi confirmării Camerelor, 
remanierea ar fi căpătat caracterul unui act de drept, controlabil de 
legi şi proceduri legale şi dominat de raporturi obiective între 
persoane, posturi şi capacităţi. Procedura ar fi creat precedent şi ar fi 
putut fi aplicată, cu modificările de rigoare, şi în cazul altor numiri, la 
alte niveluri (de exemplu, în sistemul bancar sau la FPS şi FPP), iar 
cerința unui control public şi al luării în discuţie a raporturilor şi 
datelor obiective ar fi făcut treptat, cum se spune, „pată de ulei“. Dar, 
în acest fel, directocraţia ar fi riscat să se confrunte cu proceduri legale 
tot mai articulate şi mai dezvoltate ce, la un moment dat, ar fi pus în 
pericol trinomul fundamental pe care se bizuie existenţa şi dominaţia 
ei. 


4. De tapt, esenţial în practicile directocrate mi se pare rolul 
exorbitant deținut de „relaţii“ în detrimentul „raporturilor“. 
„Relaţiile“ sînt „calde“: ele angajează oameni bine individualizaţi în 
tranzacţii de interese. Contează foarte mult cine sînt partenerii, care 
este familia lor şi care sînt toate celelalte date personale. „Relaţiile“ 
sînt concrete: corespondentul lor comercial este trocul, schimbul în 
natură. „Raporturile“, dimpotrivă, sînt „reci“ şi abstracte: importă 
numai datele obiective, măsurabile întrucîtva. Analogia, de data 
aceasta, este dată de schimburile monetare. „Raporturile“ pot fi bine 
reglementate de proceduri legale, tocmai: datorită caracterului lor 
abstract, general şi cuantificabil, şi funcţionează normal, la lumina 
zilei. Dimpotrivă, „relaţiile“ sînt oculte, disimulate, fiindcă nu pornesc 
de la elemente obiective, măsurabile cu ajutorul unui etalon general, ci 
au drept sursă aprecieri personale, subiective, complexe personale 
inanalizabile, interese private sau de familie necuantificabile. Or, să 


insistăm, trinomul directocratic se constituie tocmai din jocul 

„relaţiilor“, şi nu din cel al „raporturilor“: directorii de întreprinderi, 
anumiţi patroni şi anumiţi înalţi funcţionari publici nu sînt neapărat 
aceleaşi persoane: de obicei, asocierea celor trei poli se face tocmai în 
baza „relaţiilor“: familie, rude, prieteni, legături bazate pe interes 
mutual personalizat („serveşte-mă ca să te servesc“). Oamenii 
respectivi nu conlucrează conform unei etalonări abstracte şi univoce, 
de exemplu eficienţa economică sau politică, ci răspunzînd unui 
complex greu de analizat în termeni cuantificabili: susţinerea 


patronului, servicii reciproce, afirmarea socială etc. 


5. Cele de mai sus conduc la o remarcă ce mi se pare importantă, 
privitoare la atitudinea directocraţiei faţă de lege. Atîta vreme cît 
reprezenta o clasă subordonată, chiar exploatată, în statul comunist, 
desigur că ea tindea să fie ostilă legii. Sistemul „relaţiilor“ — aşa cum 
l-am descris — se opunea, pe de altă parte, şi aşa-ziselor raporturi 
„principiale“ sau „tovărăşeşti“ ori diferitelor coduri ale „eticii şi 
echităţii socialiste“ pe care ideologia oficială căuta să le impună. 
Acum, cînd deţine puterea, această ostilitate funciară s-a menţinut, 
deoarece tocmai un bun şi bine dezvoltat sistem legislativ, 
fundamentat pe principii contractuale ferme, îi poate leza interesele. 
Soluţia este ca sistemul legislativ să nu fie nici bun (în sens de eficace), 
nici bine dezvoltat. Nu întîmplător Constituţia noastră are lacune 
importante, ce permit interpretări contradictorii, proiectele de legi sînt 
votate cu o extremă dificultate, ce nu poate fi explicată adesea decît 
printr-o voinţă de tergiversare, şi iarăşi, nu întîmplător se evită 
anumite proceduri de control, de legitimizare obiectivă, de 
„transformare a relaţiei în raport“, cum este şi cea a numirii unor 
miniștri. Se alunecă în acest fel spre o dictatură? Ar fi, poate, o 
exagerare să se afirme aşa ceva. N-ar fi însă deloc o exagerare să se 
susţină că un sistem legislativ „subdezvoltat“ (la care se adaugă o 


magistratură lipsită în general de conştiinţa demnităţii funcţiei sale) 

reprezintă o modalitate eficace de a asigura preponderanţa „relaţiilor“ 
asupra „raporturilor“. Sau de a consolida victoria mai veche a 
directocraţiei asupra comunismului, ajutînd-o acum să evite cît mai 
mult timp, deopotrivă, o evoluţie capitalistă şi un sistem de control 
parlamentar şi juridic eficace şi bazat pe reguli explicite. Or, atita timp 
cît societatea românească nu va ieși din era „relaţiilor“ în favoarea 
„raporturilor“, orice pretenţie de a se îndrepta înspre o societate de tip 
capitalist şi occidental va fi clădită pe cea mai desăvirşită iluzie. 


„22“, nr. 11, 16 martie 1994 

Miracolul 


Ceea ce mă uluieşte de multe ori nu sînt diferitele înfrîngeri şi 
reculuri ale spiritului liberal şi tolerant, ci succesivele şi importantele 
sale victorii de-a lungul timpului. Căci nimic nu mi se pare mai 
improbabil, mai paradoxal, mai irațional ori mai neaşteptat decit fie şi 
cel mai modest cîştig al acestui spirit asupra tribalismului, 
colectivismului sau conformismului de masă. 

Într-adevăr, să-ţi iubeşti penaţii, familia, neamul, ţara e firesc şi 
la îndemîna orișicui. (Ceea ce nu înseamnă că ar fi rău să o faci.) De 
aceea, cel ce predică necesitatea apărării altarelor domestice sau a 
cimitirelor din vatra satului strămoşesc se face imediat și fără 
dificultăţi ascultat şi urmat. Socrate observa că a-i vorbi de bine pe 
atenieni înaintea atenienilor şi pe spartani înaintea spartanilor nu cere 
decît abilităţile unui retor mediocru, deşi publicul se simte pe dată 
transportat în Insulele Fericiţilor, oricît de mari şi grosolane ar fi 
minciunile ce i s-ar debita. Problema grea este să-i lauzi pe spartani 
înaintea atenienilor sau invers şi să scapi cu viaţă, ba chiar să strîngi şi 
adepţi. Să convingi pe cineva că zeul lui e cel mai puternic, cerul 
patriei sale cel mai albastru, fetele din cantonul său cele mai frumoase, 
copiii lui cei mai dotați e totuna cu a lopăta entuziast în direcţia 
curentului şi cu un vînt bun în spate. lar unii, culmea, se mai şi 
grozăvesc cu viteza ce au dobîndit! 

A-i urî pe străini, pe cei diferiţi, a-i considera sub-oameni pe cei 
ce nu sînt aidoma ţie, a dori să-i striveşti ca pe viermi sau să-i înlături 
ca pe putregai e firesc, e familiar şi în ordinea lucrurilor. Nu cere nici 
măcar coeficient intelectual major, şcolaritate încheiată, aptitudini de 
olimpidă. De ura pentru celălalt sînt capabili — vorba lui lisus — „şi 


păgînii“. lar „păgîni“ tindem, fără efort, fără zbatere, urmînd panta 

naturii, să fim cu toţii, indiferent de confesiune. Curios şi neobişnuit în 
schimb este ca cineva, precum autorul Deuteronomului, să ceară ca 
străinii — „minoritarii“, am spune azi — să fie nu doar cruţaţi, dar şi 
bine trataţi. Mai mult, el are pretenţia ca, atunci cînd se odihnește 
stăpînul — în fiecare a şaptea zi — „să răsufle şi sluga, şi boul, şi asinul, 
şi măgarul“. Şi încă mai mult: asemenea idei absolut împotriva naturii 
au prins, nu au rămas închise în mintea excentrică unde s-au născut, 
cum ar fi fost normal, ci s-au difuzat, au fost reluate şi chiar au urnit 
din loc lumea. 

Cînd unul iese din rînd, plesneşte-l! — iată porunca firii şi orice 
căprar e bun la aşa ceva. Cînd gărzile roşii ale lui Mao taie degetele 
pianiştilor, cînd fundamentaliştii, în Bosnia sau la Hebron, îşi descarcă 
mitralierele în mulţime, ei procedează întocmai ca orice prădător care 
îşi sfîşie adversarul: nimic mai previzibil şi mai elementar. Dar faptul 
că pianele obţin şi ele, fie şi din cînd în cînd, biruinţa lor asupra 
mitralierelor este o stranie şi neaşteptată minune. Dreyfus închis pe 
viaţă la ocnă - firesc. Dreyfus achitat după un lung, şi mare scandal — 
paradox mai mare nu se poate imagina. 

Naționalismul, tribalismul, fundamentalismul etc. au de partea 
lor îmbrăţişarea generoasă a mamei-natură, căldura instinctuală a 
devenirii spontane. Modelele lor — regruparea şi războiul speciilor — 
ne asaltează de pretutindeni, în temeiul apartenenţei noastre la 
biologic. Bizar, extraordinar este însă că se găsesc destui inşi pentru 
care biologicul are drepturi limitate. Pentru aceștia, spre pildă, 
asemănarea dintre ființa omenească şi copac se opreşte la verticalitate 
şi deci ei nu cred că omul are rădăcini precum copacul ca să stea 
locului printre congeneri, răbdînd tăcut orice viscol. lar atunci - cum 
stă scris — cînd pînă şi „vulpile au vizuinile lor, iar păsările au 
cuiburi“, nemaipomenit este că a fost urmat, chiar pentru un scurt 


răstimp, Fiul Omului, ce nu doar e lipsit de vizuină şi cuib, dar chiar 

„nu are unde-şi pune capul“. 

Aparține conformismului universal faptul că fiarele se sfişie 
unele pe altele şi îngerii cîntă tot timpul imnuri de slavă Creatorului. 
Dar împrejurarea că se încăpăţinează să existe şi inşi anapoda ce, 
refuzînd ispita bestială dar şi pe cea angelică, încearcă inconfortul 
libertăţii — ţine de răspărul firii şi de miracol, făcînd preţul şi gloria 
acestei lumi. 


„22%, nr. 9, 2 martie 1994 

Satisfacţie nejustificată 


În martie 1994 au fost publicate două sondaje de opinie, primul 
realizat de IRSOP şi comandat de Fundaţia Română pentru 
Democraţie (condusă de Emil Constantinescu), celălalt realizat de 
IMAS şi comandat de Fundaţia Soros. Rezultatele lor, foarte 
asemănătoare, acolo unde, bineînţeles, şi întrebările au coincis, au 
produs în general plăcere în tabăra Opoziţiei. Mai mult, Ion Cristoiu a 
profitat de dreptul de utilizare a sondajului IRSOP cu o zi înaintea 
concurenţilor, spre a lansa noua formulă a „Tineretului liber“, 
anunţînd, în acelaşi timp, în editorialul său din „Evenimentul zilei“, 
faptul că Ion Iliescu a cedat locul întîi în favoarea mai vechiului său 
rival, Emil Constantinescu. 

Satisfacţia celor din Opoziţie provine, desigur, din faptul că, 
dacă ar avea loc acum alegeri prezidenţiale în aceeaşi formulă ca în 
1992, Emil Constantinescu ar obţine 37%, Ion Iliescu 27%, iar Gh. 
Funar 10% (IRSOP). De asemenea, dacă ar avea loc acum alegeri 
parlamentare, CDR ar obţine 30% (33% după IMAS), PDSR 23% (24%), 
PD 9% (10%), PUNR 7% (6%), PRM 5% (5%), PSM 3%(5%) etc. În 
ansamblu, o coaliţie CDR-UDMR-PD ar înregistra 45% după IRSOP şi 
52% după IMAS din voturile electoratului, contra 44%, respectiv 46%, 
obţinute de actuala coaliţie majoritară. 

În fapt, mi se pare că sînt puţine motive de satisfacţie din partea 
Opoziţiei şi mai cu seamă a Convenţiei Democratice, iar cei care au 
început să numere zilele preşedintelui Iliescu sau a guvernării PDSR 
în baza datelor IRSOP-IMAS se află în plină eroare. Dar, spre a vedea 
mai bine cum stau lucrurile, să examinăm şi alte rezultate ale acestor 
două sondaje de opinie. 

Aflăm astfel că 57% din electorat crede că în România lucrurile 
merg într-o direcţie greşită, faţă de numai 29% care vede ţara 

îndreptîndu-se într-o direcţie bună (IMAS). Ne putem întreba însă 
care este sensul acestui masiv „vot de cenzură“: oare direcţia este 
„greşită“ fiindcă s-a mers prea puțin ori prea mult pe calea reformei — 
sau, altfel spus, românii doresc mai degrabă capitalismul sau 
revenirea la socialismul „real“? Răspunsul îl aflăm constatînd că 67% 
dintre români doresc ca „privatizarea să se facă rapid şi să scadă cît 
mai repede rolul statului în economie“, contra a numai 31% care 
optează pentru o privatizarea lentă şi pentru menţinerea rolului 
statului în economie (IMAS). Cu alte cuvinte, marea majoritate a 
românilor consideră că direcţia „justă“ în care ar trebui mers nu este 
socialismul, ci capitalismul, şi aceasta cu cît mai repede, cu atît mai 
bine. Or, atît PDSR cît şi aliaţii săi de pînă acum, dar şi guvernarea 
Văcăroiu, s-au caracterizat prin tergiversarea privatizării şi a reformei, 
în timp ce Opoziția a susţinut o reformă şi o privatizare rapide. De 
asemenea, guvernul obţine aprecieri extrem de negative la numeroase 
capitole, precum corupţie, criminalitate, nivel de trai, salarii, industrie 
etc. În consecinţă, ne-am aştepta ca, în momentul exprimării intenţiilor 
de vot, raportul Putere-Opoziţie să nu fie atît de echilibrat, marcînd 
numai un foarte uşor avantaj pentru Opoziţie, ci mult mai favorabil 
acesteia din urmă. Dacă aproape de două ori mai mulţi sînt oamenii ce 
cred în virtuţiile privatizării rapide decît sînt cei care cred în 
privatizarea lentă şi în rolul dominant al statului, de ce nu regăsim, fie 
şi cu aproximaţie, acelaşi raport între voturile prezumtive obţinute de 
Opoziţie şi Putere? De ce între acestea două raportul nu se apropie, să 
zicem, de 60-30% şi este doar 46-45%? 

Or, faptul că nu regăsim nici pe departe raportul respectiv nu se 
poate explica, după părerea mea, decît prin prestaţia nesatisfăcătoare 
în ansamblu din ultimii doi ani a Opoziţiei şi mai ales a CDR. Fără a 
intra în detalii, cred că trei au fost defectele esenţiale ale acţiunii 
acestei coaliţii: 

a. Capacitatea redusă de a se identifica pe sine, în ochii 
electoratului, cu promotoarea hotărită a reformei rapide şi eficiente şi 


159 


de a face ca PDSR şi guvernul Văcăroiu să fie identificaţi cu promotorii 
reformei lente şi ineficiente. O bună dovadă pentru cele spuse o 
constituie şi faptul că din sondajul IMAS mai rezultă şi că 59% din 
electorat crede că guvernul este mai curînd pentru privatizare, faţă de 
numai 41% care consideră guvernul mai degrabă ostil privatizării. 
Altfel spus, deşi privatizarea rapidă este dorită de multă lume, o parte 
dintre oamenii respectivi nu-şi dau seama de reticenţele guvernului în 
privinţa privatizării, căzînd pradă demagogiei acestuia, iar Opoziția 
face prea puţin pentru a le schimba opiniile. Aş vorbi, din acest punct 
de vedere, despre viciul propagandistic al CDR. 

b. Inconsistenţa şi divizarea aparent iremediabilă a mişcării 
liberale ~ promotoarea de principiu a privatizării rapide şi a 
diminuării masive a rolului statului —, ce obţine abia (incluzînd şi 
PAC) 10% după IRSOP şi 13% după IMAS. Avem de-a face aici cu un 
viciu organizatoric. 

c. Scorul neaşteptat de slab al CDR în raport cu aşteptările (cu 
corolarul unui scor neașteptat de bun, după doi ani de guvernare, al 
PDSR) poate fi, desigur, asociat şi altor cauze: lipsa unor personalități 
suficient de credibile (prin contrast, sondajele arată popularitatea 
neobişnuit de bună a d-lui Adrian Năstase), activitate parlamentară 
nu 0 dată inconsistentă (Parlamentul este cea mai impopulară 
instituţie după IMAS), marile probleme din administraţia locală a 
oraşelor cu primari CDR precum Bucureştiul — ceea ce s-ar putea numi 
„efectul Crin Halaicu”. Acesta este ceea ce numesc viciul de prestație 
politică. 

Prin urmare, datele oferite de aceste două sondaje sugerează că, 
în cazul unor alegeri parlamentare anticipate, ce ar urma, desigur, și 
unei campanii electorale susținute, PDSR ar avea toate şansele să 
recupereze micul handicap pe care îl are în prezent şi să obţină chiar 
un scor mai bun decît la ultimele alegeri (27%). (Să nu uităm că şi în 
1992 CDR conducea în sondaje cu trei luni înainte de alegeri, avînd 
30-33%.) Iar la alegerile prezidenţiale, Ion Iliescu va cîştiga, probabil, 

la al doilea tur de scrutin, dacă la voturile sale se vor adăuga cele 
acordate lui Gh. Funar. 

După doi ani de reformă ratată şi de mari greutăţi economice, 
un nou succes al guvernamentalilor poate părea uimitor. Şi totuşi, 
avînd în vedere cele de mai sus, el nu este foarte neaşteptat. Mulţi 
oameni, deşi supăraţi pe drept cuvînt pe guvern şi conştienţi de marile 
insuficiențe ale guvernării PDSR şi ale preşedintelui Iliescu, observă 
de asemenea marile defecte ale Opoziţiei şi, făcînd suma, tind să 
prefere un rău cunoscut unui rău necunoscut. Sau, pur şi simplu, ei nu 
îşi dau seama în ce fel dorinţele lor ar putea fi realizate de o guvernare 
a Opoziţiei. Pe scurt, cele două sondaje de opinie arată un lucru grav, 
pe care destui preferă să-l ignore ori să-l nege pur şi simplu: mergînd 
în felul de pînă acum, Opoziția va pierde, şi din vina ei, viitoarele 
alegeri la fel cum le-a pierdut şi pe cele de pînă acum, şi aceasta în 
pofida faptului că majoritatea populaţiei favorizează o reformă 
rapidă. 

Departe de a fi încurajatoare, rezultatele congruente ale celor 
două sondaje ar trebui să reprezinte, pentru Opoziţie, un dur 
avertisment. 


„22“ nr. 13, 30 martie 1994 

Casa fără cer 


Ocazia ţinerii Forumului Crans Montana la Bucureşti a relansat 
discuţia asupra valorii „Casei Poporului“, rebotezată acum „Palatul 
Parlamentului“. Fireşte, presa naționalistă s-a grăbit să exulte şi să 
laude megaedificiul din toate puterile, fără să-şi disimuleze 
entuziasmul pentru ctitor. 

Mai grav mi se pare însă că destui oameni ce nu sînt neapărat 
admiratori ai defunctului tiran tind, încet-încet, să „înghită“ 
monumentul, consimţind să creadă că, la urma-urmelor, el „nu e chiar 
atît de oribil“, că are totuşi o „valoare“. Alţii amintesc că e o „creaţie a 
întregii naţiuni“, realizată cu prețul unui „mare efort naţional“, cum 
spune broşura distribuită participanţilor la Forum, că se află 
înmagazinată acolo o uriașă cantitate de muncă înalt calificată „numai 
a specialiştilor români“. Mulţi se simt impresionați de sălile placate cu 
marmură, ori de imensele candelabre, de nenumăratele coloane 
decorate, ori de mobilierul sculptat. În fine, nu puţini sînt cei care 
privesc cu coada ochiului la oaspeţii din străinătate, furîndu-le, cu o 
secretă plăcere, eventualele exclamaţii de uimire, dintre care unele, ca 
cele ale d-lui Carteron, preşedintele Fundaţiei Forum, seamănă cu 
veritabile exerciţii de adulare a guvernului român. Ei citesc admirativ 
în broşura amintită că edificiul dîmboviţean ocupă locul II în lume în 
privința suprafeţei construite, după Pentagon, şi locul III în privinţa 
volumului construit, situîndu-se astfel între piramida lui Quetzalcoatl 
şi cea a lui Kheops. Dar este această poziţie în „Cartea recordurilor“ 
un motiv de orgoliu naţional? 

Trei sînt însă erorile care se fac de obicei în elogiul „Casei 
Poporului“: 

Mai întîi, se confundă mărimea cu măreţia. Or, clădirea, deşi, 
fireşte, foarte mare, nu este numai complet lipsită de măreție, dar e 

de-a dreptul meschină. Mărimea ţine de cantitate, măreţia de 
proporţie, de echilibrul părţilor, de forma ansamblului. Din acest 
punct de vedere, a declara „Casa“ un monument „faraonic“ este o 
insultă, dar nu la adresa ei, ci la cea a piramidelor. Ele primesc măreție 
de la forma lor desăvîrşită, pe cîtă vreme „Casa“ seamănă cu un 
gigantic stăvilar înzorzonat, şi nu cu un monument. În zadar e 
imensitatea sălilor unde ostenești voind să le străbaţi, în zadar se 
înalţă stilpii enormi, arhitravele colosale; în lipsa bolților, a unei 
cupole care să-ţi poarte privirea spre înalt, plafoanele drepte sau abia 
uşor concave, din care atîrnă dizgraţios candelabrele, în chipul unor 
monstruoase mameloane, te sufocă şi fac spaţiul insuficient, 
irespirabil, asemănător celui subpămîntean al unei cripte. Marea 
dramă a acestor săli este că au numai tavan, dar nu şi cer, aidoma 
odăilor noastre de bloc „confort sporit“. Nu au românii atunci simţul 
monumentalului? Ba îl au, dar el nu trebuie căutat aici, ci, de pildă, la 
Dragomirna sau la Suceviţa. Acelea sînt mult mai scunde, dar au 
măreție, şi nu sînt foarte înalte, dar au altitudine. 

A doua mare confuzie este cea dintre efort şi creație. Nimeni nu 
contestă imensitatea muncii depuse, nimeni nu neagă calitatea 
meșterilor sau a inginerilor. Dar milioanele de tone de ciment nu 
înseamnă creaţie, aşa cum kilogramele unui trup nu înseamnă spirit. 
O suprafaţă arhitectonică nu devine o operă de artă doar fiindcă este 
bogat decorată, ci doar prin Justeţea şi sensul decorului. Ameţitorul 
eclectism stilistic, aşternut diluvian, fără logică şi sens, dă nu un decor, 
ci un fard ininteligent, fără spirit, rezultat al unui efort timp, mai 
prejos chiar decît o imitație francă şi fără pretenţii. „Aplicaţie 
creatoare“ din abundență, dar unde este creaţia? 

De aici derivă şi a treia confuzie, pe care, utilizînd o distincţie a 
lui Constantin Noica, am formula-o spunînd că cei ce laudă „Casa“ nu 
disting între bunuri și valori. Miliardele cheltuite, milioanele de metri 
cubi de ciment, cifrele cu multe zerouri ale metrilor pătraţi ai spaţiilor 
interioare indică doar că s-a produs un bun, ce poate fi utilizat în fel şi 

chip. Numai că o construcţie reprezentativă a unei ţări, adăpostindu-i 
Parlamentul, trebuie să fie şi altceva decît un bun foarte costisitor. Ea 
trebuie să fie o valoare, ceea ce înseamnă acces la eternitate şi altfel 
decît prin refuzul pur material de a se nărui prea curînd. Piramidele — 
pentru a reveni la ele — nu erau numai imense mase de piatră servind 
drept morminte; ele exprimau, prin forma lor, nestăvilita credinţă în 
posibilitatea sufletului de a birui moartea. Dar masa de piatră a 
„Casei“ nu exprimă decît ambiția vană a unui despot de a birui 
sufletele. 

Deşi nu este o valoare (cum poate exista valoare împotriva 
sufletului?), „Casa“ are o anumită valoare: ea stă acolo, proptită în 
deal, amenințătoare şi informă, ocupînd suprafaţa unui întreg cartier 
demolat, cu case frumoase, biserici, pomi, unde trăiau oameni. E o 
demonstraţie pe multe hectare a nesăbuinţei, a mărginirii, a lipsei de 
valori şi de suflet a tiraniei. 


„22%, nr. 17, 27 aprilie 1994 

Depinde... 


Se spune, mai în glumă mai în serios, că în Anglia e permis ceea 
ce nu este interzis, în Franţa e permis şi ceea ce e interzis, în timp ce în 
Rusia e interzis tocmai ceea ce e permis. Dar în România? 
Originalitatea noastră se afirmă aici imbatabil: cel mai adesea, la noi 
nu se prea ştie nici ce este interzis, nici ce nu este. Puzderie de legi, 
hotărîri de guvern, decrete ceaușiste sau revoluționare, ordonanţe şi 
reveniri la ordonanţe — toate creează o dezordine legislativă care face 
nu o dată ca limita dintre interzis şi admis, dintre legal şi ilegal să se 
şteargă. Pe aici nimic nu e nici cu totul permis, nici cu desăvirşire 
interzis, fiind, în chip mioritic, mai curînd deal-vale, ba se poate — ba 
nu se poate, în sfîrşit, e... „depinde“! Depinde de ce? 

Depinde mai întîi de cine eşti şi de cu cine ai de-a face. La noi 
legea nu e inflexibilă, universală, precum la cei cu mentalitate, 
chipurile, protestantă ori catolică. Aici legile sînt „stihii“ vii, 
organisme asemenea omului şi nu formule abstracte, reci, 
impersonale. Trăind într-un regn al organicului, ele se adaptează pe 
nerăsuflate la împrejurări, conform unui fel de principiu al 
compensaţiei: spre pildă, cei mari şi puternici, cei bogaţi în relaţii şi în 
bani au parte de o lege brusc timidă, feminizată, înfricoşată. Înaintea 
celor mici şi slabi, în schimb, legea devine bărbătoasă şi solemnă. 

„Depinde“ stă apoi după situaţiune şi împrejurări: în tradiţia 
noastră, legea fiind vie, ea refuză inexorabilul cu care e învestită în alte 
părţi. Important mi se pare de subliniat omenescul profund care, la 
noi, caracterizează fiinţa legilor: aceasta creşte şi scade aidoma omului 
şi împreună cu omul. (Depinde şi de care om...) 

Aşa stînd lucrurile şi fiind „ca omu'“, legea, la noi, are nevoie de 
sprijin; ei nu-i place să stea singură şi izolată într-o independenţă 
frigidă. Oamenii se bizuie la nevoie pe prieteni, cumnaţi, veri, fini, 
naşi şi alte rude, legile — pe instrucţiuni, circulare, regulamente de 
ordine internă, normative, dispoziţii de aplicare şi alte acte. Oamenii 
nu izbutesc nimic fără ajutorul familiei şi al amicilor; legile, la noi, nu 

au putere fără completările amicale ale normativelor. Pe alte 
meleaguri, domneşte o ordine ierarhică rigidă, am zice, aproape 
artificială: Constituţia are precedenţă asupra legilor obişnuite, acestea 
au precedenţă asupra hotăririlor de guvern şi aşa mai departe. lar 
scrisul, adică ceea ce este mort, îngheţat, artefactul, are, la ei, 
precedență asupra oralului. La noi, dimpotrivă, domină organicul, 
imediatitatea, viaţa în ce are ea spontan, ceea ce, în cazul în speţă, 
înseamnă telefonul şefului. (Cînd acesta este însoţit de răcnete, 
elementul spontan-vital este, desigur, intensificat.) Şi, în general, pe 
aici instrucţiunea bate hotărîrea de guvern, aceasta bate legea, iar 
Constituţia vine abia la urmă, bine bătută. Aţi văzut vreun funcţionar 
public, de la amploaiat la ministru, preocupat că nu ar respecta 
Constituţia, ca să nu mai vorbim despre convențiile internaţionale, 
străine ~ zic unii patrioţi - spiritului acestui popor? Legea, la noi, 
asemenea unui copac falnic, stă cu rădăcinile adînc înfipte în pămîntul 
udat de sîngele strămoşilor. Ca dovadă - legea fără „obiceiul 
pămîntului“ (ce se exprimă, tot mioritic, prin darurile generoase ale 
pămîntului — damigeană cu vin, mioară, orătanie etc.) n-are mare 
trecere. 

Cum stăm totuşi cu raportul dintre ceea ce e interzis şi ceea ce e 
permis? Ceea ce nu e explicit pus sub interdicţie legală e admis ori nu? 
In Vest, o uşă e ori închisă, ori deschisă. Da sau nu. Pe aici, cum 
observă C. Noica, noi îl avem nu doar pe „da“ sau „nu“, ca restul 
neamurilor, ci şi pe „ba“. De fapt, îl avem şi pe „deh“, pe „îhî“, pe 
„mda“ şi, „de bună seamă“, avem şi ridicarea din umeri, sughiţul, 
scărpinatul în creştet, pauza de masă prelungită, răspunsurile în doi 
peri şi două ore, toate menite să ne smulgă de sub odioasa tiranie 
aristotelică a logicii binare. Dar cel mai preţios conector logic al 
organicei noastre civilizaţii a statului de drept rămîne „depinde“. Şi 
un „depinde“ subcontextual, pronunţat scăzut, cu privirea dusă pe 
gînduri, însoţit de o căutătură complice, parodic-postmodernă. 
Depinde... 


„22%, nr. 20, 18 mai 1994 

Prestudenţii 


Drept reflex a numeroase frustrări, românilor le place adesea 
să-şi afle compensaţii. Tema uneia dintre cele mai caracteristice, foarte 
des reluată în ultimii patru ani şi îmbrăţişată indiscriminat atît de 
„Putere“ cît şi de „Opoziţie“, se referă la automăgulirea cu privire la 
învățămîntul românesc. Redusă la esenţa ei, atitudinea în cauză se 
exprimă prin următoarea frază: Deși sîntem săraci, în tranziție etc., 
avem totuși un învățămînt de înaltă valoare, competitiv pe plan 
internațional etc. Frază, după părerea mea, discutabilă - cum voi 
încerca să sugerez pe scurt şi restingîndu-mă doar la învățămîntul 
primar şi secundar. 

Mai întîi, însuşi felul cum acest tip de învăţămînt este denumit 
oficial, „învăţămînt preuniversitar“, mi se pare semnificativ: din clasa 
l şi pînă într-a XI-a, copilul este văzut ca un „prestudent“. Or, 
deoarece majoritatea elevilor nu vor ajunge niciodată studenţi — lucru 
firesc —, înseamnă că învățămîntul românesc, prin apelaţiunea cu care 
atit de emfatic se autogratifică, declară explicit că produce planificat 
rebuturi. Oricum, rezultă că ceea ce „prestudentul“ învaţă nu 
reprezintă o finalitate în sine - cultura generală, pe baza căreia el să 
poată eventual aborda o specializare, ci o simplă etapă în vederea unei 
performanţe: admiterea la universitate. Şi, cum „prestudenţii“ dintr-a 
I-a sau a VII-a nu ştiu de obicei unde „vor da“, şcoala se pretinde o 
„preuniversitate“ fără limite. De aici o enormă încărcătură de materie, 
o cu totul disproporţionată accentuare a cantitativului în dauna 
formării. De fapt, cred că cca 80% din cantitatea de cunoştinţe 
acumulată în asmenea circumstanţe se uită de îndată sau repede, ceea 
ce pune sub semnul întrebării însăşi utilitatea de a fi învăţat. În 
schimb, ceea ce nu se uită — știința de a învăţa, abilitatea de a înţelege 
și de a exprima stau într-un grav deficit, fiind neglijate. lată de ce atît 

de mulţi foşti „prestudenţi” vorbesc incorect, scriu inept, sînt 
incapabili să analizeze logic un text, sînt inculţi şi, în general, se află în 
completă neajutorare de îndată ce ies din specialitatea lor. 

Dar învățămîntul nostru nu este numai „preuniversitar“, ci şi 
„preolimpic“. Nu doar performanţa admiterii la facultate, ci şi 
performanţa pur tehnică, vidă de sens formativ temeinic, a 
olimpiadelor naționale şi mai ales internaționale constituie o 
preocupare a sa de căpetenie. Din acest punct de vedere, învățămîntul 
este inclus printre mijloacele de propagare a imaginii României, iar un 
succes de tip sportiv al cîtorva zeci de copii pare preferabil asigurării 
unui nivel cultural satisfăcător pentru milioane. Disproporţionata 
glorificare oficială a olimpicilor este, de aceea, extrem de păgubitoare: 
prin emulaţie şi exemplu, copiii dotați văd în premiile la olimpiade o 
potenţială realizare supremă a şcolarităţii lor, ceea ce riscă să-i 
metamorfozeze în stocuri vii de informaţii şi în unelte de rezolvat 
probleme-tip. Se scapă cu totul din vedere că aptitudinea cea mai de 
preţ a minţii omeneşti — creația — nu este cuantificabilă în limitele unui 
exercițiu competiţional. 

Obsedat de cantitativ şi de performanţă, nu este de mirare că 
învățămîntul românesc este adesea şi profund ipocrit. Un copil normal 
nu poate, în principiu, obţine ceea ce i se cere la un nivel acceptabil 
numai prin forţele sale şi ale şcolii. Părinţii sînt puşi şi ei în competiţie, 
iar lor li se adaugă o veritabilă industrie naţională a meditatorilor. 
Nivelul atît de coborit al salariilor din învăţămînt contribuie şi el la 
această situaţie: pentru a supravieţui, profesorii dau meditații; de 
aceea, interesul global al categoriei (excepţiile nu intră acum în 
discuţie) este ca lucrurile să continue ca şi pînă acum: materie multă şi 
indigestă, astfel încît copiii nu se pot bizui pe ei înşişi şi pe şcoală, iar 
părinţii, în disperare, apelează la meditatori plătiţi cu greu. 

Se vorbeşte mult despre reformă în învăţămînt. Dar dacă banii 
alocaţi de la buget sau sosiți de la Banca Mondială nu vor afecta natura 
finalităţii şcolii româneşti, va fi degeaba. Vom avea în continuare 

producţie masivă de „prestudenţi”“ şi „preolimpici“, vom avea fabrici 
de meditații; vom avea concursuri în loc de formaţie, memorizare în 
loc înţelegere, repetare în loc de analiză. Vom fi mai ales bogaţi în 
analfabeți cu şcolaritatea satisfăcută şi în semidocţi cu diplomă la 
dosar, gata să se fălească fără temei cu o mulţime de lucruri, dar 
îndeosebi cu faptul că învățămîntul românesc este printre cele mai 
bune din Univers. 


„22“, nr. 39, 28 septembrie 1994 


169 


CDR în criză 


În timpul evenimentelor din mai '68 de la Paris, o personalitate 
oficială a comis imprudenţa să-l califice pe Daniel Cohn-Bendit, 
liderul mişcărilor studenţeşti, drept „evreu german“. Imediat, străzile 
Parisului s-au umplut de demonstranți care scandau: „Toţi sîntem 
evrei germani!“. 

În 1990, Ion Iliescu s-a precipitat să-i numească pe 
demonstranţii din Piaţa Universităţii „golani“. Îndată, un mare număr 
de oameni, printre care artişti, scriitori, profesori de prestigiu, şi-au 
făcut un punct de onoare în a se declara „golani“, ceea ce l-a 
determinat pe Ion Iliescu să-şi ceară public scuze pentru termenul 
injurios folosit. 

Astăzi, pentru a nu ştiu cîta oară, C.V. Tudor, Adrian Păunescu 
etc. îi sfidează pe cei ce au îndrăznit să se împotrivească cîndva, în 
decembrie 1989, pe faţă patronului lor, Ceauşescu, mai adăugind și 
presupusa dezvăluire a unui complot al revoluţionarilor conduşi de 
Petre Roman menit să-l asasineze pe preşedintele Iliescu. Ca replică, 
mai multe organizaţii ale revoluţionarilor demonstrează în faţa 
Senatului sau a Parchetului General, cerînd ridicarea imunităţii 
parlamentare a celor vinovaţi de nenumărate ultragii și insulte. Şi ce 
se mai întîmplă? Se umplu străzile de lume, chemată de principalele 
partide ale Opoziţiei, să protesteze nu doar împotriva a doi sau trei 
calomniatori de serviciu, dar în general împotriva extremismului 
politic? Nu. Ce fac Alianţa Civică ori CDR? Sînt inerte. 

Pe 8 iunie, la Cluj, mai multe mii de persoane demonstrează în 
Piaţa Unirii împotriva intenţiilor primarului Funar de a deplasa 
statuia lui Matei Corvin pe motiv că s-ar afla situată pe un sit 
arheologic. Important: manifestaţia este organizată de Grupul pentru 
Dialog Interetnic, condus de Octavian Buracu, iar la miting participă 

şi vorbesc nu doar maghiari, ci şi români, precum Octavian Buracu 
sau Doina Cornea. Ce a făcut, totuşi, Opoziția? Le-a cerut cumva 
românilor din Cluj să demonstreze strigînd „Şi noi sîntem maghiari!“? 
Nici pomeneală. Le-a cerut măcar să protesteze alături de maghiari, 
aliaţii lor în CDR, împotriva unui primar nu doar abuziv şi şovin, dar 
patron al imensei escrocherii numite Caritas? Nu. Tăcere. 

Nu chiar tăcere. Mai sînt şi declaraţii de presă: a d-lui Coposu, 
dar cu privire la intenţiile PNŢCD de a reintroduce monarhia; ale d-lui 
Patriciu, dar privitoare la nevoia de a transforma CDR într-un partid, 
a d-lui Manolescu, privitoare la oportunitatea excluderii din CDR a 
organizaţiilor nepartidice, a d-lui Cunescu relativă la utilitatea ca 
fiecare partid să conducă pe rînd Convenţia. Puse împreună aceste 
declaraţii nu dovedesc decît existenţa unei nemăsurate lipse de unitate 
şi de solidaritate în interiorul CDR. Să ne mai mirăm atunci că cei ce 
nu ştiu să se solidarizeze între ei nu ştiu şi nu vor să-i solidarizeze şi 
pe alţii în numele unei cauze? 

Sau poate tocmai aceasta este problema? Opoziția, CDR în 
particular, pare să nu aibă o cauză, în schimb are o multitudine de 
scopuri, după partide şi lideri. Căci a face continuu declaraţii de 
anticomunism nu mai este astăzi o cauză (o face şi partidul de 
guvernămînt). 

Ce vrea, în definitiv, Opoziția, ce ar trebui să vrea? Fireşte, să 
ajungă la putere spre a realiza schimbarea de care guvernanţii nu sînt 
capabili. lată cauza. Or, accederea la putere se poate face pe două căi: 
fie printr-o coaliţie cu PDSR, fie cîştigînd viitoarele alegeri. 

Acum, dacă Opoziția ar opta pentru prima cale (pe care păruse 
un moment, la începutul anului, să o ia în considerare), ar trebui să fie 
gata la unele compromisuri cu partidul de guvernămînt. Printre 
acestea, cel privitor la forma de stat pare a fi decisiv: în schimbul 
renunţării la obsesiile monarhiste, CDR ar trebui să propună PDSR 
renunţarea la aliaţii săi - PUNR, PRM, PSM, PDAR. Merită acest 
compromis, pe care l-aş califica drept „istoric“? Unii, din cadrul 

Opoziţiei, ar zice cu siguranţă că merită, alţii, în schimb, ar prefera să 
nu răspundă. Această ultimă reacţie, plauzibilă mai ales din partea 
liderilor ţărănişti, mi se înfăţişează gravă: căci oricît de atrăgătoare ar 
părea refacerea monarhiei constituţionale în România, aceasta nu 
poate reprezenta decît un scop şi nu o cauză, altfel decît excluderea 
extremiştilor de la guvernare. lată ce mă face să fac afirmaţia că CDR 
nu are, cu adevărat, o cauză. 

Dar PDSR este capabil de un astfel de compromis? Pentru a 
decide, compromisul trebuie măcar formulat şi propus cu claritate, 
ceea ce nu s-a întîmplat pînă acum. Pe de altă parte, dacă CDR este 
într-adevăr promotoarea şi apărătoarea democraţiei în România, ea 
are datoria să se mobilizeze masiv împotriva extremismului şi să se 
solidarizeze prin toate mijloacele legale cu cei care îl denunţă. 
Principială şi intransigentă cu asupra de măsură în materie de scopuri, 
CDR este straniu de tolerantă în ceea ce priveşte devoţiunea faţă de 
cauză, 

Dar să presupunem că CDR vrea să ajungă la putere prin 
alegeri, fără compromisuri. Atunci, ea ar trebui să se comporte ca o 
formaţiune decisă să cîştige alegerile — ceea ce nu este deloc cazul. Cel 
mai puternic partid al ei, PNŢCD, continuă să fie unul al senectuţii, 
condus de oameni venerabili, dar încremeniţi în propria lor istorie şi 
suferinţă şi incapabili, s-ar părea, de înnoire, fie ea conceptuală ori de 
cadre. Dovadă şi declaraţia explozivă şi contraproductivă a PNŢCD 
cu privire la începerea procedurii de destituire a preşedintelui Iliescu. 
PL '93 practică un activism zgomotos şi impopular, PAC nu şi-a 
revenit încă după dezertarea Grupului Civic-Liberal, iar în rest... 
nimic! Ce activitate ecologică a desfăşurat PER în doi ani de la alegeri, 
prin ce se remarcă influenţa PSDR în sindicate? Iar dacă scorul acestor 
formaţiuni este nul, atunci ce rost au ele în Convenţie, în afara aceluia 
de a servi drept partide-satelit pentru un partener mult mai puternic — 
PNŢCD? Să spunem un adevăr ştiut de toată lumea, dar trecut sub 
tăcere cu pudoare: Opoziția română are doar două partide eficiente: 


172 


maghiarii şi feseniştii! 

În ambele alternative de preluare democratică a puterii, CDR 
trebuie să fie tare. În ambele ipoteze, confundînd scopurile cu cauza, 
incapabilă de solidaritate autentică şi de o acţiune pragmatică şi 
raţională, CDR îşi arată slăbiciunea, riscînd să fie dispreţuită de 
adversari şi desconsiderată de electorat. 

Sau cumva unii nu doresc să ajungă la putere, ci îşi închipuie că 
puterea va descinde asupră-le instantaneu, în urma unei catastrofe a 
actualului regim? Ei nu văd pesemne stabilizarea tot mai accentuată a 
guvernării, anemia sindicală, apatia sau dezinteresul politic ale 
majorităţii populaţiei, consimţămîntul tot mai vizibil al străinătăţii. Ei 
par să ignore că nici o revoluţie nu se întrevede la orizont, în schimb 
că restauraţia ce se bazează pe alianţa condusă acum de PDSR e plină 
de sănătate. 

Oricum, CDR se află cufundată într-o criză profundă. Şi aş dori 
mult să fie vorba numai despre o criză de creştere! 


„22“, nr. 24, 15 iunie 1994 

Impotrivirea la istorie 


Cam toată lumea este de acord că vremurile pe care le trăim sînt 
„istorice”. Dar dacă şi cum se poate scrie istoria lor, dar şi cea a 
perioadelor precedente — iată aspecte asupra cărora consensul dispare. 
Există chiar destule voci ce susţin diferite forme de agnosticism sau 
măcar de scepticism istoric, voci cărora, din păcate, prea rar li se 
răspunde. 

Există, mai întîi, ceea ce aş numi agnosticismul îndreptat 
împotriva istoriei recente. Se afirmă de către foarte mulţi că nu se 
poate scrie obiectiv şi imparţial decît istoria timpurilor de mult 
trecute; că dublul rol de actor şi de spectator caracteristic perioadelor 
trăite ar fi incompatibil cu faimosul dicton sine ira et studio; în fine că 
documentele esenţiale nu ies la lumină decît multă vreme după 
dispariţia emitenţilor lor. Obiecţiile mi se par neîntemeiate. De 
niciunde nu reiese că Tucidide, care a scris despre lucruri trăite de el 
însuşi, a fost un istoric mai rău decît Titus Livius, a cărui istorie se 
referă la perioade mult anterioare vieţii sale. În fapt, Tucidide este 
mult mai „istoric“ decît Titus Livius, Depărtarea de subiect aduce, ce-i 
drept, unele avantaje de perspectivă, dar privează de capacitatea 
plasării corecte în context. În anumite limite, calitatea de martor 
conferă forță şi adevăr relatării — desigur, dacă ea se cuplează cu 
utilizarea adecvată a instrumentelor şi a metodelor istoricului. Unele 
documente, într-adevăr, apar la lumină în timp, dar un număr mult 
mai mare dispar datorită trecerii aceluiaşi timp. Pe de altă parte, a 
studia numai evenimente vechi nu este deloc, în sine, o garanţie de 
obiectivitate. Un secol şi mai bine s-a scris în chip partizan, în Franţa, 
despre revoluţia franceză, din pricina intereselor şi a patimilor politice 
contemporane istoricilor. La noi, analiza rolului monarhiei 


constituţionale ori justa apreciere a rolului mareşalului Antonescu sînt 

adesea pretexte pentru înfruntări violente între Opoziţie şi 
guvernanţi. Dar chiar şi despre Gelu şi Menumorut cîţi pot scrie cu 
obiectivitate în România, ca şi în Ungaria? 

O altă formă, extrem de obişnuită, de scepticism — de fapt, chiar 
de agnosticism istoric — porneşte de la observaţia corectă că istoricii și 
teoriile istorice sînt adesea în contradicţie asupra aceloraşi mari 
chestiuni; de aici, ei deduc că istoria, mai nouă sau mai veche, este un 
veşnic proces de rescriere şi reinterpretare, de unde orice certitudine 
şi siguranţă lipsesc. Istoria nu ar fi, aşadar, o ştiinţă, ci o suită, fie şi 
agreabilă şi fascinantă, de opinii mai mult sau mai puţin probabile, ce 
trebuie, toate, privite cu scepticism și condescendenţă. 

Nu sînt de acord nici cu acest punct de vedere, deoarece el tinde 
să anuleze distincţia dintre fapt şi interpretare. Oricît de imprecisă ar 
fi limita dintre cele două, oricît de mult s-ar strecura fie şi în cel mai 
„obiectiv“ fapt un anumit procent de interpretare, distincţia ca atare 
dintre cele două nu poate fi anulată. Oricît de îndelungat s-ar putea 
discuta asupra naturii, cauzei şi urmărilor unei suferinţe, de pildă, 
faptul suferinţei rămîne indiscutabil şi esenţial. Cînd un om este lovit 
de o săgeată — se spune într-o parabolă budistă —, a afla numele, 
părinţii sau casta arcaşului nu e important; important este că omul 
trage să moară în urma rănii. Este fals că istoria e în întregime incertă. 
Prin jocul mărturiilor, al confruntării celor mai diverse documente, 
aplicînd diverse metode critice, foarte multe lucruri pot fi stabilite cu 
mare siguranţă. De ce exact au fost masacrați la un moment dat un 
mare număr de oameni rămîne subiect de discuţie şi de controversă, 
dar faptul că un număr de oameni au fost ucişi şi că alţii au ucis, o dată 
stabilit prin mărturii şi documente suficiente, nu mai poate fi pus la 
îndoială. Faptul crimei este cu adevărat important, iar el poate fi 
stabilit dincolo de controverse. Diferenţa dintre istoria adevărată şi 
ideologie tocmai aceasta este: istoria rescrie interpretări, în timp ce 
ideologia rescrie fapte. Dar a confunda istoria cu ideologia, cînd nu 
este o naivitate, e — mă tem — încă o specie de ideologie. 

Suspectez că nu o dată în spatele acestor forme de agnosticism 
stă o bine motivată teamă. Oameni, adesea sus-puşi, categorii, clase, 
dar chiar comunităţi întregi preferă ca „tribunalul istoriei” să-i judece 
peste una sau două sute de ani. Aceasta nu fiindcă ar miza pe 
obiectivitatea, chipurile, dată de distanţa în timp, ci pe inevitabila lor 
absenţă de la proces. Or, spre a fugi de o confruntare directă la 
judecată, nimic nu e mai elementar decît a-i discredita din timp pe 
judecători! 


„22“, nr. 30, 27 iulie 1994 

De import 


Inconsecvența oamenilor, socotite îndeobeşte ființe raţionale, 
este adesea uimitoare. Toată lumea pe la noi, dar şi pe aiurea, este de 
acord că automobilele, computerele, medicamentele etc. trebuie aduse 
din ţările care le-au inventat şi că se cuvine ca ele să fie folosite şi pe 
„acest pămînt“ în chipul cel mai firesc. De asemenea, nu s-a văzut încă 

ici un guvern care să respingă ideea de a importa din Occident cele 
mai perfecţionate tancuri şi avioane — dacă îşi îngăduie financiar s-o 
facă. Atunci însă cînd se pune problema importului unor constituţii 
democratice, a unor reglementări ce favorizează pe individ în contra 
statului şi pe minorităţi în contra majorităţii, deodată se invocă un 
presupus specific naţional, un spirit al locului ce, chipurile, se vede 
contrariat de idei „străine“, „necoforme cu fiinţa“ naţiunii respective. 
Spre pildă, egalitatea sexelor nu e asimilabilă învăţăturii Coranului — 
susțin fundamentaliştii islamici; dar de ce este asimilabil curentul 
electric? Avortul este interzis de numeroase tradiţii, inclusiv de cea 
catolică; dar de ce utilizarea armelor de foc e de sute de ani perfect 
licită pentru toate tradiţiile? 

Faimosul articol 200 din Codul Penal (ce pedepseşte relaţiile 
homosexuale) a fost păstrat într-o formă represivă de majoritatea 
membrilor Parlamentului României, inclusiv prin votul a destui 
parlamentari ai CDR. Homosexualitatea — au susținut cu această 
ocazie unii reprezentanţi ai naţiunii — nu e „în spiritul poporului 
nostru creștin şi ortodox“. Dar „spaţiul mioritic“ — pe cîte ştim — era 
parcurs „în spirit ortodox şi creştin“ numai de carul cu boi și nu de 
Mercedes-urile şi Opel-urile demnitarilor noştri. Tot o majoritate a 
parlamentarilor români se pregăteşte să introducă pedepse grele cu 
închisoarea pentru jurnaliştii care „denigrează națiunea şi poporul 
român“ ori atentează la „onoarea preşedintelui României“. În SUA 

este permisă distrugerea drapelului american în public. Ceva similar 
ar fi o oroare în România, căci, fireşte, „tradiţia noastră naţională“ se 
opune. De ce atunci sîntem gata să acceptăm capital american sau 
Coca-Cola sau McDonald's şi nu invocăm şi în cazul lor tradiţia 
națională, alungîndu-le pe toate acestea cu o sfîntă indignare de pe 
pămîntul „udat de sîngele strămoşilor“? 

Se susţine adesea că tehnologia sau ştiinţa sînt „neutre“, ele 
acceptînd să fie introduse în cele mai diferite societăţi ori utilizate în 
toate sensurile şi cu toate motivațiile. Electrilicarea poate fi luată de la 
capitalişti — credea Lenin —, dar capitalismul şi parlamentarismul 
trebuie înlocuite cu Puterea Sovietelor. Ideea ~ foarte răspîndită — nu 
e mai puţin contestabilă. Marshall McLuhan a arătat că the medium is 
the message — mediile tehnologice poartă, prin sine, un anumit mesaj 
ideologic, filosofic etc., „neutralitatea“ lor fiind ipotetică. Desigur, 
pluralismul politic nu stă direct în spatele televiziunii prin cablu, dar, 
indirect, putinţa de a opta între numeroase canale capătă un sens 
numai atunci cînd informaţia poate circula neîngrădit şi cînd 
principiul unor alternative politice funcţionează din plin. Japonia nu a 
preluat doar tehnologia occidentală, ci şi sistemul constituţional, 
impus de generalul american McArthur. 

Trebuie să fie limpede: nici televiziunea, nici avionul, nici 
telefonul nu s-au născut la Muntele Athos ori la Tismana; spiritul 
inventiv, activ, individualist care i-a motivat pe inventatorii respectivi 
nu are nimic de-a face nici cu isihasmul, nici cu „Spaţiul mioritic“. Dar 
dacă şi la noi, ca şi pretutindeni, aceste născociri, ca şi multe altele, au 
fost primate cu entuziasm, nu este admisibil să trîntim uşa înaintea 
formelor mentale prin care ele au devenit cu putinţă. 

Culmea, naționalismul, fala „adevăraţilor români“, nu e nici el 
măcar autohton şi neaoş, garantat de brevetul de inventator al lui 
Decebal sau Mihai Viteazul. A venit şi el la noi, împreună cu ideea de 
„naţiune“, ca o inovaţie occidentală iîrzie, mai exact franco-germană, 


apărută pe urma revoluţiei franceze şi a războaielor napoleoniene. 

Naţionaliştii, ortodoxiştii, protocroniștii şi alţii eiusdem farinae sînt, 
cu adevărat, de plins: ei care, din devoțiune patriotică, urăsc ce-i 
străin, resping „amestecul celor din afară”, exaltă spiritul naţional, 
luptă împotriva „trădătorilor de ţară“ ignoră un detaliu: ideea de a 
exalta spiritul naţional, ca şi ideea însăşi de spirit național nu sînt 
naţionale, ci sosite cîndva, aidoma drumului de fier sau a telegrafului, 
„din neagra străinătate“. Adevăratul naţionalist ar trebui, deci, să fugă 
de naționalism, fiindcă acesta e şi el, vâi, de import 


„22“, nr. 44, 28 octombrie 1994 

O retorică de stinga 


1. Nu demult, mai multe cotidiane bucureştene au reluat 
interviul acordat de Richard Schifter, asistentul special pentru Europa 
al preşedintelui Clinton, lui Nestor Rateş. Citind acest text, te trec fiori 
de ghiaţă: aprecierile neaşteptat de pozitive la adresa preşedintelui 
Iliescu şi a politicii sale, refuzul de a consemna ca serioasă absenţa 
unor progrese de substanţă ale reformei economice şi politice din 
ultimul an de guvernare Văcăroiu, lipsa de interes pentru elementele 
naţionalist-extremiste din guvernul român sau din jurul acestuia 
(fraza „avem alte griji decît să luăm în seamă ce face PUNR“ este 
tipică), dar şi ignorarea sau dezinteresul pentru restauraţia tot mai 
brutală şi în toate domeniile — toate deşteaptă amintiri triste şi stîrnesc 
premoniţii sumbre. Mulţi vor vorbi despre o a treia „trădare 
americană“, prima fiind la Ialta, iar a doua în vremea lui Ceauşescu, 
cînd acesta se întîlnea cordial cu Nixon şi Carter. 

În realitate, această atitudine excesiv de binevoitoare a 
administraţiei Clinton faţă de regimul Iliescu este concluzia unei 
analize politice depasionalizate. Unul dintre rezultatele cele mai 
notabile ale acesteia trebuie să fi fost prezumția că, într-un viitor 
previzibil, singurul partener politic român important al guvernului 
american va rămîne actuala Putere de la Bucureşti. Nu numai, deci, că 
Opoziția nu este acceptată ca actual interlocutor — ceea ce este pînă la 
un punct firesc, de vreme ce ea nu se află la guvernare —, dar ea nu este 
creditată nici măcar ca viitor interlocutor, ceea ce înseamnă că şansele 
ce i se acordă pentru a cîştiga viitoarele alegeri sînt reduse. 

Oricît de antipatică ar fi, această analiză mi se pare, în datele ei 
esenţiale, corectă. Eu însumi am scris destul pe această temă, susţinînd 
că Opoziția nu ar trebui să se lase sedusă de unele sporuri modeste în 
popularitate sugerate de sondajele de opinie IMAS şi IRSOP şi că, în 
particular, politica CDR este viciată de mari erori tactice şi strategice, 
de o slabă organizare, de o politică de personal dezastruoasă. Am fost, 

în replică, acuzat (şi de unde mă aşteptam mai puţin) că slăbesc CDR 
prin asemenea critici, că „răpesc oamenilor ultima speranţă“, că am 
înverşunări nelalocul lor ori că practic o politică jurnalistică de 
„Stînga“. Asemenea reacţii (şi nu sînt singurul a le fi suportat) sînt un 
simptom al gravităţii bolii: în locul dialogului se preferă discursul 
encomiastic, ori eticheta compromiţătoare, în locul lucidităţii sînt 
distribuite „mici îndreptare“ de political correctness. Şi această 
dezesperantă ascundere cu capul în nisip se petrece tocmai în 
momentul cînd tot mai mulţi primari ai Opoziţiei sînt destituiţi sau 
chiar arestaţi, cînd foştii secretari judeţeni PCR revin prin alegeri 
libere în administraţia locală şi cînd noul Cod Penal va condamna la 
mulţi ani de închisoare pe cel, chipurile, vinovat de „ofensă adusă 
onoarei Preşedintelui“. 


2. Asum că problema de bază a oricărui om cu convingeri 
democratice din România este ca Opoziția (CDR şi PD) să cîştige 
viitoarele alegeri generale (dacă nu şi pe cele prezidenţiale) cu o marjă 
puternică de siguranţă, spre a anihila viitoarele încercări de fraudă 
electorală. Scopul principal al acestei victorii trebuie să fie, după 
părerea mea, distrugerea a ceea ce am numit în alte articole economia 
directocratică (o combinaţie de proprietate de stat şi privată, 
încuviinţată de autorităţi) ce paralizează reforma în România şi 
anihilarea pe cale legală, juridică, dar şi administrativă (rămînînd însă 
cu stricteţe între limitele constituţionale ale democraţiei) a 
rezistenţelor din partea noii clase a directocraţilor. 

Cum se poate însă ajunge la victoria în alegeri, atunci cînd 
situaţia actuală se caracterizează prin multă ineficienţă din partea 
Opoziţiei, prin apatie şi resemnare din partea populaţiei, printr-o tot 
mai brutală ofensivă din partea Puterii şi prin acceptare cel puţin 
tacită a regimului Iliescu din partea puterilor occidentale? 

În opinia mea, este nevoie de o reformulare radicală a 
strategiei electorale a Opoziţiei (a CDR, în particular), manifestată 
în patru domenii principale: a) reformularea discursului politic; 

b) reformularea tipului de acțiune; c) reformularea politicii de 
cadre; d) reformularea organizatorică. În articolul de faţă mă voi 
referi, foarte pe scurt, la primul, dar şi cel mai important punct. 


3. Nu proclam o noutate afirmînd că Opoziția se află înaintea a 
două tipuri de electorat: electoratul său „tradiţional“, pe care se poate 
în principiu baza, dar care este insuficient pentru a-i asigura victoria 
în alegeri, şi un electorat „pasiv“ şi apatic, dezamăgit de actuala 
guvernare, dar care nu se decide nici să-şi dea votul celeilalte părţi. Or, 
este evident că discursul politic principal al Opoziţiei (şi mai ales al 
CDR) trebuie să se adreseze tocmai acestui ultim electorat. Acest fapt 
nu a fost pînă acum înteles. Fireşte, nu înseamnă că Opoziția trebuie 
să-şi neglijeze vechiul său electorat, dar cu un discurs adecvat, deşi 
subsidiar în economia generală a strategiei electorale, ea îl va putea 
mobiliza şi pe acesta. 

Discursul principal, îndreptat spre omul obosit de o reformă pe 
care nu o înţelege, apăsat de greutăţi economice insurmontabile și de 
corupţie, nu se poate construi decît împrumutind substanțial dintr-o 
retorică de stîngă democratică. lată o afirmaţie care va şoca profund 
pe acei simpatizanți ai Opoziţiei pentru care între stînga democratică 
şi cea bolşevică nu există decît o diferență de grad și nu una de 
substanţă. Nu vreau să susțin că Opoziția ar trebui să devină „de 
stînga“, iar aceasta pur şi simplu deoarece conceptele tradiţionale de 
„stînga“ şi „dreapta“ sînt profund neadecvate actualei realităţi 
româneşti. Afirm doar că discursul politic şi mai ales cel electoral 
trebuie, dacă doreşte să seducă electoratul „pasiv“, să adopte o 
retorică de stînga. lată şi cîteva motive: 

a) Majoritatea poporului român vede în reformă apariţia unor 
imense inegalităţi economice şi sociale ce, spre deosebire de cele din 
trecutul comunist, sînt „la vedere“ şi de aceea mult mai insultătoare. 

b) Pentru lucrătorii industriali, o problemă fundamentală 
rămîne şomajul şi frica de privatizare. 

c) În mod tradiţional (efectul anilor de comunism, dar şi al 

culturii de tip ortodox), românii tind să vadă în avere, şi mai ales în 
cea obţinută rapid, un păcat şi chiar un furt. 

d) Idealul foarte multor români pare să fie o mică proprietate 
imobiliară şi o slujbă cu remuneraţie fixă care să asigure un trai 
decent, fără vreun efort exagerat. Românul preferă să trăiască 
mediocru, dar „boem“, decît să muncească intens pentru un venit 
mult mai substanţial. 

e) Mulţi români îi privesc pe străini cu suspiciune, ceea ce nu-i 
împiedică însă să fie extrem de interesaţi de propria lor bună imagine 
în ochii acestora. 

Că asemenea particularităţi ale electoratului se asociază mai 
bine cu o retorică generală de stînga decît cu una de dreapta, de tip 
neoliberal, şi mai ales că nu se împacă deloc cu imensa nehotărire ce 
ține astăzi loc de retorică a Opoziţiei, mi se pare evident. Foarte 
important este însă faptul că, luînd în calcul particularităţile vieţii 
economice româneşti, dar şi moralitatea necesară, spre a nu eşua 
într-un populism ieftin şi contraproductiv, un asemenea discurs ar 
trebui construit neapărat pe două axe: 

Prima dintre aceste axe ar căuta să impună opoziţia 
fundamentală „bogaţi“ — săraci“, „cei puţini şi privilegiați” — cei mulţi 
şi mizerabili“ etc., reactivînd, fără reţinere, anumiţi termeni consacraţi 
ai propagandei de stînga, precum „exploatare“, „asuprire“, „alienare“ 
etc. Practic, acest tip de discurs ar trebui să exproprieze Puterea de 
privilegiul deloc neglijabil de a apărea apărătoarea „celor mulţi“. 
Potrivit celei de-a doua axe, s-ar căuta impunerea opoziţiei dintre 
„directocraţi“ şi „bunii patroni“. Ar trebui construite polarităţi de 
tipul: „îmbogăţiţii peste noapte“ — „întreprinzătorii oneşti“, „cei care 
fură munca oamenilor“ — „cei care dau de lucru“, „cei ce vor să vîndă 
ţara, flota, industria străinilor“ — „cei ce vor să aducă în ţară bani“ etc. 
Cele două axe, a căror bună echilibrare este esenţială, trebuie să se 
întilnească în vehementa denunțare a injustiției, care-i umileşte şi 
degradează atît pe pensionarii aduşi la mizerie, pe muncitori, pe 
ţăranii fără mijloace de a lucra, cît şi pe patronii lipsiţi de protecţie 

ocultă, de tip directocratic. Important este ca discursul să manevreze 
flexibil de-a lungul celor două axe, ceea ce îi va permite să convingă, 
pe de-o parte, electoratul „pasiv“ că Opoziția este de partea sa, că îi 
cunoaşte şi înţelege suferinţele, iar pe de altă parte să comunice 
„vechiului“ electorat că Opoziția nu a abandonat lupta împotriva 
foştilor activiști PCR şi securişti deveniți azi „directocraţi” şi că ea 
doreşte un capitalism „normal“. Punctul central ar discursului este că 
atita vreme cît injustiţia, şi mai cu seamă cea economică, se menţine şi 
se amplifică, libertăţile obţinute în 1989 nu au relevanţă pentru 
majoritatea românilor, ci doar pentru o mică minoritate de îmbogăţiţi 
neoneşti. 

Întrebarea, din punctul meu de vedere, este dacă Opoziția 
(CDR mai cu seamă, căci PD îşi spune partid de stînga) va avea curajul 
de a imagina şi proiecta un discurs politic dominat de o retorică de 
stînga, bazată pe cele două axe la care m-am referit. Atunci cînd PSDR 
era pe punctul de a fi fost suspendat din CDR, cînd PL '93 imaginează 
Convenţia ca o „coaliţie de dreapta“, cînd PAC este mereu acuzat de 
a fi în „lesa socialismului francez“, cînd PNŢCD se imaginează ca un 
partid de centru-dreapta, uitînd de radicalismul său interbelic de 
centru-stînga, cînd, mai ales, a fi considerat pe drept sau nu „mai la 
stînga“ este, în mediile simpatizanţilor Convenţiei, compromiţător, ba 
chiar o insultă, o asemenea schimbare mi se pare greu de pus în operă. 
Dar dacă într-adevăr majoritatea liderilor Opoziţiei vrea să cîştige 
următoarele alegeri, eu cred că ea va găsi atît curajul, cît şi 
determinarea necesare. O retorică de stînga, „biaxială“, centrată pe 
tema injustiţiei nu ar reprezenta o „trădare“, ci o împlinire a valorilor 
Opoziţiei noastre şi, poate, chiar premisa necesară pentru infirmarea 
diagnosticului sumbru, subiacent în interviul demnitarului american. 


„22“, nr. 43, 26 octombrie 1994 


184 


De la ipocrizie la cinism 


PUNR-ul a devenit, în chip nemijlocit, partid de guvernămînt. 
PRM cere insistent şi el fotolii ministeriale. PDSR-ul şi preşedintele 
Iliescu par să fi abandonat ipocrizia practicată pînă acum, aceea că nu 
au de-a face cu partidele extremiste şi naţionaliste decît forţat şi că fac 
orice cu putinţă pentru a le ţine departe de guvernarea propriu-zisă. 
Ştiu că se pot găsi (şi s-au găsit deja) numeroase explicaţii prin care 
acestă cooptare la guvernare tinde să apară ca o manevră politică abilă 
prin care PDSR şi-ar consolida poziţia şi şi-ar realiza mai bine politica. 
Prefer însă să văd în acest moment numai ceea ce se vede — faptul brut, 
necircumstanţiat şi nerelativizat de pletora analizelor —, prefer să 
înregistrez numai directul, brutalul şi cinicul său mesaj: 

Prin urmare, PDSR, ce se pretinde un partid social-democrat, 
cheamă la guvernare o formaţiune profund şovină, condusă de un 
megaloman şi un instigator la conflict interetnic. Nu e o sfidare la 
adresa principiilor afirmate de PDSR, o renunțare tacită, dar explicită 
la ele? 

lar cooptarea se întîmplă exact în momentul prăbuşirii 
Caristas-ului şi a arestării escrocului loan Stoica, omul susținut din 
plin şi în public de Gh. Funar, pe care partidul nu l-a dezavuat oficial 
niciodată. Sfidare mai mare la adresa publicului nici că se poate! 

Se vorbeşte inistent despre dorinţa guvernului român de a face 
eforturi pentru încheierea tratatului cu Ungaria. Nu este o dovadă de 
cinism şi o sfidare la adresa opiniei publice maghiare a pretinde că un 
partid ai cărui reprezentanţi i-au expediat nu o dată pe unguri în Asia 
cu remarci rasiste este calificat să participe la încheierea şi la 
garantarea unui tratat de prietenie cu aceiaşi unguri? 

Dar PUNR nu are doar doi miniştri în guvernul Văcăroiu, ci (cel 
puţin) trei: dl. Chiuzbaian, ministrul Justiţiei, pretinsul independent la 

învestitură, a fost acum prezentat ca purtător de carnet. Ministrul 
Justiţiei din România a intrat în guvern prin fraudă, nedeclarîndu-şi 
identitatea politică. Nu reprezintă acest gest un act de insolenţă 
publică, o declaraţie de fapt că Puterea nu doar se poartă rău, dar că 
ea a abandonat mai vechea pretenţie de a se purta bine? 

O veche teorie pretinde că virtutea este ipocrizie. Lucrurile nu 
stau, desigur, aşa. Virtutea nu este ipocrizie; mai mult, ipocrizia nu 
este niciodată o virtute. Şi totuşi se întîmplă să vină momente cînd 
ipocrizia îţi apare în culorile relativ benigne ale unui viciu pasabil, 
venial. Ea reflectă cel puţin conştiinţa insului că există o fie şi 
antipatică cuviinţă, că nu orice se poate spune şi face în orice condiţii, 
că există şi altfel de limite decit cele stabilite de pumn, chiar dacă 
situate în exterioritatea fiinţei. Cinicul, dimpotrivă, nu mai ştie de 
reguli şi limite, iar cosmetica minciunii onorabile nu-l mai preocupă. 
Ipocritul putea comite răul, dar, fiindcă se disimula sub justificări 
credibile, plătea încă un tribut binelui. Cinicul însă se făleşte cu răul şi 
a extirpat scrupulul justificărilor. Pe el nu-l mai poţi confrunta pe 
terenul inconsecvenţelor dintre vorbe şi fapte. Pentru cinic, răul nu 
mai trebuie fardat sub pretextele binelui: el afirmă, pur şi simplu, că 
răul este bine. Sau nici măcar nu mai afirmă. După ce au fost văzute 
drept capabile să poarte ipocrizii, vorbele, la el, devin ele însele o 
unică ipocrizie şi sînt renegate în bloc. Iar între oameni nu mai rămîn 
decît fapta nudă şi accesoriile: bîta şi mitraliera 


„22“, nr. 37, 14 septembrie 1994 

Duplicitate sinucigaşă 


Nefericirile economice se pot îndura, dacă există speranţa unei 
ameliorări; şi, apoi, omul este adaptabil. Incompetenta, veleitarismul 
în viaţa publică ar putea fi, un timp, scuzate; la urma-urmelor, oricine 
are cusururi. Sub aspect moral, severitatea faţă de lipsurile de caracter 
e firească, dar, dacă recunoşti în acţiunile politicianului ceea ce se 
numeşte Realpolitik, este cu putinţă dacă nu să ierţi complet, măcar să 
înţelegi. Dar dacă nici măcar nu mai poţi să înţelegi? Politica 
românească are, desigur, multe defecte, dar nici unul nu mi se pare 
mai dezastruos, mai deficient moral, dar mai ales mai 
incomprehensibil astăzi decît dublul limbaj, dubla acţiune, pe scurt, 
decît duplicitatea. 

Duplicitatea este, fireşte, un defect moral, un viciu de caracter; 
dar trebuie admis că există momente şi perioade istorice cînd ea poate 
fi justificată ca politică a unei națiuni mici şi slabe, dar care dorește să 
supravieţuiască, confruntată cu interesele marilor puteri. Şerban 
Cantacuzino, aliatul turcilor la asediul Vienei, transmite informaţii în 
secret austriecilor: duplicitate, desigur, dar scuzabilă. Ruperea alianţei 
cu Puterile Centrale în 1914, decisă la Consiliul de Coroană de la 
Sinaia, şi care a otrăvit ultimii ani ai lui Carol l — duplicitate şi aceasta, 
dar interesul naţional poate fi invocat în favoarea ei. Cînd Antonescu, 
alat cu germanii în al doilea război mondial, îşi trimitea în secret 
emisari la Stockholm să negocieze cu ruşii, ori permitea Opoziţiei să 
trateze cu anglo-americanii la Cairo, practica și el duplicitatea, dar e 
greu să nu-i afli scuze. În fine, cînd Ceauşescu, voind să slăbească 
influenţa sovietică asupra României, se folosea de chinezi, iugoslavi şi 
de occidentali, era şi el practicant al jocului dubiu, ori triplu, dar nu a 
fost acesta, desigur, cel mai mare defect al dictatorului. 

Straniu şi, mai ales, teribil de îngrijorător este ceea ce se 


187 


întîmplă astăzi: duplicitatea continuă să rămînă practica 
fundamentală a statului român, dar utilitatea naţională reală a acestei 
politici pare să fi dispărut. 

Semnăm un acord de asociere cu Uniunea Europeană, care şi 
intră în vigoare la 1 februarie 1995; pe de altă parte, principalul partid 
de guvernămînt semnează un protocol cu cele mai antioccidentale şi 
mai antieuropene forţe din România. Iscălim, la Strasbourg, 
Convenţia-cadru privind protecția minorităților naționale; 
concomitent, PUNR, partid de guvernămînt, declanşează o campanie 
de atacuri fără precedent împotriva minorității maghiare, campanie 
de unde nu lipsesc unele accente de-a dreptul fasciste. Promitem că 
vom promova independența Justiției, dar Curtea Supremă cedează 
presiunilor politice, decizînd că tribunalele nu vor mai accepta 
procese de revendicare a caselor naționalizate. 

O asemenea politică nu poate fi explicată, precum în economie, 
de dificultăți inerente, obiective; ea este o politică de stat, decisă o dată 
cu formarea guvernului Văcăroiu şi continuată metodic, pas cu pas. 

Odinioară cel puţin, duplicitatea avea o legitimitate în politica 
românească. Dar astăzi ce legitimitate mai poate ea avea? Pe cine vrem 
să înşelăm? Uniunea Europeană? Dar, dacă pretindem că vrem să 
devenim parte a ei, vom sfîrşi prin a ne înşela pe noi înşine. Vrem să 
păcălim NATO? Sîntem naivi. Un partener suspect de duplicitate nu 
va fi niciodată acceptat într-o asemenea alianţă militară. Voim să 
contrabalansăm influenţa occidentală mizînd pe Rusia, ori Libia, ori 
Irak? Dar susţinem că sîntem europeni şi că vrem „integrarea în 
Europa“ ca un drept ce ni se cuvine de secole. Credem că duplicitatea 
va poziţiona mai bine România, că o va face mai atractivă pentru 
capitalul străin? Că şmecheria ne va mări credibilitatea, că miticismele 
de mahala ne vor face mai respectabili? Poate ar fi aşa dacă am dormi 
pe o mare de petrol sau dacă am fi cel mai mare producător de 
diamante din lume. Oricum, este evident că, după încheierea 
războiului rece, nu ne mai putem negocia poziţia ca pe timpuri, chiar 

dacă am dori să o facem, căci înaintea Occidentului nu mai există forţe 
echivalente. Pînă acum cîţiva ani existau încă mai multe cărţi pe care 
se putea juca cu şanse de cîştig. Astăzi, ştim bine că numai una singură 
este cîştigătoare. Atunci de ce nu punem întreaga miză pe ea? 
Biologii descriu specii foarte bine adaptate la un mediu dificil şi 
care, dezvoltîndu-şi aptitudini aparte, au reuşit să supravieţuiască 
acolo unde altele au pierit. Deodată însă mediul se schimbă, iar 
mecanismele de adaptare, din utile, devin tot atîtea piedici. Specia 
dispare. Duplicitatea politicii româneşti este un astfel de mecanism, 
cîndva măcar folositor, dacă nu lăudabil. Iată însă că „nişa ecologică“ 
în care s-a arătat multă vreme productivă, astăzi nu mai există. Ce 
vom face? Vom conserva un comportament, nu numai blamabil, dar 
şi, pe termen ceva mai lung, de-a dreptul sinucigaş? Desigur, „fiecare 
pasăre pre limba ei piere“. Numai că, spre deosebire de păsări, 
naţiunile nu sînt supuse unei fatalităţi ineluctabile. Ele se mai pot 
schimba. Totul este s-o dorească. E acesta şi cazul României? 
„22“, nr. 6, 8 februarie 1995 

UDMR - la stilpul infamiei? 


1. Suspectez unanimităţile. În mod normal, oamenii sînt prea 
diferiţi între ei pentru ca să cadă de acord spontan, atunci cînd 
numărul lor e suficient de mare. Cînd un acord prea masiv nu a fost 
smuls nici prin forţă, nici obţinut prin deliberare şi negocieri, avem 
de-a face de obicei cu pasiuni necontrolate, cu tropisme gregare, 
necenzurate de reflecţie. De toate acestea par a-şi fi dat seama, într-un 
tîrziu, liderii CDR, luni 30 ianuarie 1995, acceptînd răminerea UDMR 
în alianţa Opoziţiei. 

Timp de două săptămîni păruse însă că s-ar fi putut întîmpla 
altceva. O nefericită unanimitate antimaghiară invadase scena publică 
românească. Or, nimic nu ar fi trebuit să aducă alături declarații ale lui 
Funar sau C.V. Tudor de declaraţii ale partidelor de opoziţie, articole 
din „România Mare“ de texte din „România liberă“; foarte rar s-a 
obținut atita „consens“ (dincolo de unele diferențe de ton, ce nu 
schimbă esenţa) între formulările guvernului Văcăroiu, ale 
preşedintelui Iliescu şi cele ale principalelor partide din CDR. 

Că Funar, Gavra, Ion Iliescu etc. au condamnat vehement 
UDMR, că PUNR şi ministrul Justiţiei, dl. Chiuzbaian, s-au repezit să 
ceară scoaterea Uniunii maghiarilor în afara legii (ceea ce a creat deja 
necazuri diplomatice, astfel încît di. Năstase şi PDSR s-au văzut 
obligaţi să bată în retragere, ameninţindu-l pe aceaşi ministru cu 
demiterea), nu mă uimeşte prea mult. Se putea cineva în chip 
rezonabil aştepta la o altfel de atitudine de la cei care tocmai au 
semnat nefastul protocol PDSR-PUNR-PRM-PSM? 

Marea tristeţe, în ceea ce mă priveşte, era că şi Opoziția păruse 
a fi cedat valului de naționalism. PAC, în chip surprinzător şi penibil, 
s-a grăbit în mai multe rînduri să condamne UDMR, fiind urmat 
îndată de PNŢCD. Între timp, au curs în gazetele Opoziţiei articolele 

care „înfierau“: „Ne-aţi trădat“ — spuneau în esenţă aceste articole şi 
aceste declaraţii; „Faceţi jocul lui Funar-Vadim“; „Nu vom accepta 
niciodată autonomia regională“; „Vreţi să reconstituiţi Regiunea 
Mureş-Autonomă Maghiară, înfiinţată de Dej la ordinele Moscovei“ 
etc. 


2. Dar ce vrea, de fapt, UDMR? Mai întîi, nu vrea ceva nou. Încă 
din octombrie 1992, prin Declaraţia de la Cluj, ea lansa conceptul de 
„autodeterminare internă“, concept reluat şi dezvoltat în 1993 la 
Congresul UDMR de la Braşov. Înfiinţarea la 14 ianuarie a.c. a 
„consiliului reprezentanţilor“ — ceea ce a declanşat scandalul — e o 
consecinţă directă a unei politici deja destul de vechi. În al doilea rînd, 
este foarte important de amintit că UDMR a înaintat de peste un an un 
proiect de lege privind minoritățile naţionale, proiect bazat pe 
principiul autonomiilor locale şi regionale. Cu alte cuvinte: avansînd 
un proiect de lege, UDMR acţionează în cadrul legal trasat de 
Constituţie. Este acest lucru blamabil? Cîtuşi de puţin. Fireşte, 
Parlamentul are autoritatea suverană de a respinge acest proiect, aşa 
cum şi CDR poate să formuleze obiecţii faţă de poziţia unui aliat. Dar 
Parlamentul a evitat de peste un an să ia în discuţie proiectul, iar CDR 
nu a discutat niciodată serios problema minorităţilor din România. În 
programele partidelor componente nu există decit fraze generale şi 
generoase, dar fără prea multă acoperire în legătură cu acest subiect. 
Şi totuşi, dacă în urma alegerilor din 1996 CDR ar accede la guvernare, 
ce va face aceasta pentru minoritățile naţionale mai mult decît face 
guvernul Văcăroiu sprijinit de forţele naţionaliste şi şovine? Sau nu va 
face nimic mai mult? Oricum, UDMR, important partener de coaliţie 
pentru CDR, are îndreptăţirea să ceară explicaţii şi să negocieze 
anumite angajamente. Nu afirm că CDR trebuie să ofere şi să accepte 
orice, dar afirm că evitarea unor discuţii serioase nu este o atitudine 
nici înţeleaptă politic, nici, în definitiv, prea loială. 

Între timp, ştiind bine că proiectul său de lege nu are şanse să 

fie adoptat, UDMR a înfiinţat „consiliul reprezentanţilor“. De ce? O 
spune dl. Marko Bela cu această ocazie: „o comunitate naţională 
trebuie să caute drumul spre exprimarea şi valorificarea autonomiei 
sale şi în lipsa cadrului juridic aferent”. De asemenea: „în timp ce fără 
„ompetenţe — ce urmează să fie cedate de către stat — multora le pare 
un experiment sterp, noi sîntem convinşi că această structură încă de 
pe acum este aptă să pună în valoare o anumită, încă parţială, 
autonomie personală”. Aşadar, cu un proiect de lege ce nu are multe 
şanse să fie primit, dar cu speranţa că el va fi totuşi, cîndva, votat 
într-o formă acceptabilă, lipsit pînă atunci de competenţe legale 
administrative, „consiliul reprezentanţilor” rămîne în fapt, în 
momentul de faţă, un simplu organ consultativ al UDMR. Mulţi — 
desigur din UDMR ~ mai spune Marko Bela - afirmă chiar că el este 
„un experiment sterp“, fiindcă e lipsit de putere reală. Nici vorbă 
despre „acţiuni concrete de organizare a unei zone de autoderminare 
maghiare în interiorul statului unitar românesc“ - cum scrie în 
„România liberă“, la 25 ianuarie 1995, Anton Uncu. Preşedintele 
UDMR crede totuşi că, aşa lipsit de putere reală, „consiliul“ poate fi de 
folos deocamdată măcar pentru asigurarea a ceea ce el numeşte 
„autonomie personală“. Cu alte cuvinte, dacă un maghiar vrea să ştie 
mai multe despre cultura maghiară, el ar putea eventual să aibă o 
alternativă la învățămîntul de stat în limba maghiară, alternativă 
înlesnită de „consiliu“. Sînt toate acestea încălcări ale Constituţiei, acte 
antiromâneşti, care să ceară pe dată, drept sancţiune, măcar 
desființarea urgentă a „consiliului reprezentanţilor“? Şi totuşi „acest 
experiment sterp“, lipsit de competenţe efective, aflat în aşteptarea 
indefinită a unui cadru legislativ, îi smulge aceluiaşi Anton Uncu 
exclamaţia că UDMR „vrea să pună şaua pe cal, să dea fuga în 
Transilvania şi să pretindă hotare, ca pe vremea lui Menumorut”! 
Numai că — vor spune unii - UDMR contestă caracterul național 
al statului român (dar, nota bene, nu şi caracterul unitar). Or, termenul 


„naţiune“ are, de mult timp, două sensuri sau două accepţiuni 

fundamentale. El poate fi înţeles, în sensul „civic“, dat de E. Renan, ca 
o asociaţie liberă de oameni, uniţi printr-o viaţă comună, o istorie 
comună şi aspirații comune; sau poate fi înțeles, în sensul lui Herder, 
ca o etnie, un neam, structurat politic. Dacă ne oprim la „națiunea 
civică“, şi considerăm România un stat național în acest sens, atunci 
maghiarii din România, conservîndu-şi „diferenţa“, îi vor aparţine 
deopotrivă cu românii şi cu tot atîta îndreptăţire ca şi aceştia din urmă. 
Dacă dimpotrivă, acordăm naţiunii o accepţiune etnică, atunci 
maghiarii vor reprezenta o altă naţiune decît românii, iar statul 


„naţional“ român nu va fi şi al lor. 


3. Dar să facem un pas mai înainte şi să examinăm și dintr-o altă 
perspectivă chestiunea „autoadministraţiei”, o veritabilă Gorgona 
Medusa pentru români. 

Noi toţi cei din „Vechiul Regat” admitem - deşi nu o 
recunoaştem uşor în public — că Ardealul este partea cea mai civilizată 
a țării. Noi ştim prea bine - oricît de delicat ar fi pentru orgoliul 
naţional — că meritul aparţine în cea mai mare parte regatului Sfîntului 
Ştefan în Evul Mediu, cît şi Imperiului Austro-Ungar în epoca 
modernă, purtători ai civilizaţiei occidentale. Românii au dat destule 
mari talente sau chiar genii în literatură, în artă ca şi în filosofie, iar 
cultura multora dintre ei este remarcabilă. Dar dacă românul „se naște 
poet“, cu siguranţă că el nu se naşte administrator; avem cărţi şi opere 
cu care să ne mîndrim, dar nu ştim să îngrijim oraşele, să măturăm 
străzile; am dispus şi dispunem de spirite profunde și puternice, dar 
trenurile noastre rămîn mizerabile, WC-urile publice dezpustătoare, 
birocraţia noastră coruptă, nedesprinsă încă de Fanar. Avem 
„duminici“ admirabile, chemate Eminescu, Caragiale, Eliade, 
Brâncuşi sau Cioran, dar ne este greu să păstrăm o mediocritate 
decentă, o onestitate şi o punctualitate de „zi lucrătoare“. Nu avem 
voie, de aceea, să negăm rolul civilizator al maghiarilor şi al saşilor în 


Transilvania, oricît de greu le-ar fi fost românilor să trăiască acolo în 

acele timpuri. Şi e penibil că generaţii de copii (dar şi de copii 
maghiari) află în continuare la şcoală, de pildă din manualul de istorie 
a românilor în uz pentru clasa a VII-a, scris într-o limbă de lemn, că 
„maghiarii şi secuii, integrîndu-se civilizaţiei existente, vor contribui 
alături de români la sporirea acesteia...“ sau că „saşii s-au integrat de 
la început civilizaţiei noii lor patrii, contribuind substanţial la 
creşterea materială şi spirituală”. În fapt, era vorba despre 
introducerea în Ardeal a unei civilizaţii — de tip urban şi catolic — 
profund diferite de cea a autohtonilor. 

lar dacă aşa stau lucrurile, de ce am refuza să le acordăm 
maghiarilor din cele două judeţe unde sînt majoritari posibilitatea de 
a se administra singuri, poate mai bine, în loc să fie administraţi, sigur 
mai rău, de la Bucureşti? Dacă ei sînt, prin felul de viaţă, ceva mai 
aproape de Europa în care pretindem în vorbe cu toţii să ne 
„integrăm“, de ce am trata cu oroare această limitată integrare de 
fond? Ne e frică, fiindcă s-ar vorbi acolo mai mult în ungureşte? Dar 
se vorbeşte şi aşa. Ne temem că autorităţile locale ni se vor adresa tot 
în ungureşte? Le vom da în judecată şi ne vom îmbogăţi din daunele 
primite. Ne temem ca nu cumva minoritățile româneşti din cele două 
judeţe să fie persecutate? Le vom proteja prin legi şi-i vom pedepsi 
sever pe transgresori. Sîntem îngroziţi, în fine, de gîndul că această 
mică zonă să nu fie o Krajina a Romîniei pretinzînd alipirea la Ungaria 
şi un „coridor“ cu extrateritorialitate? Dar o dată cu rezolvarea 
„chestiunii maghiare“ nu vor mai exista motive pentru Ungaria de a 
nu semna tratatul care ne va garanta frontierele; şi apoi, Serbia ar mai 
fi invadat Croaţia dacă aceasta din urmă era de două ori mai populată 
decît prima şi nu invers? 

În 1918, luliu Maniu, de al cărui patriotism românesc nu se 
poate nimeni îndoi, voise ca unirea Ardealului cu România să se facă 
cu păstrarea unei anumite autonomii, deoarece nu avea încredere în 
capacităţile administraţiei „regăţene“. Scrie cu iritare I.G. Duca, în 
Memorii, despre Maniu şi alţi fruntaşi ardeleni că „fuseseră crescuţi 

într-o atmosferă ungurească ostilă Vechiului Regat“ şi că „nu le 
convenea amestecul Vechiului Regat în treburile Ardealului“. Şi totuşi 
ce dorea marele Maniu la 1918 pentru întregul Ardeal nu s-ar putea 
împlini la sfîrşit de secol pentru o mică porţiune a acestuia, fie ea şi 
majoritar ungurească? 


4. În ultimul moment, după discuţii dificile, s-a ajuns, totuşi, în 
cadrul CDR la un compromis. Dintr-o declaraţie adoptată prin 
consens şi citită de dl. Emil Constantinescu înţelegem că UDMR 
acceptă caracterul unitar al statului român şi ideea că autonomiile 
locale trebuie să fie extinse în toată ţara. CDR, în schimb, acceptă că 
„consiliul reprezentanţilor“ este o structură internă a UDMR şi că nu 
violează Constituţia. Cel mai important mi se pare că se acceptă ca 
bază pentru rezolvarea problemelor minorităţii maghiare „Declaraţia 
de la Alba Iulia” din 1918, care nu a fost niciodată respectată de statul 
român după Unire şi care acorda minorităţilor naţionale drepturi nu 
foarte diferite de cele cerute astăzi de UDMR (de ex. justiţie și 
administraţie şi în limba maghiară). 

Compromisul rămîne fragil, modest, dar important; pe 
moment, unanimitatea reflexului naţionalist, ce păruse a fi luat în 
stăpînire întreaga lume politică românească, a fost spartă. Ruşinea 
care ne cuprinsese la un moment dat văzînd că limbajul Convenţiei 
Democratice şi cel al PUNR se apropiaseră nefiresc de mult s-a mai 


dus. Putem respira!” 


„22“, nr. 5, 1 februarie 1995 


* Din păcate, compromisul nu a rezistat decît cîteva zile. La scurt timp 
UDMR a ieşit din CDR, iar campania anti-UDMR din partea Opoziţiei 
a fost reluată.. 

„Conservatori“ şi „moderni“ 


Periodicele şi tot mai puternicele divergențe din CDR (ultima 
soldată cu neinvitarea la lucrările Comitetului Executiv CDR a patru 
partide: PAC, PL '93, PSDR şi UDMR) sînt prezentate de mulţi 
jurnalişti, unii cu mari pretenţii de analişti politici, dar şi de destui 
lideri ai Opoziţiei, ca provocate fie de insuportabilele orgolii personale 
ale celor excluşi, fie de lucrături oculte ale Puterii. Alţii, mai ales 
susţinători ori membri ai partidelor disidente, invocă adesea diferențe 
doctrinare „clasice“ (liberali, creştin-democraţi, social-democraţi) 
între diferitele formaţiuni ale CDR, ceea ce ar impune o separare între 
ele. La aceasta, oponenții lor răspund că publicul românesc nu are în 
acest moment capacitatea de a distinge între doctrine şi că nici nu este 
interesat de ele. 

Nu contest existenţa orgoliilor şi a „problemelor umane“ în 
disfuncţiile alianţei Opoziţiei; de asemenea, nici diferențele doctrinare 
pure nu pot fi întotdeauna neglijate. Totuşi, după părerea mea, nu 
acestea reprezintă principala cauză a rupturii în CDR. 

Principala linie de fractură în Opoziţie (şi care corespunde unei 
mari fracturi a ansamblului societăţii româneşti) se manifestă între 
ceea ce eu numesc „conservatorism“ şi „modernism“. Diferenţa se 
regăseşte la nivelul personalităţilor politice, dar şi la nivelul 
electoratului. Ea constă în modelul diferit de societate imaginat ca 
optim pentru România în acest moment, în sursa diferită de inspiraţie, 
poate chiar în modalităţile de realizare practică a acestui model. 

Pentru „conservatori“, idealul rămîne România interbelică — 
sau, mai degrabă, imaginea transmisă a acelei societăţi. 
„Conservatorii“ nu sînt neapărat numai persoane de vîrsta a treia, dar 


influenţa unor astfel de persoane asupra unor oameni mai tineri a fost 

decisivă,  determinîndu-i să  împărtăşească aceleaşi idei. 
„Conservatorii“ sînt, de regulă, monarhiști, acordă un rol important 
religiei în viaţa socială și de stat, cred că redresarea României este 
strict dependentă de o regenerare morală, sînt ideologic 
anticomuniști, sînt tentaţi să utilizeze un discurs cu accente mesianice, 
naţionaliste, ce amintesc de retorica primei jumătăţi a secolului al 
XX-lea. 

„Modernii“ au drept model (mai mult sau mai puţin distinct) 
societăţile occidentale contemporane. Ei tind să fie republicani ori cel 
puţin acordă o importanţă secundară problemei monarhiei, cred în 
secularism, sînt pragmatici în economie şi preferă să renunţe la 
anticomunismul programat în favoarea unuia aplicat. Semnificativ 
este că limbajul acestor oameni este profund diferit, chiar şi la modul 
stilistic, faţă de limbajul şi stilul primilor. 

„Modernismul“ unora dintre partidele din CDR (PAC şi PL '93, 
dar şi, parţial cel puţin, UDMR) nu este foarte deosebit, în ton, de 
„modernismul“ unui alt partid - PD (FSN); în schimb, există unele 
apropieri între „conservatorismul“ aflat acum în Opoziţie, propriu în 
primul rînd pentru PNŢCD şi aliaţii săi apropiaţi, AC, PER dar şi PNL, 
pe de-o parte, şi „conservatorismul“ de la putere, mai ales al celor din 
PDSR şi chiar din unele cercuri ale PUNR, pe de altă parte. Există, în 
spectrul politic românesc, nu doar o confruntare antitetică — 
Putere-Opoziţie - dar şi o confruntare antinomică — „conser- 
vatori“-,„moderni“ —, iar liniile de ruptură ale celor două confruntări 
nu se suprapun cîtuşi de puţin. 

Aşadar, între PNŢCD şi PAC, să zicem, există acordul că 
actuala guvernare trebuie înlocuită, dar nu există decît puţine analogii 
privitoare la felul în care va arăta societatea propusă (confruntare 
antinomică). Dimpotrivă, între PNŢCD şi PNL, caracterizate printr-o 


comună inspiraţie din trecutul interbelic, există multe puncte de acord 


197 


implicit ce acoperă aproape complet presupusele diferenţe doctrinare. 
S-ar mai putea examina şi alte apropieri şi deosebiri „în diagonală“. 
De exemplu, PNŢCD şi PDSR se apropie prin „conservatorism“, prin 
reticența faţă de rapida integrare a României în lumea 
„postmodernă“; ele se opun, desigur, între ele prin plasarea lor 
diferită faţă de Putere (confruntare antitetică). 

România, la cinci ani de la revoluţia din 1989, rămîne, 
predominant, o ţară cu mentalitate conservatoare. Urbanizarea 
recentă şi antimodernismul funciar al regimului comunist ceauşist 
cred că au jucat un rol important în menţinerea unui Weltanschauung 
conservator. Acesta, chiar dacă în forme diferite, se regăseşte nu doar 
în electoratul Puterii, dar şi în cel al Opoziţiei, reprezentat prin 
PNŢCD şi aliaţii săi. Normală ar fi, în această situaţie, alcătuirea unei 
regrupări fundate pe „modernism“, ce ar reuni PAC, PL '93, PD. Din 
nefericire, între primele două partide există o competiţie şi o rivalitate 
„la vîrf“, în timp ce între primele, pe de-o parte, şi PD, pe de alta, 
există o veche neîncredere „la bază“, datînd din 1990. 

Diferenţierea dintre „conservatori“ şi „moderni“ din interiorul 
Opoziţiei şi al CDR este, deci, inevitabilă şi, în acelaşi timp, esenţială 
în perspectiva alegerilor din 1996. Căci ar fi pueril să se spună - așa 
cum citim în presa de Opoziţie nu o dată - că important este „să fim 
uniţi“ acum pentru a-i înfrînge pe „neocomunişti“, iar apoi „ne vom 
despărţi după doctrine politice“. Alegerile se cîştigă pentru a guverna 
într-un anumit fel, iar o coaliţie eventuală dintre „conservatorii“ şi 
„modernii“ din Opoziţie va fi, cu siguranţă, măcinată de divergențe 
grave. Este de aceea preferabil, cred eu, să „ne despărțim“ înainte de 
alegeri, pentru a da electoratului posibilitatea nu doar, eventual, să 
înlocuiască actuala Putere, dar şi să decidă dacă preferă să o 
înlocuiască cu o guvernare ce ar privi, în căutare de inspiraţie, în 
trecutul României interbelice sau cu o alta preocupată mai degrabă de 

prezentul sfârşitului de secol şi mileniu. 

Dar vor putea fi cîştigate alegerile fără CDR sau cu un CDR 
divizat? Nu cred că menţinerea unei unităţi factice şi formale ce vrea 
să „reprime“ contradicţia antinomică poate servi la altceva decît la 
sporirea confuziei. lar cine crede că „punînd umărul împreună“, în 
pofida confuziei, se poate cîştiga dovedeşte o impardonabilă 


capacitate de autoamăgire.” 


„22“, nr. 9, 1 martie 1995 


Ha începutul lui martie 1995, PAC, PL 93, PSDR şi UDMR ies din 
Convenţia Democratică. Cîţiva membri ai primelor două partide, 
printre care parlamentari, aleg să rămînă în cadrl CDR, sub forma unui 
grup liberal cu statut incert. 

Mentalitatea „locatarului principal“ 


1. Pe cînd locuiam încă în casa părinților mei, figuram în actele 
imobiliare prin sintagma lacunară: „tolerat părinţi“. Cu alte cuvinte, 
oricît de bună ar fi fost practic condiţia mea (şi era destul de bună), ea 
era, legal vorbind, lipsită de autonomie. Nu eram eu locatarul 
principal, nu eu aveam autoritatea de a trata cu proprietarul (statul). 
Beneticiam numai de un fel de dispensă de a locui legal un spaţiu. 
Aveam avantaje, aveam drepturi, dar nici un contract încheiat de mine 
nu era legitim. Toleranţa, în acest caz, ţinea, la limită desigur, de 
răbdarea părinţilor mei de a mă mai suporta. lată ceea ce numesc 
sensul slab al noţiunii de „toleranţă“. 

În sensul slab, așadar, toleranța este aproape sinonimă cu 
„consimţirea“, cu o acceptare voioasă, calmă ori resemnată, dar 
oricum cu o acceptare. Tolerezi înseamnă aici „te înduri“ şi de celălalt, 
il laşi, după caz, să trăiască, ori să trăiască alături, ori să beneficieze de 
anumite privilegii, uneori însemnate. Dar nu-l faci şi nu-l consideri 
egalul tău. A consimţi înseamnă să ai latitudinea, mai precis, 
autoritatea de a o face: tu eşti „chiriaşul principal”, tu eşti proprietarul 
cu titlu, tu eşti regele de drept divin şi magnanim (sau care vrea să 
pară astfel), tu eşti, pe scurt, singura autoritate legitimă ce poate 
consimţi, ce poate admite o restrîngere a propriilor drepturi, privilegii 
sau capacităţi. „Tolerantul“ rămîne posesorul discursului legitim, 
învestit cu autoritate, ce poate elibera sau retrage dispense. Desigur, în 
practică se întîmplă nu o dată ca „toleratul” să fie mai puternic şi mai 
bogat. Vasalii primilor capeţieni erau mai puternici decît regele; totuşi 
acesta era „unsul Domnului“, el rămînea singura autoritate legitimă, 
discursul său era singurul „plin“, saturat de Fiinţă, dispensator de 
privilegii. În ultimă instanţă, Dumnezeu, creatorul lumii şi cel care o 
lasă pe aceasta să existe, este „Marele Tolerant“, iar noi, muritorii, 


sîntem toleraţi, răbdaţi — ar zice unii, în pofida consiliilor contrare, de 

bun-simt, ale sfatului angelic. 

Prin urmare, în această accepţie, diferenţa dintre tolerant şi 
tolerat, nu stă în în puterea sau în întinderea privilegiilor celor doi, ci 
în inegalitatea autorităţilor de care ei dispun: tolerantul deţine 
discursul legitim, care are autoritate şi este saturat de Fiinţă; toleratul 


— nu, sau, cel mult, îl deţine într-o măsură diminuată, restrînsă, 


2. In zilele noastre se vorbeşte mult despre toleranţă, mai cu 
seamă despre toleranța faţă de minoritățile naţionale, religioase, 
politice, sexuale, culturale, ca despre o condiţie a democraţiei; 1995 a 
fost chiar decretat de către Naţiunile Unite drept „anul internaţional al 
toleranţei“. Şi totuşi, mă îndoiesc că vreo minoritate, indiferent de 
natura ei, şi, în general, vreun cetăţean, oricare ar fi el, s-ar mulțumi să 
se ştie „toleraţi“ în societatea în care trăiesc. Paradoxal, propunem 
toleranța ca model, organizăm colocvii despre ea, şi criticăm pe 
intoleranţi, dar nimeni n-ar primi să fie „tolerat“. 

Paradoxul se explică prin aceea că accepțiunea slabă a 
cuvîntului „toleranţă“ nu este şi singura şi că, alături de ea, mai există 
ŞI o accepţiune tare. Cerinţele democraţiei moderne tocmai pe aceasta 
din urmă o au în vedere. Or, participiul „tolerat“, spre deosebire de 
substantiv, nu poate fi folosit decît în accepțiunea slabă. 

Am văzut că, în această accepţiune slabă, „toleranţă“ e un 
aproximativ sinonim pentru „îngăduinţă“. În sensul tare însă, 
cuvîntul înseamnă altceva: să acorzi celuilalt o egală îndreptățire cu a 
ta, să consimţi că discursul său poate avea, ca principiu, aceeaşi 
legitimitate cu discursul tău, că omul respectiv este nu doar justificat 
în a avea anumite bunuri şi avantaje, dar şi în a avea autoritate. Afirm 
că democraţia autentică presupune neapărat acest sens tare: 
într-adevăr, democraţia cere nu doar egalitatea în faţa legii, ci şi 
egalitatea şanselor. Or, acest deziderat este realizabil numai dacă nu 
există nici o îngrădire de principiu pentru ca cineva, inditerent cine, să 


aibă legitimitate deplină. Problema nu mai este de a permite cuiva să 

vorbească în public, ci de a admite că singura legitimitate posibilă a 
discursului respectiv se poate găsi în discursul însuși. 


3. Care este situaţia „toleranţei“ în România? Foarte mulți 
români se consideră o naţiune „tolerantă“ şi se arată indignaţi atunci 
cînd cineva le reproşează naționalismul sau intoleranța. Pe de altă 
parte, susţinerile UDMR relative la un „genocid cultural“ de care ar fi 
ameninţaţi maghiarii din România au dezlănţuit un cor de proteste 
vehemente în presa românească şi printre politicieni, şi — aş zice = pe 
bună dreptate. Într-adevăr, existenţa ca atare a maghiarilor şi a culturii 
lor în România nu poate fi considerată sub nici o formă pusă în pericol 
în momentul de faţă. Dispunînd de un învăţămînt în limba lor, de 
publicaţii, de teatru, de o organizaţie-partid, nu văd cum maghiarii ar 
fi predispuşi unei asimilări masive. Formula „genocid cultural“ este, 
după părerea mea, pură propagandă. 

Întrebarea care se poate pune însă este dacă maghiarii şi, în 
general, minoritățile naţionale, religioase, politice, sexuale rămîn la 
noi doar „tolerate“ sau dacă există la noi şi toleranţă în sens tare. 
Aşadar, problema nu este de a invoca în sprijinul aproape mitologicei 
„toleranţe a poporului român“ egalitatea formală în faţa legii, ci şi 
eventuala egală îndreptăţire şi autoritate a diferitelor discursuri 
minoritare. Atunci, răspunsul la întrebare mi se pare a fi acesta; Ja noi 
toleranța este de obicei înțeleasă numai în sens slab, de „îngăduinţă“, 
cînd nu chiar de „răbdare“ faţă de minorități. 

Intr-un număr din „22“, Carmen Bendovski descria anumite 
apeluri telefonice primite în timpul sau după anumite emisiuni de 
televiziune mai îndrăzneţe la postul privat TELE 7abc în care se 
sugera, pornindu-se de la considerente onomastice, că ea ca și invitaţii 
săi (de exemplu H.-R. Patapievici) nu ar fi „buni români“. Cazul nu 
este singular: vicepreşedintele Asociaţiei chiriaşilor din casele 
naţionalizate, membru şi parlamentar PDSR, a refuzat să participe la 
o emisiune la TELE 7abc sub acelaşi pretext, că realizatorii (printre 

care se număra şi subsemnatul) nu ar fi „buni români“. Unui prieten, 
specialist în medii electronice, i s-a cerut mai de demult o expertiză în 
domeniu de către George Păunescu, fiind ales deoarece, pesemne, 
„era bun specialist şi bun român“. Există, așadar, la noi — cred unii — 
nu numai români, ci şi „buni români“. Numai discursul ultimilor este 
pe deplin autoritativ, numai el are deplină legitimitate, mai ales în 
chestiunile de importanţă naţională. Ceilalţi — iar ei pot fi unguri, 
evrei, ruși, turci, catolici etc. sau pur și simplu pot dispune de nume 
cu terminaţii neneaoșe — sînt doar români, adică sînt „răbdaţi“, sînt 
toleraţi, dar sînt mai puţin crezuţi, legitimitatea discursurilor şi a 
acţiunilor lor este mai mică sau nulă. Trebuie remarcat că, uneori, 
minoritarii înşişi par să consimtă la o astfel de situaţie de „toleraţi“: 
acum cîţiva ani, fostul Rabin-Şef, Moses Rosen, altminteri un 
vehement  acuzator al  antisemitismului, mulțumea public 
preşedintelui Iliescu pentru drepturile deţinute de evreii din 
România! 

Din păcate, asemenea inegalităţi în şansele de legitimare sînt 
create nu doar de mentalitatea cititorilor „României Mari“. Există, de 
exemplu, o opinie foarte răspîndită la noi şi difuzată insistent de 
televiziunea naţională că „ungurii nu ştiu sau nu vor să vorbească 
româneşte“ sau că „ţiganii fură“. Un maghiar care face greşeli de 
gramatică română pare multora că sfidează națiunea, dar flagrantele 
incorectitudini de exprimare ale primului-ministru, ori faptul că 
ministrul Învățămîntului accentuează, într-o emisiune de televiziune, 
„prevederi“ nu par altceva decît erori regretabile. Un ţigan care a furat 
e adesea prezentat în mass-media ca o dovadă că țiganii fură; un 
român care a furat e cel mult o dovadă că „mai sînt şi neajunsuri”. 
Într-un reportaj al televiziunii naţionale, mai mulţi adolescenţi 
maghiari din judeţul Harghita erau întrebaţi dacă ştiu „unde se află 
Podişul! Getic“ şi „în ce an a murit Constantin Brîncoveanu“. Faptul că 
ei nu au putut răspunde l-a umplut de o sfîntă indignare patriotică pe 
reporter, care a tras imediat concluzia că maghiarii nu vor să înveţe 

geografia şi istoria patriei. Că 98% dintre adolescenţii români ar fi 
mărturisit aceeaşi ignoranță nu părea să-l preocupe pe reporter. 
Inţelegem de aici că ungurii, evreii etc. nu au dreptul la o ignoranță ce 
este un păcat venial pentru români, sau mai exact pentru „bunii 
români“. Nu doar că ceea ce ei spun are mai puţină autoritate decit 
ceea ce spun ceilalţi, dar chiar tăcerea lor este vinovată. Discursul lor 
are o legitimitate diminuată nu doar în pozitivitatea, dar chiar şi în 


negativitatea sa. 


4. Se va răspunde că, totuşi, asemenea atitudini nu sînt 
esenţiale; explicit, poate că aşa este. Dar din păcate, anumite 
presupoziţii implicite pe care ele se întemeiază sînt foarte curente. 
Majoritatea românilor se văd pe sine în chip de „locatari principali“ ai 
țării, lăsîndu-i pe minoritari într-o eternă condiţie de minorat. Se 
afirmă, de exemplu, că „Ardealul este pămînt românesc“. Or, 
Ardealul este mai mult decît pămînt românesc, fiind, la fel ca întreaga 
țară, pămîntul tuturor celor care îl locuiesc, fie ei români, unguri, saşi 
etc, aşa cum, de altminteri, chiar Constituţia o afirmă. Faptul că 
strămoşii românilor s-au aflat în Ardeal înaintea venirii aici a 
strămoşilor ungurilor şi saşilor este o ipoteză istorică verosimilă. Dar 
chiar dacă ea ar putea fi verificată cu rigoarea cu care verificăm legea 
gravitaţiei, încă nu ar rezulta de aici că legitimitatea discursului unui 
român o întrece automat pe cea a discursului unui ungur, numai 
fiindcă strămoşii primului au fost „acolo“ dintotdeauna. 

Se va spune însă că de chestiunea „continuității“ depinde 
legitimitatea apartenenţei Ardealului la România. Cu totul discutabil. 
Ardealul aparţine hotărit României în virtutea unei vechi realități 
demogratice, legitimate de tratatele internaţionale, dar nu în virtutea 
presupuselor lecţii ale „istoriei“ sau ale „continuității“. Nu numai că 
argumentul „primului venit“ nu are certitudine absolută în cazul de 
faţă, dar lui i se pot opune şi alte principii de ierarhizare a legitimităţii, 
de pildă cel al „contribuţiei culturale“ de care pot uza ungurii. De fapt, 

a afla „cine a fost primul în Ardeal“ a depăşit cu mult cadrul unei 
cercetări istorice imparţiale. Chestiunea a devenit, deopotrivă pentru 
români şi pentru unguri (și chiar la nivelele oficiale ale României şi 
Ungariei), o modalitate de a determina „cine este locatarul principal al 
Transilvaniei“, ba chiar şi al Europei. Astfel, într-un interviu acordat 
Televiziunii Române, şi reprodus de publicaţia „Palatul Cotroceni“ nr. 
159, preşedintele Iliescu spune: „Eu cred că conştiinţa ideii europene a 
românilor este veche. Este poate mai veche decît a multor europeni 
consacraţi astăzi, pentru că sîntem unul dintre popoarele băştinaşe ale 
acestui continent“. Cu alte cuvinte, presupunerea că românii sînt 
„băştinaşi“ în Europa (spre deosebire de alţii, precum maghiarii, 
germanii etc.) le-ar conferi acestora mai multă autoritate în chestiunile 
europene. Din păcate, cred că o asemenea mentalitate lipsită de 
relevanţă istorică şi practică este împărtăşită şi de mulţi reprezentanţi 
sau simpatizanți ai Opoziţiei. 

Mentalitatea de „locatar principal“ este nu numai incompatibilă 
cu spiritul adevăratei cercetări ştiinţifice, transformînd pe savanţi, fie 
ei români sau unguri, în avocaţii unei cauze politice, dar ea nu are 
nimic de-a face cu spiritul unei autentice toleranţe, luate în sens tare. 
Naţiunile aflate într-o veche şi nestinsă încă vrajbă precum românii şi 
maghiarii, trebuie să accepte astăzi, ca preţ al împăcării şi al „integrării 
europene“, pe de-o parte, recunoaşterea explicită a actualelor frontiere 


şi, pe de altă parte, abandonul mentalităţii „locatarului principal“. 


5. Cel mai grav mi se pare că această mentalitate a pătruns în 
recent votata Lege a învăţămîntului, acceptată atît de Putere, cît şi de 
Opoziția românească. Voi da un singur exemplu, ce mi se pare 
revelator: obligaţia pentru minoritarii ce fac studiile primare, 
gimnaziale şi liceale în limba maternă de a învăţa, nu doar limba 
română ~ ceea ce este perfect îndreptăţit —, dar şi istoria şi geografia 
României in româneşte. De ce neapărat în româneşte? — ne putem 


întreba. Dacă geografia şi istoria României sînt ştiinţe, precum fizica, 

geografia şi istoria lumii etc., ele trebuie să poată fi exprimate în orice 
limbă — română, maghiară, germană sau chineză — fără rest. Dacă ele 
nu pot fi exprimate, respectiv traduse fără rest, înseamnă că nu sînt 
ştiinţe. Dar ce sînt? Poezie, literatură, şi acestea dificil traductibile? 
Desigur că nu. Mai există, după părerea mea, o singură posibilitate: să 
admitem că ele sînt într-o măsură considerabilă discursuri rituale 
autorizate. 

Pretenţia ca istoria şi geografia României” să fie predate şi 
învățate numai în româneşte arată că ele sînt concepute asemănător 
unor discursuri sacre, liturgice, ce nu au legitimitate decît pronunţate 
într-o limbă sau un dialect autorizat. Pentru aceste două materii, 
româna nu este un limbaj substituibil cu oricare altul (aşa cum se 
întîmplă în cazul altor materii), ci se înfăţişează precum latina pentru 
liturghia catolică înainte de Conciliul Vatican II: singura limbă 
legitimă. Aceasta dă de înţeles că nu comunicarea unor informaţii 
privitoare la istoria și geografia României interesează, ci comuniunea 
cu un presupus corpus mysticum naţional românesc. 

lată motive ce sugerează că, în conformitate chiar cu legea 
română, există situaţii ce nu au nimic de-a face nici cu considerente 
practice, nici cu raționalitatea intrinsecă a domeniului, cînd limba 
română este singura legitimă, doar în virtutea faptului că ea aparţine 
„locatarului principal“, „ce ar întreţine cu solul şi cu istoria legături 
privilegiate, de tip sacru. Instituirea limbii române ca singură 
autorizată în predarea geografiei şi a istoriei României introduce, în 
corpul materiilor şcolare, o distincţie de tip „sacru-profan“, 
incompatibilă, nu doar cu cerinţele toleranţei în sens tare, dar şi cu cele 
ale unui stat secular. Fireşte, recenta Lege a învățămîntului mai ridică 
alte destule probleme, cum ar fi refuzul de a se permite redeschiderea 


* De fapt, manualele de istorie în uz se intitulează Istoria Românilor, 
ceea ce presupune o identificare a biografiei „locatarului principal“ cu 
istoria locuinței. 


206 


unei universităţi în limba maghiară la Cluj sau lipsa de claritate în 
autorizarea unor şcoli (şi nu doar a unor clase) în limba maghiară; de 
asemenea, îngrijorează prevederea, din nou contrară caracterului 
secular al statului, a obligativităţii religiei (ceea ce, practic, înseamnă, 
în majoritatea cazurilor, obligativitatea religiei creştin-ortodoxe) în 
clasele primare. Cred însă că nici un alt aspect nu permite să se vadă 
mai clar decît cerința învăţării geografiei şi a istoriei României în 
româneşte felul în care limba română este învestită cu o autoritate 
liturgică. 


6. Pe scurt, mi se pare de cea mai mare urgenţă să se facă mai 
întîi bine distincţia dintre cele două accepţiuni ale cuvîntului 
„toleranţă“; urmează, apoi, a nu ne mai socoti mulţumiţi cu noi înşine 
dacă se poate accepta că îndeplinim doar cerinţele sensului slab. Ne 
vor aştepta, altminteri, dezamăgiri considerabile. Într-adevăr, cel care 
crede că, „tolerînd“ numai în acest ultim sens, face tot ce se cuvine şi 
că merită întreaga laudă, va fi adesea uimit şi chiar ofensat văzînd că 
„toleratul“ îl priveşte cu ostilitate şi resentiment. Or, ceea ce ar trebui 
înţeles este câ astăzi, cu cinci ani înainte de sfîrşitul secolului şi în 
„anul internaţional al toleranţei“, a fi doar „tolerat“ este tot mai mult 
resimţit nu ca un privilegiu, ci ca o ofensă. 


„22“, nr. 31, 32/26 iuhe-7 august 1995 

Parohialismul triumfant 


Mizeria justificărilor ce apelează la „adevărurile istoriei“, prin 
care întîmplări vechi de secole sau de decenii sînt interpretate eronat 
şi părtinitor, cu scopul afirmării anumitor „drepturi naţionale“ sau al 
susţinerii unor „juste revendicări“, a fost adesea invocată. De 
asemenea, circumstanţa că istoria, dar şi istoria artei, a literaturii, a 
culturii se scriu diferențiat după partea frontierei de stat sau 
ideologice în care se plasează istoricul a ajuns, încă de demult, un 
„fapt cotidian de viaţă”, ca să spunem aşa, mai cu seamă în regiunea 
Europei Centrale și de Est (dar, fireşte, nu numai aici). A devenit 
uimitor, în fapt, să constaţi că anumite spirite mai reuşesc, totuşi, să se 
sustragă acestui atotputernic curent şi că naționalitatea, etnia ori 
afilierea lor politică nu influenţează decisiv chiar toate textele produse 
de ei. 

Dar aceasta nu e încă totul. Multă vreme istoria justificativă sau 
istoria-alibi politic sau naţional au fost prezentate drept deviații 
adulterine ale unei istorii politice sau culturale autentice. Cu alte 
cuvinte, se admitea, ca principiu, că există o istorie non-partizană, 
obiectivă, ale cărei pretenţii şi posibilități erau limitate doar de 
numărul şi calitatea documentelor, cît şi de mărginirea puterii 
cunoaşterii omeneşti. Desigur, în practică lucrurile stăteau mai rău, iar 
deviaţiile erau de obicei notate doar în scrierile „adversarului“. Cu 
toate acestea, principiul universalităţii ştiinţei se impusese ca 
acceptabil şi doar o lipsă de spirit autocritic, producătoare de erori era 
imputabilă unora sau altora. Istoricii se pretindeau obiectivi, chiar fără 
să fie. Dar pretenţia lor presupunea măcar o recunoaştere a validității 
principiului obiectivităţii. 

Or, tocmai principiul universalităţii ştiinţei şi al ştiinţei istorice 


în particular a început să fie contestat în sine însuşi, ceea ce înseamnă 

că transgresorul nu mai are de ce să se ascundă sub justificările 
obiectivităţii, ci dimpotrivă, se cuvine a fi premiat pentru 
transgresiunea sa. Abaterile de la obiectivitate şi imparţialitate nu mai 
vor să accepte camuflajul unei raţionalităţi universale, ci se doresc 
salutate drept tot atîtea „expresii autentice“ ale unui Zeitgeist sau 
Volksgeist. „împotrivirea la metodă“ (spre a evoca titlul celebrei cărți 
a lui P.K. Feyerabend) pare a fi singura universalitate aflată astăzi în 
ofensivă. 

Deja Julien Benda aducea exemplele unor încercări de a se 
edifica „viziuni specifice“, de a se impune „adevăruri“ naţionale sau 
tribale, ceea ce implica deîndată dispariţia principiului unicităţii 
istoriei şi a adevărului. Marxismul a continuat pe aceeaşi cale: 
refuzînd obiectivitatea şi imparţialitatea valorilor ştiinţei, el nu doar a 
introdus conştient falsuri şi deformări - aşa ceva făcuseră 
dintotdeauna istoricii cînd şi cînd —, dar a pretins că partizanatul său 
„de clasă” este singura atitudine corectă şi ştiinţifică. Şi s-au aflat nu 
puţini care să se lase impresionați de „sinceritatea“ unei doctrine ce — 
iată — îşi recunoştea franc o părtinire practicată, chipurile, de toată 
lumea și dintotdeauna. Ei nu voiau să remarce că, astfel, partizanatul 
nu se vedea doar aplicat cu o nemaivăzută energie - ceea ce nu 
reprezenta decît cel mult o noutate de grad —, însă că era şi predicat ca 
inevitabil şi drept o condiţie a fericirii şi a adevărului — ceea ce marca 
o imensă şi sumbră noutate de esenţă. 

Dar cei ce în ultimele decenii au contestat universalitatea 
istoriei, a ştiinţelor omului în general, dar chiar şi continuum-ul 
civilizaţiei şi al istoriei umanităţii ca ansamblu, au fost foarte numeroşi 
şi nu neapărat asociabili marxismului ortodox sau marxismului în 
general. 

Pentru B. L. Whorf, spre pildă, nu există nici măcar un 
continuum spaţio-temporal comun umanităţii, din care să se poată 
deriva nu doar o istorie, dar şi o descripţie obiectivă a lumii. „Așa cum 

este posibil să avem oricîte geometrii în afara celei euclidiene care să 
dea o descriere deopotrivă perfectă a configuraţiilor spaţiale - scrie el 
- tot aşa este posibil să existe descrieri ale Universului toate egal 
valabile, care să nu conţină contrastul nostru familiar de timp şi 
spaţiu.“ Aceasta, în particular, face - arată Whorf - ca 
Weltanschauung-ul unui trib amerindian, opi, şi cel al 
occidentalului modern să fie echivalente, nemaiputîndu-se stabili o 
ierarhie între ele, din care să decurgă un „sens“ al istoriei şi o evoluţie 
privilegiată a acesteia.” 

De fapt, tocmai ideea evoluţiei, dragă secolului al XIX-lea, a 
ajuns anatema pentru secolul nostru şi nu s-a mai văzut în ea decît un 
fel de justificare pentru aşa-numitul „imperialism cultural al omului 
alb“. În istoria religiilor, Mircea Eliade, asemănator lui Whorf în 
etnolingvistică, contestă existența unei istorii evolutive a atitudinilor 
şi a concepţiilor religioase. Pentru el, un anumit număr de „hierofanii“ 
se regăsesc în toate religiile, care îi apar în profunzime echivalente 
între ele. Vechea reprezentare care încerca să unifice istoria religioasă 
a umanităţii elaborînd o evoluţie istorică de la trepte inferioare, ca 
animismul, pînă la deismul filosofic, trecînd prin politeism, 
monoteism etc., este nu doar abolită în detaliile sale, desigur, 
contestabile unele, dar şi ca principiu sau ca proiect. 

La Michel Foucault chiar una şi aceeaşi cultură - cea 
occidentală, de exemplu - îşi pierde unitatea şi continuitatea, 
segmentîndu-se pe „episteme“, ce nu pot fi judecate şi evaluate decît 
cu instrumentele proprii. Boala nu mai este la el un dat general uman, 
ci un fel de „elaborare“ a fiecărei epoci, care o concepe diferit şi fără 
putinţă de echivalare cu ceea ce se întîmplă în altă epocă. Mai mult, 


„omul“, văzut măcar de la greci ca un concept fundamental şi global, 


B.L. Whorf, Language, Thought and Reality, Massachusetts Ins.of 
Technology, 1956, „An American-Indian Model of the Universe”. 

este, pentru Foucault, „o invenție recentă”. Omul cultural are, de 
aceea, toate şansele să dispară în curînd, „precum la marginea mării o 
figură de nisip“. În absenţa unei raţionalităţi universale care să 
clasifice cu şansă de obiectivitate realizările umane ale diferitelor 
culturi şi perioade, nu mai rămîn decît opiniile, credinţele şi miturile 
cu egal de multă sau de puţină îndreptăţire. Istoricul Paul Veyne 
afirmă, de aceea, că nu este o diferență esenţială între credinţa 
romanilor că ei s-ar trege din troieni şi cea a omului modern în teoria 


relativităţii a lui Einstein”. 


Istoria universală a literaturii şi a culturii, imaginată pînă nu 
demult ca un continuum de la Homer şi pînă la Joyce, este şi ea, în 
ultimul timp, contestată vehement, în SUA mai ales, în numele unor 
viziuni istorice specifice, de expresie comunitară, ale negrilor, 
latino-americanilor, femeilor sau homosexualilor. Pentru Stanley Fish, 
spre exemplu, textele de orice fel, dar mai ales cele literare, nu au nici 
sens, nici valoare „în sine” sau universal valabilă; ele pot fi 
decodificate sau înţelese numai în cadrul unei anumite „comunităţi 
interpretative“, fără să presupună „nici un fel de privilegiu de 
prioritate sau autoritate”. Barbara Hernstein-Smith susţine că „nu 
există cunoaștere, standard sau opțiune obiective ™™. De aici este 
numai un pas mic pînă a se susţine — precum într-un document emis 
de American Council of Learned Societies — că „democraţia nu poate 
fi justificată ca un sistem de guvernare inerent superior 


totalitarismului. Ea este pur şi simplu un angajament ideologic pe care 


* Michel Foucault, Les mots et les choses, Paris, 1966, p.398. 

“= Paul Veyne, Les Grecs ont-ils cru à leurs mythes?, Paris 1983. 

** Apud Susan R. Suleiman, The Reader in the Text. Essays on 
Audience and Interpretation, Princeton Univ. Press, 1980, p. 20. 

**** Apud Dinesh d'Sousa, Iliberal Education, The Atlantic Monthly, 
March 1991, p. 58. 

Occidentul a ales să-l facă” 

Clasificarea drept parohiale şi specifice a unor concepte precum 
drepturile omului şi statul de drept - cu care, pînă acum, Europa se 
mîndrea fiindcă le inventase şi le dăruise întregii lumi, ca valori 
universal umane — apare, într-o manieră mai subtilă, în faimosul eseu 
al lui Samuel Huntington, The Clash of Civilizations. Dacă 
confruntările mondiale se vor duce, de acum înainte, între „civilizaţii“ 
— cum crede acest autor —, înseamnă, bunăoară, că tortura admisă de 
unele ţări islamice se opune sistemului penitenciar de tip occidental 
numai ca un fapt de civilizaţie unui alt fapt de civilizaţie, fără a se 
putea decide, în abstract şi în chip obiectiv, care dintre cele două este 
mai adecvat demnităţii omului şi inerent superior. E curios cum tunul, 
trenul, computerul sau doctrina statului-naţiune — toate invenţii 
europene — au fost adoptate cu entuziasm de întreaga lume ca bunuri 
universal umane, în timp ce, să spunem, libertatea de opinie şi 
egalitatea juridică sînt adesea văzute drept valori specific occidentale, 
pe care „imperialismul omului alb“ caută să le impună unor popoare 
ce „au ales“ diferit, adică practică poliţia gîndirii şi sistemul unor 
privilegii exorbitante. 

Pe scurt, timpurile noastre sînt străbătute de o sofistică faţă de 
care cea din timpul lui Socrate şi Platon pare naivă. Nu doar 
corectitudinea unor rezultate tradiţionale obţinute de ştiinţele omului 
este astăzi contestată; ceea ce se neagă vehement adesea este existenţa 
însăşi a unui universal uman, a unităţii şi a coerenţei istoriei, a 
posibilităţii şi a necesităţii de a depăşi parohialismul şi specificul. Nu 
faptul că se scriu lucrări partizane este în discuţie, ci acela că sînt 
destui cei care pretind că singurul adevăr este partizanatul. Nu 
precaritatea dovedită a unora dintre ierarhii şi comparații culturale şi 
istorice mă intrigă, ci opinia tot mai răspîndită că orice ierarhie şi orice 


i Idem, p. 62. 

comparaţie sînt precarităţi. Cînd sensul creaţiilor umane e dat numai 
de „comunitaţi interpretative“, cînd — spre a oferi şi un exemplu de la 
noi — despre Fiinţa transcendentă şi universală se cutează a se vorbi în 
termenii etnopsihologici ai unui presuspus „sentiment românesc“ (C. 
Noica), putem spune că veacul e în plină derivă tribală. Prin 
comparaţie, anticele tentative de subversiune intelectuală ale unui 
Prodicos sau Gorgias fac figură de teorie rezonabilă, pozitivă şi cu 


siguranţă umanistă. 


„Dilema“, nr. 29/1994 


AS 


Frivolitatea ideii 


În Spaţiul mioritic, pentru a ilustra viziunea sa asupra 
„matricilor stilistice” în care trăiesc civilizațiile, Lucian Blaga 
construieşte o antiteză spectaculoasă şi rămasă celebră: deşi, spune el, 
românii şi saşii viețuiesc laolaltă în acelaşi spaţiu fizic transilvănean 
de sute de ani, existenţa lor culturală are loc în „spaţii“ spirituale 
incomensurabile: „păstorul valah“ trăieşte etern în spațiul ondulat, 
„mioritic“, „deal-vale“, în timp ce burghezul sas a transplantat în 
Carpaţi spaţiul său originar, de „burg“ german. Dar o trecere prin 
Răşinari, sat pur românesc de oieri, satul lui Goga şi al lui Cioran, 
sugerează cît este uneori de greu de conciliat lumea ideilor cu 
realitatea: cu case strîns lipite între ele, cu porți monumentale, cu 
grădinile invizibile din stradă, Răşinarii arată ca o tipică aşezare 
„burgheză“ central-europeană. Nici o urmă din „spaţiul mioritic“! 
Ideea lui Blaga asupra incomensurabilităţii de fond a civilizaţiilor se 
dovedeşte fragilă. „Spaţiul mioritic“ nu există în fapt, dar ideea 
„spațiului mioritic“ a devenit fapt, a cărui „stare civilă“, asemenea 
unor personaje celebre, e adesea mai evidentă decit cea a faptelor 
empirice. Blaga n-a exploatat politic ideea-fapt a „spaţiului mioritic“, 
dar alţii au făcut-o, considerînd că poporul român, dacă doreşte să 
rămînă el însuși, este menit să se retragă din istorie şi să se izoleze 
efectiv de civilizaţia occidentală şi, de tapt, de civilizaţie pur şi simplu. 

Asemenea exemple abundă, cum nenumărate sînt şi suferințele 
îndurate de umanitate de pe urma unor „idei-fapte“. Constantin 
Noica era de părere că odată cu Conciliul de la Niceea din 325, se 
întîmplă ceva extraordinar şi teribil totodată în istoria umanităţii: 
omenirea începe să se bată pentru idei: între ortodocşii partizani ai 
homoousiei (aceeaşi natură a persoanelor Treimii) şi heterodocşii 
adepţi ai homoiousiei (natură asemănătoare) e, în greacă, o distanţă 


lingvistică de un „iota“, dar pentru acest „iota“ şi complicatul şi 

abstractul său sens teologic au curs rîuri de sînge. S-a spus: „litera 
ucide, iar spiritul vivifică“. Dar iată că uneori şi spiritul poate exploda 
în masacre, pe care poate că tocmai o atentă literalitate le-ar fi evitat. 

Se cunoaşte întrebarea lui Stalin: „cîte divizii are Papa?“ 
Desigur, forţa papalității stă în idei şi nu în divizii blindate, dar, 
culmea, într-o considerabilă măsură, Stalin însuşi depindea de ideile 
comunismului devenite „fapte“. Ar fi rămas atitea decenii o parte a 
Occidentului într-o stare de prostraţie dinaintea Uniunii Sovietice, 
dacă numai faptele empirice ar fi contat? 

Zilele acestea, Tribunalul internaţional de la Haga a decis să-i 
acuze pe preşedintele sîrbilor bosniaci, Karadjici, şi pe generalul său, 
Radko Mladici, de crime împotriva umanităţii. Dar cîți dintre noi ştiu 
că ideea „Serbiei Mari“ în numele căreia aceştia şi-au comis 
asasinatele, a devenit o idee-fapt, conținînd o teribilă sarcină, numai 
odată cu redactarea Memorandum-ului Academiei de Ştiinţe din 
Belgrad din 1986, manifest belicos al naţionalismului sîrbesc renăscut? 
Dar pot fi acuzaţi nişte distinşi și paşnici academicieni şi scriitori, 
printre care Dobrica Cosici, viitorul preşedinte al lugoslaviei restrînse, 
că anumite idei vehiculate de ei au servit la înarmarea ideologică a 
braţului ce a comis crime? 

Un şofer este socotit responsabil pentru pasagerii săi, un medic 
răspunde pentru tratamentul prescris, chiar şi un politician mai 
trebuie să predea la un moment dat conturile. Dar ce tribunal al lumii 
este competent să judece idei şi în faţa cărei instanţe devin autorii lor 
responsabili? Ideile - cum spune un cîntec german - nu pot fi nici 
arestate, nici împuşcate. Şi e bine că este aşa. Nu există, de fapt, alt 
tribunal pentru idei decit conştiinţa responsabilității. lar fără această 
conştiinţă, ideile sînt capabile de un rău mai mare şi, cu siguranţă, mai 
pervers decit bombele şi tancurile. 

Intelectualii sînt calificaţi să producă şi să vehiculeze idei. Dar 
ei se pot cu greu obişnui să se socotească responsabili pentru ideile lor. 


Cum însă poţi deveni responsabil pentru o idee? E nevoie de o 

condiţie minimă: gîndind-o consecvent, radical, pînă la capăt, în toate 
consecinţele sale imaginabile. Cred, de aceea, că ceea ce determină 
iresponsabilitatea unor intelectuali nu este, de obicei, nici absenţa 
inteligenţei, ori a subtilităţii, nici măcar cea a bunelor intenţii, ci, pur 
şi simplu, un deficit al hotărîrii ducerii gîndului pînă la capăt. Sau 
poate că le lipseşte curajul de a persevera. Mai presus de toate însă, eu 
cred că, paradoxal, le lipseşte seriozitatea în asumarea gravităţii 
propriilor idei. Diferenţa dintre vrăjitor şi ucenicul său nu stă numai 
în aceea că primul cunoaşte descîntecul opririi măturii, pe care cel 
de-al doilea l-a uitat, ci mai ales în faptul că, în timp ce pentru maestru 
magia, prin obligaţia de a fi dusă pînă la capăt, este un lucru cu 
adevărat grav, pentru ucenic ea a rămas încă o oarecare frivolitate. 


„22“, nr. 33, 16 august 1995 

CUPRINS 


Cele trei lucruri 

Romanul de dragoste al totalitarismului 
Libertatea fricii 

Zig-zag-urile confuziei 
Logica revoluţiei şi logica democraţiei 
„Escrava Isaura” 

Vechi scenarii, actori noi 
Ilegitimitatea reformelor 
Două feluri de legitimitate 
„Karma“ şi „sistemul“ 
Evenimente... evenimente 
Deficitul ideologic 

